ANDREEA PARAPUF (ed.) 


LOGOS, LIMBĂ, LIMBAJ 


C, Usp. 7%; 
ep, Can co 


2» 


LOGOS, LIMBĂ, LIMBAJ 


ANDREEA PARAPUF (n. 1983), studii de filozofie la Universi- 
tatea din Bucuresti şi Eberhard-Karls-Universitat, Tiibingen, cu 
studii aprofundate în acelaşi domeniu. În prezent, doctorandă 
în filozofie la Universitatea din Bucureşti cu o teză despre 
tradiţie, hermeneutică şi fenomenologie în gândirea lui Martin 
Heidegger. Secretar al Societăţii Române de Fenomenologie şi 
asistent de redacţie la Studia Phaenomenologica. Organizator 
al întâlnirilor filozofice şi al dezbaterilor pe marginea cărţilor şi 
traducerilor de filozofie, desfăşurate la Casa Lovinescu. 


Andreea PARAPUF (ed.) 


LOGOS, LIMBĂ, LIMBAJ 


Actele colocviului 
Societăţii Române de Fenomenologie 
„Logos, limbă, limbaj“ 

25-27 septembrie 2006 
Casa Lovinescu 


( Z ren 


Coperta şi tehnoredactarea 
Paul BALOGH 


( Z jocis 


www.zetabooks.com 


Distributie: OWLine. Online Book Store 
www.owline-bookstore.com 


(O 2007 Zeta Books 


ISBN: 978-973-87980-4-5 


CUPRINS 


Andreea PARAPUF, Introduce re ................... eese 7 
Daniel MAZILU, Limitele logos-ului la Plotin.......................... 11 
Andrei GĂITĂNARU, Logos si doxologie .......................... 27 


Brînduşa PALADE, Verbum caro - Schitá pentru 
o ontologie POAT Cas se sea imensa o iona eines 51 


Silviu LUPASCU, Limbile Paradisului: deschideri posibile 
şi imposibile între spațiul religios semitic şi spaţiul religios 
indian (hinduist, budhhist) cca mita ceia ei i cae aaa de aa tn 67 


Delia POPA, Fenomenalizarea şi expresia ei 
(Husserl ei Ricar) ansehe 97 


Ştefan NICOLAE, Semne — Limbă — Comunicare: 
Structura şi funcționalitatea limbii la Alfred Schütz ............ 119 


Andreea PARAPUF, Logos-ul heideggerian 
între înțelegere, explicitare si erunt. iss erre 135 


Andrei CORNEA, „Genuri“ ale discursului şi aporia lui 


Russell. Un sofism al lui Jean-François Lyotard.................. 149 
Solomon MARCUS, Limbajul în dificultate .......................... 159 
Denisa BUTNARU, Limbajul: determinare obiectualá 

st fond antepredicativ essen 171 
Valentin CIOVEIE, Practici ale tăcerü nun 191 


Lista dutem lo ao cies avit o a EE Oa aet dat Cu ct a 207 


INTRODUCERE 


Prezentul volum reuneşte o serie de studii filozofice care au 
fost prezentate în cadrul celei de-a Treia Ediţii a Colocviilor de 
Filozofie de la Casa Lovinescu. Evenimentul, desfăşurat între 25 
şi 27 septembrie 2006, a fost organizat de Societatea Română 
de Fenomenologie si Centrul de Studii Fenomenologice, afiliat 
Universităţii din Bucuresti. Conferintelor susţinute la colocviu 
li s-au alăturat alte câteva studii menite să completeze aria 
abordărilor filozofice ale acestei problematici. 

Tematica volumului circumscrie un interes cu rădăcini 
adânci in tradiţia filozofică antică şi ale cărui reverberatii 
percutează în istoria filozofică ulterioară până în actualitate. 
Problematica a fost astfel delimitată încât una dintre temele 
centrale ale reflectiei filozofice — limba — să devină prilejul unui 
dialog fructuos între diferite direcţii de gândire filozofică şi să 
încurajeze abordările în care filozofia se deschide către ligvistică, 
sociologie sau istoria religiilor. 

Spre deosebire de Actele celor două ediţii anteriore ale 
aceluiaşi colocviu — Intentionalitatea de la Plotin la Levinas. 
Metamorfozele unei idei si Memoria filozofilor de la Platon la 
Derrida, tematica acestui volum este sensibil mai generoasă si, 
de aceea, vizibil mai expusă pericolului sincretismului. Cu toate 
acestea, „identitatea“ acestui volum provine din faptul că nu îşi 
ia ca repere atât figuri filozofice centrale, cât mai ales probleme 
si întrebări-limită suscitate de reflectia filozofică pe marginea 
limbajului. Aşa sunt, de exemplu, încercările de a întrevedea 
limitele logos-ului si ale rostirii, dificultăţile survenite in 
încercarea de a vorbi despre limbă sau scoaterea în evidenţă a 
unor sofisme dezvoltate pornind de la impreciziile limbajului 
uman. 

Articolul lui Daniel Mazilu este un bun exemplu în acest 
sens. El îşi propune să exploreze limitele logos-ului ca limbaj şi 
rostire, urmând sugestia Enneadelor plotiniene. Daniel Mazilu 
identifică drept intenţie principală a acestor texte circumscrierea 

limitelor logos-ului ca limbaj şi dezvoltarea unui logos ca 
rațiune. 

Articolul lui Andrei Găitănaru urmăreşte să realizeze o 
arheologie a cuvântului teologic, propunând trecerea distinctiei 
catafatic-apofatic în planul secund si înţelegerea discursului 
teologic ca o doxologie infinită. 

Un alt exemplu de dialog fructuos între filozofie şi disciplinele 
apropiate ei este acela prezent în abordarea Brindusei Palade, 
care urmăreşte să puncteze implicaţiile ontologice ale întrupării 
Cuvântului divin. Întruparea Logos-ului face posibilă o 
ontologie relationala a existenţei umane care oglindeşte relaţia 
persoanelor treimice. 

Studiul lui Silviu Lupaşcu se concentrează asupra deslusirii 
premiselor filozofice ale unei abordări istorico-religioasă a 
problematicii limbii. Ipoteza coexistentei arianului şi a semitului 
într-un spaţiu paradisiac este pretextul pentru stabilirea unui 
dialog între două spaţii religioase total separate şi astfel pentru 
iniţierea unei hermeneutici considerate până acum imposibile. 

Contribuţia Deliei Popa pune în lumină statutul central al 
limbajului în cadrul demersului filozofic de orientare fenome- 
nologică. Limbajul, în calitatea sa de condiţie de posibilitate a 
oricărei fenomenalizări ca demers de a face manifeste „lucrurile 
însele“, isi dezvăluie complexitatea odată cu înţelegerea consti- 
tuirii subiective a sensului. 

În articolul lui Ştefan Nicolae, problematica limbajului este 
cercetată din perspectiva sociologiei de inspiraţie fenomenolo- 
gică care scoate în evidenţă rolul aprezentativ pe care limbajul îl 
are pentru înţelegere. 

Contribuţia Andreei Parapuf se alătură încercărilor de a 
pune în evidenţă limitele logos-ului ca afirmaţie şi enunţ, deci 
a logos-ului ca rostire în cuvinte. Pornind de la abordarea 
fenomenologică şi hermeneutică a lui Heidegger a problematicii 
limbajului, articolul schiteazá premisele unui logos mai originar, 

a unui logos ca discurs, care articulează semnificaţii atribuite 
lucrurilor, şi nu cuvintelor. 

O contribuţie originală este prilejuită de articolul lui Andrei 
Cornea, care dezvoltă o critică la adresa tezei lui Jean-Francois 
Lyotard conform căreia, în dialogul social, este imposibil de 
evitat „differendul“. Andrei Cornea arătă aici că Lyotard se face 
vinovat de reducerea genurilor discursului la un singur gen 
„corect“, acela a demonstraţiei logice. 

În articolul lui Solomon Marcus poate fi sesizat cel mai bine 
inepuizabilul valentelor pe care le pune în joc problematica 
limbii. Întregul câmp al cunoaşterii este implicat în dezbaterea 
pe marginea acestei idei, de la lingvistică, filozofie şi programe 
de calculatoare până la muzică, poezie sau teatru. Prin analizarea 
comparativă a diferitelor tipuri de limbaj, autorul va scoate în 
evidenţă dificultatea de a distinge din punct de vedere structural 
între limbajele artificiale şi cele naturale. 

Denisa Butnaru cercetează fenomenul limbajului într-o 
dublă ipostază: în ipostaza de configurare intersubiectivă şi în 
cea de fundament al întâlnirii dintre subiect şi lume. Primul 
aspect prezintă limbajul ca fiind condiţionat de conştiinţa 
subiectivă şi de mediu intersubiectiv, cel de-a doilea aspect îl 
analizează ca fiind condiţia de posibilitate a relationarii sub- 
iectului cu lumea. Autoarea face recurs în acest sens la lingvis- 
tica integrală, aşa cum este aceasta reprezentată de Eugen 
Coseriu. 

Articolul lui Valentin Cioveie se opreşte asupra unei 
problematici-limita a limbii, şi anume tăcerea, autorul susţinând 
aici că tăcerea este felul esenţial de a fi al fiintarii umane. 
Ascunsa în spatele discursivitatii de diverse feluri, tăcerea poate 
fi recuperată printr-o serie de exerciţii şi tehnici, pentru a ajunge 
în final la o experienţă în care dihotomia discursivitate-tăcere 
este dizolvată. 


ANDREEA PARAPUF 


LIMITELE LOGOS-ULUI LA PLOTIN 


Daniel MAZILU 


ABSTRACT: Given the use of the logos in Plotinus’ work, we 
can hardly speak of a meaning limited to the speech. In his third 
Ennead, On Contemplation (III, 8), we can find a progression 
of the soul from the everyday beauty to the Idea of Beauty and 
then, through contemplation, from Intelligence to the One. But 
the level of Intelligence, on the scale of hypostasis, represents 
one of the limits of logos understood as speech. When the 
soul tries to express what he sees beyond Intelligence, he can 
only express himself „without words“. That appears to be the 
main purpose of reason in Plotinus’ work: seeing what speech 
cannot express. The logos as reason overtakes the meaning of 
logos as speech. 


Rari sunt termenii din istoria filozofiei elene care au dobândit o 
importanţă atât de ieşită din comun cum este cazul logos-ului. De 
la Logos-ul heraclitean, conform căruia toate lucrurile se nasc şi 
mor, dar pe care oamenii nu il înţelegi, la logos-ul platonician, care 
a dat naştere definirii şi structurării filozofiei prin desprinderea de 
mit? şi întemeierea dialecticii, până la ideea de ordine cosmică, pe 
care o întâlnim în stocism, care leagă toate fiinţele şi evenimentele 
1 DK.22B1. 

2 PLATON, Fedon, 61 b (Ediţia Paul Vicaire, 1983), Timeu, 26 e (Ediţia 
Albert Rivaud, 1985). Toate textele pe care le folosim aparţin Editiei Budé/ 


Belles Lettres (CEuvres complétes). Traducerea textelor din greacă, pe tot 
parcursul articolului, ne aparţine). 

laolaltă3, multiplele semnificaţii ale logos-ului fac din aceasta 
notiune piatra de temelie a filozofiei antice. 

Marea parte a tuturor acestor semnificaţii le regăsim si in 
opera lui Plotin, al cărui merit a fost acela de a ridica conceptul 
la înălţimea ontologică heracliteană si stoiciană, dar a cărui 
originalitate a constat în a nu-l considera ca fiind ultimul termen 
explicativ al cosmosului. Vom arăta în această expunere de ce, 
aplecându-ne cu precădere asupra Eneadei a III-a, 8 (30), Despre 
Contemplatie* în care suntem puşi in fata unei depasiri atât a 
Logos-ului cosmic, cât şi a ontologiei tradiţionale moştenite de la 
Aristotel. Intenţia expunerii noastre este, deci, aşa cum o indică 
şi titlul, de a pune în evidenţă limitele logos-ului şi motivaţia 
renunţării la logos (în sensul de discurs) în textul lui Plotin. 

Dar, înainte de a intra în subiectul propriu-zis, anticipăm o 
obiectie care poate fi făcută din start acestui articol, referitoare la 
sensul semantic al logos-ului. Răspunsul nostru la această obiectie 
este că nu există, la Plotin cel puţin, logos ca discurs fără logos-ul 
ca rațiune si nu există rațiune fără inteligenţă (nous în greacă). In 
măsura în care orice discurs filozofic este dependent de facultatea 
raţiunii, el este în mod automat determinat de capacitatea rațiunii 
de a cunoaşte ceva, de a putea exprima sau nu un anumit lucru. 
Obiectia este cu atât mai putin întemeiată în cazul lui Plotin, pentru 
care poate exista o rațiune fără cuvinte. Din moment ce facultatea 
definitorie a filozofiei este şi rămâne raţiunea, iar limbajul nu este 
decât un mijloc de comunicare şi transmitere a cunoaşterii, ar fi 
cel puţin curios să abordăm limba şi limbajul fără a ne opri asupra 
facultăţii care le face posibile pe amândouă sau asupra obiectului 
cunoaşterii care pune în dificultate raţiunea şi, în consecinţă şi 
limbajul. De altfel, atât tradiţia occidentală cât şi cea orientală se 
acordă din acest punct de vedere asupra existenţei unei raţiuni 
fără cuvinte. Vom încerca să arătăm în ce sens poate fi înţeleasă o 
asemenea rațiune la Plotin. 


3 Diogene LAERTIU, Vieti, VII, I, 149, Ediţia R.D. Hicks, Harvard University 
Press, Loeb Classical Library, Cambridge, 1925. 

4 Despre naturá, contemplatie si Unul, Editia Bréhier, Budé/Belles Lettres, 
Paris, 1952. 

1. Logos-ul raportat la Unul 


Înainte de toate, este bine să amintim scopul principal al 
doctrinei plotiniene care constă în sesizarea principiului ultim al 
universului, din care emană multiplicitatea lumii în care trăim. 
Nu ne propunem aici să discutăm sensul acestui principiu, ceea 
ce ne-ar conduce într-o cu totul altă direcţie decât cea în care 
dorim să îndreptăm discuţia de faţă. Dar suntem datori mai 
întâi cu o explicaţie referitoare la acest interes fata de principiul 
situat în centrul sistemului plotinian. 

Plotin consideră cá, pentru a ajunge la raţiunea de a fi a unui 
lucru, trebuie să ne întoarcem la unitatea acestuia®: 


„În fiecare caz, există o unitate specifică la care trebuie să 
urcăm; orice ființă se reduce la unitatea care îi este anterioară 
(nu imediat la Unul absolut), până când, din unitate în unitate, 
ajungem la Unul absolut, care nu se mai reduce la nici o altă 
unitate.“€ 


La un nivel inferior de existenţă, această unitate este lesne de 
găsit. Ceea ce-i dă identitate unei plante este principiul său vital 
care-i menţine coeziunea. Acelaşi lucru este valabil şi pentru 
unitatea sufletului, şi pentru unitatea universului: unitatea este 
ceea ce dă oricărei ființe ceea ce aceasta posedă, spune Plotin, 
ca fiind „cel mai puternic şi mai preţios lucru“ (to dunatotaton 
kai to timion).7 În ceea ce priveşte discursul asupra acestei 
unităţi care constituie raţiunea de a fi a fiecărei ființe, acest 
discurs poate fi susținut atâta vreme cât ne menţinem la nivelul 
multiplicitatii. Dar cu cât urcăm mai sus pe scara ipostazelor, de 
la lumea materială la cea inteligibilă, cu atât discursul lasă loc 
contemplatiei, întrucât discursul, pentru a exista, are nevoie de 
multiplicitate, iar proximitatea crescândă fata de o unitate din 
ce în ce mai mare micşorează capacitatea discursului de a mai 


5 Eneada III, 8, 10. 20. 
6 Ibidem, III, 8, 10. 20-23. 
7 Ibidem, III, 8, 10. 23-26. 

spune ceva fără să-şi contrazică propriul obiect. Este momentul 
în care, dată fiind natura obiectului, trecem din registrul 
discursului în cel al contemplatiei. Ce se întâmplă de fapt? În 
acelaşi text, Plotin precizează: 


,Contemplatia progresează de la natură la suflet si de la suflet 
la inteligenţă; ea devine mereu mai intim legată de fiinţa care 
contemplă; în sufletul înţelept, obiectele cunoscute devin deja 
identice cu subiectul care cunoaşte, pentru că acesta aspiră la 
inteligenţă. (...) Trebuie aşadar ca în ea, aceste două lucruri să 
nu facă decât unul singur.“® 


Întrebarea pe care ne-o punem este de ce discursul nu ar 
putea exprima această identitate dintre subiect şi obiect în 
momentul în care contemplatia ajunge la nivelul inteligenţei? 
Răspunsul pe care-l dă Plotin este acela că discursul poate 
exprima această identitate în măsura în care inteligenţa este 
îndreptată către fiinţe, şi nu către propriul său principiu unic. 
Aceasta se datorează faptului că inteligenţa nu contemplă de 
obicei un obiect unic, ci se îngreunează sub povara fiinţelor şi se 
pierde în multiplicitatea lor.” Pe de o parte, inteligenţa doreşte 
să posede toate fiinţele pentru că, dacă ar subsista parti din 
univers pe care nu le-ar cuprinde, ea nu ar mai fi inteligenţă, 
dar, pe de altă parte, aspiră la unitatea fără de care ansamblul 
tuturor acestor fiinţe şi-ar pierde sensul.'? Totul depinde, deci, 
de orientarea inteligenţei. Atâta vreme cât aceasta are ca obiect 
diversitatea lumii sensibile şi a lumii inteligibile, discursul poate 
exprima cu uşurinţă realitatea acestor lumi. În schimb, dacă 
inteligenţa se întoarce către propriul său principiu, pentru a-l 
sonda, ea este împiedicată de propria sa natură, care o poartă 
spre o formă de multiplicitate, pornind de la nivelul de bază al 
cunoaşterii, şi anume de la raportul subiect-obiect. 

8 Ibidem, III, 8, 8. 1-7. 


9 Ibidem, III, 8, 8. 30-34. 
10 Ibidem, III, 8, 8. 34-45. 

2. De ce este Unul inefabil ? 


Dificultatea constă, deci, în atingerea acestui principiu 
care se află deasupra inteligenţei. Care este temeiul acestui 
fapt? Pentru că natura principiului care precede ipostaza 
Fiintei (sau a Inteligentei) este atât unitatea absolută, care 
împiedică dualitatea cunoaşterii subiect-obiect, cât si diferenţa 
ontologică care deosebeşte primul principiu de orice îi este 
posterior acestuia. Plotin o spune cât se poate de clar: „Unul 
nu este nici una din fiinţe si le este anterior tuturor.“ Două 
lucruri împiedică deci sesizarea lui: anterioritatea ontologică şi 
superioritatea metafizică. Motivul pentru care se pune, pentru 
discurs, problema unui enunţ asupra Unului, este acela că 
predicabilitatea fata de un asemenea principiu este exclusă: 
„Nimic nu poate fi afirmat despre el, nici fiinţa, nici substanţa, 
nici viata; aceasta pentru cá este superior tuturor acestora“.'? 
Dacă Unul ar avea nevoie de ființă sau de inteligenţă, nu ar mai fi 
Binele absolut, pentru că ar fi dependent de una si de cealaltä.'3 
În timp ce Inteligența este viata care circulă în toate lucrurile, 
Unul este principiul Inteligentei si, deci, indirect, al tuturor 
lucrurilor." El devine deci multiplu prin activitatea Inteligentei, 
dar rămâne simplu prin natura sa, anterior oricărei dualitati. 
Aceasta explică inefabilitatea Unului: simplitatea contravine 
dualității oricărui discurs, anterioritatea fata de fiinţă îl situează 
la limita fiinţei, iar statutul de principiu absolut îl exclude din 
rândul lucrurilor care alcătuiesc lumea ca totalitate. 

Numai că situarea Unului „dincolo de inteligenţă“ (epekeina 
nou) nu ne împiedică doar să-l enuntäm printr-un discurs, ci 
ameninţă chiar statutul lui raportat la Inteligență. Dacă Unul 
este dincolo de inteligenţă, nu suntem oare în prezenţa unui 
11 Ibidem, III, 8, 9. 53-54. 

12 Ibidem, III, 8, 10. 29-31. 
13 Ibidem, III, 8, 11. 38-44. 
14 Ibidem, III, 8, 9. 33-41. 
15 Ibidem, III, 8, 9. 9-10. 

principiu lipsit de inteligență? Dar să vedem mai curând textul 
plotinian: „Dacă nu este nici inteligenţa, nici inteligibilul, ce 
poate fi? — Vom răspunde astfel: cel din care vine inteligenţa şi, 
cu ea, şi inteligibilul“.: Dacă Inteligența provine din el, este deci 
exclusă ipoteza lipsei de inteligenţă, pentru că sursa unui lucru 
nu poate conţine contrariul său. Numai că dificultatea nu face 
decât să crească din acest punct de vedere, deoarece, în pofida 
faptului că Unul este sursa Inteligentei, nu rămâne mai putin 
clară afirmaţia plotiniană conform căreia Unul este dincolo de 
inteligenţă şi, drept consecinţă, inaccesibil acesteia. Însuşi Plotin 
recunoaşte că nu spunem nimic clar sau evident dacă spunem 
că Unul este Binele simplu si absolut, întrucât gândirea nu se 
poate sprijini pe nimic enuntänd aceste lucruri.” Din moment 
ce orice cunoaştere are loc prin intermediul inteligenţei, cum 
putem sesiza ceea ce depăşeşte inteligenta?'? 


3. Depăşirea logos-ului 


De vreme ce discursul şi raţiunea sunt subordonate 
inteligenţei şi dependente de capacitatea acesteia de a cunoaşte, 
imposibilitatea inteligenţei de a ajunge la ceea ce o depăşeşte 
se răsfrânge automat asupra posibilităţii enuntului în planul 
discursului. Cert este că Plotin nu exclude posibilitatea de a ajunge 
să sesizăm Unul, chiar dacă acesta rămâne inefabil. Răspunzând 
la întrebarea referitoare la modul în care putem să-l sesizăm, 
Plotin afirmă că o putem face „prin ceea ce în noi este asemănător 
acestui principiu“ (to en hemin homoio).' Cum explică Plotin 
această cunoaştere? Esti gar ti kai par'hemin autou: „Există în 
noi“, scrie Plotin, „ceva din el. Sau mai curând, nu există loc în care 
să nu fie, pentru fiinţele care pot participa la el.“2 Faptul că Unul 


16 Ibidem, III, 8, 9. 11-13. 

17 Ibidem, III, 8, 9. 16-18. 
18 Ibidem, III, 8, 9. 18-20. 
19 Ibidem, III, 8, 9. 22-23. 
20 Ibidem, III, 8, 9. 23-24. 

este situat dincolo de Fiinţă nu împiedică aşadar omniprezenta 
lui într-un mod care rămâne să fie precizat, cu riscul de a intra 
altfel într-o contradicţie. Este vorba de o prezenţă care poate fi 
captată în funcţie de receptivitatea noastră. Să redăm acest pasaj 
care merită subliniat: 


„Pentru că este peste tot, nu există loc în care să nu putem avea 
ceva din el, prezentându-i ceea ce, în noi, este în măsură să-l 
primească. Este ca un sunet care umple tăcerea spaţiului; orice 
om care întinde urechea către un punct oarecare al acestui spaţiu 
va primi sunetul intreg.?! — Ce primim atunci când îi prezentăm 
inteligenta??? Mai întâi, inteligenţa trebuie să revină în urmă 
(eis toupiso anakorein)?3; trebuie să se abandoneze (aphenta), 
în pofida dualității sale, realităţii care este acolo (onta kakei), 
dincoace de ea însăși (eis opisten autou);?4 ea trebuie, daca 
vrea să vadă principiul suprem, să nu mai fie în întregime o 
inteligenţă (ei ethelei ekeino horan me panta einai).“*5 


Ceea ce trebuie să reținem din acest text este că inteligenţa, 
oricât de înalt ar fi statutul ei pe scara ontologică, nu reuşeşte să 
ajungă la statutul de totală autonomie de care beneficiază primul 
principiu, în măsura în care inteligenţa are nevoie de Bine pentru 
a fi ceea ce este, si nu invers.?? Deci, pentru a sesiza Binele, este 
nevoie de ceva mai mult decât de inteligenţă şi de cu totul altceva 
decât de discurs. „Trebuie să încetăm să mai privim şi, închizând 
ochii, să schimbăm acest mod de a vedea printr-un altul, trezind 
această facultate pe care toată lumea o deţine, dar pe care prea 
puţini o folosesc.“27 De bună seamă, atât urechea întinsă către 
imensitatea universului, cât şi apelul la o facultate care poate 


21 Ibidem, III, 8, 9. 24-28. 

22 Ibidem, III, 8, 9. 28-29. 

23 Ibidem, III, 8, 9. 29-30. 

24 Ibidem, III, 8, 9. 30-31. 

25 Ei ekeino horan, me panta noun einai: (Ibidem, III, 8, 9. 11-32). 

26 Ibidem, III, 8, 11. 14-15. 

27 Ibidem, I, 6, 8.23-27 (Despre frumos): „Închizând ochii“ (musanta 
hopsin), (I, 6, 8.25), conform sensului etimologic al misticii: acela al unei 

fi trezitá prin suspendarea vederii la modul fizic, conduc la un 
mod de cunoaştere care depăşeşte limitele discursului, chiar 
dacă, uneori, aşa cum însăşi experienţa plotiniană o dovedeşte, 
discursul poate oferi indicii preţioase asupra drumului care duce 
la propria-i depăşire. Dar de ce avem nevoie de această depăşire a 
discursului? Pentru a ajunge la raţiunea de a fi a tuturor lucrurilor, 
ceea ce nu presupune a priori o asemenea depăşire, dar o implică 
pe măsură ce ne dăm seama de natura obiectului cunoaşterii în 
cazul de fata: 


„Orice dorinţă este dorinţă de cunoaștere (he ephesis gnoseos).?® 
Generaţia pleacă de la un act de contemplatie pentru a ajunge 
la o formă, care este, la rândul ei, obiect de contemplatie.?? 
În general, fiecare lucru care produce imită aceste realităţi 
primordiale si produce forme care sunt obiecte de contemplatie; 
substantele generate, imagini ale realitatilor adevarate, ne arata 
agenti producatori care au ca scop nu productia sau actiunea, ci 
propria lor opera pe care au ca scop să o contemple. Gândirea 
discursivă (dianoeseis) vrea să vadă această operă; înaintea 
ei, şi senzaţia vrea acelaşi lucru, şi nu are alt scop decât de a o 
cunoaşte (telos he gnosis);?? mai înaintea ei, natura produce în 
ea însăşi un obiect de contemplatie şi o rațiune (tou logou) şi dá 
naştere unei noi ratiuni."? 


Dorinţa de cunoaştere, aşadar, care este sursa oricărei 
dorinţe, precum o spune şi Aristotel in prima frază a Metafizicii, 
motivează căutarea unei raţiuni mereu superioare care produce, 
în planul inteligibil şi sensibil, lumea în care trăim. Din efect către 
cauză, ajungem însă la o cauză ultimă, de sine stătătoare, care 
explică tot, cu o excepţie, şi anume propria-i rațiune de a fi; si 
nu pentru că nu ar avea vreuna, ci pentru că limitele raţiunii ne 


prezenţe vizibile doar sufletului, nu şi ochilor. Cf. PLATON, Fedru, 252 
b-d, Banchetul, 209 d-e. 

28 Eneada III, 8, 7. 5. 

29 Ibidem, III, 8, 7. 5-6. 

30 Ibidem, III, 8, 7. 11-12. 

31 Ibidem, III, 8, 7. 5-14. 

împiedică să urcăm dincolo de ultima ipostază accesibilă nouă, și 
anume inteligenţa. 

O întrebare însă se impune aici: de ce nu ar fi Inteligența 
ultima ipostază, dincolo de care nu ar mai fi nimic? Cu atât mai 
mult cu cât însuşi Plotin are cele mai elogioase cuvinte la adresa 
inteligenţei.3 Răspunsul lui Plotin este acela că, în cazul în care 
Inteligența ar fi fost Binele simplu si absolut, ea nu ar mai fi avut 
nevoie nici să vadă, nici să actioneze.?? Or, Inteligența este act 
pur, iar cunoaşterea este o viziune eternă a modelului din care 
emană. În timp ce Inteligența are nevoie de tot pentru a fi ceea ce 
este, Binele, scrie Plotin, „nu are nevoie de nimic“ (to de agathon 
oudenos deitai).34 În timp ce Inteligența este o constantă dorinţă, 
e drept, mereu satisfăcută35, Binele nu doreşte nimic, pentru că 
altfel, dacă ar duce cea mai mică lipsă de ceva, nu ar fi nici Binele 
suprem si nici obiectul suprem al dorinţei Inteligentei.3° „La fel 
cum viziunea ochilor primeşte împlinirea şi perfecțiunea din 
lucrurile sensibile, la fel şi viziunea inteligenţei primeşte această 
împlinire din prezenţa Binelui.“37 Iată de ce căutarea raţiunii de 
a fi a lumii, de la natura sensibilă la cea inteligibilă, şi de la cea 
inteligibilă la ideea Binelui, conduce logos-ul într-un impas, care 
nu este atât unul al raţiunii individuale (al logos-ului ca facultate 
raţională), cât unul al expresiei discursive (al logos-ului ca discurs 
şi limbaj). 


4. Ce înseamnă facultatea superioară a raţiunii ? 


Există într-o serie de texte plotiniene referinţa la anumite 
aspecte ale raţiunii care ne permit să vedem şi să cunoaştem 
ceea ce totuşi nu putem exprima. Să luăm ca exemplu un 


32 Ibidem, III, 8, 11. 25-44. 
33 Ibidem, III, 8, 11. 7-8. 
34 Ibidem, III, 8, 11. 9-10. 
35 Ibidem, III, 8, 11. 21-22. 
36 Ibidem, III, 8, 11. 15-24. 
37 Ibidem, III, 8, 11. 5-7. 

pasaj din Eneada I, 6, Despre frumos. Despre ochiul interior 
al sufletului, care este aici echivalentul uneia din capacităţile 
secrete ale raţiunii, Plotin spunea mai înainte că toţi îl posedă, 
dar doar puţini îl folosesc. Să vedem un alt pasaj în care aflăm 
mai mult asupra acestei capacităţi interioare a raţiunii: 


„Ce vede aşadar acest ochi interior?3® De cum se trezeşte, nu 
vede prea bine obiectele strălucitoare. Sufletul trebuie obişnuit 
să vadă mai întâi ocupațiile frumoase, apoi operele frumoase, nu 
cele executate de arte, ci acelea ale oamenilor de bine. Iar apoi 
trebuie văzut sufletul acelora care execută operele frumoase. 
Dar cum putem vedea această frumuseţe a sufletului bun? 
Revino în tine însuţi şi priveşte (anage epi sauton kai ide): 
dacă nu vezi încă frumuseţea în tine, fă precum sculptorul unei 
statui care trebuie să devină frumoasă; el înlătură o parte din 
ea, o freacă, o slefuieste?°, o lustruieste până când degajeaza 
linii frumoase in marmurá;^ ca el, înlătură inutilul, redreseazá 
ceea ce este strâmb, curăţă ce este întunecat pentru a-l face 
strălucitor, şi nu înceta să-ţi sculptezi propria-ti statuie până 
când sclipirea divină (theoeides) a virtuţii se manifestă, până 
când vei vedea cumpătarea stând pe un tron sacru. Ai devenit 
tu asta? Vezi tu asta?“4? 


Urmează o descriere a stării la care trebuie să ajungă acela 
care nazuieste la contemplatia obiectului suprem: trebuie ca 
ochiul să devină similar cu obiectul contemplat pentru a putea 
contempla frumuseţea printr-un suflet frumos (ne amintim de 
Timeu, 67 c)*, iar fiinţa să devină divină şi frumoasă (theoeides 
kai kalos) dacă doreşte să contemple zeul şi frumosul. 
Urcând mai întâi până la inteligenţă, va găsi ideile care produc 
38 Ti oun ekeine he endon blepei ? (Ibidem, I, 6, 9.1). 

39 Ibidem, I, 6, 9.7. 

40 Ibidem, I, 6, 9.7-9. 
41 Ibidem, I, 6, 9.9-11. 
42 Ibidem, I, 6, 9.1-15. 
43 Ibidem, I, 6, 9.29-32. 
44 Ibidem, I, 6, 9.32-34. 

frumuseţea, iar dincolo de inteligenţă va descoperi natura Binelui 
pe care Frumosul o prefigureazä.* În timp ce partea sufletului 
care generează logos-ul, discursul, limbajul, rămâne la nivelul 
manifestărilor sensibile şi a expresiei exterioare a cunoaşterii, 
partea sufletului care este situată în lumea inteligibilă rămâne 
sus (ano), mereu aproape devârf, „într-oplenitudine şi iluminare 
eterna.“4° Facultatea superioară a raţiunii este cea care participă 
la această plenitudine eternă a cărui ecou se poate face logos-ul, 
în cel mai bun caz. Cel mai interesant pentru noi este faptul că 
accentul este pus pe această iluminare care se face la nivelul pur 
contemplativ, în timp ce eventuala evocare a acestei experienţe 
la nivelul discursului este trecută de Plotin pe planul secund. Si 
ne putem întreba de ce? 


5. Tăcerea mai aproape de divinitate 


Este vorba în primul rând, credem noi, de statutul propriu- 
zis al logos-ului. Fapt este că Plotin pune viziunea contemplativă 
a Binelui înaintea expresiei sale în planul realităţii fenomenale. 
Făcând o analogie cu natura, el arată cum sufletul acesteia, 
de exemplu, „conţine în el o contemplatie silentioasá, care nu 
este îndreptată nici către ființele de deasupra, nici către cele 
inferioare“ şi cum, rămânând la nivelul cunoaşterii de sine şi al 
liniştii interioare, produce fără efort obiectul unei contemplatii 
permanente a lumii inteligibile.4* Plotin afirmă că, dacă există 
o inteligenţă şi o facultate sensibilă a naturii, comparate cu ale 
noastre, acestea sunt ca acelea ale unui om treaz comparat cu un om 
somnoros.^ Spre deosebire de noi, oamenii, care avem nevoie să 
ne exteriorizăm pentru a deveni ceea ce credem că suntem sau am 
45 Ibidem, I, 6, 9.34-39. 

46 Ibidem, III, 8, 5. 10-11. 
47 Ibidem, III, 8, 4. 17-18. 


48 Ibidem, III, 8, 4. 15-22. 
49 Ibidem, III, 8, 4. 22-25. 

dori sá fim, natura produce totul printr-o contemplatie silentioasá, 
rămânând în sine, fără a se aliena.5 Putem trage concluzia cá, la fel 
cum Binele există dincolo de ipostaza Inteligentei care are nevoie 
să coboare pe un plan inferior pentru a se manifesta ca atare, la 
fel şi raţiunea coboară de la nivelul contemplatiei în momentul 
în care doreşte să exprime prin cuvinte ceea ce a experimentat în 
lumea inteligibilă. Să vedem mai curând un pasaj din care acest 
lucru reiese cu claritate: 


„Si dacă am întreba-o de ce produce, ne-ar răspunde, dacă ar 
consimti să asculte întrebarea noastră şi să ne vorbească: «Nu 
trebuia să mă chestionati; ci trebuia să intelegeti si să taceti, cum 
tac si eu; pentru cá nu am obiceiul să vorbesc. Ce să intelegeti? 
Că fiinţa produsă este pentru mine un obiect de contemplatie 
silentioasá (theama emon siopesases)', obiectul natural al 
contemplatiei mele; eu insámi sunt náscutá dintr-o astfel de 
contemplatie si am o înclinaţie naturală către contemplatie;?? 
ceea ce contemplá in mine produce un obiect de contemplatie; 
astfel si geometrii traseazá figuri contemplánd.5? Numai cá eu nu 
trasez nici una; contemplu doar, si liniile corpurilor se realizeazá 
ca şi cum ar ieşi din mine (...)».“54 


Această viziune a naturii care se manifestă printr-un act 
contemplativ este consistentă cu ansamblul filozofiei plotiniene în 
care manifestarea unui lucru este considerată drept o coborâre şi 
o imputinare a acestuia: Binele care se manifesta prin Inteligență 
încetează a mai fi absolut, multiplicându-se şi devenind relativ în 
raport cu Binele, Unul devenind Fiinţă se alienează si încetează 
să mai fie totul, pentru a deveni mereu ceva anume, la fel precum 
şi oamenii care coboară de la înălţimea contemplatiei pentru a 
50 Ibidem, III, 8, 4. 25-31. 

51 Ibidem, III, 8, 4. 4-5. 
52 Ibidem, III, 8, 4. 5-7. 


53 Ibidem, III, 8, 4. 7-8. 
54 Ibidem, III, 8, 4. 1-10. 

deveni oameni practici şi a încerca să imite, cu stângăcie, raţiunea 
superioară pe care au întrezărit-o: 


„Uitaţi-vă la oameni“, spune Plotin, „atunci când contemplatia 
slábestelaei,treclaactiune,carenuestedecátumbracontemplatiei 
si a ratiunii (skian theorias kai logou ten praxin)», incapabili sá 
se dedea contemplatiei din cauza slábiciunii sufletelor lor, nu pot 
sesiza indeajuns obiectele, si sá se umple cu viziunea acestora; si 
totusi ar dori sá le vadá, si cautá, prin actiune, sá vadá cu ochii 
ceea ce n-au putut vedea cu inteligenta; da, atunci cánd fabricá 
un obiect, o fac pentru că doresc să-l vadă, iar când îşi propun să 
acţioneze cât mai mult, este pentru că vor ca şi ceilalţi să-l vadă 
si să-l simtă. “56 


Ce altceva face logos-ul prin limbaj decât a încerca să comunice 
şi altora ceea ce sufletul vede, simte şi contemplă? Numai că 
expresia verbală nu este considerată nicidecum de Plotin ca fiind 
adecvată obiectului contemplatiei. Altfel spus, ne folosim de 
cuvinte pentru a formula ceea ce sufletul a văzut în prealabil în 
tăcere: „el vede fără cuvinte (hora hesukos) ceea ce exprimă prin 
cuvinte“ (ha proferei).5 Plotin afirmă aici textual: „dacă folosim 
limbajul, este din lipsă“ (to elipei)55, par défaut, ar spune francezii. 
Limbajul rămâne, deci, urma îndepărtată a unei viziuni pe care 
sufletul a avut-o, dar pe care nu o poate reda cum se cuvine. 


6. Ratiune si mistică 


În măsura în care limbajul este mijlocul predilect al filozofiei, 
ne putem deci întreba, în final, dacă nu avem de-a face, aici, pre- 
cum şi în multe alte locuri din opera plotiniană, cu o concepţie 
mistică asupra capacităţii şi limitelor umane în ceea ce priveşte 
Binele, care este obiectul oricărei dorinţe, mici sau mari. Dacă fi- 


55 Ibidem, III, 8, 4. 31-32. Cf. ibidem, III, 8, 6. 1-2. 

56 Ibidem, III, 8, 4. 31-39. 

57 Ibidem, III, 8, 6. 27-28. Cf. ibidem, III, 8, 4. 3-5 & 17-18; III, 8, 5. 26; III, 
8, 6. 10-11. 

58 Ibidem, III, 8, 6. 28-29. 

lozofia se reduce doar la logos în sensul de discurs, limbă si lim- 
baj, desigur că suntem în prezenţa unei perspective care situează 
filozofia la un nivel de inferioritate care practic o desfiinţează. În- 
trebarea noastră ar putea fi formulată astfel: dacă ne este permis 
să reducem filozofia la discurs, fie el raţional, cu ce s-ar deosebi ea 
atunci de retorică sau de poezie? Dacă însă filozofia este mai mult 
decât expresia scrisă sau orală a unei gândiri, dacă este înainte 
de toate exercitarea unei facultăţi numită rațiune şi dacă prin ea 
putem ajunge să înţelegem ceea ce aparențele nu ne arată nicioda- 
tă, atunci poate că mistica nu va mai fi nici ea privită ca o negare 
a filozofiei, ci mai degrabă ca o împlinire a ei, la un nivel la care 
discursul îşi pierde sensul, dar la care, în mod aparent paradoxal, 
raţiunea îşi atinge scopul: 


„Dacă sufletul este o rațiune, ce poate primi în el dacă nu o ra- 
tiune fără cuvinte (logos siopon), şi cu atât mai tăcută cu cât 
este in mai mare măsură rațiune? Atunci sufletul încetează să 
se mai agite; nu mai caută nimic (ouden zetei), este copleşit 
(plerotheisa).“>® 


Intrebarea nu se referä la limitele filozofiei in momentul atin- 
gerii acestei păci interioare a sufletului, ci mai curând la rolul dis- 
cursului în cadrul filozofiei în general. Găsim răspunsul la această 
întrebare la finalul unui alt text plotinian, şi anume cel intitulat 
Despre fericire (I, 4). Vorbind despre trup, Plotin îl compară cu 
o liră, spunând că atunci când un muzician ajunge la perfectiu- 
nea artei sale, poate cânta chiar şi fără ajutorul unui asemenea 
instrument (adon aneu organon) şi se întreabă retoric: „Era deci 
un cadou inutil?*, răspunzând, tot el: „La început, nu, pentru ca 
s-a folosit adesea de el.“©° Poate că acelaşi lucru îl putem afirma si 
despre limbaj: este fără îndoială util la început, dar cu cât gândim 
mai mult şi mai bine, cu atât parcă avem mai puţină nevoie de el. 
Si aceasta datorită faptului că filozofia este rațiune, nu discurs. 


59 Ibidem, III, 8, 6.10-17. Cf. ibidem, III, 8, 4. 3-5 & 17-18; III, 8, 5. 26. 
60 Ibidem, I, 4, 16. 27-29. 

LOGOS ŞI DOXOLOGIE 


Andrei GĂITĂNARU 


ABSTRACT: Apart from offering the opportunity of reshap- 
ing some distinctions and themes that have become the stan- 
dard interpretation of the patristic exegesis, the Areopagitic 
Corpus also provides the opportunity to reflect on the status 
of the theological discourse, and the starting point of a sort of 
Hermeneutics that originates in the works of the First Council 
of Nicaea. 

Starting with a brief re-definition of the Areopagitic dis- 
tinction between the apophatic theology and the cataphatic 
theology, we shall focus on the status of the theological dis- 
course within the Areopagitic Corpus, and through exegetic 
extension, on the main features of patristic theo-logy. 

Thus, pointing out the traits that „define“ the word-about- 
God, we will understand the reason why we have to compre- 
hend the theological discourse as an infinite doxology. At the 
same time, the theologian will appear as an intermediary of 
revelation, as a bearer and locus of divinity (topos theou), as 
the one who utters through one’s own transparency what it 
can never be its own. 


Atunci cand sunt puse in discutie statutul, functia si limitele 
cuvantului teologic, literatura de specialitate fie adopta rigorile 
exclusiviste ale unei filozofii a limbajului — care, prin formalism 
şi rigiditate rataceste subtilitatile expresiei inspirate —, fie alege 
să eludeze, pe un ton exclusiv poetic, rigorile şi aporiile unui lexic 
teologic care își reclamă fără tăgadă buna înţelegere. 

Scopul lucrării noastre este de a recupera ceva din ceea ce a 
fost pierdut de cele două abordări, constituindu-se astfel într-un 
posibil început al unor prolegomene la o arheologie a cuvântului 

teologic. Urmarind acest scop, ne vom concentra asupra unui cor- 
pus teologic în interiorul căruia cuvântul nu doar ca este pus in dis- 
cutie, dar este înţeles ca fiind centrul configurant al relaţiei dintre 
„rostire“ şi „tăcere“, „concept“ şi „rugăciune“, „nume“ şi „laudă“: 
este vorba despre opera Sfântului Pseudo-Dionisie Areopagitul. 
Astfel, urmărind felul în care este tematizat statutul cuvântului 
teologic în interiorul unui corpus care a inspirat întreaga tradiţie 
patristică, vom încerca să schitám o parte dintre reperele necesare 
unei înţelegeri a teo-logiei. 


Perspectiva ierarhizantă 


Majoritatea studiilor patrologice trimit către Sfântul Dionisie 
Areopagitul din perspectiva „coagulantului“ auctorial al distinc- 
tiei dintre teologia apofatică şi teologia catafatică. Totuşi, atunci 
când este pus în discuţie criteriul acestei distincţii, asa cum a fost 
ea gândită în interiorul corpusului areopagitic şi în interiorul 
multiplei sale receptări din cadrul teologiei patristice, privirea 
exegetică este încadrată de şi subordonată orizontului neoplato- 
nician al anagogiei „unului către Unul“ (Enneade, VI, 7). Gestul 
interpretativ cade în captivitatea inclinatiei de a folosi lentile de 
lectură reglate pentru „perspectiva“ ierarhică, îndreptarea parti- 
cipativă a secundului faţă de prim. În acest fel, tocmai elementele 
şi detaliile care fac inteligibilă şi necesară ierarhia sunt trecute 
cu vederea, adâncimea fiind transformată în gol, orizontul fiind 
răsturnat în absenţă. În schimb, înţelegerea condiţiilor de posi- 
bilitate ale „spaţiului“ teologic permite abordarea interogativă 
a acestuia. Este vorba atât despre inteligibilitatea trecerii de la 
prim la secund, cât şi despre necesitatea impasului dintre aces- 
tea, zona tuturor aporiilor care tes pe verso stromatele discursu- 
lui teologic. 

Deşi exegeza ultimei jumătăţi de secol a recunoscut filiatia 
dintre neoplatonism si corpusul areopagitic, refuzändı, în acelaşi 


1 La un „corectiv creştin adus neoplatonismului* se referă Andrew LOUTH 
în lucrarea Dionisie Areopagitul, Editura Deisis, Sibiu, 1997, mai ales pp. 
123-126. O poziţie similară este exprimată de acelaşi autor atunci când 

timp, o subordonare a celui din urmă fata de cel dintâi, imaginarul 
neoplatonician este încă folosit acolo unde interogatia nu a fost 
dusă până la capăt. Această situaţie este similară cu cea întâlnită 
în cazul distinctiei dintre teologia de tip apofatic şi teologia de tip 
catafatic: ceea ce urmează a fi interpretat şi a fi pus în discuţie 
este convertit în explicaţie şi detaliu subinteles. Fără a surprinde 
până la capăt resorturile de profunzime pe baza cărora devine 
inteligibilă simultana deosebire si complicitate dintre teologia 
catafatică şi cea apofatică, cele două tipuri de discurs au fost 
înţelese dintr-o perspectivă strict ierarhizantă.? O perspectivă 
în cadrul căreia teologia catafatică este doar varianta degradată 
şi improprie a unui discurs precaut şi adecvat, cel al teologiei 
apofatice. 

Desigur, s-ar putea răspunde că respectiva viziune ierarhică ar 
fi propusa tocmai de corpusul areopagitic, în special de conţinutul 


acesta evidenţiază motivele pentru care Dionisie a fost supranumit „un 
Proclus creştin“, vezi Originile teologiei mistice creştine — De la Platon 
la Dionisie Areopagitul, Editura Deisis, Sibiu, 2002, pp. 214-216. De 
asemenea, referindu-se la corpusul areopagitic, Alexander GOLITZIN 
vorbeşte despre un „neoplatonism riguros încreştinat“, vezi „Mistica lui 
Dionisie Areopagitul: platonică sau crestinä?“, în: Mistagogia — Experienţa 
lui Dumnezeu în ortodoxie, Editura Deisis, Sibiu, 1998, p. 99. Desigur, 
exegeza timpurie care considera „caracterul decorativ al referintelor biblice 
şi a christologiei dionisiene* ca fiind paravanul după care se ascundea, 
ineficient, un neoplatonism flagrant a fost minuţios deconstruită de 
către Alexander GOLITZIN prin dezvăluirea critică a christocentrismului 
euharistic care articulează şi coagulează întregul corpus areopagitic, cf. 
Et introibo ad altare Dei. The Mystagogia of Dionysius Areopagita with 
Special Reference to Its predecessors in the Eastern Christian Tradition, 
Analekta Vlatadon 59, Tesalonic, 1994. 

2 Reprezentativa pentru această exegeză este contribuţia lui Jean 
VANNESTE, Le Mystere de Dieu — Essai sur la structure rationnelle de 
la doctrine mystique du Pseudo-Denys l’Areopagite, Desclee de Brouwer, 
1959. Aceeaşi interpretare este propusă si de Paul ROREM atât în „The 
Uplifting spirituality of Pseudo-Dionysius“, in: B. McGinn, J. Meyendorff, 
J. Leclerq (eds.), Christian Spirituality. Origins to the Twelfth Century, 
New York, 1988, pp. 132-144, cat si in Biblical and Liturgical Symbols in 
the Pseudo-Dionysian Synthesis, Toronto, 1984, p. 116. 

tratatului Despre Teologia Mistică. Scurta lucrare dionisiană 
abordează discursul teologic dintr-o perspectivă ascensională, 
care porneşte de la bogăţia expresiilor teologiei catafatice si a 
celei simbolice şi se împlineşte în tăcerea plină de sens a teologiei 
apofatice. 

Fără îndoială, perspectiva anagogică reflectată în respectiva 
lucrare şi consecinţele discursive, pe care aceasta le provoacă si 
către care indică în mod explicit, nu pot fi ocolite. 

Însă, în această privinţă, la fel de inconturnabilă este şi exe- 
geza unui Paul Rorem, care înţelegea conţinutul scurtului tratat 
dionisian din perspectiva unei „introduceri metodologice“? a în- 
tregului corpus — evidențiind dimensiunea anagogica a metodo- 
logiei dionisiene. Cu toate acestea, el sublinia fără încetare faptul 
că, în cadrul corpusului areopagitic, gestul ierarhizant se cuvine 
a fi înţeles ca efect hermeneutic obţinut prin determinarea prin- 
cipalelor puncte de articulaţie ale teologiei dionisiene şi nu ca 
structură a priori a acesteia. 

O astfel de înţelegere lipsea, de pildă, chiar şi lucrărilor tim- 
purii+ ale unui alt mare exeget, profesorul ieromonah Andrew 
Louth. Deşi acesta înţelegea întreaga operă dionisiană din per- 
spectiva „unui corectiv creştin adus neoplatonismului“, el redu- 
cea din greutatea acestui corectiv atunci când avansa teza potrivit 
căreia cele două tipuri de a face teologie se referă la unul şi acelaşi 
subiect, deosebindu-se doar prin modul mai mult sau mai puţin 
adecvat prin care dădeau seama de referentul lor comun. 


In căutarea demnităţii uitate 


Teza noastră este următoarea: deşi cele două teologii, cea 
apofatică şi cea catafatică, au ca referinţă pe „Unul Dumnezeu“, 


3 Paul ROREM, Biblical and Liturgical Symbols in the Pseudo-Dionysian 
Synthesis, p. 130. 

4 Vezi Andrew LOUTH, Dionisie Areopagitul, pp. 126-127: „Pentru Dionisie 
atât în teologia apofatica, cât şi în teologia catafatică, referinţa este Unul 
Dumnezeu. (...) Fundamentală e tocmai teologia apofatică: în legătură cu 
Dumnezeu negatiile noastre sunt mai adevărate decât afirmaţiile“. 

acest Unu este spus in doua moduri, deopotriva diferite si com- 
plementare. Numai intelegänd paradoxala diferenţă si compli- 
citate a celor „două“ referinţe discursive, putem reda statutul 
ambelor tipuri de a face teologie. 

Vom sustine această poziţie trimițând către pasaje care 
anunţă sensul distinctiei dintre teologia apofatica şi teologia ca- 
tafatică. Vom aduce, apoi, în prim-plan o distincţie care pune 
în lumină conţinutul teologiei catafatice, analizând astfel atât 
deosebirea dintre aceasta şi teologia apofatică, cât şi punctul de 
articulaţie dintre cele două. Ne vom referi, în acest sens, la dis- 
tinctia dintre conceptul de „uniuni divine“ (henosis tes theias) 
şi conceptul de „distincţii divine“ (diakrisis tes theias) (Despre 
Numele Divine II, 4)5 — fundamentul teoriei dionisiene a ideilor 
/ paradigmelor.° Pornind de la o înţelegere adecvată a respec- 
tivei distincţii, vom indica referinţa fiecăruia dintre cele două 
tipuri de discurs şi vom evidentia, complementar, sursa tonului 
discursiv al celor două teologii, funcţia „corectivului hyperbo- 
lic“. Această regândire a distinctiei dintre cele două tipuri de 
discurs teologic permite nu doar câştigarea unei „demnități“ pe 
nedrept pierdute a discursului catafatic, ci şi adecvata intelege- 
re a sintezei dintre amprenta platonismului asupra corpusului 
areopagitic şi emblema christologică a acestuia, reprezentată 
de eschaton-ul ecleziastic al euharistiei.® 


5 Sfântul Dionisie AREOPAGITUL, Opere complete, traducere de Dumitru 
Stăniloae, Editura Paideia, Bucureşti, 1996, p. 140. (Toate trimiterile către 
corpusului areopagitic vor fi făcute cu referire la traducerea lui Dumitru 
Stăniloae [n.n, A.G.]). 

6 Vladimir LOSSKY, „La notion des «Analogies» chez Denys le Pseudo- 
Aréopagite", Archives d'histoire doctrinale et littéraire du Moyen Age, 
Vrin, nr. 5, 1930, p. 282. 

7 Vezi Endre von IVANKA, Plato Christianus — La réception critique du 
platonisme chez les Péres de l'Eglise, Presses Universitaires de France, 
Paris, 1990, pp. 211-228. 

8 Alexander GOLITZIN, Mistagogia — Experienta lui Dumnezeu in 
ortodoxie, pp. 96-101. 

După cum vom vedea, în cazul acestei interpretări eroarea 
este dublă, căci atenta departajare a celor două tipuri de discurs 
va dezvălui două aspecte. Pe de o parte, teologia catafatică își 
recunoaște perpetua inadecvare, asumându-și in mod explicit 
infinitul proces corectiv şi salvându-şi, în acest fel, o demnitate 
prea uşor pierdută în ochii multor teologi. Pe de altă parte, 
discursul apofatic se lasă a fi corectat în permanenţă, prin gestul 
hyperbolic al rugăciunii. 

Vom putea sugera, astfel, efectele care decurg din această 
interpretare. Pe de o parte, va deveni inteligibilă insertia 
disjunctei dintre teologia apofatică şi teologia catafatică în 
reţeaua conceptuală post-niceeană a distinctiei dintre „teologie“ 
şi „iconomie“. Pe de altă parte, vor putea fi remarcate liniile de 
forţă ale unei arheologii a discursului teologic. Vom recunoaşte, 
astfel, funcția hypocritică” a corpului/sensului oricărui sens 
revelat sau a oricărei expresii teologice — aporie crucială a 
cuvântului teologic. În acest fel, va deveni inteligibil motivul 
pentru care, în corpusul areopagitic, cuvântul teologic, la rigoare 
Cuvântul, nu poate avea decât statutul unui corp a cărui textură 
pendulează, circumscriind şi dictând spaţiul diafaniei ierarhice, 
între transparenţă şi opacitate. 


Distincția fondatoare 


Schematic, argumentele sunt următoarele. Cu precădere 
fata de celelalte texte cunoscute de noi ale corpusului dionisian, 
tratatul Despre Numele Divine abundă de pasaje în care 
autorul se referă, direct sau indirect, la distincţia dintre teologia 
apofatică şi teologia catafatică. Bineînţeles, nu am putea trece 
cu vederea capitolul al III-lea din tratatul Despre Teologia 
Mistică, în care Dionisie, sub forma prezentării câtorva dintre 
lucrările sale, evidenţiază modurile în care se poate vorbi despre 
Dumnezeu. Cu toate acestea, deşi se referă în mod explicit la 


9 Cf. Jean-Luc MARION, Dieu sans l'étre, Communio Fayard, 1982, p. 10. 

amintita distincţie, în contextul rezervat acestora, Dionisie se 
rezumă doar la a indica laconic temele centrale ale textelor sale 
şi, cel mai important, la a aborda cele două tipuri de învățături 
din perspectiva dimensiunii anagogice a corpusului dionisian. 
Problema definirii ambelor tipuri de discurs apare în tratatul 
Despre Teologia Mistică ca fiind deja depăşită si rezolvată. 

În schimb, efortul de delimitare a celor două tipuri discursive 
poate fi întâlnit, în repetate rânduri, în cuprinsul tratatului 
Despre Numele Divine. Unul dintre cele mai elocvente pasaje 
poate fi găsit în al şaselea paragraf al primului capitol, în care 
se spune: 


„Fără nume îl arată atunci când spun că principiul dumnezeiesc 
uimeşte pe cel ce întreabă într-una din vederile tainice ale 
arătării dumnezeiesti simbolice: Care este numele Tău? 
(Facerea 32, 29); (...) iar cu multe nume îl arată atunci când 
îl prezintă zicând Eu sunt cel ce Sunt (Ieşirea 3, 14): Viaţa, 
Lumina, Dumnezeu, Adevărul (cf. Facerea 28, 13; Ioan 8, 12; 
14, 6 etc.); şi când inteleptii în cele dumnezeiesti îl laudă ca 
pe cauzatorul tuturor prin multe nume, din toate cele cauzate 
[s.n.].”:0 


Acest pasaj, ca multe altele din cuprinsul tratatului Despre 
Numele Divine, redă o poziţie curentă, adoptată de teologia or- 
todoxă după întâiul Conciliu ecumenic de la Niceea (325): dis- 
tinctia dintre teologie şi iconomie; dintre discursul „despre“ în- 
sinele dumnezeirii — „obiect“ al teologiei apofatice — şi discursul 
despre Dumnezeirea gândită în relaţie cu creaţia sa — obiect al 
teologiei catafatice.!! Această tipologie este mărturisită aproape 
explicit atunci când Dionisie spune: „de aceea i se atribuie lui 


10 Sfântul Dionisie AREOPAGITUL, Opere complete, (Numele Divine, II, 6), 
p. 138. 

11 „Conciliul de la Niceea a fost cel care «a tras linia despartitoare între 
Dumnezeu şi lumea îngerilor, între Creator şi creaţie» “, Jaroslav PELIKAN, 
Tradiţia Creştină — O istorie a dezvoltării doctrinei, Editura Polirom, Iaşi, 
2004, p. 158. 

Dumnezeu toate atributele şi nimic din toate, având toată forma 
şi tot chipul, fiind fără formă şi în afara relației“ (N.D., V, 8, p. 
160); sau atunci când spune: „pe Dumnezeu nu îl cunoaştem 
din firea lui (căci aceasta este mai necunoscută şi mai presus de 
orice rațiune şi minte), ci din ordinea tuturor celor ce sunt, ca 
proiectate din EI“ (N.D., VII, 3, p. 164). 

Indicândîncădela începutultratatului Despre Numele Divine 
dubla referinţă a discursului teologic, Dionisie aprofundează 
distincţia dintre cele două tipuri de teologie. Cel mai concludent 
pasaj este cel in care Areopagitul specifică faptul că „dacă numim 
ascunzimea mai presus de fiinţă a lui Dumnezeu viata sau fiinţă 
sau lumină sau rațiune, nu înțelegem nimic altceva decât puterile 
(dynameis) venite din ea la noi, puteri îndumnezeitoare sau de 
ființă făcătoare sau de înţelepciune dáruitoare. Dar despre ea 
însăşi cugetăm prin desprindere de toate lucrările intelegatoare, 
neintelegänd nici ca indumnezeire, nici ca viaţă sau fiinţă, 
căci îi este propriu să fie prin toată depăşirea cauza ridicată 
peste toate“ (N.D., II, 7, p. 142). Astfel, conform lui Dionisie, 
onomastica divină este dedicată diferitelor puteri dumnezeieşti 
prin intermediul cărora Dumnezeu creează şi susţine lumea, iar 
scopul tratatului Despre Numele Divine este acela de a oferi o 
exegeză a numelor acestor puteri (N.D., II, 11, p. 143, sau I, 8, 
p. 138). 

Insă, specificând faptul că obiectul teologiei catafatice este 
cel al puterilor divine creatoare, Dionisie se apropie de temeiul 
distinctiei şi al complicitatii dintre teologia catafatică şi cea 
apofatică. 

Gestul onomasticii divine este precedat de evidenţierea 
fundamentului acesteia: distincţia dintre conceptul de „uniune 
divină“ (henosis tes theias) şi conceptul de „distincţie divină“ 
(diakrisis tes theias). 

Aşa cum sugera şi Vladimir Lossky în studiul său despre 
noţiunea de analogie la Dionisie Areopagitul, disjunctia este 

fundamentală? pentru articularea areopagitică a dublului dis- 
curs teologic. De înţelegerea ei depinde, pe de o parte, deter- 
minarea constituţiei teologiei catafatice si corecta remarcare a 
complicitatii dintre discursul teologiei afirmative şi discursul 
teologiei negative. Pe de altă parte, ea este resursa necesarei 
departajări faţă de perspectiva univocă a „marelui lanţ al fiin- 
tei“ neoplatoniciene. Ca atare, aprofundarea ei nu poate fi decât 
inconturnabilă. 


Prin sintagma „uniri dumnezeiesti^ Dionisie înţelege „cele 
[trăsăturile] ale identităţii negrăite şi mai presus de cunoaştere, 
cu termenul ascuns şi nearătat“ (N.D., II, 4, p. 140). De pildă, 
spune Dionisie, de unirea Dumnezeiasca tine suprafiinta ei, 
comună principiului treimii. Relaţia nu este una genitivală, 
ci stă sub semnul sinonimiei. Atunci când vorbim despre 
unitatea dumnezeiască ne referim la „fiinţa“ ei dincolo de fiinţă 
(„Dumnezeu este cel ce este mai presus de fiinţă, N.D., II, 11, 
p. 143), la suprafiinta sa, la imposibilitatea determinării esenței 
sale, la faptul de a fi în-sine. 

Când vorbeşte despre „distincţii dumnezeieşti“, Dionisie se 
referă la „ieşirile (proodoi — procesiunile) şi arătările bune ale 
principiului dumnezeiesc“ (N.D., II, 4, p. 140). El defineşte in 
mod explicit conceptul de „distincţii dumnezeiesti^ spunând 
că acesta trimite către „procesiunile bune ale principiului 
dumnezeiesc“, ca atare, adăugăm noi, către conceptul de 
„putere/energie divină“. 

Aceste revelări ale principiului Dumnezeiesc sunt de două fe- 
luri. Este vorba fie despre deosebirea dintre cele trei ipostasuri 
ale fiinţei divine — atât în accepțiunea lor teologică, cât si în co- 
notația lor iconomica —, fie despre diversele energii divine, care 
aparţin fiinţei divine. Prin aceste distincţii, Dumnezeu „se distin- 
ge în mod unitar, se înmulțește în chip unic, se multiplică fără să 


12 Vladimir LOSSKY, „La notion des «Analogies» chez Denys le Pseudo- 
Aréopagite", p. 282. 

iasă din starea de Unul. Şi, deoarece Dumnezeu este Cel ce este în 
mod mai presus de ființă, dar dăruieşte existenţa celor ce sunt şi 
produce toate fiinţele, se zice că se inmulteste acel unic."'? 

Semnificativ este faptul că, potrivit lui Dionisie, distinctiile 
divine — fie cá este vorba despre accepțiunea teologică sau 
de cea iconomică a persoanelor ființei dumnezeieşti, fie că 
este vorba despre funcţia iconomică a energiilor divine — 
sunt proprii întregii dumnezeiri. Dionisie spune: „toate sunt 
referite în mod neimpartit şi absolut, fără excepţie, în întregime 
întregii dumnezeiri. Căci, aşa cum am amintit, în Învățăturile 
Teologice, cine nu recunoaşte că acestea se spun despre întreaga 
dumnezeire ar îndrăzni cu blasfemie să sfâşie în mod necuvenit 
unitatea supraunită“ (N.D., II, 1, p. 139). Corelativitatea celor 
două concepte implicate ilustrează subtil concepţia ortodoxă 
asupra uniunii perihoretice a unităţii treimice. La fel, deşi nu se 
poate spune că distinctiile înţelese ca energii / puteri creatoare 
sunt identice cu trinitatea divină, nu se poate nega faptul că ele 
aparţin în mod unitar celor trei persoane ale dumnezeirii. 

În repetate rânduri, Dionisie evidenţiază faptul că distinctiile 
divine pot şi trebuie să fie gândite din perspectiva unităţii lor 
de originare şi mai presus de fiinţă. Detaliul devine evident în 
momentul în care Areopagitul invocă dogma Monarhiei Tatálui'4 
— sursă a dumnezeirii şi a ipostasurilor divine — pentru a sustine 
cá, aşa cum „fiecare dintre ipostasurile de obârşie este întemeiat 
(subzistă) în unitatea însăşi, în mod neamestecat şi fără să 
se confunde“, „sunt unite, potrivit distinctiei dumnezeiesti, 
şi comunicările cele neîncetate, producătoare de substanţă, 
producătoare de viata, făcătoare de înţelepciune“ (N.D., II, 5, p. 
141) — adică puterile divine. 

13 Sfântul Dionisie AREOPAGITUL, Opere complete, (N.D., II, 11), Editura 
Paideia, Bucureşti, 1996, p. 143. 
14 „Singurul izvor al dumnezeirii mai presus de ființă este Tatăl, Tatăl nefiind 


Fiu, nici Fiul Tată, ci păstrând cu sfinţenie fiecare din ipostasurile de 
obârşie cele de laudă ale sale“ (N.D., II, 5, p. 141). 

În acest fel, complicitatea dintre „uniunile divine“ si 
„distincţiile dumnezeiesti^ devine inteligibilă. Respectiva 
corelativitate este ilustrată de modul în care Dionisie precizează 
obiectul cercetării din tratatul Numelor Divine, spunând că va 
explica „numirile comune şi unite ale distinctiei dumnezeieşti“ 
(N.D., I, 11, p. 143) 5 


Înțelegerea relaţiei dintre conceptul de „uniuni divine“ si cel 
de „distincţii divine“ are ca efect conturarea imaginii „spaţiului“ 
intermediar dintre uniunea mai presus de fiinţă a divinității şi 
manifestarea iconomica a divinității — creaţia. 

Puterile divine care purced din unitatea de nedeterminat a 
divinității trasează spaţiul distanţei dintre creaţie şi unitatea 
dumnezeiască. Suntem invitaţi, astfel, să acceptăm că spaţiul 
intermediar „măsurat“ de energiile care fac legătura dintre 
ordinea creată şi uniunea supra-fiintiala a divinității este unul 
infinit, „distanţă de măsură infinită şi incomparabilă între Cauză 
şi cauzat“ (N.D. IX, 7, p. 169). 


De-numirea laudativă 


Înțelegerea relaţiei dintre distinctiile divine si uniunile divine 
configurează dublul discurs teologic. În primul rând, teologia de 
tip catafatic se lasă a fi înțeleasă ca discurs al de-numirilor divine. 
Dacă teologiei negative îi este propriu dublul proces al „de- 
numirii“, putem spune că acesta îi este propriu si discursului 
teologiei catafatice. Cât timp teologia afirmativă are ca referinţă 
discursivă un „obiect“ infinit, lipsit de punct terminus şi ferit 
de captarea onomastică, cum ar putea ea permite definirea sau 


determinarea acestuia? Cum s-ar putea determina sau defini 


15 Sau, într-un alt loc: „vom încerca să descriem aceste diferențieri comune 
şi unitare sau aceste binefăcătoare emanatii ale întregii dumnezeiri după 
numele divine ce ni se descoperă în Scripturi“ (N.D., II, 11, p. 143). 

16 Jean-Luc MARION, În plus. Studii asupra fenomenelor saturate, Editura 
Deisis, Sibiu, 2003, p. 160. 

ceea ce se „arată“ ca fiind indeterminat şi infinit? Cum ar mai 
putea fi numite puterile/distinctiile dumnezeiesti de vreme ce 
ele rămân anonime? 

Suntem conduşi de interogatie în preajma dublului gest al 
de-numirii catafatice. Apropierea este semnalată de pasajele 
în care Dionisie insistă asupra faptului că puterile/distinctiile 
dumnezeieşti (dumnezeirea-in-relatie) nu pot primi nume 
decât prin referire la cele cauzate. „Pronia bunatatii dumnezeirii 
ca principiu al tuturor trebuie lăudată din toate cele cauzate“ 
(N.D., I, 5, p. 137). 

Pentru Dionisie Areopagitul aceste energii/distinctii igi 
primesc numele dela cele cauzate, registrul adecvat lor neputând 
fi decât unul analogic: „de fapt, [spune el] acestea le zicem în 
chip drept despre Dumnezeu că e lăudat din toate cele ce sunt 
după analogia cu toate, a căror cauza este“ (N.D., VII, 3, p. 164). 
Ca atare, onomaza divină trebuie să respecte criteriul analogiei. 
Numele afirmative, proprii teologiei catafatice, nu sunt simple 
determinări (theseis) ale dumnezeirii, aşa cum uneori a fost 
sugerat, ci sunt analogii a căror funcţie este aceea de a sugera 
divinitatea, de a o indica prin semn sau oglindă. 

De aceea, de fiecare dată când Dionisie numeşte printr-o 
afirmaţie (theseis) o energie sau distincţie el propune, în acelaşi 
pasaj, necesara ei de-numire. Si aceasta tocmai pentru a averti- 
za asupra faptului ca orice determinare, denumire, nu poate fi 
încadrată decât în registrul analogiei.' Procesul adecvärii este 


17 Raoul MORTLEY atrage atenţia asupra felului în care conceptul de 
analogie se cuvine a fi înţeles în cadrul corpusului areopagitic. Semnalând 
influenţa neoplatoniciană care se resimte în corpusul areopagitic, Raoul 
MORTLEY recomanda înţelegerea analogiei nu din perspectiva acceptiei 
ei matematice — care, potrivit lui Damascius, impunea înţelegerea relaţie 
dintre Dumnezeu şi creaţie prin prisma proportionalitatii sau a simetriei 
—, ci doar ca pe mijloc prin care cele create participă la Dumnezeu, cf. 
Raoul MORTLEY, From Word to Silence, The Way of Negation, Christian 
and Greek, Bond University, 1986, p. 227. 

infinit, adică, exact pe măsura distanţei trasate de energiile divi- 
ne între creaţie şi în-sinele dumnezeirii. 

Hermeneuticii catafatice îi este propriu gestul pendulării 
între poziţionarea fiecărui nume divin şi adecvarea acestuia 
prin intermediul unui „corectiv hyperbolic“. În întregul corpus 
areopagitic orice gest onomastic este însoţit de un corectiv 
aplicat fie prin secondarea fiecărui nume de o ocurenta a sa 
care a primit prefixul hyper? (ex. „bine, suprabine“); fie prin 
semnalarea faptului că, prin orice denumire, Dumnezeu este 
lăudat, şi nu determinat — în acest sens, într-una din scoliile 
dedicate tratatului Despre Numele Divine, autorul acestora’? 
atragea atenţia tocmai asupra faptului că Dionisie nu susţine că 
„anumite nume îl caracterizează (kategoreistai) pe Dumnezeu, 
ci cá, prin acestea, El este lăudat“ (Scoli la Numele Divine, V, 
8, p. 209). 

Dimensiunea laudativá a teologiei catafatice se cuvine a fi 
remarcatá. Efortul de-numirii nu poate fi abandonat fárá riscul 
iminent al idolatrizárii lui Dumnezeu?°, chiar si prin intermediul 
celor mai elevate nume. Ca atare, teologia catafaticá se cuvine 
a fi inteleasá nu din perspectiva unor simple afirmatii, ci din 


18 Bagajul semantic al acestui prefix este unul dublu. Pe de o parte, el trimite 
către ceea ce este dincolo. În acelaşi timp, el are si sensul de temei al 
lucrului pe care îl depăşeşte — de „a fi dincolo, dar pentru ceea ce este 
depăşit“. Raoul MORTLEY oferă o necesară circumscriere a bagajului 
neoplatonician al acestui concept, în special a felului în care acesta a 
fost pus în discuţie de Syrianus, preluat în ton interogativ de Dexippus 
şi de Alexandru din Aphrodisia (Raoul MORTLEY, op. cit., pp. 90-95) şi 
coagulat de Proclus în sensul unei turnuri afirmative (p. 112). 

19 Chestiunea identităţii autorului scoliilor dedicate Corpusului Areopagitic 
a fost subliniată de Hans Urs von BALTHASAR în Das Scholienwerk des 
Johannes von Scythopols, „Scholastik“ 15 (1940), pp. 16-38, reluat în: 
Kosmische Liturgie. Das Weltbild Maximus des Bekenneres, Zweite, vollig 
verânderte Auflage, Einsiedeln, 1962, pp. 644-672. Potrivit acestui studiu, 
care a marcat întreaga exegeză posterioară, scoliile au fost începute de 
Ioan de Scythopolis şi completate de Maxim Mărturisitorul. 

20 Jean-Luc MARION, L'Idole et la Distance, Bernard Grasset, Paris, 1977, 
pp. 190-191. 

orizontul unui logos conştient de propria failibilitate, suscitat 
de un infinit efort de adecvare interpretativă şi animat de un 
neîntrerupt respir doxologic. De aceea, spre finalul tratatului 
dedicat numelor divine, Dionisie Areopagitul spune că, 
„expunând aceste numiri dumnezeiesti inteligibile, pe cât ne-a 
fost cu putinţă, am rămas departe nu numai de conţinutul lor 
exact, ci şi de înțelegerea lor asemenea celei a îngerilor. Fiindcă 
şi cei mai buni dintre învățătorii noştri despre Dumnezeu rămân 
departe de îngeri“ (N.D., XIII, 4, p. 176). 

În al doilea rând, complicitatea dintre uniunile divine si 
distinctiile divine restructurează relaţia dintre teologia apofatica 
şiteologia catafatică. Chiar dacă Dionisie admite faptul cá „unirile 
sunt mai presus de distincţii“ (N.D., II, 11, p. 143), complicitatea 
dintre acestea două modifică în mod semnificativ relaţia dintre 
discursul apofatic şi cel catafatic. Dacă acceptăm faptul că cele 
două tipuri de teologie au referinţe diferite, nu putem admite 
poziţionarea lor ierarhică. Pe de altă parte, dacă înţelegem 
faptul că între uniuni si distincţii trebuie gândit, asa cum am 
văzut, un raport de subordonare, suntem constransi să gândim, 
consecvent, o raportare ierarhică a celor două tipuri de teologie. 
În cele din urmă, dacă înţelegem mecanismul complicitatii 
dintre divinele uniuni şi distincţii, suntem constrânşi să gândim 
relaţia dintre cele două tipuri de discurs sub figura continuității. 
Discursul teologiei catafatice vizează, într-un registru analogic, 
şi pe un ton laudativ-hyperbolic, unitatea ascunsă / în-sinele 
divinității. 

Suntem invitaţi astfel să gândim recuperarea demnităţii 
uitate a acestui tip de discurs şi să ne amintim că relaţia dintre 
„uniunile divine“ şi „distincţii divine“ afostreluată deposteritatea 
dionisiană exemplar întruchipată de teologia Sfântului Grigorie 
Palama, potrivit căreia energiile necreate, deşi nu sunt identice 
în-sinelui dumnezeiesc, îl exprimă, ca provenind din el. 

În al treilea rând, subliniind funcţia pe care o îndeplineşte 
corectivul hyperbolic în cadrul discursului de tip apofatic, vom 

spune cá deconstructia opozitiei ierarhizante dintre cele douá 
tipuri de teologie este propusá si de intelegerea discursului 
apofatic in afara oricárei opozitii fatá de teologia catafaticá. 
Ín acest sens, Dionisie semnaleazá faptul cá ,nu trebuie sá se 
considere cá negatiile sunt opuse afirmatiilor (Teologia Mistică, 
I, 1, p. 247), ci, mai degrabă, cá dumnezeirea este mai presus de 
toate aferezele, de toate negatiile şi de toate tezele“ (Teologia 
Mistică, I, 2, p. 247). La rândul său, discursul teologiei apofatice 
este corectat fie prin hyperbole, fie prin oximoroni, fie prin 
rugăciune, pentru a semnala conţinutul infinit al dumnezeirii şi 
pentru a evita o viziune agnostică şi atee. 

Prezenţa discretă şi constantă a corectivului doxologiei 
devine evidentă în câteva contexte. Pe de o parte, ea este 
semnalată de evitarea poziționării divinității chiar si prin 
prin intermediul numelor negative. Ca atare, orice raport 
opozitiv între numele afirmative şi cele negative este refuzat, 
„dumnezeirea fiind mai presus de toate aferezele (aphairesis) 
şi de toată negația (apophasis)“ (T.M. I, 1, p. 247). În al doilea 
rând, corectivul hyperbolic este implicat de al treilea capitol al 
tratatului Despre Teologia Mistica, pasaj în care Dionisie de- 
numeşte în-sinele dumnezeirii prin intermediul oximoronului 
„întuneric luminos“. Însă, indicarea cea mai relevantă a acestei 
doxologii este concentrată în două pasaje memorabile (la 
începutul tratatului Despre Teologia Mistică” si în capitolul 
al III-lea al tratatului Despre Ierarhia Bisericească?2), atunci 
când Dionisie trimite către conţinutul tainic al Dumnezeirii prin 
gestul şi cuvintele rugăciunii. Astfel, tratatul Despre Teologia 
Misticá este inaugurat de o rugăciune, ca pentru a semnala prin 
adresare şi invocare conţinutul infinit al unui discurs care, aşa 
cum avertiza J. Derrida, lipsit fiind de o atare scrupulozitate, 
ar risca apropierea de agnosticism sau de ateism. 

21 T.M., 1,1, p. 247. 
22 1.B., III, iii, 2, p. 79. 
23 Jacques DERRIDA, Sauf le nom, Galilée, Paris, 1993, p. 16. 

Dubla prezenţă a corectivului hyperbolic în cadrul celor două 
tipuri de discurs dezvăluie dimensiunea liturgică a teologiei 
creştine. Cel angajat pe calea interpretării revelatiei christice 
este, prin definiţie, oficiant, slujitor şi înfăptuitor al sfintei 
liturghii. 

Această înţelegere a articulaţiilor de sens prezente în corpu- 
sul areopagitic ne permite să spunem că „inima teologiei lui Di- 
onisie e liturgica.“*4 „Tratatul Despre Numele Divine vorbeşte 
nu atât despre predicatia divină, cât despre doxologia divina.“*5 
Teologia Mistică este inaugurată de o rugăciune iar conţinutul 
acestui tratat indică transformarea cuvântului teologic în tăce- 
rea suplicantului adâncit în orientarea sa către Unul. De aseme- 
nea, tratatele despre ierarhii descriu universul vietuitorului do- 
xologic. Mai mult, potrivit exegezei propuse de Alexander Go- 
litzin, întregul corpus areopagitic ar putea fi structurat conform 
modelului liturgic: „am putea vedea tratatul Despre Numele 
Divine ca jucând rolul synaxei (al „Liturghiei cuvântului“) fata 
de anaphoră („Liturghia euharistică“) reprezentată de Teologia 
Mistică. În corpusul dionisian totul se roteşte în jurul altarului 
şi se mișcă spre altar.“2 Astfel, revenind la unul dintre sensurile 
celebrului cuvânt evagrian potrivit căruia „teolog, este cel ce se 
roagă, si numai cel ce se roagă este teolog"?7, înţelegem de ce 
părintele Paul Evdokimov?? arăta că discursul teologic este co- 
rectat şi împlinit în interiorul Sfintei Liturghii.?? 


24 Andrew LOUTH, Dionisie Areopagitul, p. 63. 

25 Ibidem, p. 64. 

26 Alexander GOLITZIN, Mistagogia — Experienţa lui Dumnezeu in 
ortodoxie, p. 158. 

27 Evagrie PONTICUL, „Cuvânt despre rugăciune“, $ 60, în: Filocalia sfintelor 
nevointe ale desăvârşirii, Editura Harisma, Bucuresti, 1992, p. 99 

28 „Les dogmes, ce condensé de Vérités révélées, sont formulés liturgiquement 
comme de piéces doxologiques et se posent en pierres angulaires de la 
liturgie composée autour de l'eucharistie", Paul EVDOKIMOV, La Priere 
de I’ Eglise de Orient, Desclee de Brouwer, 1985, p. 14. 

29 „În această sumă de teologie, de rugăciuni si de învățături ce reprezintă 
cărţile Marelui Post, este înscrisă toată tradiţia, dar toate primesc forma 

Teologia ca doxologie liturgică 


Tentaţia identificării unui al treilea regim teologic trebuie 
evitată. Posibilitatea unei via eminentiae este refuzată de dubla 
referinţă a discursului teologic. Ceea ce a dus cu gândul către o 
asemenea rostire tertiara este multipla ocurenta a corectivului 
hyperbolic. Însă acest „al treilea discurs“ nu are o referință 
proprie, ci doar îndeplineşte funcţia de a adecva permanent 
rostirea apofatică şi discursul catafatic. 

Acest continuu efort de adecvare structurează constituţia 
discursului teologic. Conform taxis-ului ierarhiei divine, uni- 
versul dionisian este unul al interpretării perpetuei revelații a 
dumnezeirii. Dacă, stricto sensu, teologi nu pot fi numiţi, sub 
rezerva infinită a epectazei, decât membrii primei ierarhii ange- 
lice (tronurile, serafimii si heruvimii), ceilalţi participanţi ai ier- 
arhiei sunt supuşi, datorită privirii mediate pe care o practică, 
unei condiţii iconomice, lipsite de orientarea imediată — „faţă 
către faţa în-sinelui dumnezeirii“. Din acest motiv, dublului 
discurs despre Dumnezeu îi este propriu infinitul efort al adec- 
vării. Aceasta este raţiunea profundă pentru care, deşi dogma 
ortodoxă nu poate fi înţeleasă dintr-o perspectivă evoluționistă, 
ea permite nesfârşitul gest al aprofundării definiţiilor sale, care 
„nu sunt principii teoretice, ci delimitări (horoi, termini) ale 
experienţei Bisericii, ce separă adevărul trăit de falsificarea lui 
prin erezie.“3° Aceste de-limitări stabilesc cadrul în interiorul 
căruia efortul hermeneutic poate fi infinit aprofundat. 

Mai mult, întrucât divinitatea se revelează în mod infinit, 
teologiei nu îi poate fi propriu gestul capitalizant al determinării. 
Revelația nu poate fi păstrată, determinată si stocată, ci doar, 
pentru a o recunoaşte pe deplin ca revelaţie, transmisă, dată 


rugăciunii, astfel încât teologia devine conţinutul tuturor rugăciunilor 
noastre“, Arhimandritul SOFRONIE, Cuvântări Duhovnicesti, Editura 
Reintregirea, Alba-Iulia, 2004, p. 126. 

30 Karl Christian FELMY, Dogmatica experienţei ecleziale — înnoirea 
teologiei ortodoxe contemporane, Editura Deisis, Sibiu, 1999, p. 53. 

mai departe, donată. Pentru a semnala acel conţinut infinit 
care o excede prin chiar gestul re-prezentării sale, revelaţia este 
transformată în tradiţie (paradosis şi metadosis), adică arătată 
ca ceea ce se transmite: trop al donării unui conţinut infinit a 
cărui prezenţă presupune propria absenţă. Aşa cum afirmă 
Jean-Luc Marion, „a primi donarea [revelaţia] revine la a recepta 
actul donator, căci Dumnezeu nu donează nimic decât mişcarea 
infinită a kenozei caritátii sale, adică totul.“3* Transmiterea se 
reveleazá in interiorul ierarhiei ca interpretare. A transmite 
inseamná a filtra revelatia prin propriul nostru trup. 

Gestul donárii are o dublá semnificatie. Pe de o parte, el 
indicá scopul ierarhic al oricárui participant, acela de a deveni 
„loc al lui Dumnezeu“, chip al Domnului, oglindă nepátatá 
a Acestuia. Transparenţa corpului intermediar este direct 
măsurată de posibilitatea sa de a interpreta revelaţia, de a o 
da mai departe cât mai puţin alterată sau afectată de contextul 
istoric în care ea este dată. A interpreta şi a da devin aici 
sinonime. Tocmai pentru că „ierarhia este o sfinţită rânduială 
[taxis] şi ştiinţă [episteme] şi lucrare [energeia] asemănătoare, 
pe cât e cu putinţă, modelului dumnezeiesc“ (Ierarhia Cerească, 
III, 1), gestul teologal şi teoforic prin excelenţă este cel al unei 
infinite interpretări. Acesta este motivul pentru care Dionisie 
Areopagitul isi invită citiorii să se alăture efortului hermeneutic 
„pentru a ne descoperi şi nouă, celor care iubim pe Îngeri, pe cât 
ne e cu putinţă, o vedere mai luminoasă si mai iubită“ (Ierarhia 
Cerească, XIII, 4, p. 34), deoarece, „fie că le ai prin tine, fie 
prin alţii, avându-le toate primite de la cel Bun, trebuie să ni le 
transmiti şi nouă. Căci vezi că nici noi n-am închis în noi înşine 
niciuna dintre ratiunile dăruite noua în mod ierarhic, ci le-am 
transmis nefalsificate“ (Numele Divine, XIII, 4, p. 176). 

Pe de altă parte, gestul transmiterii şi al interpretării poartă 
semnificaţia recunoaşterii rostirii a ceea nu ne este propriu, 


31 Jean-Luc MARION, L'Idole et la Distance, Bernard Grasset, Paris, 1977, 
p. 212. 

a ceea ce ne excede în mod infinit. De aici şi necesitatea unei 
hermeneutici epectasice a prezenţei unei revelații infinite, lipsite 
de final şi survenite din fundalul abisal al uniunilor divine. A 
face teologie înseamnă a transmite, fără încetare, cuvântul unui 
„Altul“, căruia îi este indiferentă chiar si alteritatea, negația 
sau transcendenta. Riguros spus, „nici Christos nu vorbeşte 
în nume propriu, ci în numele Tatălui.“3 Acesta este sensul 
precis al hypokrisis-ului care marchează condiţia unei infinite 
angelicitati. 

Necesitatea acestei doxologii neintrerupte este semnalata si 
de modul in care „liturghia cuvântului“ (synaxis) este împlinită de 
„liturghia euharistică“ (anaphourâ). Trecerea de la una la cealaltă 
nu semnifică depăşirea şi anularea funcţiei cuvântului teologic, 
ci împlinirea şi realizarea deplină a acestuia: infinita asumare a 
revelatiei christice, metabolizarea epectasică a Cuvântului facut 
trup, recunoaşterea prezenţei unui sens infinit prezent în litera 
testamentará sau în sfintele daruri.3® „Orice lectură biblică se 
plasează în perspectivă sacramentală: consumi cuvântul ca pâinea 
şi vinul euharistice.“34 Ca atare, departe de a fi vorba despre un 
raport opozitiv între cele două parti ale liturghiei, relaţia dintre 
ele este cea a unei necesare complementaritáti.?» 


32 Jean-Luc MARION, Dieu sans l'étre, Communio Fayard, 1982, p. 10. 

33 „Liturghia Cuvântului se împlineşte, astfel, in si prin Liturghia euharisticá, 
Taină a tainelor, care transformă Cuvântul dintr-un mesaj despre Iisus într-o 
participare reală la viata Sa dumnezeiască“, cf. John BRECK, Puterea cuvântului 
în Biserica dreptmäritoare, E.I.B.M.B.O.R., Bucuresti, 1999, p. 16. 

34 Paul EVDOKIMOV, Rugul aprins, Editura Mitropoliei Banatului, 
Timişoara, 1994, p. 62. 

35 „Omilistul Macarian observă că cele două părţi ale Liturghiei Euharistice, 
aşa numita synaxis („liturghia Cuvântului“) şi anaphoură (oferirea, 
sfinţirea darurilor cu ivocarea, epiklesis, Duhului şi Cuminecarea) sunt 
incomplete una fără cealaltă. Întreaga regulă (kânon), ilustrată de cea 
dintâi, trebuie completată în vederea sfințirii care urmează si, invers, 
synaxis este «incompletă şi zadarnică» fără cuminecarea sacramentală“, 
cf. Alexander GOLITZIN, Mistagogia — Experienţa lui Dumnezeu în 
ortodoxie, p. 150. 

Pasajul neo-testamentar care pune în lumină sensul acestei 
treceri este episodul dialogului itinerant si al comuniunii cu 
străinul: „drumul către Emaus“, ilustrat de Evanghelia dupa Luca 
(Lc. 24, 13-36). Narațiunea are două momente: cel dintâi — între 
Strain, Luca şi Cleopa — aparţine hermeneutizarii itinerante a 
revelatiei christice. Ne confruntăm cu imaginea paradigmatică a 
efortului critic, al perpetuei adecvări metodologice (met'hodos) 
a revelatiei lui Christos, conform Scripturilor. Cel de-al doilea 
moment, pus in scena de aceleasi personaje, apartine comuniunii 
si dezvaluirii euharistice a lui Christos. Deplina prezenta a 
acestuia in ochii si in trupul ucenicilor este imediat completata 
de disparitia sa, de conservarea stranietatii sale si de revelarea 
infinitei sale rezerve de sens. Pe de o parte, intreaga naratiune 
reprezinta prototipul testamentar al trecerii de la primul moment 
al liturghiei la cel de-al doilea. „După cum indică arătarea la 
Emaus a lui Hristos cel înviat, prima generaţie de creştini situa 
propovăduirea Cuvântului într-un cadru eclezial şi liturgic.“3® 

Pe de altă parte, oferind sensul maximal al oricărei exegeze 
teologice si răspunzând episodului „Cinei celei de Tainá*77, el îi 
revelează acestuia din urmă funcţia hermeneutică. „Cu toate că 
«inimile ardeau înlăuntrul lor» auzind vorbele lui Hristos (Lc. 
24, 32), ochii le rămăseseră acoperiţi. Doar la masa la care El 
a fost atât oaspete cât şi gazdă, ei au recunoscut, în sfârşit, în 
acel străin pe Stăpânul lor răstignit si inviat.^?? Deşi Cuvântul 
36 John BRECK, op. cit., p. 14. 

37 „Potrivit paralelor care descriu instituirea Cinei celei de Taina (Lc. 22, 19; 
cf. Mc. 14, 22 sq.; Mt. 26, 26 sq.; 1 Cor. 11, 23 sq.), cina de la Emaus, la care 
au participat Hristos cel înviat şi ucenicii săi, este chipul săvârşirii Sfintei 
Euhristii în Biserica primară“, cf. John BRECK, p. 15. 

38 Despre această ambivalenta a Străinului, condiţie de posibilitate a „Legii 
Ospitalităţii“ şi supus al „legilor ospitalităţii“, vezi Jacques DERRIDA, 
Despre Ospitalitate, Editura Polirom, Iasi, 1999, in special pp. 125, 127 si 
129; despre aporetica stranietatii, vezi în special pp. 77-89. 

39 Ibidem, p. 14. 

le-a revelat sensul Scripturilor potrivit criteriului christologic*°, 
prezenţa sa nu a fost complet recunoscută şi asimilată. Exegeza 
kerygmatică a cuvântului teologic este împlinită de doxologia 
dogmatică, euharistică, a revelării Cuvântului dumnezeiesc. 

Însă, aşa cum relatează şi episodul „drumului către Emaus“, 
momentul apariţiei Cuvântului corespunde imediatei sale 
disparitii. Clipei revelării christice a străinului întâlnit pe drum 
de ucenici îi corespunde imediata dispariţie a acestuia. „Atunci 
li s-au deschis ochii, şi L-au cunoscut; dar El S-a făcut nevăzut 
dinaintea lor“ (Lc. 24, 31). Cuvântul Tatălui se revelează atât 
ca prezenţă a sensului, cât şi ca inepuizabil semantic. El isi 
revelează atât prezenţa sa infinită, cât şi, complementar, 
nesfârşita sa rezervă, arătându-se, astfel, ca fiind „singurul 
străin din Ierusalim“* (Lc. 24, 18). 

Imaginea iconografică exemplară a acestui chiasm al 
prezenţei şi al absenței divinității este icoana „Schimbării la 
faţă“ din altarul bisericii Sfânta Ecaterina, Mănăstirea Sinai. 
Semnificativ în cazul acesteia este faptul că atât Christos, 
înveşmântat în haină luminoasă, cât şi razele strălucitoare 
ale energiilor necreate care îl înconjoară, provin, indefinit, 
din interiorul unei mandorle întunecate, simbol al în-sinelui 
dumnezeirii. Astfel, respectiva icoană atrage atenţia nu doar 
prin maniera în care pare a ilustra, ad literam, relaţia dintre 
„distincţiile dumnezeiesti^ şi „uniunile divine“, ci şi datorită 
felului în care ea reprezintă statutul Logosului Christic şi al 
cuvântului teologic. Căci, potrivit imaginii redate, Cuvântul, 
fiind circumscris atât de prezenţa deplină a sensului divin pe 


40 Referitor la criteriul christologic al interpretării Scripturilor, vezi John 
BEHR, Formation of Christian Theology (vol. 1, The Way to Nicaea), St. 
Vladimir’s Seminary Press, New York, 2001. 

41 Singurul străin din Ierusalim şi de Ierusalim (Yeruwshalaim), 
adică de „învăţătura păcii“ sau de ceea ce ţine totul laolaltă, 
făcând imposibilă orice stranietate şi reducând revelaţia la o pură 
metafizică a prezenţei. 

care îl revelează, cât şi de rezerva infinită a acestuia, îi transmite 
teologului imperativul unei priviri doxologice. Una care, 
neintentionand capitalizarea conceptuală a revelatiei transmise, 
se transformă în mediu al revelatiei. Astfel, inteligibilitatea 
punctuală a cuvântului este metamorfozată în rugăciunea ce 
invocă şi actualizează un sens infinit. 

- Schitá pentru o ontologie relationala - 


Brindusa PALADE 


ABSTRACT: This is an attempt to reflect upon the ontological 
meaning, of the Christian Logos according to the perspectives 
offered by recent developments of Christology in the West. 

The Greek Logos, seen as an eternal rationality of existence 
has been translated by the Christian thought as divine person 
and relational Logos, though the rational dimension of the On- 
ly-Begotten Word of God the Father is still preserved. The mys- 
tery of the incarnation of the Word, transmitted by The Gospel 
according to St. John has a clear ontological meaning, since it 
literally involves the coming of Being into existence. The Being 
not only assumes a finite human existence, but is also willingly 
dispossessed of this condition, in order to crown the human be- 
ing with something more than its original dignity. 

By Christ’s human and divine nature and by the Cross, 
the anthropology receives an ontological dimension which is 
primarily relational, and is to be understood according to the 
model of the relationship between the persons of the Holy Trin- 
ity. This „new“ mode of human existence is innovative as far as 
it involves an unexpected communion between the Trinitarian 
relationshipness and the human existence and a re-creation of 
humanity, without however dismissing its created identity. 


Logos-ul, o scurtă genealogie 


Logos-ul a fost iniţial privit de filozofii presocratici ca 
un principiu raţional de organizare a universului sau ca o 
proporţie matematică care garantează armonia lumii. Acest 
principiu rational era privit ca fiind accesibil numai intuitiei 

şi inteligenţei (noesis), fiind ascuns lumii sensibile. Structura 
raţională a cosmosului şi uneori chiar a fiinţei înseşi este, astfel, 
garantată, pentru greci, de faptul cá logos-ul, privit ca rațiune 
eternă, reprezintă atât un principiu care precede existenţa 
tuturor lucrurilor cât şi unul care participă la constituirea si 
la conservarea lor. Conservarea tuturor lucrurilor într-o stare 
de proporţie şi armonie geometrică — o concepţie care urcă în 
timp până la pitagoreici — conduce la acea viziune matematică 
asupra cosmosului pe care o găsim, de altfel, ilustrată în toată 
istoria ulterioară a cosmologiei şi a fizicii, de la Ptolemeu până la 
Einstein. Intuitia că Dumnezeu a creat o lume perfect ordonată 
printr-o gândire matematică (logos), impunând acestei lumi 
regularitati fixe prin legile naturii, străbate nu numai istoria 
filozofiei de la presocratici până la Leibniz, ci şi istoria ştiinţei. 
Se cuvine reamintit aici şi faptul că logos-ul, privit ca un 
principiu rational de organizare a lumii, s-a impus în antichitatea 
greacă prin opoziţie fata de mythos. Tensiunea între logos si 
mythos însoţeşte toată gândirea filozofică de la Xenofan la Platon 
şi este semnificativ însoţită de o paralelă în timp si în conţinut, 
legată de demitizarea puterii idolilor şi a zeilor de către profeti, în 
Israel. Creştinismul timpuriu începe, de altfel, printr-o opţiune 
clară în favoarea logos-ului şi a Dumnezeului filozofilor — ceea ce 
a reuşit să-i atragă, în epoca în care credinţa era încă asociată cu 
zeii mitici, chiar suspiciunea de ateism.! În gândirea creştină, 
noţiunea de logos apare odată cu Evanghelia după Sfântul 
Ioan, în care logos-ul este aplicat pentru prima dată unei 
persoane care face parte din Dumnezeu, într-un mod care 
continuă numai până la un punct tradiţia greacă şi iudaică 
conform căreia principiul originar al lumii este raţional. 
Teologia creştină a fost conştientă de la bun început, încă din 
epistolele Sfântului Paul şi din cele ale Sfântului Ioan, de faptul că 


1 Vezi şi comentariile lui J. RATZINGER pe această tema din Introducere in 
creştinism: Prelegeri despre Crezul apostolic, traducere de M. Blaj, Iaşi, 
Sapientia, 2004, pp. 95-96. 

descrierea principiului creator al universului în termenii gândirii 
pure, abstracte şi matematice nu poate explica imprevizibilul 
din univers şi nici libertatea acordată de Dumnezeu creaturilor 
sale raţionale. Modelul matematic, susţinut de credinţa în 
logos-ul rational, privit ca o proporţie matematică, conduce mai 
degrabă la determinism sau la explicaţii pesimiste în privinţa 
„riscului libertăţii“ creaturilor, asumat încă de la crearea lumii 
de Creator şi are de asemenea dificultăţi în explicarea prezenţei 
răului în univers. Pentru a fi divin, cum clarifică Sfântul Ioan în 
prima sa epistolă, logos-ul nu poate fi numai rațiune, ci trebuie 
să fie şi iubire (caritas sau agape) (1 In 4, 8). 

Logos-ul creştin, ca persoană a Sfintei Treimi, reprezintă 
o ipostaziere intradivină a intelectului originar ce aparţine 
persoanei lui Dumnezeu-Tatăl, principiul şi originea vie a 
existenţei. Cuvântul, aplicat de teologia creştină persoanei Fiului 
lui Dumnezeu, este descris de Sfântul Toma de Aquino drept 
„conceptul“ sau ,emanatia intelectului“ divin? — cu precizarea 
că aici este vorba de un cuvânt în sensul său cel mai propriu, de 
un a-fi-rostit de către Dumnezeu-Tatăl. 

Actul de a-fi-rostit care a condus la generarea intradivină a 
Fiului ca persoană a Treimii trebuie însă privit nu doar ca o ma- 
nifestare a rationalitatii lui Dumnezeu, ci şi ca un act ce implică 
relația dintre cel care vorbeşte si cei cărora li se adresează. Prin 
rostirea Cuvântului care este Fiul, Tatăl însuşi trebuie privit nu 
doar ca un principiu generator, ci şi ca o persoană aflată în rela- 
tie cu o altă persoană, pe care a generat-o (şi nu a creat-o). Chiar 
dacă definim aceste persoane divine, Tatăl şi Fiul, în primul rând 
ca pe ipostaze sau substanţe prime’, această definiţie se referă, 
mai curând, la existenţa persoanelor ca „substanţe individuale“ 
şi nu la modul lor personal de a fi şi la unitatea esenţială dintre 
ele, unitate care presupune mai întâi de toate relaţia dintre ele. 


2 Explicaţia privitoare la natura Fiului apare la Sfântul Toma de AQUINO în 
Tratatul despre Sfânta Treime, Summa Theologiae, Q. [34], A. [ 1], 2. 
3 ST,Q.[29], AL 1]. 

Dimensiunea raţională a logos-ului, pe care grecii o priveau ca 
fiind definitorie pentru ceea ce ei considerau a fi principiul lu- 
mii, este, astfel, transformată de teologia Logos-ului întrupat 
într-o structură relationala, privită de dogma teologică occiden- 
tală ca modalitate a unităţii persoanelor Treimice. A fi înseam- 
nă, pentru persoanele Treimice, nu numai a-fi-ca-ipostaze ale 
dumnezeirii, ci mai ales a-fi-in-relatie. 

Daca relatia defineste raportul Logos-ul (al Fiului) cu Tatal, 
tot relatia este si categoria sub care trebuie analizat raportul 
Cuvântului cu lumea creată si cu omenirea pentru a cărei salvare 
a fost trimis. În raport cu lumea creată, Fiul, Înţelepciunea 
divină este cel prin care „toate au fost făcute“ (In 1, 3). Particula 
prin indică într-un mod sugestiv poziţia relationala pe care 
o ocupă Fiul, ca mediator cosmogonic perfect între puterea 
Tatălui şi nimicul originar din care au fost aduse la existenţă 
toate lucrurile (rolul cosmogonic al Cuvântului este, de altfel, 
subliniat mai ales de teologia răsăriteană şi de liturghia Bisericii 
ortodoxe). 

În teologia trimiterii, dimensiunea relationalá a Cuvântului 
devine încă şi mai evidentă. Cristos, trimisul lui Dumnezeu 
şi întruparea Logos-ului nu are nici o altă identitate în afara 
propriei sale misiuni. El se identifică în totalitate cu misiunea 
încredinţată de cel care l-a trimis, încât se poate spune că Isus, 
numele propriu al fiului Mariei din Nazaret, devine identic cu 
Cristos (literal, Mântuitorul care a fost Uns). Aşa cum arată 
teologul elveţian Hans Urs von Balthasar, existenţa Fiului 
este în întregime funcţia unui „pentru noi“, iar cristologia 
trebuie privită, din acest motiv, în primul rând, într-o cheie 
functionalä.* Acel prin din economia Treimii creatoare (aflăm de 
la Sfântul Apostol Ioan, în In 1, 3, că Fiul este cel prin care toate 
s-au făcut) devine astfel un pentru în interpretarea misiunii 
soteriologice a lui Isus pe pământ. În fapt, acest a-fi-pentru 


4 Hans Urs von BALTHASAR, Verbum caro. Skizzen zur Theologie I, 
Johannes Verlag, Einsiedeln, 1960, pp. 11-72. 

este modul cel mai radical prin care este exprimată teologic 
relationalitatea Logos-ului. Cuvântul întrupat are ca mod de 
existenţă acest a-fi-pentru-celălalt din economia intradivină a 
Treimii şi nu păstrează nimic dintr-un a-fi-pentru-sine ce poate 
diminua relationalitatea pură. Faptul că identitatea Logos-ului 
divin este aceea de ipostază a Sfintei Treimi nu este diminuat, 
ci, dimpotrivă, este confirmat de acest mod de a-fi-pentru- 
celălalt. Dumnezeu poate rămâne identic cu sine, printr-un 
mister propriu fiinţei sale dumnezeiesti, chiar în actul continuu 
al dăruirii sale de sine unei alteritati pe care el a creat-o. 

Filiatiunea divină devine astfel sinonimă, în misiunea lui 
Cristos, cu slujirea tuturor — ceea ce infirmă aici cât se poate de 
clar mitul ontologic al unei Fiinţe infinit superioare creaturilor 
sale, care nu cultivă o relaţie personală cu acestea şi nici nu 
poate fi cuprinsă de către ele. Semnificativă este aici maxima ce 
constituie epitaful Sfântului Ignatiu de Loyola, pe care Hölderlin 
o pune ca motto la al său Hyperion: „A fi necuprins de cel mai 
mare, a putea fi cuprins de cel mai mic, aceasta înseamnă a fi 
dumnezeiesc.“5 

Această relație personală între trimisul lui Dumnezeu, 
care este Fiul aflat în unitate cu Dumnezeu-Tatăl (In 10, 30) 
şi fiinţele create permite, de altfel, şi găsirea unei explicaţii 
pentru libertatea cu care au fost înzestrate creaturile de către 
Creatorul lor, în semn de recunoaştere a demnităţii fiecăreia 
dintre ele. Cuvântul întrupat al lui Dumnezeu cultivă cu fiecare 
din ceilalți oameni o relaţie personală, ca persoană Treimică 
ce se impartaseste din modul de a-fi-in-relatie al lui Dumnezeu 
şi care are misiunea să răscumpere creaţia, inserând-o în acea 
communio proprie fiinţei Treimice, fără însă a o desfiinţa şi a-i 
şterge diferenţa specifică. 
5 Non coerceri maximo, contineri tamen a minimo, divinum est, citat 


de HÓLDERLIN în Werke, III, ed. F. Beissner, Sonderausgabe für die 
Wissenschaftliche Buchgesellschaft Darmstadt, Stuttgart, 1965, p. 346 sq. 

În absenţa unei asemenea înţelegeri personalizate a lui 
Dumnezeu, bazatepe dogma semnificației relationale a persoanei 
divine®, suntem constrânşi să revenim la modelul matematic 
care nu ne permite, aşa cum am văzut, nici explicarea libertăţii, 
nici a imprevizibilului din lumea creată şi nici a posibilităţii 
fiecărei creaturi rationale de a-i spune „nu“ lui Dumnezeu si de 
a comite răul. 


Întruparea Logos-ului şi „noua“ antropologie 


Evenimentul prin care Logos-ul divin, ca persoană Treimică, 
a fost dezvăluit creaţiei este întruparea, descrisă succint, în In 1, 
14, prin cuvintele „Şi cuvântul a devenit trup şi a locuit între noi“ 
(Et verbum caro factum est, et habitavit in nobis). Cuvântul 
rostit de Tatăl, Logos-ul originar, care este o persoană Treimică 
diferită de Tatăl, deşi unită cu el în fiinţa dumnezeirii, descinde 
astfel în creaţie, fără ca totuşi să părăsească unitatea Treimicá.7 

Această apropiere maximă a lui Dumnezeu de propria sa 
creaţie, concretizată în acel a-fi-cu-noi din expresia „şi a locuit 
între noi“ sugerează şi faptul că evenimentul întrupării nu poate 
fi cuprins în orizontul de aşteptare al fiinţei create. Dumnezeu, 
care pentru lumea creată este un altul radical şi care nu e, 
desigur, trupesc, ci spiritual, se dezvăluie creaţiei sale într-un 
mod care-i afirmă pe deplin libertatea: el nu este nici prizonierul 
propriei sale veşnicii, nici al naturii sale spirituale, ci descinde în 
istorie la un anumit moment într-un trup omenesc, care nu este, 
cum susţine tradiţia occidentală, un trup lipsit de infirmitatile 
omeneşti ce deriva din păcatul originar. Logos-ul alege astfel 
pentru sine să dobândească şi o dimensiune istorică şi temporală, 
deşi continuă să fie prezent în fiinţa Treimii eterne din care 


6 ST,Q [29], A [4]. 

7 Explicația pentru posibilitatea ca starea imutabilă a dumnezeirii să nu fie 
afectată de întruparea Cuvântului este oferită de Sfântul AUGUSTIN în De 
doctrina christiana I, 26, traducere de Marius Ciucă, introducere, note şi 
bibliografie de Lucia Wald, Bucureşti, Humanitas, 2002, pp. 71-72. 

descinde. După cuvintele prin care consemnează evenimentul 
întrupării, loan adaugă: „şi noi am privit slava sa; slavă ca 
a unicului Fiu al Tatălui“ (In 1, 14). Prin întruparea cu totul 
imprevizibilă a Cuvântului este astfel dezvăluită măreţia fiinţei 
lui Dumnezeu, ce devine „perceptibilă“ pentru simţurile ajutate 
de credinţă, într-un mod care contrariază nu doar aşteptările 
tradiţionale legate de alteritatea radicală a fiinţei dumnezeieşti 
(prezente, de pildă, în iudaism), ci şi tradiţia grecească a logos- 
ului ascuns şi inteligibil pe care am evocat-o la început. Desigur, 
ceea ce este cel mai important în prezenţa Cuvântului în lume 
nu e întru totul vizibil, dar Logos-ul întrupat şi imaginea sa este 
totuşi principalul mijloc prin care fiinţa lui Dumnezeu îşi invită 
creaţia să participe la misterul său. 

Există, de altfel, la Sfântul Ioan, o evidentă predilecție pentru 
concretetea şi vizibilitatea Logos-ului întrupat. Nu numai 
în textul Evangheliei sale, ci şi în prima sa epistolă din Noul 
Testament, el insistă asupra acestei disponibilitati a Logos- 
ului de a se dezvalui ca un semn vizibil creatiei al carei co- 
autor este: „Ce era la început, ce am auzit, ce am văzut cu ochii 
noştri, ce am privit şi ce am pipăit cu mâinile noastre, cu privire 
la Cuvântul vieţii“ (1 In 1, 1). Adevărul devine aici corporal şi 
poate fi perceput nu numai prin harul supranatural, ci şi prin 
simţurile omeneşti, în realitatea trupească pe care o îmbracă. 
Prin întruparea sa, Logos-ul confirmă, de altfel, şi integritatea 
persoanei omeneşti, privită ca unitate a trupului si a sufletului 
şi restituie acestei unităţi o demnitate care fusese pierdută după 
cădere. 

Important pentru expunerea de faţă este însă faptul că 
antropologia derivată din aplicarea ioanică a Logos-ului la Isus 
Cristos, o persoană umană concretă care trăieşte în Palestina 
într-un timp dat, este marcată de o clară deschidere ontologică. 
Coborârea Cuvântului în lume conduce la o transformare 
completă a existenţei omeneşti ce poate face obiectul unei 
ontologii existenţiale — unde ,existentialul" nu mai este îndreptat 

polemic împotriva gândirii esenţiale, ci se întâlneşte cu aceasta 
într-o nouă modalitate de a fi, ce comportă comuniunea dintre 
spirit şi trup şi dintre fiinţa divină şi existenţa umană. Cristos, ca 
Om-Dumnezeu, actualizează această comuniune între Fiinţă şi 
existenţă şi încarnează la propriu gândirea cea mai paradoxală 
(manifestată, de pildă, de Cusanus, Eckhard sau Pascal). Omul 
care şi-a pierdut demnitatea originară nu este pur şi simplu 
„restaurat“ prin întruparea Cuvântului, ci dobândeşte mai mult 
decât avusese în starea iniţială, fiind reînnoit prin harul adus 
în lume de Logos-ul divin. Adam este doar un om, înzestrat cu 
facultăţi naturale perfecte, încă nealterate de păcat. Cristos, noul 
Adam, este şi om şi Dumnezeu. Antropologia ce beneficiază de 
transformarea realizată de Cristos şi de co-prezenta celor două 
naturi ale sale, omenească şi divină, trebuie, de aceea, regândită 
dintr-o perspectivă ontologică, pornind de la coexistenta Fiintei 
cu existenţa umană în persoana Cuvântului întrupat. 

Ontologia ioanică este, după cum arată Joseph Ratzinger, 
concentrată asupra identităţii perfecte dintre Cuvântul lui 
Dumnezeu si vetero-testamentarul „Eu sunt“ din Cartea 
profetului Isaia (Isaia 52, 6). Ce înseamnă faptul cá un subiect, 
care este Cuvântul întrupat, predică despre sine „Eu sunt“? Un 
prim răspuns ar fi că identitatea acestui subiect este propriul 
său mod de existenţă. În cuvintele lui Ratzinger, înseamnă că 
acest subiect este cu totul prezent în opera lui, că între existenţa 
sa şi faptele sale nu apare nici o breșă alienantá, sau că între 
identitatea Cuvântului întrupat şi faptele sale continuitatea este 
depliná.? Cristos este prezent în tot ce spune si în tot ce face 
— ceea ce înseamnă, pentru Sfântul Ioan, că acest „Om“ care 
există întru totul şi este prezent în toate cuvintele şi faptele sale 
nu poate fi decât Cuvântul lui Dumnezeu, dat fiind că numai în 
fiinţa lui Dumnezeu este posibil să gândim o asemenea unitate 
între „viaţă şi operă“. 


8 J. RATZINGER, Introducere în creştinism, ed. cit., p. 157. 

„Eul“ lui Cristos, care e întruparea Logos-ului divin, este 
însă inteligibil numai în unitate cu întreaga fiinţă Treimică, în 
interiorul căreia identitatea oricăreia dintre persoanele divine 
nu poate fi concepută decât prin relaţia cu celelalte. Logos-ul 
divin, persoana Treimică care există din veşnicie împreună cu 
Tatăl şi cu Duhul Sfânt există, aşadar, numai prin comuniunea 
cu celelalte persoane Treimice. Iar în existenţa sa pe pământ, 
Cuvântul întrupat, care e una şi aceeaşi persoană a Treimii cu 
Fiul, are de asemenea un mod de existenţă relational, ce vizează 
nu doar persoanele Sfintei Treimi împreună cu care constituie 
fiinţa lui Dumnezeu, ci şi umanitatea întreagă pe care are 
misiunea de a o aduce în final la comuniunea cu viaţa proprie 
fiinţei dumnezeiesti. Modul de a-fi-in-existentá propriu Logos- 
ului, înţeles atât ca persoană a Sfintei Treimi cât şi ca Logos 
întrupat este, aşadar, un mod de a-fi-în relaţie privit în sensul 
cel mai radical, în care relaţia e constitutivă pentru existenţa 
individuală. 

Ontologia existenţei omeneşti individuale este astfel trans- 
formată prin Logos-ul divin într-o ontologie care trebuie să 
încorporeze relaţia, după modelul existenţei intradivine din 
cadrul Sfintei Treimi. Faptul de a-fi-in-relatie înţeles si tră- 
it de Cuvântul întrupat nu doar la nivelul dumnezeirii, ci şi la 
cel al umanităţii este astfel remodelat, prin Cristos, după pro- 
totipul relaţiei dintre persoanele Treimice din cadrul fiinţei lui 
Dumnezeu.” Umanitatea e astfel ridicată la un mod de a-fi-în- 
relație care este deopotrivă dumnezeiesc şi omenesc — omenesc 
în sensul perfecțiunii adamice restaurate de Cristos, dumneze- 
iesc prin darul comuniunii cu Dumnezeu oferit de Cristos prin 
sacramentele Bisericii. 


9 in acest punct, cristologia catolică se întâlnește cu ontologia iudaică a 
Cuvântului, dezvoltată de asemenea pe baze relationale, mai ales de către 
Martin Buber. Vezi şi M. BUBER, Eu şi Tu, traducere de Ştefan Aug. 
Doinaş, Bucureşti, Humanitas, 1992. 

Această re-valorizare a existenţei umane nu înseamnă, desi- 
gur, că lumea creată ar putea ajunge la o depăşire a propriei sale 
condiţii, fiind îndumnezeită radical prin întruparea Cuvântului, 
până la o schimbare a propriei sale substanţe. Lumea creată şi 
existența umană rămân în continuare distincte, prin natura lor, 
de fiinţa lui Dumnezeu. Creaţia este în continuare o expresie a 
libertăţii Dumnezeului Treimic de a alcătui „un alt chip“ al său, 
care nu va putea fi totuşi niciodată transfigurat până la a deve- 
ni una cu Dumnezeu.'? Totuşi, prin acţiunea Cuvântului, lumea 
creată poate fi purificată până la a fi adusă la comuniunea cu 
viata proprie fiinţei lui Dumnezeu. Împărtăşirea ființei umane 
cu fiinţa lui Dumnezeu este, după tradiţia dogmatică a Bisericii 
deopotrivă opera Cuvântului si a Duhului Sfânt, cea de-a tre- 
ia persoană divină a Treimii. Tocmai în acest punct existenţa 
umană se articulează cu existenţa fiinţei dumnezeiesti şi cu 
modul de a- fi-in-relatie al persoanelor Treimice. Prin Logos-ul 
întrupat si in Duhul Sfânt fiinţa omenească poate ajunge la o 
comuniune cu Tatăl, într-un mod care presupune o schimbare 
ontologică în sens slab (o schimbare a modului de a exista) şi nu 
una în sens tare, ce i-ar permite accesul la substanţa sau la fiinţa 
lui Dumnezeu. 


Accesul la reînnoirea existenţială produsă de 
întruparea Cuvântului 


Întruparea Cuvântului presupune explicit, în toate cele 
patru Evanghelii, posibilitatea unei eliminări progresive 
a răului interior prezent după cădere în fiinţa umană si 
de ascensiune a umanităţii spre un nou mod de existenţă, 
bazat, aşa cum am văzut, pe comuniunea cu viaţa care este 
proprie fiinţei lui Dumnezeu. Să ne reamintim că, istoric 


10 Vezi şi Hans Urs von BALTHASAR, Crezul. Meditaţii la Simbolul de 
credință apostolic, traducere de Ioan I. Ica Jr., Tg. Lăpuş, Galaxia 
Gutenberg, 2004, pp. 14-15. 

vorbind, intruparea Cuvantului este precedata de o invitatie 
la purificarea constiintei si la convertire, adresata de profetul 
care a anuntat misiunea lui Cristos, Ioan Botezatorul. 
Aceasta invitatie presupune posibilitatea, acordata gratuit 
de Dumnezeu, ca fiinţa căzută să-şi recunoască culpele si, 
prin această purificare interioară, să se pregătească pentru 
reînnoirea radicală a structurilor sale existenţiale. Accesul 
fiinţei omeneşti la Cuvântul întrupat e, aşadar, condiţionat de 
o metanoia sau de o decizie de schimbare existenţială menită 
să o facă disponibilă pentru comuniunea cu modul propriu de 
a fi al fiinţei divine. Fără o asemenea întoarcere (Kehre), care 
depinde de libertatea fiinţei omeneşti, semnificaţia întrupării 
Cuvântului nu poate pătrunde în existenţa omului. 

Ce implicaţii are însă o asemenea întoarcere? În mesajul 
lui Ioan Botezătorul, îndemnul la convertire si la pocăință 
este justificat prin faptul că „împărăţia cerurilor s-a apropi- 
at“ (Matei 3, 2). Putem glosa în jurul acestei invitaţii spunând 
că, din acest moment (momentul întrupării Cuvântului), va- 
lorile prin care lumea şi existenţa omenească se privesc pe ele 
însele fără referinţă primordială la Dumnezeu se cuvin aban- 
donate, dacă libertatea de conştiinţă a individului îl conduce 
la o asemenea hotărâre, şi substituite cu valorile revelate de 
Dumnezeu — sau cu felul in care putem înţelege, prin prisma 
revelatiei, că Dumnezeu priveşte lumea şi existenţa umană. 
Altfel spus, ființa umană e invitată să părăsească vechiul sáu 
mod de a privi lumea si de a se privi pe ea însăşi, admițând cá 
Dumnezeu a intervenit în istoria propriei sale creaţii, în pri- 
mul rând, pentru a-i dezvălui acesteia modul său propriu de 
a o contempla şi, în al doilea rând, pentru a o invita în mod 
direct să participe la modul său propriu de a fi. Ontologia exis- 
tentei umane reînnoite (în potential) de întruparea Cuvântului 
se articulează evident, în acest punct, cu o fenomenologie a 
libertăţii omeneşti. 

Întruparea Logos-ul din perspectiva crucii şi a 
misterului euharistic 


Asumarea condiţiei create de către Cuvânt nu este limitată 
doar la faptul că, devenind trup, Logos-ul lui Dumnezeu ajunge 
să îmbrace chip de om. Stupoarea „ontologică“, legată de întru- 
parea lui Dumnezeu, deşi esenţială pentru a înţelege misiunea lui 
Cristos pe pământ, se cuvine de la un punct încolo abandonată, 
pentru a urmări şi dinamica acţiunii soteriologice a Cuvântului, 
realizată prin patima crucii, prin moarte şi prin înviere. Teologia 
crucii poate, aşadar, să rectifice o teologie a întrupării care ne tin- 
tuieşte în statismul analizei existenţiale a acelui „Eu sunt“, la care 
m-am referit în cele de mai sus. 

În fapt, dinamica jertfei de sine euharistice pe cruce, ne dezvă- 
luie faptul că Dumnezeul întrupat se lasă în final deposedat chiar 
şi de umila condiţie omenească pe care asumat-o şi merge până la 
o dăruire de sine care echivalează cu propria sa auto-desfiintare. 
În cuvintele Psalmului 21, pe cruce, Cristos devine „vierme“ (Ps 
21, 6) — umanitatea pe care o imbrácase prin intrupare este redu- 
să practic la nimic." 


11 Nimic-ul crucii poate fi interpretat si prin motivul spiritual al 
„nopţii“ interioare şi prin doctrina spirituală a „nimic“-ului, 
ambele dezvoltate de Sfântul Ioan al Crucii şi care pot fi sintetizate 
în versurile sale „Pentru a ajunge să ai totul / să nu doreşti să ai 
nici un lucru / Pentru a ajunge să fii totul / Să nu dorești să fii 
nimic.“ Noaptea interioară a sufletului este cea în care sufletul se 
goleste si renunţă complet la sine, devenind, în acest fel, disponibil 
pentru comuniunea cu Dumnezeu. În dinamica jertfei de sine pe 
cruce, Cuvântul întrupat asumă astfel nimic-ul existenţial care 
precede în realitate unirea cu persoana din care iradiază totul. 
Trebuie adăugat, de asemenea, că, alături de modelul lui Cristos de 
asumare liberă a nimic-ului şi a nopţii interioare, pentru a accede 
la sărbătoarea învierii şi a inaltarii, teologia occidentală şi Biserica 
(ambele Biserici) celebrează şi modelul Mariei, despre care se 
consideră că este prima fiinţă omenească care a parcurs alături de 

Sacrificiul de sine al Cuvântului pe cruce este momentul 
decisiv în care cele două naturi ale sale, cea dumnezeiască si cea 
omenească, se manifestă într-o tensiune şi o sfasiere maxima — o 
sfâşiere care, aşa cum am văzut, conduce paradoxal la comuniune. 
În momentul răstignirii pe cruce, Cuvântul se supune unei 
contradicții extreme: pe de o parte, el se impartaseste de la egal 
la egal cu natura lui Dumnezeu-Tatäl, fiind cufundat în toate 
misterele fiinţei dumnezeieşti; pe de altă parte, coboară până în 
adâncurile fiinţei omeneşti părăsite de Dumnezeu, a acelei ființe 
care şi-a folosit libertatea pentru a refuza caritatea lui Dumnezeu. 
După cum comentează Ratzinger, „această sfâşiere se identifică 
(...) cu dragostea: este împlinirea ei până la capăt (In 13, 1)."? 

Sacrificiul crucii este comentat de Ratzinger în felul următor: 


Acest eveniment [al crucii] este (...) complet „antropocentric“, 
(...) deoarece el a fost „teocentrismul“ radical, predarea totală 
a eu-lui şi, prin el, a fiinţei umane în mâinile lui Dumnezeu.!3 


În acest paradox, care este unul din misterele cele mai 
profunde prilejuite de întruparea Logos-ului, atingerea limitei 
maxime a negării de sine, adică imbratisarea liberă a nimic-ului 
existential de pe poziţiile unei existente omeneşti ce i se oferă 
cu totul lui Dumnezeu, apare ca fiind cheia de acces la fiinţa 
dumnezeirii. Anularea de sine a Cuvântului întrupat şi „da“- 
ul crucii este ceea ce permite la modul cel mai concret şi mai 
dramatic răscumpărarea „nu“-ului spus iniţial de umanitate 
Fiintei divine şi comuniunea de iubire dintre fiinţa divină şi cea 
omenească. Nimicindu-se pe sine printr-un fiat liber, Cuvântul 
întrupat reintroduce, astfel, în existenţa omenească „da“-ul spus 
Creatorului şi acceptă în numele întregii umanitati dialogul 
şi comuniunea cu Dumnezeul Treimic. Sacrificiul morţii pe 


Cristos o deposedare totală de propriul sine, în timp ce asista la 
agonia lui Isus pe cruce. 

12 J. RATZINGER, op. cit., p. 202. 

13 Ibid., p. 201. 

cruce, oficiat de Cristos în mod sacerdotal (Crucea reprezintă 
sacrificiul euharistic prin excelenţă), capătă, în acest fel, o dublă 
direcţie: el este îndreptat atât spre Dumnezeu, ca expresie a 
„da“-ului spus lui Dumnezeu-Tatäl, cât si către oameni, cărora 
le este lăsat drept moştenire verbală „da“-ul credinţei şi drept 
moştenire sacramentală „pâinea vieţii“, prezentă în semnele 
comuniunii euharistice. 

La nivel sacramental, în misterul transsubstantierii 
euharistice, Cristos reinstituie de fiecare dată transformarea sa 
în nimic. El se injoseste la fiecare transsubstantiere liturgică a 
pâinii în semnul trupului său până acolo încât devine una cu 
elementele din care sunt alcătuite speciile euharistice. Dacă 
reflectăm asupra modului Treimic al lui a-fi-in-relatie din 
perspectiva jertfei euharistice a Crucii, trebuie să corelăm acest 
mod de a fi cu nimic-ul până la care se coboară Cristos pe cruce, 
pentru a revela dragostea Tatălui. Modelul existenţei relationale 
introdus de Fiinţa divină întrupată în Cuvânt, după modelul 
intradivin al existenţei si al comunicării persoanelor Treimice 
presupune astfel parcursul auto-anihilării, al „nopţii“ şi al 
nimicirii de sine care nu este altceva decât o expresie a dăruirii 
de sine fără rest. Aceasta implică golirea de sine interioară 
realizată în libertatea deplină a iubirii, care numai ea singură 
îi permite fiinţei omeneşti să se lase invadată de plenitudinea 
fiinţei lui Dumnezeu, multiplicând în lume, aşa cum se întâmplă 
în comuniunea euharistică, prezenţa harului divin. 


În concluzie, observăm că ființa omenească nu poate accede 
la plenitudinea vieţii ce îi este proprie doar fiinţei divine a 
Cuvântului decât cu concursul permanent al propriei sale 
libertăţi. De o decizie liberă este nevoie nu numai în momentul 
initial al convertirii, pentru ca ființa umană să poată avea acces 
la noua existenţă oferită prin Logos-ul întrupat, ci în orice 
moment al participării omeneşti la acest nou mod de existenţă. 
Si, desigur, decizia sacrificială radicală, care imită dăruirea de 

sine a Cuvântului întrupat pe cruce şi o transformă într-un nou 
model de existenţă nu poate fi adoptată decât prin adeziunea 
voinţei omeneşti libere. Noul model de existenţă întruchipat 
de Cuvânt, acela al existenţei relationale (a-fi-pentru-ceilalti) 
şi sacrificiale trebuie astfel construit în strânsă legătură cu o 
fenomenologie a libertăţii. 

Dinamismul caritatii divine revelate pe cruce nu poate fi însă 
reflectat decât printr-o ontologie relationala care operează cu 
categoriile radicale ale totului şi nimicului şi cu o fenomenologie 
care întâlneşte tragedia crucii şi paradoxul cel mai pur al slavei 
lui Dumnezeu revelate chiar prin extrema neputinţă a unui om 
ce agonizează şi moare pe lemnul unei cruci, undeva la marginea 
istoriei. Categoriile radicale, totul şi nimicul — în fapt, specifice 
credinţei creştine — devin umane, prin faptul că îi sunt dăruite 
fiinţei omeneşti de către singura persoană din istorie care a 
fost în acelaşi timp şi om şi Dumnezeu. Fiinţa umană nu este 
îndumnezeită la propriu prin această transformare ontologică, 
dar modul ei de a fi este reînnoit până la privilegiul neaşteptat 
şi niciodată pe deplin meritat al comuniunii dialogale cu fiinţa 
lui Dumnezeu. După întrupare, după sacrificiul crucii şi după 
înviere se cuvine ca reflectia ontologică ce rămâne ancorată 
de revelaţia creştină să pornească de la această transformare 
ontologică a condiţiei omeneşti. 

LIMBILE PARADISULUI 
DESCHIDERI POSIBILE ȘI IMPOSIBILE ÎNTRE 
SPAŢIUL RELIGIOS SEMITIC ŞI SPAŢIUL RELIGIOS 


INDIAN (HINDUIST, BUDHHIST) 


Silviu LUPAŞCU 


ABSTRACT: Maurice Olender concludes, in Les Langues du 
Paradis, that a couple of “twin brothers”, the Aryan and the 
Semite, should be placed at the origin of civilisation. The sym- 
bol of the paradisiacal twins could be invoked as a pretext 
for an impossible hermeneutics. An exegetical interdiction 
rules, a priori, the limit or the cleavage between the Hebrew- 
biblical religious space and the Indian religious space. Silviu 
Lupascu's essay attempts to negociate with this interdiction, 
to approach it from the standpoint of relativity, to build the 
hypothesis according to which the primordial twins, the Aryan 
and the Semite, the Aryan collocutor-narrator and the Semite 
collocutor-narrator, did engage in “dialogue”, at the meta- 
mythological level, during their stay in the paradisiacal space, 
in illo tempore. 

Two major topics are implied by the blissful coexistence of 
the Semitic principle and the Aryan principle within the para- 
disiacal space, by the harmonious rhetorical indwelling of the 
Semitic principle and the Aryan principle within the paradisi- 
acal language: the myth concerning the beginning, the becom- 
ing of the universe into being; the spiritual power to receive 
and assimilate the revelation of the Infinite Divine, to under- 
stand the Infinite Divinity as Revealed Divinity and Hidden 
Divinity. The axiomatical unity of the Infinite Divine, omni- 
present, omniscient, omnipotent, implies the unity of the cre- 
ated universe, as well as the idea of a one and only beginning, 
accomplished through davar-Elohyim in the Biblical Text and 
through vyahritis in the Upanishads. From this perspective, 

the convergence of the sacred and scientific languages which 
express the beginning of the universe is thrown into relief. 

In the same time, spectacular and unexplainable textual paral- 
lels are identified in the text of the Torah and the New Testa- 
ment, on one side, and the text of Tripitaka, on the other side. 
It would be impossible to prove any direct historical-narrative 
connexion between these fragments of the sacred texts includ- 
ed in the Hebrew-biblical space and the Indian space. Never- 
theless, it would be impossible not to observe the strange re- 
semblances which seem to connect them beyond the historical 
time and the human languages, the fascinating labyrinth of the 
mutual correspondences and the inextricable superpositions 
of the narrative strata. The Aryan voice and the Semitic voice 
reveal themselves as intertwined, not only in the unknown re- 
ality of the beginning, but also in the unknown continuity of 
the historical time. 


După ce rezuma istoria discuţiilor despre limbile paradisului, 
de la Augustinus Aurelianus din Hippo (354-430), Theodoret 
din Cyr (393-466) şi Grigorie de Nisa (330-394) la Ferdinand 
de Saussure (1857-1913), Isaac Goldziher (1850-1921) si 
Georges Dumézil (1898-1986), Maurice Olender conchide în 
Les Langues du Paradis, împreună cu Ernest Renan (1823- 
1892), că la originile civilizaţiei se află „doi gemeni“, arianul şi 
semitul, descoperiţi în „acelaşi leagăn“.! 


1 Cf. Maurice OLENDER, Les Langues du Paradis. Aryens et sémites: un 
couple providentiel, Paris, Gallimard & Le Seuil, 1989, p. 26: „Descoperiti 
în acelaşi «leagăn», ei formează un cuplu cu virtuţi inegale. Separaţi 
încă de la cea mai fragedă vârstă, arienii şi semitii au cunoscut destine 
singulare. Totul îi deosebește. Într-o dramă divină care are drept scenă 
istoria universală, Providența are grijă să-l menţină pe fiecare în propriul 
său rol. Dacă arienii îi asigură Occidentului stăpânirea naturii, exploatarea 
timpului şi a spaţiului, inventarea mitologiei, a ştiinţelor şi a artelor, 
semitii deţin, în schimb, secretul monoteismului. Cel putin până în acea zi 
istorică în care Iisus vine pe lume, în Galileea“. 

Louis Massignon a descris, la rândul său, dialogul fascinant, 
labirintic, între universul religios arian şi universul religios 
semitic. Configurat şi reconfigurat prin coborârea mesajelor 
divine, reductibile la unitatea Cuvântului lui Dumnezeu, acest 
dialog are drept premisă două moduri diferite de a reprezenta 
ideile prin cuvinte, în limbile indo-europene şi în limbile 
semitice. Reprezentarea ariană este perifrastică: 


„se face prin intermediul cuvintelor care au contururi instabile 
şi nuantate, cu forme finale modificabile, apte să se metamor- 
fozeze prin apozitii şi combinaţii; timpurile verbale au devenit 
relative în raport cu agentul, «egocentrice», «politeiste»; or- 
dinea cuvintelor este didactică, ierarhizată în perioade ample, 


gratie unor conjunctii graduale“?, 


în timp ce reprezentarea semitică este gnomică: 


„recurge la cuvinte rigide, cu rădăcini imuabile şi întot- 
deauna perceptibile, care nu admit decât un număr redus de 
modalizări; rolul conjunctiv al particulelor este inseparabil de 
diferenţierea vocalică a formelor finale; timpurile verbale sunt 
«absolute», se referă exclusiv la acţiune, sunt «teocentrice», 
afirmă transcendenta şi imanenta Agentului unic; ordinea cu- 
vintelor este «lirică», fragmentată în formule sacadate, con- 
densate, autonome“.3 


Simbolul gemenilor paradisiaci poate fi invocat ca pretext 
pentru o hermeneutică imposibilă. O interdicţie de ordin 
exegetic guvernează, a priori, limita sau clivajul dintre spaţiul 
religios biblic şi spaţiul religios indian. Paginile care urmează 
îşi propun să negocieze cu această interdicţie, să o relativizeze, 
în oarecare măsură, să construiască ipoteza în conformitate cu 
care cei doi gemeni, arianul si semitul, interlocutorul-narator 
arian şi interlocutorul-narator semit, au „dialogat“, la nivel 


2 Cf. Louis MASSIGNON, Essai sur les origines du lexique technique de la 
mystique musulmane, Paris, Cerf, 1999, pp. 66-67. 
3 Ibidem, pp. 68-71. 

meta-mitologic, pe durata şederii în leagănul primordial, in illo 
tempore. 

Asumarea riscurilor inerente explorării ipotezei despre 
dialogul paradisiac este în măsură să contureze două subiecte 
majore, necesare, implicate de coexistenta beatifică a principiului 
semitic şi principiului arian în spaţiul paradisiac, de situarea 
retorică armonioasă a principiului semitic şi principiului arian 
în limbajul paradisiac: mitul despre început, despre venirea 
universului în fiinţă; puterea spirituală de a primi şi asimila 
revelaţia Divinului Infinit, de a înţelege Divinitatea Infinită în 
calitate de Divinitate Revelată şi Divinitate Ocultată. Unitatea 
axiomatică a Divinului Infinit, omniprezent, omniscient, 
omnipotent, subintelege unitatea universului creat şi ideea de 
început unic. 

Pe de altă parte, trebuie reliefată strania întâmplare graţie 
căreia câteva fragmente din Torah şi Noul Testament par să 
aibă un corespondent în fragmente din Tripitaka sau canonul 
textual buddhist al celor „Trei Coşuri“. Este cu neputinţă 
să se demonstreze o filiatiune directă, istorică între aceste 
fragmente ale textelor sacre din spaţiul biblic şi din spaţiul 
indian. Totodată, este cu neputinţă să nu se remarce strania 
asemănare dintre ele, labirintul fascinant al corespondentelor 
şi suprapunerilor de planuri, jocul de oglinzi paralele al vocilor 
care reverberează în spaţiul deschis al mileniilor, al timpului 
istoric. La fel ca în necunoscutul începutului, vocea ariană şi 
vocea semitică se îngemănează în necunoscutul trecutului, 
prezentului, viitorului. 


I. MITUL CREAȚIEI PRIN TSIMTSUM SI VYAHRITIS 


Se pare cá a fost, in cele din urmá, un inceput... Memoria 
familiei omenesti, alcátuitá din comunitatea efemerá a celor vii si 
din comunitatea nevázutá a celor morti, tezaurizeazá o cunoastere 
incertá despre acest inceput. Cunoasterea incertá a inceputului 
se reveleazá drept certitudine a traditiilor religioase, a traditiilor 

cosmologice, în fine, a teoriilor din fizica teoretică einsteiniana 
şi post-einsteiniană. În universul bibliotecilor, există un număr 
necunoscut de începuturi textuale care păstrează urma adevărului 
pierdut al începutului. Fascinante sunt, poate, punctele de 
convergenţă dintre diferitele limbaje care exprimă cunoaşterea 
omenească despre acest început. 

Primul verset din Cartea Facerii ne reaminteşte că „La înce- 
put a făcut Dumnezeu cerul si pământul“, bereshit boro elohyim 
et-hashamaim vet-haarets. Înţelepciunea rabbinică instituie o 
interdicţie absolută cu privire la investigarea tainelor începutu- 
lui de către mintea omenească. Mishnah statuează că ar fi fost 
mai bine ca ființele omeneşti care încearcă să afle „ceea ce este 
înainte“ să nu se fi născut: „Legile cu privire la relaţiile prohibite 
(cf. Leviticul, 18) nu trebuie să fie expuse dinaintea a trei per- 
soane, nici lucrările creaţiei (ma'aseh bereshit; cf. Facerea, 1) 
dinaintea a două persoane, nici lucrările Carului Divin (ma'aseh 
merkabah; cf. Iezechiel, 1) dinaintea unei singure persoane, cu 
excepţia cazului în care această persoană este un înţelept şi în- 
telege cu propria sa cunoaştere. Cel care gândeşte cu privire la 
patru lucruri, mai bine ar fi fost pentru el să nu se fi născut: 
ceea ce este sus, ceea ce este jos, ceea ce este înainte, ceea ce 
este dincolo. Iar cel care nu ia în seamă gloria Creatorului său, 
mai bine ar fi fost pentru el să nu se fi născut.“+ Timpul biblic 
se revelează drept olam ha-ze („lumea de aici“) şi olam ha-ba 
(„cealaltă lume“, „lumea ce va să vină“).5 Spectrul polisemantic 
al cuvântului olam®, în ebraica biblică, exprimă simbioza miste- 


4 Cf. Hagigah, 2: 1, A-E, Jacob NEUSNER (ed.), The Mishnah / Mishnah, 
New Haven & London, Yale University Press, 1988, p. 330. 

5 Cf. Sylvie-Anne GOLDBERG, La Clepsydre. Essai sur la pluralité des 
temps dans le judaisme, Paris, Albin Michel, 2000, p. 33, pp. 124-126, pp. 
305-306. 

6 Cf. Wilhelm GESENIUS, The New Brown — Driver — Briggs — Gesenius 
Hebrew and English Lexicon, Francis Brown, S. R. Driver, Charles A. 
Briggs, Peabody, Massachusetts, Hendrickson Publishers, 1979, pp. 761- 
763. 

rioasa dintre timp si eternitate, spatiu si timp, lumea terestra si 
cealaltă lume, lumea ce va să vină.7 
În cadrul Şcolii kabbalistice din Safed?, Isaac Luria (1534 
— 1572) a construit, pe temeiuri midrashice, doctrina despre 
tsimtsum, „concentrare“, „contracție“, „retragere“. Inceputul 
universului a fost precedat de starea de echilibru desăvârşit al 
omniprezentei şi omnipotentei divine. Pentru a crea universul, 
pentru a face loc universului, Dumnezeu S-a „retras“ în Sine, 
tsimtsum, a vidat un punct, un spaţiu mistic primordial, în care 

S-a întors ulterior prin acţiunile creaţiei şi revelatiei. In calitate 

de manifestare a „Fiintei Infinite“ sau En-Sof, creaţia nu este o 

manifestare în afară, ci o manifestare înăuntru, o „contracție“ 

a Fiintei Divine în Fiinţa Diviná.'? In conformitate cu gândirea 

teologică a conducătorului Şcolii din Safed, Dumnezeu este 

mai puternic decât propria Sa omnipotentä, mai nemărginit 
decât propria Sa omniprezenta, mai desăvârşit decât propria Sa 
desăvârşire, El are puterea de a înlocui echilibrul de dinaintea 
creaţiei cu un echilibru nou, întemeiat pe tsimtsum şi creaţie. 

Echilibrul de dinaintea începutului şi echilibrul de după început 

sunt, în egală măsură, ipostaze ale existenţei Fiintei Divine, 

7 Cf. GOLDBERG, La Clepsydre, p. 70 : „Un singur cuvânt (olam) acoperă 
ansamblul tuturor abordărilor posibile ale timpului: eternitatea şi durata 
limitată a vieţii omeneşti, lumea terestră şi lumea ce va să vină; timpul 
limitat şi infinitul, măsura şi incomensurabilul, ceea ce este ascuns sau 
necunoscut“. 

8 Localitate din Galilea. Printre marile personalităţi ale Şcolii kabbalistice 
din Safed s-au numărat Moise Cordovero (1522 — 1570), Hayyim Ben 
Yosef Vital (1542 — 1620), Yosef Karo (1488 — 1575), Abraham Ben Eliezer 
Ha-Levi Berukhim (ca. 1515 — 1593), Abraham Ben Mordecai Galante (ca. 
1550 — 1600), Solomon Ben Mosheh Ha-Levi Alkabez (ca. 1505 — 1584), 
Elyahu de Vidas (m. ca. 1593). 

9 Cf. Geoffrey WIGODER, Sylvie-Anne GOLDBERG (ed.), Dictionnaire 
encyclopédique du judaisme, Paris, Cerf, pp. 667-671. 

10 Cf. Gershom SCHOLEM, Major Trends in Jewish Mysticism, New York, 
Schocken Books, 1974, pp. 260-264. 

configurații ale aşezării Viului Divin în spaţiul veşnic, infinit, al 
Sinelui Dumnezeirii. 

Aitareya Upanishad, I, 1-2 conţine versiunea hinduistă despre 
început: „La început nu exista, cu adevărat, decât Atman singur. 
Nu exista nimic altceva înzestrat cu viata. El a gândit: Acum, 
cu adevărat, voi crea lumile. El a creat aceste lumi: Ambhas, 
Marichi, Maram şi Apah. Ambhas se află deasupra cerurilor 
care o susţin. Marichayah (razele) izvorăsc din cer. Maram 
este pământul, iar ceea ce se află sub pământ constituie Apah 
(apele).“" Taittiriya Upanishad, III, 2-3 rememorează procesul 
de generare a formelor primordiale ale universului: „Iar acum, 
în ceea ce priveşte lumea: Pământul este prima formă. Cerul este 
ultima formă. Akasa (eterul) este uniunea. Vayu (aerul) este 
mediul acelei uniuni. (...) Iar acum, în ceea ce priveşte luminătorii 
sau lumina cerească: Focul este prima formă. Soarele este ultima 
formă. Apa este uniunea. Fulgerul este mediul acelei uniuni.“ In 
spaţiul religios hinduist, venirea universului în ființă este ritmată 
lingvistic, prin pronunţarea Cuvintelor Divine: „Bhuh, Bhuvah, 
Suvah — aceste trei cuvinte sunt cele trei interjectii sau rostiri 
sacre (Vyahritis). Mahachamasya a împărtăşit învăţătura despre 
cel de-al patrulea cuvânt, Mahah, care este Brahman, care este 
Atman. Ceilalţi zei (Devatas) sunt mădularele sale. Bhuh este 
această lume. Bhuvah este cerul. Suvah este lumea care va veni. 
Mahah este soarele. Soarele hrăneşte toate lumile. Bhuh este foc. 
Bhuvah este aer. Suvah este soarele. Mahah este luna. Datorită 
lunii, toti luminátorii au belşug de lumină.““3 

Stephen W. Hawking (n. 1942) utilizează limbajul fizicii 
teoretice einsteiniene si post-einsteiniene pentru a descrie 


11 Cf. Sri Swami SIVANANDA, The Principal Upanishads, Aitareya 
Upanishad, I, 1-2, Shivanandanagar, Tehri-Garhwal, The Divine Life 
Society, 1983, pp. 411-413. 

12 Cf. SIVANANDA, The Principal Upanishads, Taittiriya Upanished, III, 
2-3, Pp. 294-295. 

13 Cf. SIVANANDA, The Principal Upanishads, Taittiriya Upanishad, V, 
1-3, pp. 300-301. 

originea universului prin modelul unei singularitati matematice, 
denumită Big Bang. În concordanţă cu teoria relativităţii 
generalizate, Hawking a demonstrat că, în momentul Big Bang, 
universul avea dimensiunea zero şi era infinit de fierbinte. Pe 
măsură ce universul s-a extins, temperatura radiaţiei a scăzut. 
Începutul timpului reprezintă un punct de densitate infinită şi 
curbură infinită a spatiu-timpului, un punct în care nici una dintre 
legile cunoscute ale ştiinţei nu mai funcţionează. Curgerea înainte 
a timpului coincide cu mişcarea de expansiune a universului, 
cu mărirea distanţei dintre galaxii. Hawking acceptă ipoteza 
existenţei unui univers care se extinde spre infinit sau ipoteza 
existenţei unui număr infinit de universuri.'* 

Realitatea necunoscută a începutului se oglindeste, poate, 
în realitatea necunoscută a fiecărei vieţi omenești, în realitatea 
necunoscută a vieţii post-mortem pe care o experimentează fiecare 
ființă omenească. Seducátoare nu este investigarea abruptă cu 
privire la adevărul începutului — ameninţată de hybris şi sortită 
esecului, rátácirii indefinite în incertitudine —, ci identificarea 
elementelor comune şi punctelor de convergenţă dintre limbajele 
sacre şi limbajele ştiinţifice care exprimă, în mod inefabil sau cu 
luciditate matematică, misterul insondabil al începutului. 

Ritmată de retorica divină, venirea universului în fiinţă este 
realizată de davar elohyim sau vyahritis. Suprapunerea sau 
întrepătrunderea dintre rostirea divină înlăuntru şi rostirea 
divină în afară reprezintă ipostaze locutionare — ilocutionare 
— perlocutionare ale profunzimii infinite a interioritatii Fiintei 
Divine. Vălurile de praf astral, curbiliniaritátile haotice care 
devin şi se desăvârşesc prin formele sferice, forme finite, dar 
fără margini, care reverberează în microuniversul atomului, 
hazardul legilor fizicii, matematicii, care îngemănează ordinea 
şi dezordinea, ascund şi mărturisesc Prezenţa nevăzută, ubicuă, 
a divinității creatoare, izvor al viului infinit, într-un spaţiu 
14 Cf. Stephen W. HAWKING, A Brief History of Time, New York, Bantam 

Books, 1988, pp. 62-95. 

al radiaţiilor, undelor si substanţelor, care alcătuiesc ceea ce 
inteligenţa omenească desemnează drept realitate a non-viului. 

Perplexitatea în fata începutului se regăseşte în neputinta de 
a înţelege pe deplin faptul de a fi viu. Firescul vietuirii omeneşti, 
ca şi firescul respirației, pare o ipostază a coexistentei armonioase 
dintre pământ şi cer, dintre lumină şi întuneric. Viaţa de după 
moartea fiecărei ființe omeneşti va fi, oare, o aşezarecontemplativă 
în fata împărăției lui Dumnezeu, aşa cum viata de dinainte de 
moarte este o aşezare contemplativă în faţa lumii create? 

Acţiunile săvârşite şi cuvintele rostite de oameni seresemnifică 
în mod spectaculos, dacă sunt percepute pe fundalul clocotului de 
miliarde de ani al universului întru ființă. Un om care merge sau 
vorbeşte devine cu totul altceva, cu totul altcineva, dacă este privit 
ca un detaliu necesar din mişcarea magmatică a galaxiilor, din 
manifestarea creatoare a voinţei divine. În universul care îşi are 
începutul în punctul incognoscibil al retragerii şi rostirii Fiintei 
Divine, urmat de o mişcare spatiala-temporala de extindere spre 
infinit sau spre colaps, nimic nu este nenecesar sau insignifiant, 
totul este realitate, o realitate constituită din mulţimi nesfarsite 
de semne, încărcate cu un număr infinit de semnificaţii, o realitate 
în care viata şi moartea se îngemănează misterios, se iluminează 
prin proximitate, prin reciprocitate. Fiecare naştere şi moarte 
a fiinţelor omeneşti este, poate, o rememorare a începutului, 
o imersiune în ipostazele infinite ale necunoscutului despre 
început, o traiectorie necesară, deşi virtual incomprehensibilă, 
printre lumi. 


II. INFINIT IMPERSONAL ABSOLUT 


Au vorbit oare între ei, cei doi gemeni, în leagănul paradisiac? 
Dacă au făcut acest lucru, într-un limbaj primordial, meta- 
mitologic, aflat deopotrivă la originea limbii ebraice şi limbii 
sanscrite, Subiectul Suprem al dialogului lor nu putea fi decât 
Dumnezeu, Fiinţa Divina, Infinitul Divinitatii. 

Pentru a exprima divinitatea incognoscibilă, kabbaliştii 
din Provența si Spania'5 (secolele XII — XIII d. H.) au utilizat 
termenul En-Sof, „Infinit“, care decurge din doctrina teosofica 
în conformitate cu care „gândirea lui Dumnezeu se extinde la 
nesfârşit“, le-en sof sau ad le-en sof. După anul 1300, ha-En-Sof 
devine un epitet al divinității, în cadrul sistemului de gândire 
kabbalistic. En-Sof exprimă desăvârşirea absolută a Fiintei 
Divine, în care nu există distincţii sau diferențieri. Formele de 
revelare ale acestei desăvârşiri exclud orice acces al cunoaşterii 
omeneşti la natura spirituală, transcendentă, a Fiintei Divine, 
care rămâne de nepătruns chiar şi pentru cele mai lăuntrice 
gânduri ale kabbalistilor contemplativi. Paradoxal, existenţa lui 
En-Sof în calitate de cauză infinită primordială poate fi dedusă 
numai din natura finită a fiecărui lucru existent, din însăşi 
existenţa creaţiei. Realitate absolută, En-Sof este desemnat 
drept „cauză a tuturor cauzelor“ (sibah ha-sibot, ilah ha-ilot) 
sau „rădăcină a tuturor rădăcinilor“ (shoresh ha-shorashim), 
prin rescrierea şi resemnificarea, în manieră kabbalistá, a unor 
idei aristotelice sau neo-platonice.!€ 

Ipostază ascunsă sau ocultată a divinității, Fiinţă Launtrica 
a Fiintei Divine, En-Sof nu are calităţi sau atribute, dar este 
activ în mod indirect, imanent, în cuprinsul universului creat, 
iar stadiile sefirotice ale Împărăției lui Dumnezeu, fiinţele 
şi lucrurile create sunt manifestări ale lui En-Sof. Sefer ha- 
Zohar sau Cartea iluminárii" distinge între trei „lumi“ sau 


15 Abraham ben Isaac din Narbonne, Abraham ben David (RaBaD) din 
Posquiéres, Isaac cel Orb, Iacob Nazir din Lunel (Provența); Asher ben 
David, Ben Belimah, Iuda ben Yakar (maestru al lui Nahmanide şi dayyan 
al Barcelonei), Ezra ben Solomon, Azriel din Gerona, Moise ben Nahman 
(Nahmanide, RaMBaN), Abraham ben Isaac Gerondi, Iacob ben Sheshet 
Gerondi, Meshullam ben Solomon Da Piera (Gerona); Moise ben Shem 
Tov de Leon. 

16 Cf. Gershom SCHOLEM, Kabbalah, New York, Dorset Press, 1987, pp. 88-90. 

17 Cf. Sefer ha-Zohar, III, 159 a, Isaiah TISHBY (ed.), The Wisdom of the 
Zohar, 3 vol., Oxford, Oxford University Press, 1989-1991, vol. I, pp. 440- 
441: „Cel Sfânt, binecuvântat fie El, are trei lumi şi Se ascunde în interiorul 

„impärätii“ care Îl reprezintă pe Dumnezeu prin simbolismul 
religios al unitátii trialectice. O lume primordialá, lumea lui 
En-Sof, cea mai profund ascunsá dintre toate lumile divine, 
care rămâne incognoscibilá pentru orice agent cunoscător, cu 
excepţia lui Dumnezeu; o lume secundă, a atributelor divine 
(Sefirot), consubstantiala cu lumea primordială, în cadrul 
căreia cunoaşterea misterului divinității devine posibilă prin 
„deschiderea porţii“, prin teologia mistică a Kabbalei; a treia 
lume, „lumea Carului Divin“, Merkabah, inferioară primelor 
două, este caracterizată prin existenţa separaţiei de divinitate. 
Natura „întunecată“, incognoscibilă a lui En-Sof se manifestă 
prin „lumile de lumină“ ale atributelor mistice (Sefirot) ale 
lui Dumnezeu, care se definesc drept stadii ale manifestării 
divinității în cuprinsul universului creat, provin unele din 
celelalte şi se succed unele pe celelalte. Creaţia se întemeiază 
pe această structură sau dinamică sefirotică, determinată de 
En-Sof, gratie căreia viul infinit al divinității permeabilizeazá si 
revitalizează „lumile de lumină“, lumile create.'? 

Ocultarea lui En-Sof este dublu-ipostaziată. Primul aspect 
al ascunderii se referă la faptul că esenţa sa nu apare în afara 


lor. Cea dintâi lume este lumea din înalt, ascunsă tuturor, care nu poate fi 
văzută şi nu poate fi cunoscută de nimeni, cu excepţia Sa, a Celui Care Se 
ascunde în interiorul ei. Cea de a doua lume, care este unită cu lumea care 
se află deasupra ei, este lumea graţie căreia Cel Sfânt, binecuvântat fie El, 
este cunoscut, după cum este scris: «Deschideti-mi mie porţile dreptăţii» 
(Psalm 118, 19), « Aceasta este poarta Domnului» (Psalm 118, 20). Cea de 
a treia lume este lumea care se află sub ele, unde există separație. Aceasta 
este lumea în care locuiesc îngerii din înalt, iar Cel Sfânt, binecuvântat 
fie El, se află şi nu se află acolo. El se află acolo acum, dar atunci când 
ei doresc să-L privească şi să-L cunoască, El Se îndepărtează de ei şi nu 
poate fi văzut, astfel încât ei toţi întreabă: «Unde se află locul gloriei Sale?» 
(Kedushah, Musaf). «Binecuvântată fie slava Domnului, în locul unde 
säläsluieste El!» (ezechiel, 3, 12). Aceasta este lumea în care prezenţa Sa 
nu este continuă.“ 

18 Cf. Gershom SCHOLEM, Major Trends in Jewish Mysticism, New York, 
Schocken Books, 1974, pp. 208-209, pp. 214-215. 

„lumii lui En-Sof“, nu ia parte direct la procesul creaţiei sau 
la stăpânirea teocratică a lumii. Natura lui En-Sof este cu 
desăvârşire ininteligibila, se află dincolo de limitele gândirii 
şi percepţiei omeneşti. Cel de al doilea aspect al ascunderii 
este mai profund decât primul. Se referă la faptul că nici 
chiar atributele divine (Sefirot) nu au puterea de a cunoaşte 
transcendenta naturii lui En-Sof, deşi prezenţa imanenta a lui 
En-Sof locuieşte în atributele divine. Absoluta ocultare a lui En- 
Sof mărturiseşte maniera în care sistemul de gândire kabbalistic 
abordează misterul divinității. În ceea ce priveşte revelaţia de 
Sine a lui Dumnezeu, acest mister este accesibil cunoaşterii şi 
percepţiei. Ocultarea de Sine a lui Dumnezeu metamorfozează 
însă misterul divinității în non-cunoastere şi non-perceptie. 
Revelația sinaitică şi experienţa religioasă cotidiană aparţin 
lumii Dumnezeului revelat, iar esentializarea apofatică, din 
perspectiva infinitului divin care transcende orice limită, orice 
măsură, indică necunoscutul teocratic care protejează lumea 
Dumnezeului ocultat, En-Sof**: „En-Sof nu poate fi cunoscut 
şi nu generează început sau sfârşit, precum primordialul Ayin 
(nimic), care creează început si sfârşit. Ce este începutul? 
Punctul din înalt, care este începutul a toate, care este ascuns şi 
se oglindeste în gândire (...). Dar nu există nici sfârşit, nici voințe, 
nici lumini, nici luminători în En-Sof. Existenţa tuturor acestor 
luminători şi tuturor acestor lumini depinde de El (En-Sof), dar 
luminătorii şi luminile nu se află în poziţia de a percepe.“?° 

Svetasvatara Upanishad descrie relaţia dintre Nirguna 
Brahman, Para-Brahman sau Impersonalul Absolut şi Saguna 
Brahman sau Dumnezeul Personal. Nirguna Brahman este 
inaccesibil, invulnerabil față de puterile Mayei (iluzie, putere 
necunoscută a divinității, sămânță a lumii) şi fata de orice alt 
auxiliar limitativ sau Upadhi. Saguna Brahman este în legătură 
19 Cf. TISHBY, The Wisdom of the Zohar, vol. I, pp. 232-235. 


20 Cf. Sefer ha-Zohar, II, 239 a, TISHBY, The Wisdom of the Zohar, vol. I, 
p. 257. 

cu Maya, este limitat de Maya, în calitate de Upadhi.? Para- 
Brahman, Rudra, Cel Care a creat si stapaneste toate lumile 
prin puterile Sale, Sinele Suprem, Infinitul sau Absolutul este, 
totodata, Cel Care impregneaza intregul univers si Antaryamin, 
Cel Care locuieste in interiorul tuturor fiintelor, Saguna 
Brahman. Fiintele omeneşti care realizează identificarea 
cu Nirguna Brahman, Para-Brahman, ating emanciparea 
suprema, Kaivalya Mukti. Impersonalul Absolut si Dumnezeul 
Personal nu sunt doua entitati diferite, in sfera divinitatii, ci 
doua aspecte sau ipostaze ale Divinitatii Unice. Impersonalul 
Absolut asuma forma Dumnezeului Personal, pentru a deveni 
accesibil în cadrul experienţelor religioase ale credinciosilor.?? 
Para-Brahman este lipsit de atribute, se află dincolo de 
puterea de pătrundere a minţii impure a oamenilor profani. 
Nu poate fi perceput cu ajutorul simţurilor, nu poate fi 
exprimat prin cuvinte, se află dincolo de limitele limbajului 
şi intelectului omenesc, deoarece este extrem de subtil şi 
incomprehensibil. Cu toate acestea, aspirantii care s-au lepădat 
de pasiune si meditează asupra lui Brahman cu o minte pura 
şi concentrată într-un singur punct al meditatiei pot atinge 
Brahman, fie Nirguna Brahman, fie Saguna Brahman.” Para- 
Brahman este conştiinţă pură (chaitanya), este spaţiul infinit 
al conştiinţei (chit svarupa), este Martorul Tăcut al tuturor 
stărilor de conştiinţă?“ ale fiinţelor omeneşti, se află dincolo de 


21 Cf. Svetasvatara Upanishad, III, 1, Sri Swami SIVANANDA (ed.), The 
Principal Upanishads, Shivanandanagar, Tehri-Garhwal, The Divine Life 
Society, 1983, p. 477. 

22 Cf. Svetasvatara Upanishad, III, 2 — III, 7, SIVANANDA, The Principal 
Upanishads, pp. 477-481. 

23 Cf. Prasna Upanishad, V, 2, SIVANANDA, The Principal Upanishads, p. 200. 

24 Cf. Kena Upanishad, II, 4, SIVANANDA, The Principal Upanishads, pp. 
41-43: Mantra: „Brahman este cunoscut bine, atunci când este cunoscut ca 
Martor al fiecărei stări a conştiinţei, deoarece cunoscătorul care şi-a însuşit 
o astfel de cunoaştere dobândeşte nemurirea. Prin Sinele său, dobândeşte 
putere, iar prin cunoaştere dobândeşte nemurirea“; Note şi comentariu: 
„Brahman percepe şi cunoaşte toate stările de conştiinţă, în calitate de 

lume, dincolo de orice formă şi orice suferinţă: „Cel Care Se află 
dincolo de această lume este fără formă şi fără suferință. Cei 
care Îl cunosc devin nemuritori, iar alţii nu fac decât să suporte 
durerea.“*5 Saguna Brahman deţine cele şase atribute divine: 
Aisvarya (Puteri), Virya (Forta), Yasa (Glorie), Sri (Bogätie), 
Jnana (intelepciune), Vairagya (Lepădare de pasiune), este 
denumit Bhagavan, Dumnezeu si Antaryamin, Stăpânul 
lăuntric al tuturor fiinţelor: „El (Dumnezeu) (...) locuieşte in 
inima tuturor fiinţelor. El impregnează totul. Prin urmare, El 
este omniprezent şi binefäcätor.“?® 

Mundaka Upanishad descrie realizarea de sine sau 
emanciparea supremă a  cunoscátorulu de Brahman, 
Jivanmukta sau „cel care s-a eliberat în această viata“, prin 
simbolismul râurilor care îşi pierd numele şi forma atunci când 
se varsă în mare, când se dezintegrează în infinitul acvatic: „La 
fel ca şi râurile care dispar în mare şi îşi pierd numele şi formele, 
un văzător eliberat de nume şi de formă se duce la Persoana 


obiecte, deoarece El este Inteligență Absoluta. El este constiinta-martor 
sau subiectul-martor. El este Martorul stării de trezie, al stării de vis şi 
al stării de somn profund. El percepe toate modificările tuturor mintilor, 
deoarece El este Cunoaştere Absolută. El impregnează fiecare gând si 
fiecare modificare mentală. Prin urmare, atunci când Brahman este 
cunoscut sau realizat drept Martor al tuturor stărilor de conştiinţă, El este 
cunoscut bine. Deoarece El este Martorul tuturor stărilor de conştiinţă, 
El este esenţa inteligenţei. El este o masă de conştiinţă pură. El este fără 
naştere, fără moarte, fără descompunere, veşnic, pur, necondiţionat, 
Unul fără element secund. El este Sine sau Atman al tuturor fiinţelor. (...) 
Brahman este veşnic, pur, de-sine-luminos, fără descompunere, existenţă 
absolută, cunoaştere absolută, beatitudine absolută. Acest lucru este 
posibil numai dacă Brahman este Martorul tuturor stărilor de conştiinţă. 
Cunoaşterea în conformitate cu care Atman este Martorul tuturor stărilor 
de conştiinţă acordă nemurirea.“ 

25 Cf. Svetasvatara Upanishad, III, 10, SIVANANDA, The Principal 
Upanishads, p. 483. 

26 Cf. Svetasvatara Upanishad, III, 11, III, 17 — III, 19, SIVANANDA, The 
Principal Upanishads, pp. 483-484, pp. 487-489. 

Divină care este mai mare decât însăşi máretia.^7 În urma 
efortului de purificare a minţii prin Yoga renunţării, sannyasa, 
„toţi anahoretii (sannyasin) ating lumea lui Brahman si în 
momentul morţii devin deplin eliberati.“”® Sri Sankara?’ 
(secolul al VIII-lea d. H.) a interpretat „momentul morţii“ ca 
„timp al iluminării“. Pentru omul lumesc, moartea fizică este 
sfârşitul trupului, sfârşitul existenţei trupeşti. Omul care a 
dobândit cunoaşterea Sinelui, iluminarea, se identifică prin 
moarte-iluminare cu Brahman şi realizează, graţie principiului 
Tat-tvam-asi (Mahavakya, Pranava) sau „Tu eşti Acesta, tu 
eşti Brahman!“, că sinele său nu este trup, ci Atman-Brahman, 
Sine Individual — Sine Universal. În felul acesta, Jivanmukta 
se leapădă de ideea trupului sau conştiinţa trupului, devine 
Brahman în intervalul vieţii pământeşti, atinge paramritah, 
cea mai înaltă formă de nemurire, experimentează moartea în 
calitate de cunoaştere iluminativă, Brahma-Jnana şi se lasă 
absorbit in Brahman.3° 

A cunoaşte Para-Brahman înseamnă a deveni Brahman, 
pe calea realizării de sine, pe calea revelatiei Sinelui, Atman- 
Brahman. Principiul gnoseologiei infinitului este, totodată, 
principiu al ontologiei infinitului: „Cel care cunoaşte Prea- 
Înaltul Brahman devine, cu adevărat, Brahman (Sa yo ha vai 
tat paramam brahma veda brahma eva bhavati). În linia 
descendenților săi nu se va naște nimeni care să nu cunoască 
Brahman. El învinge durerea, binele şi răul şi, eliberat de 


27 Cf. Mundaka Upanishad, III, I, 8, SIVANANDA, The Principal 
Upanishads, p. 280. 

28 Cf. Mundaka Upanishad, III, II, 6, SIVANANDA, The Principal 
Upanishads, p. 278. 

29 SriSankara a preluat din sistemul de gândire al Şcolii Vedanta (întemeiată 
de Badarayana, ca. 300-100 î. d. H.) şi din teosofia Upanishadelor 
deosebirea între un „Brahman superior“ şi un „Brahman inferior“. Cf. 
Rudolf OTTO, Mysticism East and West. A Comparative Analysis of the 
Nature of Mysticism, New York, Macmillan, 1932, X, 6, pp. 104-124. 

30 Cf. Mundaka Upanishad, III, II, 6, SIVANANDA, The Principal 
Upanishads, p. 278. 

lanţurile inimii, devine nemuritor.“3' Nici un obstacol nu mai 
există dinaintea cunoscătorului de Brahman care înaintează pe 
calea eliberării. El se află dincolo de suferinţă, dincolo de bine 
şi rău, iar prin înlăturarea lanțurilor inimii, Avidya (ignoranță), 
Kama (dorinţă), Karma (acţiune), va experimenta iluminarea 
şi nemurirea. 

Atât sistemul de gândire al Upanishadelor (ca. 700-300 î. d. 
H.), cât şi sistemul de gândire al Kabbalei din Provența şi Gerona 
(secolele XII-XIII d. H.) descriu Infinitul Divinitatii, Divinitatea 
ca Infinit. Pe de o parte, Divinitatea este gândită în relaţie cu Ea 
Însăşi, cu propria Sa esenţă şi natură (Para-Brahman, Nirguna 
Brahman; En-Sof). Pe de altă parte, Divinitatea este gândită 
în relaţie cu atributele Sale şi creaţia Sa (Saguna Brahman; 
Elohyim al revelatiei sinaitice, al Legii Scrise, torah shebektav şi 
Legii Orale, torah shebalpe). Divinitatea Unica, Vie, Infinita, Una 
şi Aceeaşi Divinitate, singura Divinitate există atât ca Divinitate 
Ascunsă sau deus absconditus, cât şi ca Divinitate Revelată 
sau Manifestată. Divinitatea Unică există atât ca Divinitate 
Transcendentă, inaccesibilă şi incognoscibilă pentru efortul 
de gândire al fiinţelor omeneşti, cât şi ca Divinitate Imanentă, 
accesibilă si cognoscibilă pentru contemplatia iluminativá, 
gândirea mistică, revelaţia suprem-eliberatoare sau revelaţia 
profetică. În ambele sisteme de gândire, gnoseologia Infinitului 
este totodată o ontologie a Infinitului. 

Principala dificultate pe care o întâlneşte această abordare 
comparativă, întemeiată pe reconstrucţia ipotetică, mitologică, 
a dialogului paradisiac primordial dintre interlocutorul arian 
şi interlocutorul semit, constă în imposibilitatea aparentă de 
a apropia exegetic două Şcoli de gândire teosofică despărțite 
de un interval de timp de 1600-2000 de ani, inserate în spaţii 
religioase fundamental diferite, spaţiul biblic-ebraic, spaţiul 
indian-hinduist. Singura posibilitate de depăşire a acestui impas 
31 Cf. Mundaka Upanishad, II, II, 9, SIVANANDA, The Principal 

Upanishads, pp. 280-281. 

cronologic prin raţionament hermeneutic se referă la situarea 
ideilor religioase despre Para Brahman — Saguna Brahman 
si En-Sof — Elohyim dincolo de continuitatea timpului istoric, 
în veşnicia şi realitatea reală a Infinitului Divin, in spaţiul 
infinit al „lumii lui Brahman“ şi „lumii lui En-Sof*. Aceste 
idei mărturisesc despre existenţa Divinitatii Infinite în lumea 
creaţiei, în lumea fiinţelor omeneşti, ele provin deopotrivă din 
non-timp şi se fixează, sunt incorporate, prin voinţa Divinitatii 
Infinite, în anumite locuri din timp, locuri textuale si locuri 
sufleteşti-spirituale. De aceea, ele trebuie acceptate, poate, ca 
un dar divin din partea Divinitatii Infinite către interlocutorul 
arian, interlocutorul semit si descendenţii lor rataciti în spaţiu 
şi timp. 


III. NARATIUNI PARALELE ÎN TORAH, NOUL 
TESTAMENT ŞI TRIPITAKA — SCHIMBUL 
IMPOSIBIL DE MESAJE RELIGIOASE 


De pe terasa palatului, regele David o zăreşte pe Batşeba 
spălându-se în curtea casei. Cuprins de dorinţă, se informează 
prin intermediari în legătură cu identitatea frumoasei 
necunoscute. Impedimentul major al legăturii conjugale în care 
este inlantuita Batseba este depăşit de autoritatea monarhică 
prin rezoluţia eliminării lui Urie. Acesta numărându-se printre 
participanţii la asediul unei cetăţi canaaneene, Ioab, fiul Teruiei, 
comandantul oştilor evreieşti, este chemat de rege şi primeşte 
ordinul de a-i încredința lui Urie misiuni primejdioase, in 
măsură a-i aduce pieirea. Afacerea Urie mărturiseşte despre 
neverosimilul imunitatii davidice, omeneşti, fata de prezenţa 
incisivă a răului lumesc, a păcatului. După sacrificarea lui Uriepe 
câmpul de luptă, Batşebei i se încredinţează demnitatea de primă 
soţie. Istorisirea biblică menţionează, de asemenea, nașterea lui 
Solomon şi cáinta lui David pentru păcatul săvârşit. 


32 Cf. II Regi, 11. 

În Tripitaka este inclusă povestirea despre regele care 
a construit un palat magnific şi care cheamă pe toţi pictorii 
regatului pentru decorarea pereţilor. Ajuns cel din urmă, 
între mii de artişti, un pictor venit dintr-un îndepărtat cătun 
de munte caută în zadar un loc rămas nepictat, pentru a-şi 
transpune imaginile. Nu găseşte decât un spaţiu restrâns, pe 
poarta de la intrare, pe care pictează un subiect întâlnit de-a 
lungul călătoriei pe care o făcuse spre palat: o femeie nespus 
de frumoasă, pe malul unui heleşteu acoperit cu flori de lotus, 
lângă o aşezare. Atunci când inspectează picturile, regele este 
fascinat de imaginea reprezentată pe poartă. 1l cheamă pe pictor 
şi i se adresează: „Subiectul pictat este real sau fictiv?“ „Real.“, 
răspunde pictorul. „Deci femeia din imagine există în realitate?“ 
„Există.“ „Când ai pictat-o, i-ai înfrumusețat trăsăturile sau le-ai 
redat întocmai?“ „Le-am redat întocmai.“ Intermediarii trimişi 
derege întâlnesc o frumoasă femeie căsătorită în cătunul de lângă 
heleşteu. La insistenţele emisarilor, soţul renunţă la drepturile 
acordate de uniunea conjugală, se converteşte şi devine călugăr 
buddhist, în timp ce femeia primeşte rangul de „regină a lumii“. 
Într-o zi, unul dintre supuşi îi oferă un buchet de flori de lotus. 
După ce le primește, regina cade pradă unei tristeti subite si 
profunde. Întrebată de rege în legătură cu motivele întunecării 
chipului, răspunde: „Parfumul acestor flori de lotus este exact 
parfumul pe care îl avea trupul primului meu sot.“ Mânia 
regelui se dezlantuie în fata acestor dovezi de nesurmontare a 
primei iubiri: „Dacă minţi şi trupul primului tău sot nu miroase 
aşa, vei fi pedepsită.“ Emisarii îl aduc pe călugăr la curte. Trupul 
său nud are într-adevăr mirosul florilor de lotus, iar parfumul 
miraculos nu dispare prin îmbăiere. Covârşit de evidenţă, regele 
investighează cauzele karmice ale minunii, iar călugărul îi 
răspunde: „Într-o existenţă trecută, eram un brahman. În timp 
ce mergeam pe drum, am văzut de departe un om care recita 
textele sfinte. Mi-am împreunat mâinile şi m-am bucurat. Din 
toată inima am lăudat pe Boddhisattva. Totodată, am ars puţin 

parfum, în chip de ofrandă. Iată de ce am obţinut această fericire 
şi cum am ajuns la înţelepciunea perfectă.“3 În Tripitaka se 
găseşte o altă versiune a acestei povestiri, ai cărei eroi sunt 
regele din Sravasti, un upasaka şi soţia sa, a cărei frumuseţe era 
renumită în întregul regat. La sfatul miniştrilor săi, monarhul 
îndrăgostit de soţie îl trimite pe sot să culeagă flori de lotus dintr- 
un helesteu păzit de „un demon devorator de oameni“, misiune 
care era încredinţată, de obicei, condamnaților la moarte. Însă 
demonul se solidarizează cu nefericitul soţ şi îi oferă florile de 
lotus. Preschimbat în înţelept buddhist, upasaka se înfăţişează 
la poarta palatului. Regele se cáieste pentru păcatul sáu şi devine 
discipol al soţului, care dobândeşte, alături de soţia sa, statutul 
de anagamin.?* 

Prin parabola fiului risipitor, Iisus a descris în Evanghelia 
după Luca dragostea lui Dumnezeu pentru păcătosul care se 
cáieste si se întoarce dinspre deşertăciunile lumii spre casa 
Tatălui ceresc.35 

În Tripitaka se află istorisirea despre tatăl care are doi fii 
şi încredinţează fiecăruia două milioane de monede, pentru a 
face comerţ. Fiul vârstnic îşi risipeşte întreaga avere la jocul de 
dame şi se înfăţişează dinaintea tatălui cu veșmintele sfâşiate. 
La vederea sa, tatăl îşi manifestă bucuria: „Îmi ajunge să te am 
teafăr. Ce importanţă are că ai cheltuit banii?“ Tatăl îi dăruieşte 
fiului vârstnic veşminte noi, îl consolează, îi oferă mâncare şi 
băutură. La rândul său, mezinul se întoarce la casa părintească 
şi îşi anunţă tatăl că, în plus faţă de cele două milioane primite, 
a obţinut din comerţ un câştig net de două milioane de monede. 
Tatăl îi cere conturile şi constată că în acte nu figurează câteva 
mii de monede. Drept pedeapsă, îl leagă şi îl loveşte. Mezinul 


33 Cf. Tripitaka, XIX, 7, p. 17, r° — v°, CHAVANNES, Tripitaka Chinoise, II, 
229, pp. 130-133. 
34 Cf. Tripitaka, XXXVI, 4, p. 33 v?^, CHAVANNES, Tripitaka Chinoise, III, 


449, pp. 226-229. 
35 Cf. Luca, 15, 10-32. 

pleaca de trei ori in calatorii de comert si obtine un beneficiu 
de sase milioane de monede. De fiecare data, la intoarcere este 
bătut de către tată. Fiul vârstnic pleacă, de asemenea, de trei ori 
şi pierde şase milioane de monede. În cele din urmă, rămâne 
într-un regat străin, unde trăieşte în compania unor oameni fără 
căpătâi, împreună cu care plănuieşte asasinarea tatălui şi furtul 
averii părinteşti. Ajunşi la casa părintească, asasinilor tocmiti 
li se face milă de tată si îi dezvăluie uneltirile fiului vârstnic: 
„Fiul vostru este lipsit de pietate filială. EI şi-a cheltuit bogăţiile 
pentru ca să facă rău. După ce şi-a risipit averea, ne-a angajat ca 
să venim să vă omorâm, să vă luăm aurul şi argintul. Am văzut 
că-l indragiti pe acest fiu si că ne-ati tratat foarte bine. Inimile 
noastre s-au milostivit.“ În fata acestor dezvăluiri, tatăl nu face 
decât să pronunţe cuvinte animate de o pură iubire paternă: 
„Ce importanţă are că a cheltuit banii? De ce nu se întoarce fiul 
meu? (...) Din moment ce ati risipit banii, intoarceti-va repede. 
La ce bun să rostiti cuvinte smintite?“ La finalul apologului, 
Buddha oferă o explicaţie karmică a relaţiilor dintre tată şi cei 
doi fii: „Conduita tatălui se explică prin faptul că mezinul avea 
de plătit o datorie contractată într-o existență anterioară, în 
timp ce întâiul-născut avea de reclamat o creantä pe care tatăl 
i-o datora dintr-o existenţă anterioară.“36 

În textul unui aggadah din Torah se povesteşte cum 
profetul Ilie Tesviteanul, omul lui Dumnezeu, învie din morţi 
pe fiul văduvei din Sarepta Sidonului.37 Într-un alt aggadah se 
istoriseşte cum profetul Elisei, omul lui Dumnezeu, învie din 
morti pe fiul femeii din Sunem.3? Minunea învierii din morti este 
menţionată de mai multe ori în Noul Testament, ca proorocie a 


36 Cf. Tripitaka, XXXVI, 4, p. 62 v?^, CHAVANNES, Tripitaka Chinoise, III, 
466, pp. 253-254. 

37 Cf. III Regi, 17, 17-24. 

38 Cf. IV Regi, 4, 18-37 şi 8, 1-6. 

călcării pe moarte, a Crucificării si Învierii Mântuitorului creştin: 
„fiica lui Iair“39, „învierea lui Lazăr“40, „tânărul din Nain“. 

O naraţiune din Tripitaka are drept subiect îmbolnăvirea 
şi moartea fiului mult iubit al unei bătrâne ce obişnuia să facă 
ofrande Adunării prezidate de Buddha. Deznădăjduită, bătrâna 
îl caută pe Salvator şi îi adresează rugămintea de a-i învia 
băiatul. Buddha îi răspunde: „Du-te în oraş şi adu-mi parfum 
şi foc dintr-o casă care să nu fi fost pângărită de moarte şi îi voi 
reda viata fiului tău.“ Batrina găseşte cu uşurinţă parfum, dar pe 
pragurile caselor la care cere foc i se răspunde că din generaţie 
în generaţie, încă din vremea străbunilor, familiile îşi îngroapă 
morţii si se perpetuează prin naşteri. Zile la rând, bătrâna 
cutreieră oraşele din împrejurimi, fără să găsească vreun cămin 
nebântuit de amintirea morţii. Dezolata, se întoarce la Salvator 
şi îi comunică eşecul strădaniilor sale. Deşi ar fi putut săvârşi 
învierea fiului, deşi bătrâna aştepta minunea, Buddha rostește 
următoarele cuvinte, care concluzionează apologul: „De la 
originea universului, nu a existat nici un om viu, care să nu fi 
murit. Pentru că oamenii mor, ce plăcere ar putea dobândi cei 
care le succed în viata? O, mamă, de ce, în orbirea voastră, cereti 
doar învierea fiului vostru?“ În urma exhortatiei, inteligenţa 
mamei se deschide si ea percepe raţiunea non-permanentei.*? 

Acelaşi aggadah din Torah se referă la puterea proorocului 
Ilie Tesviteanul de a face ca roua si ploaia să nu mai cadă, din 
porunca lui Dumnezeu, drept pedeapsă pentru închinarea 
regilor din Israel la Baal şi Astarte.43 Seceta durează trei ani, 
pustieşte întreaga tara si provoacă mari suferinţe poporului, 
înainte de împlinirea planului divin prin care sufletele evreilor 
şi conducătorilor se întorc la Dumnezeul Cel Viu: „După trecere 


39 Cf. Matei, 9, 18-19, 23-26; Marcu, 5, 22-23, 35-43; Luca, 8, 41-42, 49-56. 

40 Cf. Ioan, 11, 1-45 şi 12, 9. 

41 Cf. Luca, 7, 11-16. 

42 Cf. Tripitaka, XIX, 7, pp. 15 v° — 16 r°, CHAVANNES, Tripitaka Chinoise, 
II, 224, pp. 117-119. 

43 Cf. III Regi, 17-18. 

de mai multe zile, a fost cuvântul Domnului către Ilie in anul al 
treilea, zicând: Du-te şi te arată lui Ahab si Eu voi da ploaie pe 
pământ!“ Evanghelia după Luca menţionează că în zilele lui 
Ilie, în Israel, „s-a închis cerul trei ani şi şase luni.“45 Aducerea 
jertfei lui Ilie, pe Muntele Carmel, şi pogorârea focului de la 
Dumnezeu sunt urmate de declanşarea ploii: „Iată se ridică din 
mare un nor cât o palmă. (...) Şi pe când grăbea el, cerul s-a 
întunecat de nori şi s-a pornit vijelie şi ploaie mare.“4° 

Tradiţia biblică despre Ilie este continuată de mărturiile 
talmudice despre Honi, Desenatorul de cercuri, pe care rabbinii 
îl cheamă să se roage pentru venirea ploii, într-un an în care 
izvoarele cereşti rămâneau închise, deşi luna Adar se apropia 
de sfârşit.*7 Honi desenează un cerc în jurul sáu şi adresează 
rugăciunea către Suveranul universului. Intensitatea ploii 
variază în funcţie de rugăciunile pe care Honi le rosteşte către 
Cel Prea-Înalt: câteva picături, pentru a răsplăti aşteptarea 
discipolilor; o ploaie violentă, care ameninţă să distrugă lumea, 
cu picături de mărimea vaselor în care oamenii adună apa; ploaia- 
binecuvântare, care este un dar al bunávointei lui Dumnezeu. 
Abundenta ploilor îi obligă pe locuitorii Ierusalimului să se 
refugieze pe Muntele Templului, iar rabbinii îl imploră pe Honi 
să se roage pentru încetarea ploilor. El le răspunde că tradiţia 
le interzice oamenilor să se roage pentru încetarea abundenței 
şi îi roagă pe rabbini şi discipoli să aducă un taur ca jertfă lui 
Dumnezeu. Honi, Desenatorul de cercuri, îşi aşează mâinile pe 
taur şi rosteşte rugăciunea: „Suveran al universului, poporul Tau, 
Israel, pe care Tu l-ai scos din ţara Egiptului, nu are puterea de a 
indura nici abundența binefacerilor, nici abundența pedepselor. 
Atunci când Tu Te mânii împotriva poporului, Israel este 


44 Cf. III Regi, 18, 1. 

45 Cf. Luca, 4, 25. 

46 Cf. III Regi, 18, 44-45. 

47 Cf. Talmud Bavli, Ta'anith, 23 a — 23 b, EPSTEIN, The Babylonian 
Talmud, vol. IX, pp. 97-102. 

copleşit. De asemenea, Israel este copleşit atunci când Tu Îţi 
răspândeşti binefacerile asupra sa. Izbăveşte lumea, Te rog, prin 
oprirea ploii.“ Deîndată, vântul începe să bată şi alungă norii, 
soarele străluceşte. Când evreii ies din Templu, văd că muntele 
este acoperit cu ciuperci. Simon Ben Chetah spune că Honi, 
Desenatorul de cercuri, este copilul rasfatat al lui Dumnezeu. 
Asemenea unui tată iubitor, Tatăl ceresc cedează în faţa tuturor 
capriciilor copilului Său: „Îmbăiază-mă în apă caldă, spală-mă 
în apă rece, dă-mi nuci, migdale, piersici, rodii!“4* Sanhedrinul 
adresează lui Honi, Desenatorul de cercuri, un mesaj de laudă, 
ca un comentariu la Iov, 22, 28-30%: „Tu ai luat o hotărâre aici, 
jos, iar Cel Sfânt, binecuvântat fie El, a ratificat-o din înaltul 
cerului. (...) Tu ai iluminat, prin rugăciunea ta, o generaţie care 
trăia în tenebre. (...) Tu ai ridicat, prin rugăciunea ta, o generaţie 
care era înjosită. (...) Tu ai salvat o generaţie acoperită de ruşine 
de roadele greşelilor ei. (...) Tu ai eliberat, prin rugăciunea ta, 
o generaţie care nu era lipsită de vină. (...) Cui se datorează 
eliberarea acestei generaţii? Lucrului săvârşit de mâinile tale 
pure.“ Harul de a chema ploaia s-a transmis nepoților lui Honi, 
Desenatorul de cercuri, Abba Helkia si Hanin cel ascuns.5? 

În Tripitaka, oprirea ploilor de către Ekasringa si reînceperea 
ploilor prin complicitatea dintre regele din Varanasi şi curtezana 
Santa constituie intriga Sutrei despre Ascetul Unicorn. Într-o 
zi în care ploua torențial, iar pământul era noroios şi alunecos, 
Ekasringa urcă panta muntelui, cade şi se raneste la un picior. 
Foarte iritat, poruncește, printr-o formulă magică, încetarea 


48 Cf. Pildele lui Solomon, 23, 25: „Să se bucure tatăl şi mama ta şi să salte de 
veselie cea care te-a născut!“ 

49 Cf. Iov, 22, 28-30: „Când te vei hotări să faci un lucru, lucrul îl vei izbuti şi 
lumina va străluci pe toate drumurile tale, fiindcă Dumnezeu smereste pe 
mândri şi mândria, şi mântuieşte pe acela care-şi pleacă ochii în pământ. 
El izbáveste pe cel nevinovat si tu la fel vei scăpa, când mâinile tale vor fi 
curate“. 

50 Cf. Talmud Bavli, Ta’anith, 23 a — 23 b, EPSTEIN, The Babylonian 
Talmud, vol. IX, pp. 97-102. 

ploilor. Prin efectul „virtuţii producătoare de fericire“ pe 
care Ascetul Unicorn o dobândise în anii iniţierii în doctrina 
buddhistă, zeitățile pluviale, nagas, închid izvoarele ploii. 
Pământul nu mai produce fructe şi cereale, iar oamenii suferă 
de foamete. Prin alianţa încheiată între regele din Varanasi 
şi curtezana Santa, Ekasringa cade în păcatul senzualitatii şi 
pierde „cele cinci pătrunderi supranaturale“, iar cerul începe 
să reverse ploi abundente: „EI şi-a pierdut curând pătrunderile 
supranaturale şi cerul a lăsat să cadă multă ploaie, timp de 
şapte zile şi şapte nopţi.“ Triumfătoare, curtezana Santa intră 
în Varanasi călare pe Ascetul Unicorn.5! Tema dezlegării ploii 
de către Buddha figurează în apologul dedicat lui Sandana, fiul 
regelui din Jambudvipa.5? Jetsun-Kahbum sau Viaţa lui Jetsun 
Milarepa dedică al treilea capitol al primei secţiuni uceniciei 
lui Milarepa pe lângă Lama Yungtun-Trogyal, care are drept 
finalitate însuşirea puterii de a declanşa furtuni însoţite de 
grindină. Ulterior, când se va afla pe „calea luminii“, Milarepa 
se va căi în repetate rânduri de acest păcat de tinereţe, săvârşit 


51 Cf. Tripitaka, XXXVI, 4, p. 42 v°, CHAVANNES, Tripitaka Chinoise, III, 
453, pp- 233-237. 

52 Cf. Tripitaka, XIV, 10, p. 28 r?^, CHAVANNES, Tripitaka Chinoise, III, 
407, p. 71. Regele domneşte peste cele optzeci şi patru de mii de regate din 
Jambudvipa. Fiul sáu, Sandana, accede la rangul de „rege chakravartin“, 
care îi conferă putere peste cele patru parti ale lumii. Ulterior, Sandana 
intră în viata religioasă şi devine Buddha. Atunci când Jambudvipa cade 
pradă unei secete prelungite, locuitorii îl invită pe Tathagata-Buddha 
în mijlocul lor şi îl stropesc cu apa parfumată pe care o turnaseră într- 
un vas de aur. Ei păstrează apa întrebuințată în acest ritual în optzeci si 
patru de mii de flacoane pe care le repartizează în cele optzeci şi patru de 
mii de regate, iar în fiecare regat înalţă câte o stupa, pentru a adăposti 
fiecare flacon. Aceste acţiuni pioase, graţie cărora comunitatea şi lumea 
gravitează ritualic în jurul persoanei Salvatorului, cauzează ploi abundente 
şi prosperitatea regatului. Un om care a răspândit un pumn de flori peste 
una dintre aceste stupas, a dobândit recompensa de a fi astăzi Buddha. 
Asemenea lui, toti oamenii care au stropit cu apă trupul lui Tathagata- 
Sandana şi au înălţat stupas pentru prezervarea relicvelor, vor deveni, la 
rândul lor, mai devreme sau mai târziu, Buddhas. 

pe „calea tenebrelor.“53 Puterea profetului, ascetului sau omului 
lui Dumnezeu asupra izvoarelor ploii se dezvăluie, în esenţă, ca 
dar teocratic, ca putere asupra formelor apei, asupra formelor 
creaţiei sau universului, un uzufruct al fiat-ului divin, prin care 
fluxul viului animă sau revivifică periodic țesătura inextricabila 
a vegetației şi fiinţelor. 

Scena „ungerii din Betania“ prefigurează, în Noul Testament, 
încheierea vieţii pământeşti a lui lisus. În casa lui Simon 
Leprosul, o femeie se apropie şi varsă pe capul Său „un alabastru 
cu mir de mare preţ“ sau „un alabastru cu mir de nard curat, 
de mare preţ.“* Evanghelia după Luca menţionează cá era „o 
femeie păcătoasă“, care plânge si udă cu lacrimi picioarele lui 
Iisus, le şterge „cu părul capului ei“, le sărută şi le unge cu mir.55 
Evanghelia după Ioan aminteşte că femeia aceasta este Maria, 
sora Martei şi a lui Lazăr. Maria unge picioarele lui Iisus cu „o 
litră cu mir de nard curat, de mare preţ“, le şterge „cu părul 
capului ei“, iar casa se umple de mirosul mirului.5 

Un fragment narativ din Tripitaka are drept subiect 
întâlnirea dintre Buddha şi femeia din Sravasti care, aşezată 
pe pământ, macină într-un vas diferite ingrediente pentru 
a obţine parfum. Atunci când Buddha intră în oraş, femeia 
îl vede, se bucură şi-i unge picioarele cu parfumul pe care 
mâinile ei tocmai îl pregătiseră. Mai târziu, după sfârşitul vieţii, 
femeia renaşte în înalt, printre devas. Parfumul trupului ei se 
răspândea în depărtare, putea fi simţit la o distanţă de patru mii 
de li. Suveranul Sakra i se adresează în adunarea divinitatilor, în 
sala Legii bune, prin gatha: 


53 Cf. MILAREPA, Milarepa or Jetsun Kahbum. The Life of Jetsun Milarepa. 
Trad. Lama Kazi Dawa-Samdup. Dr. W. Y. EVANS-WENTZ (ed.), Oxford, 
Oxford University Press, 1928; Milarepa ou Jetsun-Kahbum. Vie de 
Jetsun Milarepa. Traducere în franceză de Roland RYSER, Paris, Librairie 
d‘Amérique et d‘Orient Adrien Maisonneuve, 1985, pp 97-118. 

54 Cf. Matei, 26, 7-13; Marcu, 14, 3-9. 

55 Cf. Luca, 7, 37-50. 

56 Cf. Ioan, 11, 2 şi 12, 3-8. 

Ce lucrare producătoare de fericire ati îndeplinit altădată, 
pentru ca trupul vostru să emită acest parfum rafinat, pentru 
ca să renasteti printre devas şi pentru ca tenul vostru să aibă 
o strălucire asemănătoare cu aurul topit? 


La rândul său, devi răspunde prin gatha: 


Am adus drept omagiu un parfum excelent Venerabilului 
suprem. În felul acesta, am obţinut un merit de mare am- 
ploare, fără egal. M-am născut printre cei treizeci şi trei de 
zei, Trayastrimsas, şi primesc mari bucurii. Trupul meu emite 
tot felul de parfumuri rafinate, care pot fi simţite la o distanţă 
de o sută de yojanas. Toţi cei care simt aceste parfumuri, pri- 
mesc un mare beneficiu. 


Devi dobândeşte înţelegerea Legii şi statutul de srotapanna 
sub îndrumarea lui Buddha, care oferă totodată explicaţii 
călugărilor, bhiksus, adunaţi în jurul său în legătură cu destinul 
fericit al femeii care pregătea parfum: „Altădată, când se afla 
printre oameni, această devi mi-a uns picioarele cu parfum. 
De aceea, după moarte, ea s-a născut printre devas şi a primit 
această recompensă. “57 

În Noul Testament, Iisus săvârşeşte minunea umblatului 
pe apa5®, dinspre ţărmul Mării Ghenizaretului, spre corabia in 
care se aflau ucenicii Săi. Evanghelia după Matei menţionează 
învestirea lui Petru, de către Iisus, cu puterea de a umbla pe apă. 
Acordarea acestei puteri este, totodată, o punere la încercare a 
credinţei. Nedesăvârşirea lui Petru în ceea ce priveşte păşirea 
pe apă mărturiseşte despre nedesăvârşirea credinţei sale, 
despre faptul că fiinţa omenească este vulnerabilă in fata 
îndoielii. Minunea umblatului pe apă îi impresionează profund 
pe ucenici. După ce Iisus si Petru urcă în corabie, ucenicii se 
închină dinaintea lui Iisus şi Il numesc „Fiul lui Dumnezeu“. 


57 Cf. Tripitaka, XIV, 10, pp. 20 r? — v?, CHAVANNES, Tripitaka Chinoise, 


III, 404, pp. 36-37. 
58 Cf. Matei, 14, 22-33; Marcu, 6, 47-51; Ioan, 6, 17-21. 

Un apolog din Tripitaka tratează, de asemenea, despre 
simbolul religios al omului care umblă pe apă, în context buddhist. 
Aşezat sub un arbore, pe malul unui fluviu care se află la sud- 
est de orașul Sravasti, Buddha propovăduieşte „doctrina cărţilor 
sfinte“ către cei cinci sute de săteni care locuiau în împrejurimi, 
oameni pradă pasiunilor şi dorinţei de câştiguri materiale, 
obişnuiţi să comită acte violente şi să-și înșele aproapele. Deşi au 
ascultat cuvintele lui Buddha, în adâncul inimilor nu au crezut în 
ele. Atunci Buddha a creat în mod miraculos un om care a venit 
spre adunarea sătenilor dinspre sudul fluviului. Picioarele sale 
umblau pe suprafaţa apei, intrau în apă numai până la glezne. 
Omul a venit dinaintea lui Buddha, s-a prosternat cu fruntea 
la pământ şi l-a adorat. Toţi martorii minunii au fost puternic 
impresionați şi s-au adresat omului care călca pe apă: „Încă 
din vremea străbunilor, familiile noastre locuiesc pe malurile 
fluviului şi nu am auzit niciodată ca un om să umble pe ape. Cine 
sunteţi şi care este reţeta voastră magică pentru a putea umbla pe 
ape fără ca să vă scufundati?“ Străinul începe prin a le dezvălui că 
este un om simplu şi ignorant din sudul fluviului: „Când am auzit 
că Buddha se află aici, m-am grăbit să vin, pentru a putea să mă 
bucur de înţelepciunea şi virtutea sa. Ajuns pe ţărmul meridional, 
am aflat că în această perioadă a anului fluviul nu poate fi trecut 
prin vad. Însă am întrebat oamenii de pe ţărmul opus care este 
adâncimea apei şi mi-au răspuns că apa nu ajunge decât pînă la 
glezne, că nimic nu mă împiedică să trec. Am crezut în cuvintele 
lor şi am traversat fluviul. Nu am nici o altă reţetă extraordinară.“ 
Buddha îl laudă pentru credinţa sa în nişte cuvinte neadevărate 
şi afirmă că oamenii trebuie cu atât mai mult să aibă credinţă în 
cuvintele adevărate ale Legii: „Cu adevărat, omul care are credinţă 
în adevărurile absolute poate să traverseze abisul nasterilor si 
morţilor. Ce este extraordinar în faptul că el a putut să traverseze 
un fluviu cu o lăţime de câţiva li? (...)“59 


59 Cf. Tripitaka, XXIV, 6, p. 68 r° — v?, CHAVANNES, Tripitaka 
Chinoise, III, 497, pp. 314-316. 

Între fragmentele narative cuprinse în canonul biblic şi ca- 
nonul evanghelic, pe de o parte, si fragmentele narative cuprin- 
se în canonul buddhist, pe de altă parte, nu se poate evidentia 
o continuitate istorică sau textuală. Cu toate acestea, asemănă- 
rile şi deosebirile dintre texte, deschiderile posibile şi imposi- 
bile, par să contureze un plan meta-istoric^? sau meta-textual, 
în care imaginarul religios mediază în mod misterios, graţie 
harului necunoscut al povestirilor, rescrierilor şi schimburilor 
de mesaje, întâlnirile furtive dintre spaţii sacre considerate în 
mod tradiţional drept autarhice. Căile uitate sau pierdute duc 
adeseori într-un labirint a cărui ieşire, o dată găsită sau regă- 
sită, reprezintă o victorie asupra necunoscutului sau bucuria 
simplă a revelatiei, a rememorării desăvârşite. Întotdeauna 
totul trebuie regândit sau, mai curând, retrăit pentru a putea 
înţelege altfel lumea, pentru a descoperi fructul puternic şi tot- 
odată suav al noutatii şi arhaitatii permanente a lumii. Studie- 
rea si înțelegerea adecvată a imaginarului religios constituit la 
răscrucea sau la frontiera spaţiilor sacre se dezvăluie drept alt 
fel de înţelegere a lumii. 


60 Cf. Hayden WHITE, Metahistory, pp. 1-43. 

FENOMENALIZAREA SI EXPRESIA EI 
(HUSSERL ȘI RICHIR) 


Delia POPA 


ABSTRACT: The paper aims to show that language and phe- 
nomenalisation are inseparable. In order to avoid the hus- 
serlian definition of language, understood as logical trans- 
parency, language's own phenomenalisation is underlined as 
relied to the phenomenalisation of the world. Marc Richir's 
developments of Merleau-Ponty's theory of sensible essences 
are indicating a level of the passive synthesis where language 
and phenomena are according to each other. A description of 
these essences is therefore made, as meeting points between 
phenomena and words. 


Care este raportul între limbaj şi fenomenalizare, dacă 
înţelegem fenomenalizarea ca şi mişcarea de manifestare care 
ne dă fenomenele în modul lor originar de a apărea? Cum se 
articulează limbajul pe firul intuitiei ce caută să surprindă 
donația acestei fenomenalizari? Cum se exprimă in mod clar si 
durabil evidenţele fenomenologice? Aceste întrebări îşi capătă 
întreaga lor importanţă şi maximă gravitate în cadrul încercării 
de a exprima fenomenele într-un limbaj adecvat, care a fost unul 
dintre primele şi cele mai importante proiecte pe care disciplina 
fenomenologică si le-a propus. Fenomenologia poate fi înţeleasă, 
într-adevăr, ca un logos al fenomenalizării, ca un limbaj care se 
formează pornind de la apariţia fenomenelor pentru a le exprima 
şi a le face să dureze în gândire. Statutul său se măsoară, astfel, 
în funcţie de capacitatea de a spune fenomenele, solidară cu un 
exerciţiu de fidelitate faţă de idealul fenomenologic al reîntoarcerii 
„la lucrurile însele“ şi cu posibilitatea de a articula această 

fidelitate în limbaj. Aventura fenomenologică a expresivitatii 
începe deîndată ce înţelegem că acest exerciţiu e acela al unui efort 
infinit, care nu are nimic de a face cu un simplu contact direct 
cu lucrurile ce ne înconjoară, ci priveşte constituţia subiectivă 
a sensului lor. Considerată din această perspectivă, dezvoltarea 
teleologică a raţiunii în Criza ştiinţelor europene apare ca fiind 
intim legată de perfecţionarea acestui limbaj, de ajustarea sa 
indefinită la ceea ce trebuie să descrie, să elucideze şi să spună în 
acelaşi timp: să descrie fenomenalizarea, să elucideze modul ei de 
donare, pentru a spune, în cele din urmă, „ceea ce se întâmplă“: 
întâlnirea între mişcarea ce agită câmpul fenomenelor în ritmuri 
şi tonalități care trebuie surprinse ca atare şi mişcarea gândirii 
reflexive care participă la fenomenalizarea lor. 

Sarcina de a exprima fenomenele într-un limbaj este 
problematică pentru cá simultaneitatea dintre realizarea 
reductiei fenomenologice şi cea a limbajului care descrie sensul 
pe care ea îl face accesibil este dificil de menţinut. Care este 
originea acestei dificultăţi? Suspendând existenţa, reductia 
fenomenologică pune în evidenţă fenomenalizarea a ceea ce ne 
înconjoară, în raport cu care orice expresie lingvistică pare să fie 
la prima vedere nepotrivită. Acest hiatus originari, care face ca 
apariţia fenomenelor să nu poată fi transcrisá în mobilitatea ei, 
condamnă limbajul la o opacitate si o ambiguitate de principiu, 
care îi sunt date de raportul său cu fenomenele non-lingvistice. 
Căci toate eforturile de a spune sau de a transcrie se opresc în 
faţa acestei „experienţe pure“, în care Husserl a fixat punctul de 
plecare al analizelor fenomenologice. „Încă mută“, ea trebuie 
totuşi adusă la „expresia pură a propriului ei sens.^ Cum are 


1 A se vedea, pentru această separație originară între formaţia limbajului 
şi fenomenalizarea primă a fenomenelor, (proto-spatializare şi proto- 
temporalizare), M. RICHIR, Méditations phénoménologiques. Phénomé- 
nologie et phénoménologie du langage, Grenoble, Jéróme Millon, 1992 
(prescurtat MP), p. 60 sq. 

2 E. HUSSERL, Hua I, Cartesianische Meditationen und Pariser Vorträge, 
editatá de S. Strasser, 1973, II, 816, p. 33. 

loc această „venire în cuvinte“ a ceea ce este doar intuit? Cum 
se transformă evidenţele sensibile în limbaj? Cum ajung ele să 
fie escamotate sau chiar trădate de el, pericol împotriva căruia 
fenomenologia s-a constituit ca ştiinţă? 

Ar putea fi invocat aici saltul de la descriere la speculație, care 
introduce în procesul de elucidare fenomenologică interpretări 
care deformează sensul apariţiei fenomenelor. A considera însă 
puritatea elucidării fenomenologice din acest punct de vedere 
critic înseamnă a presupune că sensul se poate dona în acelaşi 
timp intuitiei şi expresiei ei lingvistice; înseamnă a-i presupune, 
deci, acesteia din urmă o transparenţă imediată care lasă fără nici 
o explicaţie dificultatea de a „merge la lucrurile însele“, ce dă toată 
forţa sfidării pe care fenomenologia şi-a adresat-o la începuturi si 
tonul întreg al radicalitatii ei de principiu. Dacă ţinem cont de 
această dificultate, ne rămâne încă să aflăm dacă fenomenalizarea 
vorbeşte, dacă ne vorbeşte, pentru ca şi noi, la rândul nostru, să 
putem vorbi pornind de la ea şi rămânând prinşi în ea. 

Ce poate fi spus însă despre fenomenalitatea limbajului ca 
atare? Se poate sustine că mişcarea de expresie care îl animă 
beneficiază de o fenomenalizare care poate fi sesizată separat de 
cea a fenomenelor în general (care pot fi şi indicibile)? Poziţia 
care recunoaşte un mod de manifestare propriu limbajului nu 
este oare pusă în pericol de riscul unei petitio principii sau chiar 
de cel al unei regresii la infinit, fenomenele fiind exprimate de 
un limbaj ale cărui fenomene trebuie la rândul lor elucidate?? 
În ciuda acestui pericol, trebuie să recunoaştem că teza are 
meritul de a-i recunoaşte limbajului consistenţa propriului 
său fel de manifestare, care răspunde, într-un mod pe care va 
trebui să îl explicăm, celui propriu fenomenelor ce se exprimă 
prin el. Invocând fenomenalizarea proprie limbajului, invocăm 


3 Aceste riscuri pot fi eliminate deindatá ce vom distinge in mod riguros între 
fenomene de limbaj şi fenomene de lume (phénoménes de monde). Cf. M. 
RICHIR, Phenomenes, temps et étres, Grenoble, Millon, 1987 (prescurtat 
PTE) p. 293 sq. 

astfel fenomenalizarea fenomenelor în general, cea care, „mută 
încă“, trebuie să-şi găsească expresia potrivită. Trebuie atunci să 
remarcăm ca, în ciuda distanţei inexorabile care îl separa de ea, 
limbajul este totuşi marcat în sânul propriei sale fenomenalizări 
de fenomenalizarea ce îl excede, asemănătoare unor „urme“ sau 
„semne“, unor „răni“ pe care experienţa intuitivă le-ar fi lăsat 
în el. Aceste zone lingvistice în care se reflectă fenomenalizarea 
fenomenelor nu trebuie înțelese drept locuri de magnetism 
accidental între două niveluri de fenomenalizare diferite, 
lingvistic, pe de o parte, şi non-lingvistic, pe de alta parte. Căci 
sensul apariţiei fenomenelor nu poate fi surprins în expresia sa cea 
mai adecvată decât pornind de la aceste locuri pe care le creează 
mişcările de fenomenalizare. Dacă neutralitatea fenomenologică 
beneficiază de un limbaj propriu, dacă intuiţia care o ghidează 
poate fi pusă în cuvinte, originea limbajului fenomenologice — 
care desemnează în acelaşi timp originea fenomenologica a 
limbajului — va fi de găsit în aceste locuri în care fenomenalizarea 
fenomenelor întâlneşte fenomenalizarea limbajului. 

Dar fenomenalitatea limbajului — care apare în toată 
complexitatea ei deîndată ce încetăm să considerăm, asemeni lui 
Husserl, doar raportarea limbajului la fenomene, fără să ţinem 
cont de limbaj ca fenomen — este de asemenea responsabilă de 
ambiguitatile care blochează accesul nostru la sensul fenomenelor 
în general. Căci consistenţa sa, „densitatea“ sa, este animată de un 
suflu care fie depăşeşte, fie se lasă depăşit de fenomenalizarea lor, 
ceea ce explică decalajul care se creează între viaţa fenomenelor şi 
cea a expresiei lor, ce împiedică astfel procesul de elucidare. Mai 
poate fi găsită atunci o posibilitate de a converti această distanţă 
în sursă de inspiraţie pentru descrierea fenomenologică? Putem 
răspunde afirmativ dacă observăm că, deşi parţial responsabilă 
de dificultatea de a da seama de fenomene în fenomenalizarea lor 
primară, fenomenalitatea proprie limbajului surprinde aspecte 
din sensul care se „încheagă“ în fenomenalizarea lumii, pe care o 
reductie fenomenologică dusă până la capăt poate să-l descopere 

în dimensiunea sa „sălbatică.“ Acordul dintre fenomenalizarea 
lingvistică şi fenomenalizarea lumii va fi astfel considerat drept 
condiţia fidelității fenomenologice fata de „lucrurile însele“, 
precum şi cea a dezváluirii în cuvinte a sensului lor. Trebuie însă 
să precizăm că acest acord nu se poate preschimba în coincidenţă 
fărăsă anuleze fenomenalizarea lingvistică ca fiind una distinctă de 
cea a lumii şi fără a reduce limbajul la o funcţie pur tautologică. 
Pentru a ne orienta înspre originea fenomenologică a 
limbajului vom efectua împreună cu Edmund Husserl în 
Cercetările logice şi împreună cu Marc Richir în Fenomene, 
timp şi fiinţe“ o reductie a părţii sale instituite în mod pozitiv 
(reguli gramaticale şi pragmatice, organizarea în semne, în 
propoziţii şi în fraze etc.) Limbajul va putea fi surprins atunci în 
esenţa sa fenomenală, care este aceea de exprima altceva decât 
pe sine. Vom lăsa deocamdată deoparte faptul ca acest „altceva“ 
este, pentru Husserl, semnificaţia logică (Bedeutung) şi vom 
reţine că natura limbajului se întemeiază pe ceva diferit de ceea 


4 Această dimensiune primă este cea a unei pluralitäti de lumi, adică a unor 
proto-temporalizări şi proto-spatializari multiple ce nu pot fi asimilate 
sferei unui subiect fără a-şi pierde caracterul ireductibil şi contingent. 
Calea care o revelează e cea a reductiei hyperbolice, care nu se limitează, 
ca şi reductia practicată de HUSSERL în Ideen I, la sfera egolui, ci se 
aventurează pe terenul unei fenomenologii a-subiective. Cf. M. RICHIR, 
MP, III, p. 67 sq. 

5 „Fenomenologia trăirilor (Erlebnisse) in general" „aduce la expresia 
purá, prin descrierea conceptelor ce privesc esenta si a enunturilor ce au 
valoare de lege de esentá, esentele insele sesizate in mod direct de intuitia 
de esențe, precum si corelatiile întemeiate in mod pur in esențe“, E. 
HUSSERL, Logische Untersuchungen. Zweiter Band. Untersuchungen zur 
Phánomenologie und Theorie der Erkenntnis, Halle/Salle, M. Niemeyer, 
1913 (prescurtat LU), Introducere, 81, p. 2 (traducerea si sublinierile imi 
apartin). 

6 Ne vom referi mai ales la două titluri din bogata lista pe care o oferă deja 
bibliografia operei lui M. RICHIR: Phenomenes, temps et étres (1987) 
şi Phenomenologie et institution symbolique (1988). Problema originii 
fenomenologice a limbajului este abordată pentru prima dată în PTE, op. 
cit., p. 293 sq. 


102 DELIA POPA 


ce se arată în prezentarea sa sensibilă. Definiţia limbajului ca şi 
medium sau ca un mijloc ce transpune, înscrie si transmite ceva 
diferit de sine este deci justă; ea nu face însă mai puţin dificilă 
investigația asupra modului său propriu de fenomenalizare, 
dat fiind că fenomenele de limbaj nu coincid cu fenomenele şi 
fenomenalizarea ce se exprimă prin ele. 

Vom remarca totuşi că limbajul nu este posibil decât pornind 
de a la o anumită fenomenalizare. Ea este cea care dă naştere 
logosului prin care fenomenul verbal se desprinde de câmpul 
fenomenal, înţeles în temporalizarea şi spatializarea sa originară. 
Ce determină un fenomen să devină un fenomen de limbaj? Cum 
are loc mişcarea de expresie, dat fiind că ea nu cuprinde niciodată 
câmpul fenomenal în toate dimensiunile fenomenalizării sale şi 
nu spune, cum recunoaşte şi Husserl în Logică formală şi logică 
transcendentală, „întreaga viata a sufletului“ — care nu operează 
deci fără rest? Cum va putea fi practicat acest limbaj ca expresie 
a fenomenalizării lumii, dacă în mod perpetuu îi scapă frânturi 
din ea şi dacă propria sa fenomenalizare devine, pe măsură ce 
elucidarea fenomenologică avansează, din ce în ce mai enigmatică, 
ocultată de ceea ce trebuie să transcrie sau să transmită? 


1. Univocitate și echivocitate: zig-zag-ul fenomenologic 


Vizând o analiză a semnelor şi a actelor de semnificaţie, 
Husserl remarca deja în Introducerea la cel de-al doilea volum 
al Cercetărilor logice dificultatea ce pândeşte în mod necesar 
relaţia fenomenologiei cu limbajul instituit în general şi cu 
limbajul pe care ea caută să şi-l creeze în particular. Sursa 
acestei dificultăţi este, pentru Husserl, una de ordin logic: ea 
priveşte raportarea limbajului la gândire, respectiv raportul 
expresiei cu semnificaţia sau cu sensul. Nu ne vom opri asupra 
acestui raport care nu poate fi acela de adecvare, dat fiind că 


7 E.HUSSERL, Hua XVII, Formale and transzendentale Logik. Versuch einer 
Kritik der logischen Vernunft, editată de Paul Janssen, 1974, 83, p. 19. 

există mereu cuvinte şi moduri de expresie care ocultează 
gândirea şi gânduri care depăşesc ceea ce se spune. Vom observa 
doar că, respingând ipoteza paralelismului dintre limbaj şi 
gândire şi îndepărtând posibilitatea unei elucidări „în oglindă“ 
a raporturilor gramaticale şi a raporturilor de semnificare, 
Husserl se vede nevoit să recunoască necesitatea de a introduce 
în descrierile fenomenologice termeni care trebuie și ei elucidati. 
Aceşti termeni — adesea cruciali pentru analizele in curs, ca 
de exemplu: „semnificaţie“, „expresie“, „reprezentare“ — sunt 
pentru Husserl plini de ambiguitate. De aceea va fi necesar 
să fie aduşi la un înţeles clar şi unic, după care vor putea fi 
folosiţi în analizele fenomenologice. A dispersa ambiguitatea, a 
elucida, a distinge — sunt numele operaţiilor prin intermediul 
cărora fenomenologia își clarifică limbajul pentru a putea să 
îşi abordeze obiectele de studiu. Trebuie să remarcăm însă că, 
fiind condiţionată de această operaţie, rigoarea fenomenologică 
necesită ea însăşi analize fenomenologice prealabile care să îi 
confere principiile de elucidare. Husserl recunoaşte în această 
dublă condiţionare sursa ,,imperfectiunii absolut iremediabile“® 
a sistematicitatii cercetărilor fenomenologice. Datorită exigentei 
care le animă ele trebuie să dubleze reflectia, să revină asupra 
rezultatelor lor, să se întoarcă mereu la punctul iniţial, care el 
însuşi se transformă neîncetat: 


„Cercetarea se dezvoltă, într-un anumit sens, în zig-zag; şi 
această imagine convine cu atât mai mult cu cât, datorită 
interdependentei intime a diferitelor concepte de cunoaştere, 
trebuie să revenim neîncetat asupra analizelor originare şi să 
le verificăm prin analize noi, la fel cum trebuie să le verificăm 
pe cele din urmă prin primele.“ 


8 E. HUSSERL, LU, Introducere, 86, Apendice 2, p. 17. 

9 E. HUSSERL, LU, idem, p. 17. Această revenire neîncetată la punctul de 
plecare este cerută de asemenea de faptul că modificări successive afectează 
sensurile stabilite. Căci problema pe care descrierea fenomenologică o 
pune nu este doar aceea a modificării continue a expresiei ei în funcţie 
de ceea ce este descris, ci si aceea de a veghea asupra sensului pe care ea 

În ciuda incompletudinii pe care expresia fenomenalizării o 
imprimă cercetăriifenomenologice, care se datorează faptului că 
fenomenalizarea limbajului se amestecă cu cea a fenomenelor, 
şi poate tocmai pentru a găsi o soluţie împotriva ei, Husserl a 
optat în cele din urmă pentru o definiţie a limbajului care reduce 
la maximum importanţa fenomenalizării sale. Această intenţie 
este deja prezentă în proiectul unei gramatici universale pe care 
îl propune cea de-a patra Cercetare logică, care subordonează 
toate limbajele empirice unui limbaj esenţial, golit de echivoc 
şi ambiguitate. În Idei directive pentru o fenomenologie pură, 
limbajul va fi prezentat ca un mediu care reflectă orice formă 
de intentionalitate şi îi conferă conceptualitatea.’° Este motivul 
pentru care Husserl îl investeşte cu o idealitate obiectivă, dată 
nu de esențe tipic lingvistice care s-ar adăuga (sau s-ar ajusta) 
esentelor fenomenale, ci de transparenţa pe care limbajul 
poate să o primească atunci când este privilegiată în el, în mod 
riguros, univocitatea cuvintelor ce se raportează la semnificaţii 
invariante. Limbajul fenomenelor înţeles ca expresie a logicii 
apofantice este gândit de către fondatorul fenomenologiei ca o 
geistige Leiblichkeit", un trup spiritual în care esentele logice 
se încarnează şi împreună cu care formează unităţi ideale. 
Astfel este garantat caracterul limpede al expresiei (Ausdruck) 
— căreia Husserl îi suspectează de altfel propensiunea de a 
multiplica echivocurile şi de a oculta semnificațiile”? — dar si 
forţa sa formatoare din punct de vedere logic, pusă în întregime 


îl descoperă, care este în perpetuă evoluţie. Obiectul său nu este stabil, ci 
evoluează împreună cu ea, ceea ce elimină posibilitatea de a închide câmpul 
fenomenelor printr-o descriere exhaustivă şi de a reflecta fenomenalizarea 
lor într-un limbaj complet şi imuabil, imagine în oglindă a evoluţiei sale 
fixate odată pentru totdeauna. 

10 E. HUSSERL, Hua III, Ideen zu einer reinen Phünomenologie und 
phănomenologischen Philosophie. Erstes Buch: Allgemeine Einführung 
in die reine Phänomenologie, editată de Walter Biemel, 8124, p. 257. 

11 E. HUSSERL, Hua XVII, 82, p. 18. 

12 E. HUSSERL, Idem, 83, pp. 19-20. 

în slujba semnificatiilor. Căci limbajul nu desemnează pentru 
Husserl doar un mediu mai mult sau mai puţin cristalin, care 
face vizibil sau disimulează sensul, ci şi o operaţie de formare 
(Einbildung) logică a trăirilor. Expresia lingvistică va fi astfel 
definită în Ideile directive, ca şi o „formă remarcabilă care se 
adaptează oricărui «sens»* şi „îl ridică la nivelul «conceptual» 
şi «general».“13 

Această ultimă caracteristică justifică grija pentru puritatea 
şi transparenţa limbajului care nu l-a părăsit, în principiu, 
niciodată pe părintele fenomenologiei. De la Cercetările logice 
până la manuscrisul despre Originea geometriei, Husserl 
a apărat univocitatea limbajului descriptiv drept singura 
garantie a fidelității expresiei pe care fenomenologia şi-a 
dorit-o mereu. Ne putem însă întreba dacă faptul de a alege 
univocitatea drept criteriu de perfecţionare a limbajului nu 
presupune o concepţie exclusiv logică a operativitatii sale care 
acoperă astfel fenomenalizarea mai mult decât o revelează. 
Dacă limbajul este organizat în unităţi clare şi invariabile, 
jucând în acelaşi timp rolul de veşmânt diafan si de operaţie 
de înscriere a semnificatiilor în sânul fenomenalizarii — având 
deci ca scop subordonarea acesteia unei logici înţeleasă ca 
rațiune ultimă si definitivă — nu riscă el oare să trădeze alte 
„logicitäti“, inerente fenomenelor şi totuşi nu neapărat prinse 
în semnificaţii stabile? Dacă noţiunile universale sunt, aşa 
cum notează Maurice Merleau-Ponty în cursul său despre 
Originea geometriei, „plasă pentru a prinde sensul*^, nu 
trebuie oare să veghem ca oceanul experienţei unde acest sens 
trăieşte să nu se retragă în fata noastră, lăsându-ne reflectia 
pradă pasiunii sterile a fixitatii? Univocitatea înţeleasă drept 
venă subtilă a limbajului fenomenologic nu îl face oare opac 


13 E. HUSSERL, Hua III, $124, p. 257. 

14 M. MERLEAU-PONTY, Notes de cours sur L'origine de la géométrie de 
Husserl suivi de Recherches sur la phénoménologie de Merleau-Ponty, 
Paris, P.U.F./Epiméthée, 1998, p. 64. 

la o anumită expresivitate a fenomenelor — a cărei esenţă ar 
putea să nu fie apofantică? Nu îi impune oare condiţia ciudată 
a unei perfecte transparente realizată într-un mediu care 
nu are voie să se fenomenalizeze? Într-adevăr, viaţa proprie 
trupului lingvistic (Leiblichkeit) este de abia recunoscută, şi 
anume doar atât cât este necesar pentru ca esentele logice să 
nu plutească toate libere, asemenea acelor câteva esențe vagi 
pe care le invocă manuscrisul Experientá şi judecată. Dincolo 
de circularitatea între esenţă lingvistică si esenţă logică, pe care 
am putea-o de asemenea semnala, constrângerea de a face corp 
unic cu semnificaţiile golește limbajul de „toată profunzimea 
sa fenomenologica.“ Inteles ca o „piele“ transparentă a 
semnificatiilor, el nu poate fi decât ceea ce nu se arată, ceea 
ce trebuie să se arate cât se poate de puţin, epuizat până la 
dispariţie de mişcarea de expresie care îl susţine. 


2. Conflictul originar dintre limbaj şi fenomene 


Această critică inspirată din lectura merleau-pontyană a lui 
Husserl nu are drept scop doar indicarea limitei pe care idealul 
de univocitate îl impune limbajului. Ea face posibilă totodată şi 
recunoaşterea fecundității fenomenologice a echivocitatii sale, 
care reflectă o fenomenalizarea specifică ce are loc în raport 
cu fenomenalizarea fenomenelor. Căci trebuie să observăm că 
există anumite practici ale limbajului care, în loc să îl înglobeze 
în actele de semnificaţie, îi recunosc un trup ce îşi trăieşte îm 
mod singular raportul la sensul ce îl animă. Trupul limbajului 
nu pare să se fenomenalizeze decât atunci când acesta îşi 
părăseşte statutul diafan pentru a regăsi o ambiguitate de 
principiu, bogată atât din punctul de vedere al expresivitátii, cât 
şi din acela al sensului. Ea se manifestă în sfera poetică unde 
polisemia face din limbaj un corp cu aspecte diverse, translucide 


15 M. RICHIR, La crise du sens et la phenomenologie, Grenoble, Millon, 
1990, p. 172. 

şi opace, trăindu-şi expresivitatea prin detururi si modificări 
care, fără să anuleze sensul, îl ating în mod indirect, prin aluzii 
şi metafore. Dar ea este prezentă si în sfera vieţii de toate zilele, 
unde practici specifice suplinesc aparenta sa inexactitate şi 
favorizează în el jocuri care datorează totul ocaziilor în care se 
nasc şi în care sunt jucate. Deşi îi slăbesc funcţia de mediu şi îi 
umbresc transparenţa, aceste practici dau limbajului un corp: 
ele iniţiază în el jocuri care manifestă, pe registre diferite — dar 
de fiecare dată „deconectate“ de semnificaţiile exacte — ceea 
ce poate fi înţeles ca fiind fenomenalitatea sa proprie. Aceste 
practici lingvistice în care sensul nu este atins decât pe căi 
indirecte şi multiple arată că polisemia este „ireductibilă la un 
maestru-semnificant sau la un maestru-semnificat“, solidară 
de o diseminare originară care nu trebuie analizată însă doar la 
nivelul de răspândire anarhică de semne, pe care îl instalează, ci 
şi „în mişcare sa.“?° 

Aşa cum recunostea si Husserl”, expresia lingvistică, 
indiferent de modalitatea în care aceasta apare, prezintă resturi: 
registre întregi de fenomene se fenomenalizează fără a fi aranjate 
în cuvinte, fără ca semnificaţii determinante să se reflecte în ele. 
Ceva e totuşi trăit, la un nivel pe care îl putem califica drept 
„non-predicativ“ sau „ante-predicativ“. Dar în aceste registre de 
nesemnificare logică există totuși coeziuni, ritmuri sau tonalități 
pe care Marc Richir le înţelege, urmându-l pe Merleau-Ponty 
in Vizibilul si invizibilul'?, drept caracteristici esenţiale ale 
câmpului fenomenal, nu în virtutea unei necesități apodictice 
care le-ar dicta formarea, ci pentru că au devenit „izbitoare“ 
printr-un „impuls de fenomenalizare“ mereu contingent, ce 
transcende organizarea simbolică sau semnificantă. 

Alături de esentele logice se schiteazä, astfel, esențe mobile 
pe care Richir le califică, ca şi Merleau-Ponty, drept „sălbati- 


16 M. RICHIR, MP, p. 198. 


17 Cf. E. HUSSERL, Hua XVII, 83, p. 19. 
18 M. RICHIR, PTE, p. 73 sq. 

ce“. Aparute la „încheietura“ aparentelor, în pliurile fiinţei, ele 
sunt acele locuri „unde sensibilul se raportează la sine, într-o 
reflectie."'? Posibilul lor nu se opune actualului?°, de aceea aces- 
te esențe nu pot fi detasate de fapte — ele apar în marginea fap- 
telor, asigurându-le o coeziune instantanee şi efemeră. Esentele 
sălbatice survin în câmpul fenomenal ca tonalități sau stiluri ce 
concentrează caracteristicile singulare şi nuanțele care, aşa cum 
afirma si Husserl?', scapă punerii în forma (Einbildung) logică a 
limbajului. Ele articulează astfel devenirea câmpului fenomenal 
aşa cum are ea loc dincolo de ceea ce Richir numeşte „instituţia 
simbolicá^;?? de aceea, ele nu trebuie înţelese ca fiind legate de 
cuvântare, ci ca esențe brute, pur şi simplu operante, asemáná- 
toare nervurii care „poartă frunza de dinăuntru“? — cu condi- 
tia să vedem în ele nervuri ce „clipesc“ (clignotantes), care apar 
pentru a dispărea şi dispar pentru a apărea: „precipitat de cris- 
talizare mereu provizoriu, contingent, momentan, a subtilitatii 
indefinite a fenomenului."? 

In aceste esente pe care le putem numi si fenomenale se 
ghiceste o logicitate care nu se suprapune logicitátii esentelor 
formale si care se gáseste chiar intr-un conflict latent cu aceasta. 
Cáci incercarea de a sesiza esentele sálbatice in concepte se 
loveşte de perpetua lor „clipire“ (clignotement) ce-şi are sursa 
19 Idem, p. 100. 

20 „(...) tout ce qu'il y a d'allusif dans la phénoménalité miroitante du 
phénoméne, tout ce qui, en lui ou en elle, n'a de statut phénoménal que de 
rester en decà du positif et de l'actuel, sur les marges oü s'empiétent et se 
recroisent le phénoménal et le non-phenomenal“, M. RICHIR, PTE, p. 85. 

21 E. HUSSERL, Hua III, 8126, pp. 261-262. 

22 A se vedea, pentru această sintagmă care priveşte gândirea determinantă 
în sens kantian, Phénoménologie et institution symbolique, Grenoble, 
Millon, 1988 (prescurtat PT). 

23 „Comme la nervure porte la feuille du dedans, du fond de sa chair, les idées 
sont la texture de l'expérience; son style, muent d'abord, proféré ensuite“, M. 


MERLEAU-PONTY, Le visible et l'invisible, Paris, Gallimard, 1964, p. 157. 
24 M. RICHIR, PTE, p. 85. 

in distorsiunea originară a fenomenului,” prins între poluri de 
pozitivitate iluzorie şi cu adevărat viu doar în fenomenalizarea sa 
dinamică. Trecerea esentelor sălbatice în esențe formale rămâne 
însă crucială: în ea trebuie căutată originea fenomenologică 
a limbajului?6, care se învecinează cu acea parte a câmpului 
fenomenal care nu vorbeşte, cea a „fenomenelor de dinafara 
limbajului.“?’ A cerceta sursa fenomenalá a limbajului înseamnă 
a întoarce limbajul înspre tonalitatile brute care agită câmpul 
fenomenal până la ceea ce în el nu se exprimă, până la tácere.?? 

A observa că esentele fenomenale rezistă prin dinamismul 
lor semnificatiilor logice — în care îşi dobândesc, pe de altă parte, 
recunoașterea experimentală si epistemologică — nu înseamnă 
însă că esentele formale sunt incapabile să le sesizeze. O astfel de 
teză ar condamna întregul câmp fenomenal să rămână străin, în 
fenomenalizarea lui, articulației simbolice. Putem însă sustine 
că esentele logice nu pot surprinde esentele fenomenale asa cum 
apar şi când apar, şi că identificarea lor rămâne întotdeauna 
fragmentară, efectuată cu un necesar decalaj. Important este 
însă faptul că esentele logice modifică raportul nostru cu esentele 
fenomenale, implantänd poluri de pozitivitate şi creând viduri de 
nesemnificare acolo unde esentele sălbatice tes subtile coeziuni. 
Putem deduce că primele realizează determinarea conceptuală 


25 M. RICHIR, PTE, p. 337. Este vorba despre o înşiruire niciodată fixă 
sau terminată de individuări şi de dez-individuări care produc esentele 
sălbatice. Ele sunt semnul „finitudinii fenomenului“ care se opune infini- 
tului virtual al determinării. 

26 M. RICHIR, PI, p. 150. 

27 M. RICHIR, PI, p. 168. Luarea în considerare a fenomenelor de dinafara 
limbajului în cadrul analizei limbajului îl prezerva pe acesta de circularitatea 
tautologică sau de nominalismul absolut. Căci limbajul este limbajul 
fenomenelor doar în masura în care caută să spună mai mult decât ceea ce 
poate exprima. Aceasta nu doar pentru că o parte din fenomene nu atinge 
niciodată regimul expresiei, ci mai ales pentru că fenomenalizarea lor ca 
atare rămâne inefabilă, indicibilă. (Cf. Idem, p. 322). 

28 'Trebuie să subliniem că esenţa fenomenală nu este legată de cuvinte, nu este 
posedată de limbaj şi nici nu se poate forma (în sensul lui Finbildung) prin el. 

pe când celelalte marchează impulsul unei fenomenalizări prinse 
într-un joc reflexiv între poluri de aparenţă; că primele fixează, 
identifică, discriminează şi aranjează acolo unde celelalte 
vibrează, rezonează, alătură si asociazá.?? 

Care sunt consecinţele pentru problematica referitoare 
la originea fenomenologică a limbajului? Limbajul ca mediu 
al semnificatiilor va fi înţeles în acest cadru eidetic larg ca o 
„reinscriere a esentelor sălbatice ca esențe formale“3° care le 
descompune şi le recompune în funcţie de criterii de logicitate 
semnificantă ce se grefează pe mişcările de fenomenalizare 
pentru a crea în ele rupturi masive, pentru a le tulbura si a 
le dezarticula. Aceasta este instituţia simbolică a limbajului 
care operează capturi“ în câmpul fenomenal, instalând in el 
semnificaţii intense şi durabile pe de o parte şi deşerturi de sens 
pe de altă parte. Privită din această perspectivă, experienţa non- 
sensului nu este decât reversul excesului de sens determinant, ce 
adaugă zonelor de forță pozitivă locuri de nesemnificare. Astfel 
apare defazarea dintre esentele formale si esentele sălbatice, 
pe care Richir o concepe ca pe o Entgegenwürtigung?? — de- 
prezentare sau alienare. Este vorba despre o deformare coerentă 
care oferă premisele „conflictului originar dintre limbaj şi 
fenomene ca atare.“33 

Nu trebuie să uităm însă că instituţia simbolică a limbajului 
este doar o manifestare restrânsă a fenomenului de limbaj.3* Căci 


29 Acesta este motivul pentru care Marc RICHIR invocă o „muzică a 
fenomenelor“ făcută din tonalități care nu încetează să se inlantuie, căreia 
i se opun scandările masive ale actelor de semnificare, care operează 
rupturi în continuum-ul fenomenalizării. 

30 M. RICHIR, PI, p. 150. 

31 M. RICHIR, PI, p. 9 sq. 

32 E. HUSSERL, Hua VI, Die Krisis der europdischen Wissenschaften und 
die transzendentale Phanomenologie. Eine Einleitung in die phanomeno- 
logische Philosophie, editată de Walter Biemel, 1976, §54 b), p. 189. 

33 M. RICHIR, PTE, p. 327. 

34 M. RICHIR, PI, p. 219. 

un „sens nesemnificat“35, perceptibil in fenomenalizare ca atare, 
poate de asemenea să isi găsească în el expresia. Acesta este 
motivul pentru care, desi acoperirea esentelor sălbatice de către 
esentele semnificante este o sursă de non-sens, şi poate tocmai 
de aceea, fenomenologia trebuie să „lupte împotriva limbajului 
cu resursele infinite ale limbajului.“3° Cum trebuie interpretată 
această formă de rezistenţă? Ca o libertate proprie exerciţiului 
fenomenologic de a regăsi în limbaj un orizont inepuizabil 
de sens. Descoperindu-i fenomenalitatea, ea se împotriveşte 
mişcărilor tranşante ale instituţiei sale simbolice pentru a 
recupera esentele fenomenale care sunt ocultate şi deformate, 
dar şi, mai departe, fenomenele înţelese ca şi pure fenomene, 
prinse în pliurile instabile ale schematizărilor, în străfundurile 
câmpului fenomenal. Practica acestei libertăţi fenomenologice 
este o sursă de speranţă atât în ceea ce priveşte sensul, ţesut în 
mod indefinit in inlantuirea contingentă a fenomenelor, cât si 
în ceea ce priveşte fenomenalizarea proprie a limbajului. Căci 
acesta nu este condamnat să deformeze esentele fenomenale 
sau să tacă: „întorcând limbajul împotriva lui însuşi“, putem 
să-l descoperim în fenomenalizarea sa ca fiind apt să exprime 
logicitatea fenomenală în toată complexitatea ei. 


3. Limbajul poetic şi hyper-poetica fenomenologică 


Astfel se schiteaza rolul fenomenologic al limbajului poetic 
înţeles ca „fenomen de limbaj care este în acelaşi timp fază de 
limbaj şi fază de lume“?7, expresie a unei consonante spontane 
dintre fenomenalizarea limbajului şi cea a fenomenelor de 
lume. Diferit de limbajul instituit în mod simbolic, care 
decupează esentele sălbatice după criterii de logicitate care le 
sunt straine, limbajul poetic — ce surprinde chiasma prin care 
35 Idem. 


36 Idem. 
37 M. RICHIR, PTE, p. 341. 


112 DELIA POPA 


fenomenul de limbaj apare ca fenomen de lume?? — este mai 
pregătit să sesizeze, să pună în evidenţă şi chiar să producă 
esentele prin care câmpul fenomenal se concretizează. Ele devin 
astfel perceptibile, dincolo de jocul masiv al semnificărilor, în 
contrapunctul vidurilor şi al intensitatilor pe care le instalează, 
ca o reacţie sau ca o rezistență fenomenală faţă de instituţia 
semnificatiilor. Ea este cea care dă întregul sáu sens încercării 
dea „întoarce limbajul împotriva lui însuşi“ pentru a-i surprinde 
originea fenomenală. 

Nu poate fi vorba, la acest nivel, de un limbaj articulat, ci de un 
timp care se spatializeaza şi de un spaţiu care se temporalizeaza 
în acelaşi ritm care exprimă chiasma dintre fenomenul de limbaj 
şi fenomenul de lume. Acest ritm care compune muzicalitatea 
fenomenelor este purtător de imagini poetice în care esentele 
fenomenale se conturează în toată concretitudinea lor. Pentru 
a le atinge în limbaj, trebuie să renuntám să opunem, asemeni 
lui Hegel la începutul Fenomenologiei spiritului, negativitatea 
conceptului certitudinii sensibile, pentru a descoperi o cuvântare 
ce are loc la nivelul devenirii sensibile, şi pentru a surprinde, a 
urma si a crea în ea tonalitati si stiluri singulare. Cum poate fi 
găsit acest nivel sensibil al cuvântului pornind de la limbajul pe 
care îl practicăm de obicei, cel al scandărilor şi al separărilor 
masive? Libertatea fenomenologică prezentă în poezie va avea 
drept repere vidurile pe care limbajul simbolic le creează. 
„Puncte de fugă oarbe în țesutul fenomenelor“3, ele apar ca fiind 
locurile unde o „subversiune a limbajului instituit simbolic“ 
poate fi practicată pentru a regăsi „limbajul ca fenomen.“4 Prin 
această subversiune zonele de nesemnificare vor fi redescoperite 
ca zone în care un exces de sens se dă reflectiei.^ 


38 M. RICHIR, PI, p. 220. 
39 Idem, p.188. 
40 Idem, p. 208. 
41 Idem, p. 313. 

Cum pot fi convertite în sens lacunele pe care le creează 
instituţia simbolică a limbajului? Cum pot deveni ele perceptibile 
pentru un limbaj care nu ştie să exprime decât ceea ce identifică? 
Răspunsul nu poate fi găsit la nivelul semnificant al limbajului, 
aşa cum este el pus în evidenţă de exerciţiul univocitatii logice 
sau de convențiile ordinare, dar transpare în imaginile poetice 
care manifestă prin supraabundenta lor „lacunele instituţiei 
simbolice, ceea ce scapă prin firele plasei sale.“* Imaginile 
poetice nu trebuie înţelese ca imagini constituite asemeni 
simbolurilor sau ca „metafore ale unei retorici disciplinate“, ci 
ca o „rămăşiţă de proto-timp/proto-spatiu“, existentiali feno- 
menologici sau orizonturi de lume care „se îngrămădesc, se 
încrucişează, se încalecă într-o împletitură de ramasite de sens 
pe care arta poetului isi propune să o armonizeze.“*3 De ce sunt 
ele considerate a fi poetice? Pentru că rolul lor nu se limitează 
la indicarea zonelor de „deşert“ de sens, ci este acela de a 
realiza un original „proiect de limbaj“, prin care sensul se vede 
implementat acolo unde el absentează+, printr-o temporalizare 
şi o spatializare originară. Funcţia expresivă a limbajului va 
trebui reconsiderată pornind de la aceste imagini care ne vin 
dintr-un „inconştient fenomenologic“45, ce constituie orizontul 
arhaic al câmpului fenomenelor. În ele are loc un scurt-circuit al 
instituţiei simbolice a limbajului, o adevărată „epoche poetică“, 
ce subverteşte reperele convenţionale pentru a regăsi „limbajul 
la aurora sa fenomenologică“4€, precum si transcendenta lumii 
în toată radicalitatea ei. Este motivul pentru care arta poetică 
poate fi înţeleasă ca o „recucerire deliberată a fenomenului de 
limbaj*^, ce poate ghida formarea limbajului fenomenelor pe 
care fenomenologia o caută. 


42 M. RICHIR, PI, p. 296. 
43 Idem, pp. 297-298. 

44 Idem, p. 301. 

45 Idem, p. 308. 

46 Idem, p. 298. 

47 Idem. 

În poezie, scrie Marc Richir, limbajul urcă „panta instituţiei 
simbolice pentru a se desfăşura (...) până la originea sa 
fenomenologică.“45 Sub aparenţa sa de pură gratuitate, jocul 
liber al imaginilor poetice dezvoltă, în contrapunctul linearitatii 
determinante, un mod de a surprinde „fenomenul de limbaj la 
originea sa, adică in gestatiile sale obscure (...) ca şi logos pe cale 
să se facă în mod barbar, doar pentru sine, în invenţia care îl 
face să se descopere."4? Este oare limbajul poetic acest limbaj de 
dinaintea limbajului instituit, acest idiom arhaic al fenomenelor 
pe care îl căutăm? Poate fi oare limbajul poetic înţeles ca fiind 
limbajul fenomenologiei? Ar trebui, pentru a transforma 
întrebarea într-un răspuns afirmativ, să intrăm în poezie şi să îi 
încercăm forţa de a surprinde aceste impulsuri ale fenomenalizárii 
ce desfăşoară esentele sălbatice ca nişte constelații pe cerul 
câmpului fenomenal.5 Dar dacă ne mulţumim, aşa cum avem 
intenţia să o facem aici, cu o simplă analiză neutră a virtuţilor 
sale fenomenologice, vom observa cum conflictul său cu limbajul 
articulat, pe care îl contrariază, îl destabilizează şi îl face să 
rezoneze, are ca scop să-i descopere fenomenalitatea pe care el 
însuşi şi-o ascunde. Este un mod de a concerta limbajul altfel, 
în jurul unor „focare de sens sălbatic“5:, pe care doar imaginile 
poetice ştiu să le fenomenalizeze datorită capacităţii lor de a aduce 
fenomenalizarea la o expresie dincolo de semnificaţiile precise. 

Această confruntare nu este lipsită de consecinţe asupra 
formării limbajului fenomenologiei, care trebuie să treacă prin 
eidetica sensibilă, dar şi pentru raportul pe care limbajul filozofic 
îl întreţine în mod mai general cu limbajul poetic. Dacă idealul 
de univocitate a limbajului ne încurajează să gândim acest 
raport ca unul discriminant, propensiunea limbajului poetic 
de a exprima jocul esentelor sălbatice face posibilă o „critică a 


48 Idem. 

49 M. RICHIR, PI, p. 297. Sublinierea autorului. 

50 A se vedea in acest sens analizele lui J. GARELLI, Le temps des signes, 
Paris, Klinksieck, 1983, p. 143 sq. si Rythmes et mondes, Grenoble, Millon, 
1991, p. 405 sq. 

51 M. RICHIR, PI, p. 295. 

limbajului instituit al filozofiei pornind de la un sens «poetic»“ 
precum si o „critică a limbajului instituit al poeziei pornind de la 
un sens «filozofic».“52 O „reglare“ reciprocă a filozofiei şi a poeziei 
devine atunci de înţeles, în măsura în care filozofia se lasă purtată 
de dispoziţia fenomenologică de a cerceta fenomenalizarea 
fenomenelor. Această critică pozitivă, prin care filozofia şi poezia 
îşi ajustează reciproc fidelitatea exerciţiului lor de expresie, este 
considerată de către Marc Richir drept „singurul loc posibil al 
apofanticii“53 unui limbaj ce caută să exprime fenomenele în 
fenomenalizarea lor. 

Apofantica fenomenologică, considerată la umbra poeziei, nu 
poate fi dată a priori. Legat de devenirile singulare ale câmpului 
fenomenal, limbajul fenomenologic apare înainte de toate ca arta 
de a sesiza logicitatile particulare, măsurate de singularitatea 
impulsurilor de fenomenalizare care ne dau, într-un mod 
întotdeauna contingent, fenomenele. Putem invoca în acest sens o 
hyper-poetică fenomenologică pentru care limbajul poetic este în 
acelaşi timp complice si ghid. Căci expresia sa este constituită de 
un limbaj în continuă devenire, „«depăşit» de către ceea ce are de 
spus“, hrănit de „dubla reflecţie a «fenomenologicului» în «poetic- 
muzical» şi a «poeticului-muzical» în «fenomenologic»“5*, a cărei 
sarcină specifică este aceea de a căuta, pornind de la imaginile 
care lasă să se vada esentele sălbatice, fenomenele însele. 

Intelegem, la capătul acestei analize, că limbajul nu poate să 
urmeze fenomenalizarea fenomenelor decât în măsura în care 
trăieşte el însuşi din propria sa fenomenalizare, concordantă 
cu cea a fenomenelor şi luând parte la ea. Este motivul pentru 
care limbajul poetic este cel mai apropiat de fenomenalizarea 
fenomenelor, deşi nu reuşeşte să o exprime în mod transparent. 
De la el şi de la imaginile sale limbajul fenomenologiei poate învăţa 
o practică a cuvântului care îl descoperă ca unul care rezonează 
în pliurile fiinţei şi ca unul care caută, în locurile sale de non-sens 


52 M. RICHIR, PTE, p. 342. 


53 Idem, p. 343. 
54 M. RICHIR, PI, p. 326. 

aparent, strălucirile singulare ale fenomenelor, semne mobile ale 
fenomenalizării lor. Pornind de la ele limbajul isi va putea urma 
vocaţia specifică: aceea de a prezenta fenomenalizarea aşa cum 
se arată şi aşa cum se ascunde, într-un joc ce nu încetează să ne 
provoace intuiţia şi expresia sa. 

SEMNE - LIMBĂ - COMUNICARE 


Structura şi funcţionalitatea limbii la Alfred Schiitz 


Ştefan NICOLAE 


ABSTRACT: The first part of our paper is dedicated to the way 
in which the husserlian concept of appresentation offers the 
starting point for Schütz’ analysis of language as communi- 
cation, and to the description of the orders of the appresen- 
tational situation. Further on we discuss two special cases of 
signs: „marks“ and „indications“. On this basis two fundamen- 
tal features of language are obtained: its temporal structure 
— grounded on the „interior time“ (durée), and its „middle 
transcendence“. We will conclude with a section on different 
genres of communication, and on the role of language’s appre- 
sentational function for understanding. 


Chiar şi în spaţiul cultural de limba germană, căruia Schiitz, 
născut în 1889 în Viena, îi aparţine, numele şi opera acestuia 
sunt arareori avute în vedere. Este meritul unuia dintre cei mai 
străluciți elevi ai săi, Thomas Luckmann - cel care, de altfel, 
duce la bun sfârşit lucrarea la care Schiitz scria încă în 1959, 
anul morţii sale, Structures of the Life-World — de a fonda, 
în 1970, prima Arhivă Alfred Schiitz în Konstanz. O a doua 
Arhivă Alfred Schiitz se află în Japonia, cuprinzând copii ale 
manuscriselor sale, arhivă deschisă cu ajutorul direct al lui 
Lester Embree. În ciuda pregătirii sale de jurist şi a consilierii 
juridice pe care a oferit-o până în ultimii ani ai vieţii la Bankhaus 
Reitler & Co., Schiitz întreţine relaţii filozofice intense cu 
Cercul de la Viena! şi, în primul rând cu o nou apărută, pe 


1 În special cu Felix Kaufmann, cf. ENDRESS, p. 12. 

atunci, direcţie în filozofie, iniţiată de Edmund Husserl, al 
cărui asistent refuză să devină la începutul anilor 30.2 În 1939 
Schiitz emigrează în Statele Unite unde devine director al 
Societăţii Internaţionale de Fenomenologie şi editor al revistei 
Philosophy and Phenomenological Research, iar din 1952 
profesor de sociologie şi psihologie socială la New School for 
Social Research din New York. Fenomenologia, înțeleasă atât 
ca metodă de abordare, cât şi ca orizont problematic nu va fi 
niciodată abandonată pe parcursul creaţiei, o fenomenologie cu 
adânci rădăcini husserliene ale cărei instantieri sunt detectabile 
în încercarea programatică de fundamentare a ştiinţelor 
sociale. Profilul fenomenologic al lucrărilor sale sociologice 
a deschis la nivelul receptării discuţia despre o aşa-numită 
„sociologie fenomenologicá* sau o „proto-sociologie“3, ce oferă 
constelația teoretică, aceasta însemnând concepte, probleme 
şi problematizare, pentru o cercetare emipirică şi propriu-zis 
sociologică. 

Opera lui Schiitz preia teme recurente ale fenomenologiei 
clasice — precum facticitatea, temporalitatea, limbajul, consti- 
inta —, alăturându-le probleme de factură preponderent socio- 
logică: identitatea socială, comunicarea şi înțelegerea în spaţiul 
social, interacţiunea sau structura acţiunii. Este de aşteptat 
astfel ca problematicii limbajului să nu i se rezerve doar un loc 
izolat, identificabil la nivelul uneia sau a mai multor scrieri, ci, 
2 În iunie 1932, la două luni după apariţia cărţii lui SCHÜTZ, Der Sinnhafte 

Aufbau der sozialen Welt, are loc prima vizită a acestuia la Freiburg. La 
scurt timp, Schiitz primeşte de la Eugen Fink manuscrisul original în 
germană al Meditatiilor carteziene. Cinci copii sunt realizate in august şi 
septembrie şi sunt trimise apoi către Husserl, care le primeşte pe data de 

16 septembrie. Ultima vizită a lui Schiitz are loc pe 21 decembrie 1937, 

ibid., p. 15. 

3 Despre originile fenomenologice ale acestei direcţii, cf. LUCKMANN: 


1979, LUCKMANN: 1991, LUCKMANN: 1993, SRUBAR: 1991; pentru o 
abordare critică, cf. EBERLE, WELZ. 

dimpotrivă, să constituie unul dintre subiectele constante şi de 
neocolit ale lui Schiitz. 

În acest context, alegem ca punct de plecare un scurt pasaj 
din Aristotel — Peri Herméneias (16 a 4 sq.) pe care Schiitz îl 
analizează în lucrarea sa Simbol, Realitate şi Societate, apărută 
în 1955: 


„Cuvintele vorbite sunt simboluri (Aristotel foloseşte aici 
conceptul de symbola)* ale träirilor sufleteşti, iar cuvintele 
scrise sunt simboluri ale cuvintelor vorbite. Aşa cum nu toţi 
oamenii folosesc acelaşi scris, la fel nu se folosesc toţi oamenii 
de aceleaşi vocabule. Însă trăirile sufletului (pathemata tes 
psyches), ce sunt simbolizate în chip nemijlocit de vocabule (în 
acest loc Aristotel nu mai foloseşte ca mai înainte conceptul de 
symbolon, ci pe cel de semeion, adică semn [sign / Zeichen]), 
sunt aceleaşi pentru toţi, precum şi acele lucruri pentru care 
trăirile noastre stau drept reproduceri (homoiomata) [images 
/ Abbildungen] sunt aceleaşi.“6 


În acest punct, Schütz observa că un proces fizic, cum numeşte 
el emisia vocala sau semnul scris, are calitatea de a denota 
lucrul numit din lumea exterioara si de a conota reprezentarea 
implicată de acesta.” Suntem aşadar în fata semnelor, înţelese 
deocamdată nediferentiat, în proprietatea acestora de a face 
trimitere la ceva de un statut ontologic diferit: pe de o parte, 
la o reprezentare aparţinând unei conştiinţe intentionale, pe 
altă parte, la un lucru palpabil. În limbaj saussurian, nu am mai 
avea astfel de a face cu un „semn“ compus dintr-un semnificat 
şi un semnificant, ci mai degrabă cu un semn pentru care, atât 
semnificatul, cât şi semnificantul reprezintă deopotrivă un 
4 Comentariu inserat de Schiitz în cadrul citatului. 

5 Comentariu inserat de Schiitz în cadrul citatului. 
6 SCHUTZ (1971 [1955]), p. 335 sq. (In paranteze drepte este indicat anul 


apariţiei în limba engleză, trimiterile făcând referire la ediţia germană.) 
7 Ibid., p. 336. 

semnificat/semnificant.® În cadrul teoriei lui Frege, a unui semn 
ce trimite la un sens, iar acesta din urmă la o semnificaţie, sensul 
ar fi preluat integral la nivelul constiintei, şi anume ca existenţă 
intentionalá a semnificației. Această relaţie privilegiată pe care 
semnul o aduce cu sine, este numită de Schütz o relație, sau 
o trimitere „simbolică“ (symbolic references / symbolische 
Verweisung).? 

Interesul pe care Schiitz il manifesta pentru acest pasaj 
din Aristotel este, asa dupa cum reiese din parcursul ulterior 
al scrierii sale, unul dublu: in primul rand, Schiitz descopera 
aici fundamentul teoretic ce ii confirma, in stadiu incipient, teza 
posibilitatii unei recuperari semiologice a sferei constiintei, si, 
în al doilea rand, obţine un tip de relaţie implicată de prezenţa 
semnelor şi extrapolată mai apoi asupra limbajului şi a comu- 
nicării. 

Pentru Schiitz devine astfel previzibilă inserarea în câmpul 
discuţiei despre semne a conceptului husserlian de aprezenta- 
re. După cum remarcă acesta, Husserl plasează aprezentarea 
în contextul general al sintezei pasive, respectiv în cazul „aso- 
cierii“ (association / Assoziation), mai exact în cazul aparte al 
,aperceptiei analogice“ (analogical apperception / analogische 
Apperzeption). Prin intermediul aprezentării se trece, bunăoa- 
ra, de la o aperceptie a unei laturi la concluzia că avem de-a 
face cu un cub, fără ca trecerea de care vorbim să fie de tipul 
unui raţionament analogic: membrul aprezentant al perechii, 
prezent în aperceptia nemijlocită, este reunit cu, respectiv du- 
blat de membrul aprezentat. Schiitz observă însă că membrii 
aprezentării pot să nu fie în acelaşi timp daţi, amintind în acest 
sens, că, in Experientä si judecatä'°, Husserl indică posibilita- 
tea unei sinteze pasive între o percepţie actuală si o amintire sau 
o reprezentare a fanteziei (fictum): percepţia actuală „trezeşte“ 


8 LANIGAN, p. 207 sq. 


9 SCHÜTZ (1971 [1955)), p. 336. 
10 HUSSERL 1969, pp. 174 — 223. 

(„wakens“ or „calls forth“ / „weckt“ oder „hervorruft“), spu- 
ne Schütz, amintiri îngropate şi orice amintire se realizează pe 
baza unei astfel de „treziri asociative"." Aprezentarea ajunge sa 
însemne, aşadar, pentru Schiitz, acea relaţie de trimitere (refe- 
rence / Verweisung) dintre cei doi membri în primă instanţă 
neunitari, ai relaţiei, ce facilitează alăturarea lor într-o pereche 
(unitară). 

Preluând structura relaţiei aprezentative husserliene, 
Schiitz încadrează membrii aprezentării ca obiecte în domenii 
ontologice specifice: există, spune el, în aceeaşi măsură un 
domeniu al obiectelor fizice, precum există un domeniu 
circumscris al fanteziei sau unul al visului.'? Astfel, relaţia de 
aprezentare trece dincolo de o simplă relaţie între două obiecte, 
devenind la acest nivel o relaţie între mai multe domenii: de 
exemplu, un steag trimite la statul al cărui steag este. Mai mult, 
arată Schiitz, chiar în cazul a două obiecte aparţinând aceluiaşi 
domeniu - focul şi fumul — sunt implicate mai multe domenii, 
căci fumul încetează a mai fi simplul obiect fizic, perceptibil, 
dat concomitent cu focul, ci este interpretat ca „purtător“ sau 
„mediu“ al unei aprezentări secundare. În plus, putem întâlni 
semne, Schiitz indică aici ideogramele chinezeşti, pe care le 
recunosc ca atare, fără să ştiu ce este aprezentat prin ele.'3 

În aceste sens, Schiitz afirmă existenţa a patru domenii ce 
sunt implicate in orice relaţie aprezentativä.'* În primul rand 
avem de-a face cu un domeniu al obiectului aperceput, con- 
siderat în absenţa relaţiei de aprezentare. Acesta este numit 
„schema aperceptiei^ (apperceptual scheme / Apperzeption- 
sschema). Există apoi domeniul căruia obiectul îi aparţine, in 
măsura în care este considerat doar ca membru al unei perechi 
aprezentative, trimițând aşadar la altceva decât la sine însuşi. 


11 SCHÜTZ 1971 (1955), p. 342. 
12 Ibid., p. 344. 

13 Ibid., p. 345. 

14 Ibid., p. 345 sq. 

Domeniul este numit de Schiitz „schema aprezentării“ (appre- 
sentational scheme / Apprăsentationsschema). În al treilea 
rând, există domeniul obiectelor căruia membrul aprezentat 
al perechii îi aparţine şi care este doar în mod analogic aper- 
ceput. Acest domeniu poartă numele de „schema trimiterii“ 
(referential scheme / Verweisungsschema). În fine, domeniul 
căruia relaţia de aprezentare însăşi îi aparţine, numit „schema 
cadru“ sau „schema interpretării“ (contextual or interpretati- 
onal scheme / Rahmen- oder Deutungsschema), ce este, după 
cum observăm, relaţia instituită între „schema aprezentării“ şi 
cea a „trimiterii“. 

Această separație a domeniilor este implicată de fiecare data 
când se face descrierea unui raport aprezentativ: putem alege 
o schema sau alta ca punct de pornire şi sistem de referinţă, o 
putem înlocui cu alta, moment în care celelalte scheme ne pot 
apărea ca fiind întâmplătoare sau aleatorii. 

Pornind la cele spuse mai sus, dorim să ne referim în cele 
ce urmează la două forme speciale de semne prin care raportul 
aprezentativ este instantiat, si anume la „reper“ (mark / 
Merkzeichen) şi „indiciu“ (indication / Anzeichen). 

De la bun început, arată Schiitz, problema „reperului“ 
plasează discuţia în orizontul a ceea ce el numeşte „lumea din 
preajma mea“ (world within my reach / die Welt in meiner 
Reichweite), respectiv acea secţiune a lumii perceptibile pentru 
care prezența mea funcţionează, spune Schütz, ca un punct zero 
al coordonatelor spaţiale şi temporale: sus, jos, înainte, după 
s.a.m.d.'° Dar, aşa cum „lumea din preajma mea“ reprezintă o 
parte constitutivă a situaţiei mele biografice, tot astfel pot vorbi 
de o lume în preajma căreia voi fi sau de una ce a fost în preajma 
mea, dar nu mai este, ci doar mi-o amintesc. Mai mult, afirmă 
Schiitz, mă aştept de fiecare dată să pot recupera oricând faptul- 


15 SCHÜTZ (1971 [1945]), p. 25759. | 
16 SCHUTZ (1971 [1955]), p. 354; SCHUTZ (1971 [1959]), p. 170 sq. 

de-a-fi-în-preajma, pe care acum îl împărtăşesc cu lumea." 
Neîndoielnica reîntoarcere la lumea în preajma căreia m-am 
aflat, mă obligă să îmi asigur orientarea viitoare în această 
lume. Aceasta înseamnă, în primul rând, că elementele lumii, 
în preajma căreia sunt şi cărora le acord o relevanţă aparte, 
păstrează acest caracter la reîntoarcerea mea. Faptul se bazează 
indubitabil pe o idealizare, ne spune Schiitz, şi anume pe ceea 
ce Husserl numește in Logica formală si transcendentala'® 
idealizarea lui „pot din nou, respectiv, la nesfârşit“ (Ich-kann- 
immer-wieder).'? Acest lucru mă motivează să institui anumite 
obiecte şi să le însemnez, urmând ca însemnările mele, reperele 
mele, să se dezvăluie sub forma unor „semne de recunoaştere 
subiective“ (subjectivereminders / subjektive Erkennungsmale), 
cum le numește Schütz.?? Ca atare, spectrul acestora este vast: 
pot fi sublinieri ale unor pasaje într-o carte — chiar un semn 
de carte este aşa ceva; poate fi o creangă ruptă pentru a şti 
că, atunci când voi reveni în pădure, o voi coti în acel loc spre 
stânga, pentru a ajunge la izvor. În funcţia sa aprezentativă, ce 
corespunde mai sus amintitei „scheme a interpretării“, creanga 
ruptă este alăturată trimiterii semantice „drum către izvor^.?! 
Cât timp alegerea reperului îmi aparţine în totalitate — pot 
bunăoară înlocui creanga cu o piatră —, nu regăsim în cazul 
reperului nici un context intersubiectiv: totul are legătură cu 
mine și cu lumea în preajma căreia eu mă aflu. În plus, arată 
Schütz, reperul nu are nimic de-a face cu acel ceva pe care trebuie 
să mi-l reamintesc, ci se găseşte plasat în schema interpretării 
numai pentru că eu însumi am creat o asemenea relaţie. Pot 
însă, din păcate, rata reîntoarcerea în preajma lumii: nu mai ştiu 
la ce bun am subliniat un paragraf, sau, pentru a da exemplul 


17 Vezi în acest context analiza „dorului de casă“ (Heimweh) (SCHUTZ (1972 
[1945]), p. 77 sq.). 

18 HUSSERL 1929, Par. 74, p. 167. 

19 SCHUTZ (1971 [1945]), p. 258 sq. 

20 SCHUTZ (1971 [1955]), p. 356. 

21 Ibid., p. 357. 

lui Schütz:?? mă întreb: de ce oare mi-am pus azi dimineaţă un 
nasture în buzunar? Nu l-am luat degeaba, doream desigur să 
îmi aduc aminte de ceva, dar nu mai ştiu de ce anume. 

Lumea din preajma mea nu este însă omogen structurată 
privitor la interesele mele: unele lucruri le ştiu ca nimeni altul, 
altele se sustrag cunoaşterii mele.?? Cu toate acestea, despre 
anumite lucruri sau întâmplări ştiu cu precizie că sunt legate 
între ele într-un fel mai mult sau mai puţin tipizat. Dacă ştiu, 
de exemplu, spune Schiitz, că fenomenul „B“ apare în mod 
obişnuit împreună cu, înainte sau după fenomenul „A“, pot 
stabili pe loc o relaţie tipică între „A“ şi „B“, neavând însă 
cunoştinţă despre natura acestei relaţii. Astfel, nu îl mai concep 
pe „A“ ca pe un obiect sau o întâmplare simplu dată, ci ca pe 
o trimitere la altceva, şi anume la apariţia trecută, prezentă 
sau viitoare a lui „B“.2+ Această relaţie specială de aprezentare 
este numită de Schiitz „indicare“, iar elementul aprezentant 
„indiciu“ (indication / Anzeichen). Indiciul „A“ încetează a 
mai fi perceput ca el însuşi, adică în „schema aperceptiei“, ci 
ca element aprezentativ ce „trezeşte“ sau „cheamă“ fenomenul 
„B“ indicat. Relaţia de indicare rămâne însă, în natura ei, 
nedescifrată: vom spune aşadar, împreună cu Schiitz, că urmele 
lăsate de tigru prin junglă nu sunt indicii, ci „mărturii“ (proofs 
/ Beweise) ale prezenţei acestuia.25 Indiciu este fumul pentru 
foc, la fel după cum poziţia ceasului de la bord îmi indică nivelul 
scăzut al benzinei din rezervor. Schiitz rezervă cunoaşterii 
indiciilor o importanţă practică decisivă, căci aceasta facilitează 
transcenderea lumii aflate în preajma mea prin aprezentarea de 
elemente necontinute de lumea în preajma căreia mă aflu. 

Atât „reperul“, cât şi „indiciul“ sunt discutate de Schiitz, după 
cum am văzut, în absenţa oricărei forme de intersubiectivitate. În 


22 Ibid. . 

23 Pentruo analiză detaliată: SCHUTZ (1972 [1944]), p. 54 sq. 
24 SCHUTZ (1971 [1955]), p. 359. 

25 Ibid. 

momentul în care semnul aparţine însă unei comunicări, el este 
enunțat către un individ precis sau către un interpret anonim 
al comunicării. Condiţia fundamentală a comunicării devine 
astfel plasarea acesteia sub rigorile impuse de realitatea lumii 
exterioare, la care se raportează atât cel ce comunică, cât şi cel 
ce receptează comunicarea: până şi vocile pe care schizofrenul 
crede că le aude, spune Schiitz, sunt închipuite ca „voci“, cu 
referire aşadar la fenomene ale lumii exterioare.” Pe lângă 
aceasta, pentru a se face înţeles, comunicantul trebuie să aibă 
în vedere schemele aperceptiei, aprezentării şi trimiterii, fiind, 
aşadar, necesar ca schema interpretării să fie comună celor doi 
parteneri ai comunicării. Schiitz observă însă că o participare la 
schema interpretării variază gradual atât în funcţie de situaţia 
biografică a participanţilor, cât mai ales de interesul şi relevanta 
manifestată în raport cu realitatea avută în vedere în cadrul 
comunicării. 

Întâlnim astfel problematica propriu-zisă a limbii, înţeleasă 
ca sistem de semne, ca mediator al gândirii şi, ca atare, având 
posibilitatea numirii lucrurilor si instituirii de relaţii între 
acestea la nivelul intersubiectiv reprezentat de comunicare. 
Limbajul, respectiv vorbirea sunt încadrate în acest context ca 
acţiuni în lumea exterioară, implicând o ducere la bun sfârşit a 
unei mişcări corporale.27 Pe de-o parte, observa Schütz, această 
mişcare corporală se desfăşoară în coordonatele spaţiale şi 
temporale ale lumii exterioare. Pe de altă parte însă, cât timp 
acestea sunt experimentate drept schimbări relative la fluxul 
conştiinţei, aparţin „timpului interior“ sau lui durée.?? Trecerea 
de la timpul interior, cel al retentiilor şi protentiilor, către 
„timpul cosmic, măsurabil cu ajutorul cronometrului“, cum 
îl numeşte Schiitz, se realizează tocmai în cadrul vorbirii ca 


26 SCHUTZ (1971 [1950]), p. 306 sq. 

27 SCHUTZ (1971 [1945]), p. 250 sq. 

28 SCHUTZ (1971 [1951]), p. 98 sq. Analiza lui Schiitz asupra „timpului 
interior“ se plaseaza explicit in continuarea celei a lui Bergson. 

acţiune, devenită punct de intersecţie a celor două dimensiuni 
temporale, unite astfel într-un „prezent viu“ (vivid present / 
lebendige Gegenwart).?? 

Limbii, afirmá Schütz, ii revine acest inteles temporal, in 
chip esenţial, indicând comunicarea însăşi drept un proces ce 
se desfăşoară în timp. Vorbirea se articuleză în propoziţii, iar 
fiecare dintre acestea într-o alăturare politetică de elemente 
constitutive, aşa cum o numeşte Schiitz în prelungirea lui 
Husserl, pe când sensul a ceea ce este spus este intenţionat 
de vorbitor şi preluat de ascultător in chip monotetic.°° Acele 
cogitationes articulate ale vorbitorului sunt simultane emisiei 
vocale considerată ca fenomen allumii exterioare. În acelaşi timp, 
percepţia emisiei vocale este simultană acelor cogitationes ale 
ascultătorului, în care sensul propoziției enunțate este preluat. 
În acest fel, arată Schiitz, comunicarea verbală aduce la unison 
cele două parcusuri ale timpului interior specifice celor doi 
participanţi la actul comunicării: putem spune în acest fel, după 
cum indică Schiitz într-un alt context, că îmbătrânim împreună, 
la fel cum se petrec lucrurile atunci când cântam împreună, în 
cazul dansului sau al actului amoros. 

Datorită funcţiei aprezentative a limbii pot avea astfel acces, 
în mod mediat, respectiv, simbolic în sensul menţionat mai sus, 
la conştiinţa celuilalt, al cărei flux, în condiţiile ideale ale unei 
scheme a interpretării împărtăşite fără rest, mi se livrează în 
actul vorbirii. În comunicarea cu celălalt pot include în aceeaşi 
măsură referinţe ce depăşesc aici-si-acum-ul discuţiei noastre: 
pot viza astfel evenimente sau lucruri de care ne desparte un 
spaţiu şi un timp, recuperabile sau nu, ca şi relaţiile aprezentative 
susţinute de acestea. Această posibilitate a limbii de a aprezenta 
lucruri sau fenomene ce depăşesc graniţele stricte ale lumii 
în preajma căreia mă aflu, fie că este vorba, cum spuneam, 


29 SCHUTZ (1971 [1945]), p. 247. 
30 SCHUTZ (1971 [1955]), p. 374 sq. 
31 SCHUTZ (1972 [1951]), p. 132. 

de conştiinţa celuilalt, de fenomene în preajma cărora nu mai 
sunt sau voi fi, este numită de Schütz ,transcendentá medie“. 
„Micii transcendente* îi aparţin reperele si indiciile, pe când 
„marii transcendente* îi este rezervat domeniul aflat dincolo 
de orice interpretare în limitele categoriilor cotidianului.?? În 
acest caz aparte avem de-a face cu lumea viselor, a viziunilor 
sau a extazelor, cu spaţiul învecinat religiosului. La acest nivel, 
limbajul, aşa după cum îl cunoaştem în cadrul facticitatii, esueaza 
în încercarea aproximativă a semnelor. În locul acestora, arată 
Schiitz, sunt folosite „simbolurile“ şi „ritualurile“, ce deschid 
un capitol nou în orizontul problematicii aprezentării, fiind 
numite „trimiteri aprezentative de cel mai înalt ordin“.33 În 
acest context, elementul aprezentant continuă să fie integrat în 
realitatea cotidianitatii noastre, pe când elementul aprezentat 
se plasează dincolo de aceasta. 

Încercările teoretice ale lui Schiitz nu au rămas fără ecou 
pentru analiza sociologică a limbajului. Această direcţie 
s-a concretizat în special în jurul Şcolii de la Konstanz, al 
cărei program îl constituie studierea aşa numitor „genuri 
comunicative“. Premisa teoretică de la care se pleacă este aceea 
că fiecare acţiune simbolică, respectiv comunicativă se supune 
unor reguli, ce determină comportamentul şi oferă o anumită 
structurare a fenomenului comunicării, generând astfel tipuri 
sau genuri ale comunicării. Acestea stau la îndemâna actorilor 
sociali ca un „buget comunicativ al societăţii“, după cum le 
numeşte Thomas Luckmann. Necesitatea orientării către 
genurile comunicative se fundamentează, în primul rând, pe 
faptul că în fiecare societate există probleme recurente legate de 
comunicare: cum pot fi tematizate, recapitulate şi împărtășite, 
de exemplu, întâmplările sau experienţele, reprezentările sau 
părerile, lucrurile sau conținuturile de cunoaștere, ţinându-se 
seama de criterii semantice? Cum este aceasta stilistic şi „tehnic“ 


32 SCHNETTLER, p. 114 sq. 
33 SCHUTZ (1971 [1955]), p. 387 sq. 

posibil? La aceste întrebări își propune să răspunda teoria 
genurilor comunicative. Ele formulează soluţii mai mult sau 
mai puţin eficace şi recomandabile pentru acele probleme tipice 
de comunicare ce apar la nivelul unei societăţi: emiterea unei 
vorbe de duh, povestirea unei anecdote sau a unei fabule, ţinerea 
unei Laudatio, conceperea unui anunţ matrimonial, înjurătura, 
declaraţia de iubire sau transmiterea unei legende.34 Indiferent 
că este vorba de o analiză a convorbirilor telefonice cu postul 
de Salvare sau Pompieri, de discuţiile de la masa de duminică 
din familie, de analiza structurii bârfei sau a argumentatiei 
ocazionale,35 ceea ce se urmăreşte este identificarea acelor 
elemente ce pot da seama de transpunerea sensului acţiunii, ce 
tine eminamente de nivelul conştiinţei, în acţiunea comunicativa 
însăşi, devenind acţiune de un anumit gen. Ortocmai constituirea 
genurilor ca atare foloseşte înţelegerea limbajului şi a funcţiei 
limbii, aşa după cum acestea au fost discutate aici. 


34 SCHNETTLER, pp. 126 — 127. 
35 Cf. LUCKMANN/GROSS; LUCKMANN 2003. 

LOGOS-UL HEIDEGGERIAN 
ÎNTRE ÎNŢELEGERE, EXPLICITARE SI ENUNT 


Andreea PARAPUF 


ABSTRACT: This paper aims to discuss Heidegger's concep- 
tion about the problem of language from a hermeneutical point 
of view. The main question that we intend to pose is whether 
there is more than one form of logos in Heidegger's debate 
about language in Being and Time. Starting from Heidegger's 
well-known distinction between understanding (Verstehen), 
interpretation (Auslegung) and statement (Aussage), we will 
try to show how Heidegger develops a conception about the 
significance of things, and not of words. The articulation of the 
significance of things will be thus seen as an originary (origi- 
nar) form of logos — the discourse (Rede). 


În definiţia curentă a limbii, prin care aceasta este identifi- 
cata drept o caracteristică esenţială a omului, care il individua- 
lizează pe acesta în raport cu alte vieţuitoare, limbii îi sunt aso- 
ciate aspecte precum vorbirea, rostirea, cuvântul, exprimarea 
verbală sau emisia sonoră. 

Această înţelegere a limbii în termeni de rostire prin cuvinte 
s-a concretizat în preocupările de tip filozofic în preeminenta 
acordată enuntului în înţelegerea realităţii. Un enunţ adevărat 
este dovada unei înţelegeri adecvate a realităţii, în timp ce un 
enunţ fals stă pentru o înţelegere greşită a realităţii. 

În termenii gândirii timpurii a lui Heidegger, interesul pentru 
problematica limbii se concentrează asupra raportului om- 
limbă, adică asupra statutului ontologic al fenomenului limbii în 
cuprinsul constituţiei de ființă a Dasein-ului. Întrebarea implică 
două aspecte: (1) În primul rând, în ce constă caracterul ontologic 

al limbii, adică în ce măsură este ea un fel de a fi fundamental 
al Dasein-ului, fără de care acesta nu poate să fie? (2) Care este 
locul pe care îl ocupă caracteristicile pe care le asociem în mod 
curent cu limba — cuvânt, vorbire, rostire, exprimare verbală, 
emisie sonoră etc. — într-o concepţie ontologică despre limbă? 

Abordarea heideggeriană a problematicii limbii, prin reaşe- 
zarea ei în graniţele sale iniţiale, delimitate de interesul grecesc 
pentru logos, urmăreşte să scoată înţelegerea „modernă“ despre 
limbă din paradigma în care ea s-a instalat şi care a devenit în- 
tre timp un de la sine înţeles, printr-o confruntare cu paradigma 
antică, sursă a întregii gândiri occidentale. 

Altfel spus, Heidegger intuieste că esenţa, natura sau carac- 
terul ontologic al limbii poate fi dezvăluit doar printr-o punere 
în paranteză a distinctiilor de bază cu care operează gândirea 
modernă: distincţii precum enunt-limbaj-cuvant, pe de o par- 
te, şi realitate-lume-lucru, pe de altă parte. Pentru început, este 
necesară ca treaptă preliminară punerea în paranteză a acestor 
distincţii pentru a iniţia un discurs autentic din punct de vedere 
filozofic, care vrea să ajungă la „esenţa“ însăşi a limbii. Această 
punere în paranteze nu poate fi însă decât un pas preliminar, 
deoarece pretenţia demersului heideggerian nu este acela de a 
refuza o paradigmă pentru a face loc alteia, ci de a surprinde 
limba în felul ei de a fi, prin punerea sub semnul întrebării a 
înseşi presupozitiilor fiecăreia dintre paradigme. Recursul la 
paradigma antică de gândire a problematicii limbii se consti- 
tuie în punerea unui semn de întrebare cu privire la înţelegerea 
modernă a limbii, care leagă în mod necesar ideea de limbă de 
cuvânt, de emisie verbală, de predicatie si de rostire. 

Ceea ce intentioneaza Heidegger să demonstreze în analiza pe 
care o face fenomenului limbii este faptul că toate aceste aspecte 
menţionate mai sus, care dau specificitatea limbii aşa cum este 
ea înțeleasă de noi, „cei moderni“, sunt dacă nu irelevante, cel 
puţin secundare. Aceasta întrucât limba în sensul de sistem de 
semne este o formă derivată a logos-ului grecilor care desemna, 

după Heidegger, un fenomen mult mai complex şi mai originar 
decât fenomenul „modern“ al limbii. 

Prin problematizarea fenomenului limbii, Heidegger va în- 
cerca să determine care sunt acele elemente esenţiale ale logos- 
ului grecesc de care limba modernilor s-a înstrăinat. Echivalen- 
tul german al logos-ului grecesc — Rede - este utilizat de Hei- 
degger pentru a desemna limbă ca existenţial, transpus în limba 
română, în Fiinţă şi timp, prin „discurs“. Referitor la acest din 
urmă termen trebuie făcută o remarcă importantă: echivalentul 
românesc al lui Rede — „discurs“ — nu trebuie înţeles pornind 
de la conotatia curentă a cuvântului „discurs“, vizibilă în expre- 
sia „a tine un discurs“ = „a vorbi înaintea unui public“. Precautia 
este cu atât mai necesară, cu cât Heidegger însuşi avertizează 
asupra faptului că nu logos-ul grecesc trebuie înţeles pornind 
de la discurs, ci semnificaţia principală şi originară a discursului 
poate fi recuperată doar deschizându-ne către sensul logos-ului 
grecesc. „Obişnuim să spunem că semnificaţia fundamentală a 
lui logos este discurs (Rede); această traducere literală devine 
cu adevărat valabilă abia atunci când pornim de la determina- 
rea a ceea ce înseamnă discursul însuşi.“! 

În două dintre lucrările care abordează problematica limbii 
— şi anume în Fiinţă şi timp, respectiv in prelegerea Logică. 
Întrebarea privitoare la adevăr (GA 21) — fenomenul limbii 
este analizat din perspectiva raportului cu un alt existenţial 
fundamental al Dasein-ului, înţelegerea. Rede — discursul — si 
Sprache — limba — sunt două forme diferite de logos, iar diferenţa 
dintre ele este dată de relaţia fiecăreia cu înţelegerea (Verstehen). 
Aşadar, analiza va urmări să surprindă raportul dintre discurs şi 
înţelegere, respectiv dintre limbă şi înţelegere. De aici, va putea fi 
mai uşor sesizată diferenţa dintre discurs și limbă. 


1 Martin HEIDEGGER, Fiinţă şi timp, Bucureşti, Humanitas, 2003, traducere 
de Gabriel Liiceanu si Cătălin Cioabă, p. 42 (Sein und Zeit, S. 32). 

În cele ce urmează vom încerca să reconstituim traseul de- 
mersului heideggerian, al cărui scop poate fi formulat astfel: 
cum este posibil un logos ante-predicativ sau pre-enuntiativ? 

În paragrafele 31-33 din Fiinţă şi timp, aşa-numitele para- 
grafe „hermeneutice“, Heidegger propune o distincţie capitală 
prin care se încearcă identificarea a trei momente ale raportării 
Dasein-ul la sine si la lumea în care trăieşte si se mişcă. Aceasta 
este binecunoscuta distincţie între înţelegere (Verstehen), ex- 
plicitare (Auslegung) şi enunţ (Aussage). 

Înțelegerea (Verstehen) poate fi considerată a fi nodul central 
al întregii construcţii fenomenologice din Fiinţă şi timp, nod care 
susţine întregul discurs ontologic. Pentru a ne convinge de rolul 
central al problematicii înţelegerii în gândirea heideggeriană ex- 
pusă în Fiinţă şi timp este de ajuns să rememorăm explicaţiile pe 
care Heidegger le oferă câtorva problematici centrale din această 
carte: de exemplu, atunci când aduce în discuţie preeminenta in- 
trebării privitoare la ființă atât în istoria filozofiei?, în demersurile 
cele mai recente la acea dată, cât si pentru proiectul său de onto- 
logie fundamentala?, Heidegger apelează la punerea în lumină a 
caracterului ontologic al omului, caracter care nu exprimă nimic 
altceva decât capacitatea acestuia de a înţelege. 

Problematica înţelegerii ca şi constituţie de fiinţă a Dasein- 
lui reprezintă firul roşu care călăuzeşte întregul demers din 
Fiinţă şi timp, cadrul în care se desfăşoară întreaga analitică 
existenţială şi condiţia de posibilitate a oricărui discurs orientat 
ontologic. Această condiţie de posibilitate poate fi rezumată 
pe scurt în afirmaţia că Dasein-ul este prin natura sa un ens 
hermeneuticum, adică el este de fiecare dată deja intelegator. 


2 „Şi totuşi întrebarea invocată [întrebarea privitoare la fiinţă, A.P.] nu este 
una oarecare. Ea nu a dat pace lui Platon si Aristotel, în căutările lor (...)“, 
Martin HEIDEGGER, Fiinţă şi timp, p. 5 (SZ, p. 2). 

3 „Faptul cá de fiecare dată trăim deja într-o înţelegerea a fiinţei şi cá 
sensul fiinţei este totodată pierdut în obscuritate dovedeşte necesitatea 
fundamentală de a relua întrebarea privitoare la sensul «fiintei».“, ibidem, 
p. 8 (SZ, p. 4). 

Importanţa problematicii înțelegerii este de necontestat, ea 
reprezentând marca gândirii fenomenologice heideggeriene şi 
constituindu-se în ceea ce Jean Grondin a numit în cartea sa Le 
tournant herméneutique de la phénoménologie momentul de 
răscruce al direcţiei de gândire fenomenologice. Această turnură 
fenomenologică constă în recunoașterea nucleului hermeneutic 
al proiectul fenomenologic, asa cum fusese acesta dezvoltat în 
varianta sa iniţială de Husserl. Heidegger consideră că, dacă 
proiectul fenomenologic vrea să îşi atingă în vreun fel idealul 
şi scopul pe care Husserl i l-a delimitat — şi anume, descrierea 
fenomenelor — atunci, acest proiect trebuie să-şi accepte 
caracterul intrinsec hermeneutic. Caracterul hermeneutic 
despre care vorbeşte Heidegger provine, aşa cum poate fi degajat 
din scrierile sale timpurii, din două surse: în primul rând, din 
caracterul intelegátor şi hermeneutic al Dasein-ului, iar, in al 
doilea rând, din caracterul ascuns (verborgen, versteckt) al 
fenomenelor care urmează a fi descrise. Luând în considerare 
aceste două motive, Heidegger consideră că o „descriere pură“ 
(“eine reine Bescheibung”), aşa cum îşi propusese Husserl, este 
imposibilă. 

Dincolo de faptul că această problematică a înţelegerii este 
prezentă în întreaga analitică existenţială a Dasein-ului, trebuie 
remarcat faptul că în Fiinţă şi timp există un paragraf dedicat 
special acestei chestiuni. Din acelaşi ansamblu cu paragraful 
despre înţelegere face parte şi paragraful referitor la limbă. Ba 
mai mult, acesta din urmă ($ 34) poate fi considerat o addenda la 
cele trei paragrafe anterioare centrate pe înţelegere şi explicitare 
(88 31-33). 

Desemnarea existentialului care este intelegerea drept 
trásátura esentialá a omului si specificá doar lui are rolul de a 
surprinde integralitatea si complexitatea Dasein-ului. 

Consecinta acceptárii faptului cá Dasein-ul este in intregul 
sáu fapt-de-a-fi-în-lume intelegator este recunoaşterea faptului 
că omul nu este o individualitate izolată, separată, ci cá el trăieşte 

de la bun început în relaţie cu ceea ce îl înconjoară, cu lumea, 
cu celelalte entităţi asemenea lui sau diferite de el. Lumea — cu 
toate fiintarile cuprinse înăuntrul ei (innerweltliches Seiendes) 
— este o componentă esenţială a Dasein-ului ca fapt-de-a-fi-in- 
lume. Orice Dasein are, prin natura sa, o relaţie intrinsecă cu 
lumea. 

Luată în sens formal, înţelegerea este capacitatea Dasein- 
ului de a se raporta la lume cu cele trei momente ale sale: 
raportarea la fiintarea diferită de Dasein şi întâlnită în interiorul 
lumii, raportarea la ceilalţi Dasein, respectiv raportarea fiecărui 
Dasein la sinele propriu. Nici unul dintre aceste trei momente 
nu se realizează separat, pentru că omul nu este niciodată rupt 
de lume, ci a se înţelege pe sine înseamnă implicit a înţelege 
lumea în care el trăiește. 

Înțelegerea, asa cum o prezintă Heidegger, este atât de 
originară, încât în ea se întemeiază, se fundează orice intuiţie, 
gândirea şi cunoaşterea în genere. Acestea trei sunt posibile 
abia pe temeiul faptului că omul este intelegator. 

Înțelegerea ca existential are trei caracteristici principale, sub 
forma cărora se manifestă relaţia naturală şi originară a Dasein- 
ului cu lumea înconjurătoare. Aceste trei caracteristici sunt 
detinerea-prealabila (Vorhabe), vederea-prealabilă (Vorsicht) 
si conceperea-prealabila (Vorgriff). Optiunea pentru aceste trei 
concepte nu este întâmplătoare, particula „vor“ care poate fi 
tradusă prin „înainte de“ având rolul de a indica preeminenta 
şi originaritatea înţelegerii în raport cu explicitatea, respectiv 
cu enunţul. Pentru a putea explicita sau enunta ceva despre un 
lucru, trebuie ca anterior acel lucru să mi se dea în înţelegere, să 
aibă caracterul de a fi dat (Gegebensein). 

Pe baza înţelegerii se pot constitui explicitarea (Auslegung) 
şi enunţul (Aussage), două fenomene cărora Heidegger le acor- 
dă o atenţie deosebită în tratarea problematicii limbii. Explici- 
tatea este definită de Heidegger drept configurare a înţelegerii 
(Ausbildung des Vestehens), fără ca, prin aceasta, înţelegerea 

să devină altceva decât ea însăşi. „Prin explicitare înţelegerea 
nu devine altceva, ci devine ea însăși. Explicitarea se inteme- 
iază existenţial în înţelegere şi nu aceasta din urmă ia naștere 
prin explicitare“. A explicita înseamnă a prezenta ceea ce a fost 
deja înţeles sub forma desfăşurată a structurii de „ceva ca ceva“. 
Structura de prealabil, specifică înţelegerii, ne constrânge, spune 
Heidegger, la a accepta că nici explicitarea, nici enunţul nu sunt 
lipsite de presupozitii. Nici un lucru cu care Dasein-ul intră în 
contact nu rămâne nesemnificat, ceea ce înseamnă că Dasein-ul 
nu percepe lucruri izolate, disparate, pe care apoi le conotează, 
ci el deţine deja din capul locului o înţelegere prealabilă.+ 

Explicitarea a ceva ca ceva, spre exemplu a unei pălării ca 
ceea ce ea este şi anume, o pălărie şi nu altceva, şi mai apoi 
enuntarea despre pălărie a unei proprietăţi care îi revine sau nu 
(de exemplu: „această pălărie este mare“ sau „această pălărie nu 
este neagră“), toate acestea sunt posibile doar petemeiul faptului 
că deţin în prealabil acel lucru, pe temeiul faptului că pălăria 
mi se dă. Enunţul „pălăria este mare“ are sens doar întrucât eu 
am anterior o idee despre ce este acest lucru numit pălărie, idee 
care se formează pornind de la scopul în vederea căruia lucrul 
numit pălărie există, de la menirea funcţională (Bewandtnis) 
pe care acesta o are. Doar astfel pot eu enunta despre pălărie 
că aceasta este mare sau că nu este neagră, dar nu voi enunta 
niciodată că ea este dulce. 

Structura de ca, specifică explicitării pune în lumină 
menirea funcţională şi caracterul instrumental al obiectului cu 
care mă îndeletnicesc, faptul că el este o fiintare-la-indemana 
şi nu doar una simplu-prezentă. Distincția dintre fiintarea-la- 
îndemână şi fiintarea-simplu-prezentá constă, printre altele, 


4 „Diese Als-Struktur oder genauer das von ihr bestimmte Zu-tun-haben- 
mit als schlichtes Haben und Nehmen, bestimmt unser Dasein zur Welt 
und in weitem Ausmaße auch unser Sein zu uns selbst. Dieses Bedeuten 
seinerseits ist nur dadurch móglich, dass unser Dasein selbst verstehendes 
ist.“ (GA 21, S. 149). 

şi în faptul că, dacă prima dintre ele are un statut asemănător 
unui nod în cadrul unei reţele, cea de-a doua, fiintarea simplu- 
prezentă, reprezintă lucrul luat ca element izolat. Lucrurile 
pot fi înţelese si explicitate doar ţinând cont de relaţiile care 
se stabilesc între ele, între nodurile reţelei care este lumea în 
general sau lumea ca ansamblu mai restrâns, care se determină 
contextual pornind de la o situaţie factică, existenţială, anume. 
„Das verstehende Bedeuten richtet sich primăr weder auf 
Einzeldinge noch auf allgemeine Begriffe sondern lebt in der 
nächsten Umwelt und Welt im Ganzen.“5 Întrucât esenţa unui 
lucru este dată de menirea lui funcţională, de operativitatea pe 
care acesta o îndeplineşte în cadrul unui proces de îndeletnicire, 
de aceea a explicita înseamnă, după Heidegger, nimic mai mult 
decât a spune despre acel ceva în vederea a ce (Wozu) este 
el. Întrucât utilizarea unui ustensil precede descrierea lui, de 
aceea articularea specifică explicitării precede enunţul tematic, 
precum şi utilizarea cuvintelor pentru a descrie lucrurile, 
respectiv situaţiile de viata. Situatiile sunt mai întâi trăite si, 
trăite fiind, sunt totodată înţelese. 

Explicitarea expune într-o formă dezvoltată ceea ce a fost 
deja înţeles, şi anume faptul în vederea căruia un lucru este, 
menirea sa funcţională care structurează totodată şi natura acelui 
lucru. Explicitatea nu denumeşte simplu un obiect, pronuntand 
numele acestuia. Când spunem că ceva este înţeles ca ceva, spre 
exemplu pălăria ca pălărie, al doilea cuvânt nu este o repetiţie a 
primului şi nici o simplă numire. Explicitarea are rolul nu de a 
numi, ci de a indica faptul că ceva (pălăria) trebuie luat ca ceva, 
şi aceasta întrucât menirea funcţională a obiectului în cauză îl 
identifică pe acesta drept pălărie. Această înţelegere a menirii 
funcţionale a unui obiect ia în mod concret forma unei utilizări, 
a unei folosiri a obiectului, fără exprimarea în cuvinte a ceea ce 
este înţeles şi explicitat. „Realizarea originară a explicitării nu 
rezidă într-o propoziţie enuntiativa teoretică, ci într-o privire 


5 GA 21, 8.150. 

ambientală îzvorâtă din preocupare, care îndepărtează sau 
schimbă unealta improprie, fără ca pentru asta să irosească 
cuvinte.“ 

Avem, aşadar, de-a face, în cazul explicitării, cu o articulare 
antepredicativă, care nu implică în mod necesar rostirea în 
cuvinte. Explicitarea precede orice enunţ tematic, prin aceasta 
intelegändu-se faptul cá explicitarea are un caracter non- 
verbal, nu este necesar ca ea să fie exprimată sub forma unei 
propoziţii. 

Tematizarea fenomenului înţelegerii şi a expunerii sale 
dezvoltate, care este explicitarea, pune pentru prima oară 
problematica existenţei unui alt tip de logos, diferit de cel 
enuntiativ, propozitional, un logos pre-enuntiativ care isi află 
originea in intelegere. 

Enuntul are trei caracteristici care il individualizeaza in ra- 
port cu intelegerea si explicitarea, aceste trei caracteristici fiind: 
punerea in evidenta (Aussage bedeutet primar Aufzeigung)’, 
predicatia (Aussage besagt soviel wie Prádikation)? si comuni- 
carea sau rostirea (Aussage bedeutet Mitteilung, Heraussage)?. 
Interesante pentru noi sunt ultimele douá. A predica ceva despre 
ceva, fapt care este posibil doar prin enunt, nu si prin explicita- 
re sau înțelegere, înseamnă a înţelege fiintarea despre care este 
vorba in enunt pornind de la o determinatie, de la o proprietate 
sau o caracteristică anume. Prin aceasta are loc o restrângere 
a privirii, datorită căreia fiintarea despre care se face enunţul 
este redusă la şi înţeleasă exclusiv pornind de la relaţia care se 
stabileşte între subiectul şi predicatul acelui enunţ. 


6 Fiinţă şi timp, pp. 215-216. „Der ursprüngliche Vollzug der Auslegung 
liegt nicht in einem theoretischen Aussagesatz, sondern im umsichtig- 
besorgenden Weglegen bzw. Wechseln des ungeeigneten Werkzeugs, 
»ohne dabei ein Wort zu verlieren«." (SZ, S. 157). 

7 Fiinţă si timp, p. 212 (SZ, S. 154). În alte variante: „aufweisendes 
Sehenlassen*. 

8 Fiinţă şi timp, p. 212 (SZ, S. 154). 

9 Fiinţă şi timp, p. 212 (SZ, S. 155). 

Dintre cei trei termeni — înţelegere, explicitare şi enunţ — 
ultimul pare să fie cel mai apropiat de domeniul lingvistic si de 
cel al gramaticii. Ne-am aştepta, de aceea, ca enunţul, propoziţia, 
pe care cel mai adesea le asociem vorbirii, să ne ofere cheia sau 
cel puţin punctul de pornire pentru a înţelege ce este limba, 
respectiv logos-ul şi care este relaţia dintre acestea două. Dar 
critica pe care Heidegger o face la adresa tradiţiei de la Aristotel 
încoace este tocmai aceea de a fi înţeles logos-ul pornind de 
la forma derivată, de la enunţ. Trebuie oare să tragem de aici 
concluzia că ar exista şi un alt tip de logos? 


Forma fundamentală a logos-ului—discursul (Rede) 


Pentru ca analiza fenomenului limbii să poată depăşi nivelul 
lingvistic sau gramatical, este în prealabil nevoie de fundarea 
acestui fenomen din punct de vedere existential-ontologic. 
„Fundamentul existential-ontologic al limbii (Sprache) este 
discursul (Rede).“!° 

Discursul (Rede) este unul dintre cei trei existentiali funda- 
mentali ai stării de deschidere, alături de înţelegere (Verstehen) 
şi situare afectivă (Befindlichkeit). Cei trei existentiali se carac- 
terizează prin co-originaritate (Gleichurspriinglichkeit). Dacă 
înţelegerea, despre care am vorbit până acum, este considerată 
un caracter esenţial al omului, iar discursul este co-originar în- 
telegerii, rezultă de aici că şi discursul este la fel de esenţial si 
fundamental pentru om ca şi înţelegerea. 

Punerea pe primul plan a limbii şi nu a discursului nu ţine 
seama de unitatea complexului înţelegere — situare afectivă 
— discurs, ci duce la dezintegrarea acestei structuri. Analiza 
fenomenului limbii ($ 34 din Fiinţă şi timp) este plasată de 
Heidegger în urma paragrafelor despre înţelegere, explicitare şi 
enunţ. „Faptul că limba devine, acum abia, tema noastră vrea 


10 Fiinţă şi timp, p. 220. „Das existenzial-ontologische Fundament der 
Sprache ist die Rede.“ (SZ, S. 160). 

să arate că acest fenomen îşi are rădăcinile în constituţia exis- 
tentiala a stării de deschidere a Dasein-ului.“" 

Logos-ul ca discurs reprezintă articularea semnificatiilor a 
ceea ce a fost înţeles. Am amintit acum unul dintre termenii 
care desemnează cel mai bine fenomenul discursului: discursul 
este articulare, articulare a ceea ce a fost deja înţeles. 

Pentru a înţelege originaritatea si preeminenta logos-ului 
de tipul discursului în raport cu limba, trebuie spus că relaţia 
dintre înţelegere şi discurs este primordială şi anterioară celei 
dintre înţelegere şi explicitare, şi cu atât mai mult celei dintre 
înţelegere si enunţ, enunţul fiind o formă derivată şi fundata a 
explicitării. 

Există aşadar un logos natural, originar şi primordial, un lo- 
gos care comunică lucrurile semnificate şi nu cuvinte. „Ceea ce 
este articulabil prin explicitare şi astfel, chiar mai originar, prin 
discurs este tocmai ceea ce am numit «sens».“!? Sensul există 
deja la nivelul înţelegerii şi este articulat deja sub forma discur- 
sului înaintea oricărei rostiri în cuvinte sau puneri în propozi- 
tie. Articularea care are loc la nivelul explicitării si al enuntului 
este una secundară şi derivată din cea dintâi. „Inteligibilitatea, 
chiar înainte de a interveni o explicitare care să o aproprieze, 
este din capul locului una articulată. Discursul este articularea 
inteligibilitatii. De aceea el se află deja la temeiul explicitării si 
al enuntului.“'3 

Tipul de articulare specific explicitării este derivat din arti- 
cularea care are loc deja la nivelul înţelegerii. Şi întrucât intele- 
gerea şi discursul sunt co-originare, inteligibilitatea, înţelegerea 
sensului lucrurilor este totodată şi articulare ca logos originar, 


11 Fiinţă şi timp, p. 220. „Dass jetzt erst Sprache Thema wird, soll anzeigen, 
dass dieses Phănomen in der existenzialen Verfassung der Erschlossenheit 
des Daseins seine Wurzeln hat.“ (SZ, S. 160). 

12 Fiinţă si timp, p. 220. „Das in der Auslegung, ursprünglicher mithin schon 
in der Rede Artikulierbare nannten wir den Sinn.“ (SZ, S. 161). 

13 Fiinţă şi timp, p. 220: „Verständlichkeit ist auch schon vor der zueignenden 
Auslegung immer schon gegliedert." (SZ, S. 161). 

ca discurs. Articularea care are loc prin enunţ este încă şi mai 
derivată, fundată ontologic în explicitare. La un prim nivel 
avem, aşadar, articularea sensului lucrurilor, o articulare ante- 
predicativă care se realizează prin discurs, fără aportul cuvin- 
telor. În raport cu aceasta, articularea de la nivelul enuntului, 
care este totodată şi nivelul limbii, este secundară şi derivată. 
Specifică celei de-a doua forme de articulare este faptul că sem- 
nificatiilor le sunt ataşate cuvinte, iar articularea este exprimată 
prin rostirea, prin emisia verbală a unor sunete. Interesant este 
faptul că această perspectivă afirmă că semnificaţiile nu aparţin 
în realitate cuvintelor sau semnelor, asa cum ne-am obişnuit să 
credem, ci lucrurilor. Nu cuvintele sunt cele care oferă semni- 
ficatii lucrurilor, ci comportamentul însuşi, activitatea practică, 
raportarea naturală la lucruri si la lume, de care Dasein-ul nu 
se poate desprinde. În cadrul acestei activităţi intelegátoare, lu- 
crurile capătă semnificaţii, iar, prin intermediul lucrurilor sem- 
nificate şi al comportamentului practic, intelegátor, Dasein-ul 
comunică cu ceilalţi Dasein, adică articulează şi împărtăşeşte cu 
ceilalți ansambluri de semnificaţii. 

Aşa cum înţelegerea în toate modurile sale se întrepătrun- 
de cu starea afectivă, neexistând nici o înţelegere lipsită de o 
anumită dispoziţie, tot astfel despre discurs se poate spune că 
este logos-ul corelativ înţelegerii. Înțelegerea fiind un existen- 
tial fundamental al Dasein-ului, si logos-ul de tipul discursului 
trebuie să fie logos-ul originar. Limba este şi ea unul dintre mo- 
durile în care logos-ul se manifestă, ea este însă un mod derivat, 
fundat, neoriginar, întrucât provine din cea mai îndepărtată for- 
mă de înţelegere, din enunţ. De aceea poate Heidegger să afirme 
despre limbă că este derivatul ontologic al discursului. 

Heidegger plasează logos-ul atât la nivelul înţelegerii şi al 
explicitării, cât şi la nivelul enuntului. Care este structura logos- 
ului care îi permite să fie gândit ca făcând parte din toate aceste 
forme, de la înţelegerea originară la forme derivate cum este 
enunţul? Central în înţelegerea variatei activităţi a logos-ul 

este conceptul de articulare. Astfel, Heidegger vorbeşte despre 
articulare chiar şi în cazul formelor de logos care rămân prin 
natura lor dincolo de cuvinte. Ceea ce înţelegerea şi explicitarea 
articulează, fără a întrebuința cuvinte sunt sensul (Sinn) şi 
semnificaţia (Bedeutung). „Die Frage nach der Grundstruktur 
des Àóyoc hat uns auf dem Wege über das Phänomen des «als» 
auf das Phänomen der Bedeutung geführt.“ Articularea este 
trásátura care rázbate de la un capát la altul toate formele de 
logos, de la discurs, la explicitare, apoi la enunt si limbá. Dar 
articularea care are loc la nivelul cel mai originar este discursul, 
adică articularea faptului-de-a-fi-unul-laolaltá-cu-altul specifică 
Dasein-ului intelegátor. Înaintea oricărei puneri în cuvinte, 
Dasein-ul comunică la un nivel mult mai profund şi natural, 
comunică prin articularea de semnificaţii a inteligibilitatii şi a 
situării afective. Articularea exprimă la un nivel originar faptul 
de a fi deja afară, la lucruri şi în lume, a omului, adică acel 
caracter specific Dasein-ului care este intentionalitatea. 

Limba este „exteriorizarea prin rostire a discursului.“'5 
Obiectul discursului este fiintarea ca atare, iar ceea ce discur- 
sul articulează este ansamblul sau complexul de semnificaţii pe 
care fiintarea îl aduce cu sine în orice situaţie de înţelegere. Spre 
deosebire de limba care este o punere-laolaltă a unor fiintari 
simplu-prezente, şi anume a cuvintelor, discursul nu operează 
cu cuvinte disparate, ci cu ansambluri de semnificaţii care ex- 
primă o totalitate de meniri funcţionale. Discursul are ca şi si- 
tuarea afectivă şi înţelegerea caracterul intentional al raportării 
la lucrurile care ne înconjoară si are structura proprie constitu- 
tiei fundamentale a Dasein-ului, care este starea de deschidere. 
Prin discurs, deci încă înainte de orice rostire şi de orice punere 
laolaltă a cuvintelor în frază, se exprimă fiinta-laolalta specifica 
constituţiei Dasein-ului. 


14 GA 21, S. 152. 
15 Fiinţă şi timp, p. 220: „Die Hinausgesprochenheit der Rede ist die 
Sprache.“ (SZ, S. 161). 

Heidegger nu respinge aşadar fenomenul limbii ca existenţial 
şi nici nu îl depreciază ca incapabil de a exprima natura umană, 
ci, prin separarea discursului de limbă, Heidegger intenţionează 
să salveze limba de la reducerea sa la enunţ şi la predicatie. Am 
putea spune că pericolul asupra căruia atrage atenţia Heidegger 
este modul analitic de înţelegere a limbii. Heidegger nu respinge, 
aşadar, funcţia constitutivă a logos-ului pentru existentialitatea 
fiinţei umane, ci resemnifică limba ca logos hermeneutic, ca dis- 
curs. Trăsăturile esenţiale ale limbii nu sunt aşadar rostirea, emi- 
sia verbală, nici măcar cuvântul, ci împărtăşirea fiintei-laolalta 
specifice stării de deschidere a Dasein-ului. 

„GENURI“ ALE DISCURSULUI 
ȘI APORIA LUI RUSSELL 
UN SOFISM AL LUI JEAN-FRANCOIS LYOTARD 


Andrei CORNEA 


ABSTRACT: The present article intents to argue that Jean- 
Francois Lyotard's statement concerning the unavoidableness 
of a „differend“ in the social dialogue is false. The French phi- 
losopher draws heavily on the authority of Russell’s famous 
aporia regarding ,,the classes that do not belong to themselves“ 
and reduces the „genres of discourse“ to this kind of classes, 
trying to prove that there is no upper genre of „all genres“. Our 
purpose in this article is to show that this reduction is incor- 
rect. Trying to apply Russerl’s aporia, Lyotard makes the same 
error which he finds others reproachable with, namely the re- 
duction of the genres to a unique „correct“ genre, in his case to 
the genre of logical demonstration. The way Lyotard operates 
with it makes of this genre indeed a „genre of all genres“. 


Cum este posibilă comunicarea între oameni aflaţi in 
condiţii diferite şi în contexte diferite? Dacă Fiinţa lumii este 
complet dispersată si fragmentată, aşa cum credeau Protagoras 
din Abdera sau Gorgias din Leontinoi, comunicarea pare 
problematică şi iluzorie. Este ceea ce cred şi urmaşii spirituali 
ai acestora, numiţi adesea „postmodernisti“. Printre ei — unul 
dintre cei mai notorii — Jean-Francois Lyotard. Teoria acestuia 
asupra comunicabilitatii, într-adevăr extrem de „gorgianică“ 
prin negativitatea sa, expusă în cartea sa, Le Différend, afirmă 
că, deoarece Fiinţa este complet dispersată, oamenii sunt 
incapabili să stabilească prin comunicare contacte autentice, 


150 ANDREI CORNEA 


chiar dacă anumite condiţii dialogice sunt acceptate (aşa cum 
susţin în vremurile noastre Jiirgen Habermas sau Karl Otto 
Apel). Dimpotrivă, comunicarea este blocată de un obstacol 
aproape de netrecut, de un iremediabil „diferend“. 

Ce este acesta? 


„Aş dori să numesc differend - scrie filozoful francez — cazul 
în care reclamantul este lipsit de mijloacele de a argumenta 
şi devine, prin aceasta, o victimă... Un caz de diferend între 
două părţi are loc atunci când „reglementarea“ conflictului 
care îi opune se face în idiomul uneia dintre parti, în timp ce 
nedreptatea (le tort) de care cealaltă parte suferă nu se poate 
semnifica in acest idiom.“ 


Aşadar, comunicarea ar conduce mereu la intraductibilitatea 
unei anumite experienţe fundamentale. Aceasta devine pur 
şi simplu indicibilă în limbajul stabilit pentru comunicare — 
spune Lyotard — care se întâmplă să fie limbajul judecătorului, 
şi ajunge astfel să fie refulată şi exclusă, totul făcându-se în 
avantajul celui care stabileşte regulile jocului. Iar aceasta se 
întâmplă chiar şi atunci când există cea mai curată intenţie 
de comunicare şi cea mai bună credinţă, susţine Lyotard. 
„Diferendul“ — adică incomprehensiunea funciară, de esenţă, 
cu rezultatul său detrimental pentru una dintre părţi — ar fi un 
dat inerent comunicării umane de orice fel. 

Cheia teoriei lui Lyotard se găseşte, cred, în felul cum descrie 
el actul comunicării: acesta s-ar compune din unităţi minimale, 
„fraze“, care sunt subordonate unor „regimuri“ (adică unor 
sisteme de reguli): a descrie, a rationa, a cunoaşte, a povesti, a 
ordona, a enumera etc. sunt astfel de „regimuri“ — după cum le 
numeşte filosoful francez. Pe de altă parte, finalitatea strategică 
a discursului îl aşează pe acesta într-un „gen“: a convinge, 


1 Jean-Francois LYOTARD, Le Différend, éd. de Minuit, Paris, 1983, p. 24. 
Vezi si Radu TOMA, Les temps qui courent racontés aux littéraires. La 
Communication, Bucuresti, 2000. 

a demonstra, a seduce, a învăţa pe cineva, a abate atenţia, a 
ruga etc. 

Or, spune Lyotard, „genurile“ (la fel ca şi „regimurile“) 
discursului sunt incomensurabile între ele şi, deci, intraductibile 
unul în celălalt şi, mai cu seamă, intraductibile în „genul 
raţional“, demonstrativ, gen pe care cultura occidentală l-a 
adoptat în chip preferenţial drept „idiom al judecătorului“. De 
aici şi „diferendul“: într-adevăr, dacă genurile ar fi traductibile, 
ar trebui — sustine Lyotard — să existe un „gen suprem“ (fie si 
genul demonstrativ) care să le poată cuprinde pe toate celelalte. 
Numai că acesta nu poate fi un gen ca celelalte, deoarece, ca 
celelalte fiind, el nu ar avea cum să le cuprindă. Ar trebui, deci, 
să fie un super-gen, un fel de gen al tuturor genurilor. Or, afirmă 
Lyotard, Bertrand Russell a demonstrat că o entitate de tipul 
— „super-gen“ sau „gen suprem“ (respectiv, „super-regim“) — 
este o imposibilitate logică. Deci, neexistând super-genul (sau 
super-regimul), traducerea este imposibilă, anumite experienţe 
rămân indicibile, iar detrimentul — ineluctabil.? 

Ce afirmă însă, de fapt, aporia lui Russell? În răspunsul său 
faimos, dat lui Gottlob Frege, Russell plecase de la faptul că pare 
oricând posibil de construit clase care nu se conţin pe ele însele 
printre elementele lor, de exemplu: clasa florilor din vază nu 
este o floare, clasa fetelor din echipa de handbal nu este o fată 
etc.? Dimpotrivă, clasa ideilor este o idee, astfel încât se vede 
că există si clase care se cuprind pe sine printre elementele lor. 


2 LYOTARD, ibidem, p. 200: ,L'idée qu'un genre suprême englobant tous 
les enjeux puisse fournir une réponse supréme aux questions-clés des 
divers genres échoue sur l'aporie de Russell. Ou bien ce genre fait partie de 
l'ensemble des genres, et son enjeu reste un enjeu parmi les autres, et donc 
sa réponse n'est pas supréme. Ou bien il ne fait pas partie de l'ensemble 
des genres, et il n'englobe pas tous les enjeux, puisqu'il excepte le sien. Le 
genre speculatif a eu cette prétention. Le principe d'une victoire absolue 
d'un genre sur les autres est denué de sens*. 

3 Vezi Anton DUMITRIU, Istoria logicii, Bucuresti, Editura Didactica si 
Pedagogică, ed. a II-a, revăzută şi adăugită, 1975, p. 915. 

Nimic nu împiedică să se construiască şi clase ale claselor, adică 
clase care, drept elemente ale lor, să conţină alte clase. De pildă, 
dacă o carte este o clasă de cuvinte scrise pe hârtie, o bibliotecă 
este o clasă a acestor clase-carti. (Bineînţeles, nici aceste clase 
nu se conţin pe ele printre elementele lor, căci cartea nu e un 
cuvânt, nici biblioteca — o carte.) 

Or, se pune întrebarea: există clasa tuturor claselor care 
nu se conţin pe ele însele printre elementele lor şi doar atât? 
Dacă da, atunci această „super-clasă“ fie se va conţine pe sine 
printre elementele ei, fie nu. Dacă se va conţine pe sine printre 
elementele ei, ea va conţine mai mult decât toate clasele ce nu se 
conţin pe sine şi, deci, nu va corespunde definiţiei sale. Dacă nu 
se va conţine pe sine, ea va conţine mai puţin decât toate clasele 
ce nu se conţin pe sine printre elementele lor şi, deci, iarăşi nu 
va corespunde definiţiei sale. Prin urmare „clasa tuturor claselor 
ce nu se conţin pe sine ca element“ nu poate exista, deoarece 
existenţa ei violează principiul tertului exclus. 

Se aplică această aporie şi „genurilor“ lui Lyotard? Ştim căun 
„gen“ este o „strategie“ („un mode d'enchaînement du discours“): 
un grup de reguli de care ascultă un anumit tip de discurs, sau, 
mai bine, un „joc de limbaj“, cum spunea Wittgenstein. Fie 
atunci regulile elementele clasei-gen. (De exemplu, „a seduce“ 
presupune anumite reguli specifice, „a ruga“ — alte reguli etc.) E 
clar că avem de-a face cu o clasă ce nu se conţine pe sine însăşi 
printre elementele sale — căci genul nu este o regulă. Ce ar fi, 
în acest caz, un „super-gen“? Ar trebui să fie — ne sugerează 
abil Lyotard — un gen al genurilor — un gen în care elementele 
să fie toate celelalte genuri, ceea ce, însă, conduce la aporia lui 
Russell. 

Numai că existenţa oricărui gen de genuri (în sensul lui 
Lyotard) —, si nu doar a genului tuturor genurilor — este 
imposibilă, căci am admis că, genul discursului nefiind o regulă, 
nici un gen nu poate trata drept elemente ale sale alte genuri. 
Atunci „super-genul“ — dacă se poate ca aşa ceva să existe — 

trebuie să fie tot un „gen de reguli“, şi nu un „gen de genuri“! 
Or, nimic nu ne demonstrează că un atare „gen suprem“, dat 
de reguli, nu poate exista şi, chiar dacă nu există, în orice 
caz, existenţa lui nu este oprită de aporia lui Russell. El poate 
conţine numai reguli fundamentale extrase din toate genurile 
discursului, sau poate încerca să generalizeze regulile celorlalte 
genuri particulare etc. Voi încerca ceva mai jos să sugerez cum 
ar putea funcţiona un atare „gen de reguli“ suprem. 

Deocamdată, esentialul e că noţiunea de „gen suprem“ pare 
o noţiune confuză şi mai curând metaforică. De fapt, Lyotard 
vrea să credem că „genul suprem“ care oferă „răspunsurile 
supreme“ — cum scrie el — şi „clasa tuturor claselor ce nu se 
conţin pe sine printre elementele lor“ sunt noţiuni echivalente, 
pentru a ne împinge între cleştii aporiei lui Russell. Or, lucrurile 
nu stau aşa: „genul discursului“ este o clasă restricţionată, care 
nu poate avea drept elemente decât reguli (mai particulare, sau 
mai generale), aşa cum propoziţia este o clasă ce nu poate avea 
ca elemente decât cuvinte mai lungi sau mai scurte. Așa cum nu 
există propoziţii de propoziţii, nu există nici „gen de genuri“ (sau 
„regim de regimuri“). Dimpotrivă, la modul general, o clasă nu 
este restricţionată şi poate cuprinde printre elementele ei si alte 
clase, ceea ce conduce la aporie, atunci când vrem să construim 
clasa tuturor claselor. Russell însuși a reconstruit teoria claselor 
impunând o ierarhie a „tipurilor“, adică interzicând ca printre 
elementele unei clase să se afle orice fel de tip de clase. Lyotard 
se referă la această teorie, dar într-un cu totul alt pasaj al cărţii 
sale, ceea ce este destul de curios. 

Aşadar, pentru cá nu s-a demonstrat in realitate 
imposibilitatea unui ,super-gen", putem spune că nici 
incomensurabilitatea „genurilor“ nu a fost câtuşi de puţin 
demonstrată logic, iar acelaşi lucru se poate spune şi despre 
incomensurabilitatea „regimurilor“, despre care Lyotard afirmă 
că şi ele se supun aporiei lui Russell. Dar pot fi, totuşi, regimurile 
sau genurile traduse unul într-altul, sau convertite într-o „limbă 

generalizatoare“? Experienţa arată că, de multe ori, traducerea 
este posibilă în mod aproximativ (ce-i literatura altceva decât 
o asemenea formă de „convertire“, unde descrierea, dialogul, 
argumentatia etc. sunt „convertite“ în trama unei naratiuni?). 

În ceea ce priveşte chestiunea fundamentală: dacă și cum se 
poate evita „diferendul“, adică obligaţia părţilor aflate în conflict 
de a se exprima în „idiomul“ uneia dintre ele, care se întâmplă 
să coincida cu „idiomul“ judecătorului — am arătat în cartea 
mea, Turnirul khazar^, că „diferendul“ este, de fapt, efectul 
,comparatiei extrinseci“ dintre sisteme culturale diferite. Dar 
există si un alt caz — cel al ,comparatiei intrinseci“, bazate pe 
combinaţia a două opţiuni, comparaţie ce evită „diferendul“, 
oferă o anumită structură şi legitimitate şi intersubiectivitate 
deciziei şi care, în fapt, are curs în foarte multe dintre comparatiile 
şi judecatile practice. 

Aici am vrut să arăt doar ca demonstraţia „logică“ a lui 
Lyotard asupra incomensurabilitatii „logice“ a „regimurilor“ 
şi a „genurilor“ (ori a „jocurilor de limbaj“) este pur şi simplu 
falsă. Or, lipsită de susţinerea impunătoare a logicii, teoria lui 
Lyotard se reduce în fond la vechea, melancolica, dar banala 
observaţie empirică că oamenii au adesea dificultăţi serioase 
în a se înţelege, chiar dacă vorbesc aceeaşi limbă, şi că există 
şi un aspect strategic al vorbirii — ceea ce nu este neapărat de 
neevitat. Depăşirea particularismelor, a idiomurilor locale şi 
obţinerea unei anumite universalitati rezonabile, deşi sarcini 
dificile, nu reprezintă deloc o imposibilitate si nu sunt interzise 
de vreo aporie logică. 

Cu toate acestea, cineva ar putea în continuare contesta 
validitatea universalitatii exprimate de realismul filozofic sau, 
într-o formă moderată, de „epistemologie“ — pentru a vorbi 


4 Andrei CORNEA, Turnirul khazar. Împotriva relativismului contempo- 
ran, Iasi, Polirom, 2003. 

precum R. Rorty5 — şi s-ar putea întreba, din nou precum 
Lyotard: „În ce poate să rezide legitimitatea [unei atare 
universalitati, n. m., A. C.], după sfârşitul erei meta- 
povestirilor? Criteriul de operativitate este tehnologic, 
el nu e pertinent pentru a judeca în legătură cu ce este 
adevărat sau drept. În consensul obţinut prin discuţie, cum 
crede Habermas? EI violentează eterogenitatea jocurilor 
de limbaj, atâta vreme cât invenţia presupune întotdeauna 
un dezacord.“ ® 

Numai că Lyotard însuşi violenteazä principiului 
,eterogenitátii jocurilor de limbaj“; mai mult, in mod paradoxal 
el pare să creadă implicit în existenţa unui super-gen, a unui 
gen în care s-ar putea traduce fără pierderi mari (fără „tort“) 
alte genuri, deşi, cum am văzut, în mod explicit el neagă o astfel 
de posibilitate. 

Într-adevăr, nu poate scăpa atenţiei faptul că întreaga 
analiză a ireductibilitatii genurilor şi a regimurilor discursului, 
operată de filozoful francez în Le Differend, se bazează tocmai 
pe o reductie: reductia la genul logico-matematic. Lyotard 
vrea să ne convingă — si îl credem aproape spontan, într-atât 
de a priori convinși suntem că ceea ce e formulat în limbaj 
logico-matematic e cheia adevărului — că raporturile dintre 
diferitele jocuri de limbaj, genuri, regimuri, sau între culturi, 
sau profesii distincte, sau indivizi aflaţi în conflict civilizational 
sunt de mutuală intraductibilitate, deoarece intraductibilitatea 
respectivă se poate demonstra. Dar cum se poate demonstra? Ei 
bine, se poate demonstra numai fiindcă raporturile respective 
pot fi traduse, fie şi sub raport formal, în termenii genului logico- 
matematic (unde s-ar aplica aporia lui Russell), gen care astfel 
5 Richard RORTY, „Solidarity or objectivity“, în: Objectivity, Relativism 

and Truth, Cambridge University Press, 1991. 


6 Jean-Francois LYOTARD, Condiţia postmodernă. Raport asupra 
cunoaşterii, Bucureşti, Babel, 1993, p. 16. 

funcţionează ca un fel de super-gen al genurilor de raporturi 
dintre limbaje. 

Aşadar, chiar dacă demonstraţia lui Lyotard ar fi corectă şi 
reductia genurilor şi regimurilor discursului la limbajul logico- 
matematic ar fi legitimă, ea s-ar anula pe sine, căci ar demonstra: 
1) că genurile sunt de fapt comensurabile, de vreme ce măcar 
genul logico-matematic dă „traducerea“ celorlalte, măcar sub un 
aspect formal; 2) că genul demonstrativ în formă clasică — logico- 
matematică — având prioritate asupra celorlalte — deoarece cu 
ajutorul lui se pot demonstra proprietăţi generale care privesc 
relaţiile dintre genuri — posedă o anumită universalitate. Spus 
mai simplu, în pofida presupozitiei că Fiinţa este complet 
dispersată, se pare că limbajul logico-matematic, deoarece 
exprimă această dispersie, reuşeşte astfel să o şi depăşească (în 
sensul hegelianului Aufhebung). Deci, dacă demonstraţia lui 
Lyotard e corectă, atunci nu e corectă; iar dacă nu e corectă, 
atunci, desigur, din nou nu e corectă! 

În fapt, J.-F. Lyotard se dovedeşte a fi, in Le Différend, 
ca şi în Condiţia postmodernă, obsedat de limbajul ştiinţelor 
exacte — fizica, matematica, logica (aşa cum au observat si 
Alan Sokal şi Jean Bricmont în celebra şi amuzanta lor carte, 
Imposturi intelectuale) — şi, mai mult sau mai putin conştient, 
încearcă să traducă problemele epistemice, etice, pe cele de 
natură general filozofică, culturală sau politică tocmai în acest 
limbaj, de imens prestigiu în epoca noastră. Situaţia reprezintă 
însă, după cum spuneam, o încălcare vădită a propriilor sale 
principii care interzic traductibilitatea genurilor şi consideră că 
Fiinţa este dispersată în genuri (ale discursului sau în general) 
incomensurabile şi care, prin urmare, nu pot comunica! 

Aş vrea, în final, să fac următoarea observaţie: se ştie că 
Aristotel considera că între stricta sinonimie (identitatea de 
substanţă sau esenţă) şi stricta omonimie (simpla identitate de 
nume) există o condiţie intermediară: ceea ce se numeşte de obicei 


7 Alan SOKAL şi Jean BRICMONT, Intellectual Impostures, London, 1998. 

analogie.? Pe de o parte, diferite genuri sau categorii (calitate, 
cantitate, loc, timp, etc.) se referă la un gen superior, substanţa, 
îl presupun, se raportează la el, deşi nu se pot reduce la el. Pe 
de altă parte, genurile au trăsături mutual analogice, ceea ce ne 
permite să-l cunoaştem cumva pe unul, pornind de la trăsăturile 
altuia, fără însă a anihila un gen printr-un altul şi fără a obţine 
astfel o cunoaştere perfectă.” Cred cá si cu genurile discursului se 
întâmplă acelaşi lucru: genul raţional (demonstrativ) joacă rolul 
substanţei în sistemul categoriilor aristotelice: celelalte genuri 
de limbaj (a convinge, a seduce, a ruga, a abate atenţia etc.) îl 
presupun, se referă la el, chiar şi atunci când i se opun la început. 
În alti termeni, genul demonstrativ sau regimul rational-discursiv 
reprezintă „opţiunea secundă“ (dacă mi se permite terminologia 
din Turnirul khazar) a acestor genuri care sunt obligate să-l 
afirme implicit, chiar şi atunci când, explicit, îl contestă (ca în 
cazul artei de avangardă sau a celei postmoderne sau al filozofiei 
irationaliste etc.). Spre exemplu, atunci când punem o întrebare, 
trebuie presupus în prealabil un număr de propoziţii afirmative şi 
negative (un „context interogational") care tin de „genul discursiv- 
demonstrativ“. 

De asemenea, dacă, să spunem, la nivelul formei artistice 
sau literare raționalitatea este contestată, ea se vede afirmată 
la nivelul intentionalitatii actului creator care nu poate produce 
irationalitatea formală respectivă si nici măcar o anarhie 
sistematică, altminteri decât în urma unei intentionalitäti 
raţionale şi sistematice. 

Prin urmare, celelalte genuri presupun genul sau regimul 
raţional, în vreme ce acesta — din nou precum substanţa la Aristotel 
— nu le presupune pe ele. De aici, însă, rezultă, pe de o parte, că 
genurile discursului se pot într-un fel traduce, tocmai fiindcă au 
ca „referință“, sau ca „opţiune secundă“ genul raţional, dar, în alt 
sens — nu, sau nu complet; nu se pot reduce pur şi simplu la acel 


8 ARISTOTEL, Metafizica, IV, 2, 1003b. 
9 Ibidem, X, 2, 1045a si XII, 4, 1070b. 

gen, deoarece raportul dintre ele este analogic şi nu sinonimic. 
Există un anumit „tort“ în orice proces comunicational, dar el nu 
e absolut şi ineluctabil. 

Dispersia Fiinţei, aşadar, nu este iremediabilă, aşa cum vor 
relativistii din toate timpurile; dar ea nu e nici suprimabilă, aşa 
cum vor ,esentialistii^ radicali şi „platonicienii“ de asemenea 
din toate timpurile. Si tocmai aproximarea acestei dispersii — 
generând o nesfarsita oscilație între un „prea mult“ si un „nu 
destul“ — dă, cred, savoarea aspră şi exaltantă a pasiunii de a şti. 

LIMBAJUL ÎN DIFICULTATE 


Solomon MARCUS 


ABSTRACT: During my research work concerning, languages, 
I was challenged and fascinated by their complexity, involv- 
ing successively poetic, mathematical, linguistic, computa- 
tional, biologic, psychological and, ultimately, semiotic. Exact 
sciences and humanities, theoretical and applied, social and 
engineering, computational and philosophical aspects are all 
interacting. We talk about language as a universal paradigm, 
the relation with the cerebral hemispheres, language as a sign 
system, the status of language among general sign system and 
the status of natural languages among languages in general, 
the natural-artificial distinction, different aspects of the crises 
of the natural language and the crises of human language (be 
it natural or artificial), the crisis of human semiotics, the para- 
doxes of language. 


Elefantul lingvistic 


Apropierea mea de problemele limbajului s-a produs in mai 
multe etape. O prima etapa a fost poetica, o a doua matematica, 
o atreia lingvistică, o a patra informatica şi biologică, pentru ca 
în cele din urmă să triumfe punctul de vedere semiotic. În anii 
'60 ai secolului trecut, fusesem frapat de metafora elefantului, 
propusă într-un volum coordonat de Roman Jakobson (dar în- 
tre timp aflasem că această metaforă fusese folosită de multă 
vreme, în legătură cu alte probleme care prezintă multe aspecte 
şi nu pot fi prinse într-o definiţie scurtă): limbajul este ca un 
elefant în jurul căruia cei care încearcă să-l înţeleagă sunt ca 
nişte orbi; pentru cel care se află lângă trompă, elefantul este un 
furtun, pentru cel de lângă un picior, elefantul este un stâlp, iar 
pentru cel aflat lângă trupul elefantului, acesta este un perete, un 

zid ş.a.m.d. Morala? Dacă vrei să înţelegi elefantul, trebuie să te 
mişti, să-ţi schimbi poziţia, pentru a-l vedea din toate direcţiile 
posibile. Elefantul-limbaj comportă aspecte lingvistice, logice, 
informatice, matematice, biologice, psihologice, antropologice, 
sociologice, literare, filozofice, semiotice etc. O primă dificultate 
deci, legată de înţelegerea limbajului, se află în pluralitatea şi 
complexitatea aspectelor sale, aparţinând cvasitotalitatii disci- 
plinelor tradiţionale. 

Există obiceiul de a opune disciplinele ştiinţifice „exacte“ 
celor socio-umane. Limbajul sfidează această opoziţie, deoarece 
se află cu un picior în ştiinţele exacte şi ale naturii, cu un altul 
în domeniile socio-umane. Limbajul sfidează şi o altă opoziţie, 
aceea dintre ştiinţă şi inginerie, deoarece în limbaj avem un 
repertoriu de probleme dintre cele mai eterogene, de la cele 
pur teoretice („lingvistica teoretică“ este o ramură importantă 
a lingvisticii) la cele inginereşti (se vorbeşte despre „inginerie 
lingvistică“ şi despre „ingineria limbajului natural“). Remarcabil 
este faptul că cercetările de inginerie lingvistică şi cele ale 
lingvisticii computationale interferează puternic cu aspectele 
aparent pur teoretice relative la limbaj. 


Limbajul, paradigmă universală 


Limbajul este o paradigmă (în sensul lui Thomas Kuhn) şi 
are o universalitate aproape evidentă (pe care o mai întâlnim 
şi la alte paradigme, cum ar fi spaţiul, timpul, numărul, siste- 
mul, simetria, informaţia, comunicarea, complexitatea, metafo- 
ra, modelul, paradoxul, criza etc). În anii '40 ai secolului trecut, 
Claude Lévi-Strauss lansase sloganul „lingvistica, stiinta pilot“, 
în legătură cu faptul că lingvistica dobândise o anume prioritate 
în ceea ce priveşte degajarea noţiunilor si unităţilor de bază si 
metodele de cercetare. Ca antropolog, Lévi-Strauss fusese im- 
presionat de modul în care disciplina sa, antropologia, se preva- 
la de strategiile prin care lingvistica îşi detecta unităţile de bază, 
în special trăsăturile distinctive, fonemul şi morfemul. 

Ulterior, Roman Jakobson propusese un alt slogan, care şi 
el pornea de la o filozofie similară aceleia aparţinând lui Lévi- 
Strauss: lingvistica era văzută ca o matematică a disciplinelor 
umaniste. Cu alte cuvinte, lingvistica este pentru domeniul 
socio-uman ceea ce matematica este pentru ştiinţele naturii. 
Într-adevăr, au existat o serie de succese în preluarea de către alte 
domenii a unor idei şi strategii de success în studiul limbajului 
natural. Dar nu au lipsit în această privinţă nici unele eşecuri, 
în urma cărora lingvistica şi-a pierdut o parte din aureola ei de 
universalitate. Însă ceea ce s-a pierdut într-o direcţie s-a câştigat 
în altă direcţie. Dacă limbajul nu a mai fost recunoscut ca model 
universal pentru artele vizuale, pentru muzică, poezie, teatru 
şi film, în schimb şi-a câştigat un nou prestigiu în domeniul 
informaţiei şi comunicării. Întreaga teorie a limbajelor de 
programare la calculator s-a născut pe modelul chomskian al 
gramaticilor generative, studiul eredității s-a prevalat de o serie 
de metafore lingvistice profunde, calculabilitatea moleculară 
şi aceea cu ajutorul membranelor (G. Paun) urmează tehnicile 
din teoria limbajelor formale, la fel studiul reţelelor de neuroni, 
iar metafora textuală (care este şi ea de sorginte lingvistică) 
s-a impus prin reprezentarea lumii ca text, în studiile de teorie 
literară, şi prin ideea de hipertextualitate în domeniul inteligenţei 
artificiale şi al ştiinţelor cognitive. Dar, desigur, dincolo de toate 
aceste avantaje, universalitatea paradigmei limbajului creează 
o dificultate de cuprindere pentru absolvenţii pe care-i livrează 
un învățământ unidisciplinar. 


Relaţia cu emisferele cerebrale 


Ca activitate prin excelenţă secventiala, limbajul se află 
sub controlul emisferei cerebrale stângi, ca şi logica. Folosit 
în logică, limbajul se află la el acasă, deoarece în acest caz un 
instrument secvențial este aplicat unui domeniu de aceeaşi 
natură secventiala. Dar ce se întâmplă când limbajul este folosit 
în poezie? Emotiile, afectivitatea in general, intuitiile se află sub 

controlul emisferei cerebrale drepte; exprimarea lor în limbaj 
se află în dificultate, fiind, într-un anume sens, nenaturală, 
deoarece, în acest caz, un instrument prin excelenţă secvențial 
este aplicat unei realităţi prin excelenţă nesecventiale. 

Dualitatea secvential-nesecvential se cuplează cu dualitatea 
reflexiv-empiric. Secventialul reflexiv este predominant în sti- 
inte cu o puternică dimensiune analitic-sintetică (matematica, 
lingvistica teoretică etc.), în timp ce secventialul empiric se ma- 
nifesta cu precadere in stiintele experimentale. Dar, in momen- 
tul de fata, dimensiunea experimentala este foarte puternica 
pana si in matematica, dupa cum aspectul reflexiv-teoretic este 
întâlnit până şi în dans, muzică si arte vizuale. Ajungem si pe 
această cale la universalitatea cognitivă a limbajului. 


Limbajul ca sistem de semne 


Sistemele de semne, aşa cum sunt ele studiate în semiotică, 
se supun unor clasificări riguroase, în cadrul cărora limbajele ar 
trebui să-şi aibă locul lor bine determinat. Un semn este o triadă 
formată dintr-un reprezentant (semnul propriu-zis), un obiect şi 
un interpretant, care face medierea între cele două componente 
prealabile. Semnele pot fi motivate (la rândul lor de două feluri: 
iconice si indiciale) si nemotivate (simbolice); la acestea din 
urmă se încadrează cu precădere cuvintele din limbile naturale. 
Un sistem de semne poate fi continuu sau discret, fiecare dintre 
acestea poate fi liniar sau neliniar. Un sistem discret şi liniar poate 
fi nesecvential sau secvențial, iar un caz particular al acestuia din 
urmă este limbajul. Un limbaj poate fi uman sau non-uman, în acest 
din urmă caz putând fi al lumii organice sau al lumii anorganice. 
Un limbaj uman poate fi natural sau artificial, în cazul din urmă 
putând fi formal sau neformal. Dar această viziune binară este o 
simplificare a unei situaţii mai complexe. De exemplu, limbajele 
de programare la calculator sunt limbaje artificiale, care ocupă o 
situaţie intermediară, fiind numai parţial formale. La fel, limbajul 
matematic are un statut mixt, având o componentă naturală şi alta 

artificială, aceasta din urmă fiind la rândul ei mixtă, deci parţial 
formalizată, parţial neformalizată. În toate cazurile, un sistem de 
semneprezintă trei niveluri: sintactic, semantic şi pragmatic. Limbi 
ca româna şi franceza fac distincţia limbă-limbaj, pe care engleza 
nu o cunoaște. Limbajul ar fi facultatea de folosire a competenţei 
lingvistice, deci ar fi o anumită capacitate (nativă, dacă e vorba 
de oameni). Condiţiile exacte în care un sistem de semne capătă 
statutul de limbaj sunt foarte controversate. 


Puncte de vedere privind statutul de limbaj 


După unii autori, limbajul este specific uman, după alţii, el 
aparţine întregii lumi vii, după o a treia categorie, el este întâl- 
nit şi în lumea inertă şi are tendinţa de a acapara cvasitotali- 
tatea sistemelor de semne. În prima categorie intră, de exemplu, 
Sebeok (1995); acesta face distinctiile următoare: comunicarea 
(sau semioza) este un atribut al tuturor fiinţelor vii; limbajul este 
un atribut al speciilor din genul „homo“; vorbirea este una dintre 
reprezentările liniare ale limbajului, care se manifestă la membrii 
speciei „homo sapiens“. În a doua categorie intră, de exemplu, 
Chomsky (1979), iar în a treia categorie intră Pescador (1986), 
acesta din urmă referindu-se şi la limbajul florilor, al culorilor, 
al muzicii, al picturii etc. Dar definiţia pe care o propune pentru 
limbaj nu este consecventă cu exemplele pe care le oferă, limbajul 
fiind pentru el un sistem de semne având drept principală funcţie 
comunicarea dintre diferite organisme. Pe de altă parte, Umberto 
Eco, în tratatul său de semiotică, s-ar plasa în cea de-a treia cat- 
egorie de mai sus. Problema rămâne deschisă sau poate că nici nu 
este o problemă. Aşa cum nu dispunem de o definiţie generală a 
jocului, deci de una care să acopere toate tipurile de jocuri (ipo- 
teza lui Wittgenstein, la care am dat în cartea noastră, (Marcus 
2003), un răspuns negativ, în sensul inexistentei unui numitor 
comun al activităţilor îndeobşte numite jocuri), s-ar putea să nu 
existe un numitor comun altul decât acela de „sistem de semne“ 
pentru diferitele întrebuinţări ale cuvântului „limbaj“. 

Distinctia limbaj natural-limbaj artificial 


Aceasta distinctie pare multora clara. La o cercetare mai 
atentă, ea se dovedeşte, însă, a fi mai complicată (Marcus 
2006). Iată câteva proprietăţi despre care s-a crezut ca ar fi spe- 
cifice limbajului natural, dar care s-au dovedit a aparţine şi unor 
limbaje artificiale: Într-un limbaj natural, nu există o distincţie 
precisă între secvențele corect formate şi cele necorecte; dar s-a 
constatat că nici în limbajele de programare mai evoluate nu 
se poate da o condiţie necesară şi suficientă de corectitudine. 
Limbajele naturale sunt (potenţial) infinite. Dar şi limbajele de 
programare mai evoluate sunt potenţial infinite. Într-un limbaj 
natural există un decalaj între competenţă (potenţial infinită) şi 
performanţă (totdeauna finită). Dar şi în limbajul pur formal al 
calculului propozitional cu n variabile se constată aceeaşi situa- 
tie. Într-un limbaj natural, se manifestă un decalaj între seman- 
tica aditivă şi semantica integrativă (de tipul expresiilor idioma- 
tice), în sensul că în primul caz semnificaţia totală este obţinută 
prin concatenarea semnificatiilor componentelor, în timp ce in 
al doilea caz, nu. Dar şi în limbajul matematic o notație ca aceea 
a integralei unei funcţii pe un anumit interval manifestă aceeaşi 
abatere de la aditivitate. La fel, în unele limbaje de programa- 
re. Un limbaj natural este autoreferential, în sensul că putem 
vorbi în limba română despre limba română. Dar lucrul acesta 
este posibil şi în unele limbaje formalizate, cum am arătat în 
Marcus (2006). Să mai observăm că în limbajul LINCOS al lui 
Hans Freudenthal, limbaj destinat unei eventuale comunicări 
cosmice, învăţarea limbajului se face nu recurgând la alt lim- 
baj, ci chiar cu mijloacele limbajului LINCOS. Dubla articula- 
re, constând în organizarea pe două niveluri, unul al unităţilor 
semnificative (morfeme), iar altul al unităţilor semantic nesem- 
nificative (foneme) nu pare nici ea specifică limbajului natural, 
regăsindu-se, de exemplu, la limbajul genetic, în organizarea pe 
două niveluri, al codonilor (analogul morfemelor) şi al bazelor 
nucleotide (analogul fonemelor), codonii având semnificaţie 

genetică prin corespondenţa cu aminoacizi, iar bazele nucleoti- 
de având numai semnificaţie chimică. Discutia poate continua. 
Dar, desigur, dacă este dificil să distingem structural limbajele 
artificiale de cele naturale, este mult mai simplu să le distingem 
genetic; limbajele naturale au o istorie îndelungată, centenară 
sau milenară, pe când cele artificiale sunt mai tinere. 


Criza limbajului natural 


Multă vreme s-a crezut că limbajul natural este înzestrat cu 
o polifunctionalitate totală, că el este capabil să facă fata tuturor 
cerinţelor vieţii sociale. Unii autori văd în aceasta o trăsătură 
specifică limbajului natural, trăsătură care nu se regăseşte la 
niciun limbaj artificial. Nu se poate nega polifunctionalitatea 
remarcabilă a limbilor naturale, capacitatea lor de a face faţă 
unor situaţii dintre cele mai diverse, de la cele de rutină până 
la cele de înaltă creativitate. Pe de altă parte, este adevărat că, 
în genere, limbajele artificiale sunt proiectate pentru utilizări 
specifice. Exceptiile nu lipsesc; autorul limbajului esperanto 
preconiza o utilizare cvasiuniversală a acestuia şi au existat 
publicaţii ştiinţifice din diverse domenii în această limbă. Dar 
ceea ce s-a întâmplat în secolele al XVI-lea şi al XVII-lea, cu 
Descartes, Galilei şi Newton, cei care au contribuit la naşterea 
ştiinţei moderne, merită o atenţie specială. Pentru prima oară 
s-a manifestat, ca rezultat al unor evoluţii îndelungate, o criză 
a limbajului natural, în sensul că acesta nu mai putea face faţă 
exigenţelor de rigoare şi de precizie ale ştiinţelor tot mai puternic 
matematizate. Cu toată splendoarea sa, limbajul natural este 
marcat de neglijentele care decurg dintr-o utilizare improvizată, 
rezultată dintr-un comportament de cele mai multe ori spontan. 
Astfel, un repertoriu foarte variat de tipuri de imprecizie îşi 
pune amprenta pe limbajul cotidian: ambiguitati, aproximatii, 
inexactitáti, exprimárivagi,incoerente,anacoluturisimultealtele. 
Ín Marcus (2006) am consacrat peste o sutá de pagini analizei 

diferitelor tipuri de imprecizie care apar în comportamentul 
uman. Iată condiţiile care au condus la nevoia de a se adăuga 
limbajului natural o componentă artificială, alcătuită din semne 
de tot felul, şi de a se supune atât componenta naturală cât şi cea 
artificială unor reguli de utilizare care să reducă pe cât posibil 
povara impreciziei care apasă asupra limbajului şi care are uneori 
consecinţe grave în procesul de comunicare. Naşterea ştiinţei 
moderne a demarat acest proces de dezvoltare a unui limbaj 
ştiinţific de natură mixtă, având, deci, o componenta naturală 
şi alta artificială. Echilibrul acestor componente este esenţial. 
Renuntarea la avantajele componentei artificiale poate diminua 
forţa euristică şi eleganța discursului ştiinţific, iar exacerbarea 
componentei artificiale, în dauna celei naturale, poate duce la o 
adevărată schizofrenie, la o sacrificare a semanticii, în avantajul 
unei sintaxe care pierde legătura cu realitatea. Secolul al XX- 
lea a adus o creştere a decalajului dintre limbajul ştiinţific şi 
cel cotidian, situaţie care i-a izolat tot mai mult pe oamenii de 
ştiinţă de restul societăţii. Mulţi intelectuali umaniști pentru 
care achiziţiile ştiinţei contemporane devin tot mai ininteligibile 
au reacţionat pentru a condamna ştiinţa modernă, acuzată că 
manipulează societatea şi transformă ştiinţa într-o formă de 
barbarie (G. Steiner, M. Henry). Nu s-a înţeles că noile limbaje 
artificiale, ca şi limbajele de programare la calculator sunt o 
înaltă formă de umanitate, că limbajul articulat este numai una 
dintre formele limbajului uman şi, de fapt, limbajele artificiale 
la care recurge ştiinţa actuală sunt, de cele mai multe ori, mai 
umane decât limbajul articulat, fiind exclusiv creaţii ale spiritului 
uman, în contrast cu limbajul articulat, rezultat în bună măsură 
al unei evoluţii biologice. 


Criza limbajului uman şi a semiozei umane 


Avem în vedere aici evoluţiile din ultima sută de ani, în 
legătura cu extinderea tot mai accentuată a razei de interes a 
ştiinţei de la universul macroscopic la universul infinitului 

mic şi la universul infinitului mare. Prin felul în care a apărut 
şi s-a dezvoltat, specia umană s-a aflat mereu în condiţiile 
universului macroscopic, întreaga sa existenţă psiho-somatică 
a fost determinată de această situaţie. Toate capacităţile sale 
biologice, psihice şi intelectuale au fost marcate de contextul 
macroscopic în care s-a format. Includerea, în raza de interes a 
cercetării, a unor zone aflate dincolo de universul macroscopic, 
ne-a luat prin surprindere. Limbajul uman, după cum observă 
Niels Bohr (a se vedea Favrholdt 1993), este proiectat, prin 
întreaga sa evoluţie, pentru a face faţă condiţiilor din universul 
macroscopic; el isi pierde forța de îndată ce îl folosim în 
studiul unor fenomene care au loc în afara lumii macroscopice. 
Compromisul la care recurgem în această situaţie este, în primul 
rând, de ordinul metaforei; nu al metaforei din retorică, ci al 
metaforei cognitive şi creatoare. Dar nu este aici vorba numai 
de criza limbajului uman, fie el natural sau artificial; este o 
criză a întregii semioze umane. Intră în discuţie numai teoria 
relativităţii, cosmogonia şi mecanica cuantică? Nu. Universul 
transfinitului nenumărabil, pe care ni l-a dezvăluit G. Cantor, 
pare a fi atins şi el de o criză similară, aşa cum rezultă din gravele 
fenomene de anticonstructivitate care par inevitabile atunci 
când ne apropiem de transfinit. Exemplele pot continua. Dar se 
poate spera că un antrenament îndelungat cu noile probleme să 
conducă la crearea unor competenţe umane noi. 


Paradoxuri ale limbajului 


Limbajul este implicat în paradoxuri care, dincolo de 
aspectul lor ludic şi amuzant, ascund fenomene profunde, de 
natură sintactică sau semantică. Paradoxul lui Berry se referă 
la exprimarea numerelor naturale. Să considerăm cel mai mic 
număr natural care poate fi exprimat doar cu mai multe semne 
decât în expresia de faţă. Se constată că s-au folosit 97 de semne 
(am numărat şi intervalele dintre cuvinte). Conflictul apare atunci 
când se compară lectura la nivelul limbajului-obiect cu lectura la 

nivel metatextual. Pe de o parte, numărul considerat este exprimat 
cu 97 de semne, pe de altă parte, exprimarea sa are nevoie de mai 
mult de 97 de semne. 

Paradoxul lui Richard se referă la clasificarea diferitelor 
proprietăţi posibile ale unui număr natural: a fi par, a fi impar, 
a fi prim, a fi divizibil la 5 etc. Să ordonăm lexicografic aceste 
proprietăți după lungimea expresiei lor, iar pentru aceeaşi 
lungime să procedăm în ordine lexicografică. Să numerotăm 
acum proprietăţile în ordinea lor astfel obţinută. Vom clasifica 
proprietăţile in discuţie în două categorii: categoria A a 
proprietăţilor care aparţin numărului de ordine asociat lor şi 
categoria B, a celor care nu sunt în categoria A. De exemplu, dacă 
proprietatea de a fi par e numerotată cu numărul 8 (care este şi 
el par), atunci proprietatea parităţii intră în categoria A; dacă 
proprietăţii de a fi prim i se asociază numărul 14 (care nu este 
prim), atunci această proprietate intră în categoria B. 

Să consideram acum proprietatea p a unui număr natural 
de a se afla în categoria B. Fiind vorba de o proprietate relativă 
la numere naturale, va trebui să se afle şi ea în lista de mai sus, 
deci va exista un număr natural n(p) asociat proprietăţii p. Apare 
întrebarea firească: este n(p) în categoria A sau în categoria B? 
Dacă este în categoria A, atunci n(p) are proprietatea p, care 
constă însă în a se afla în categoria B. Dacă este în categoria B, 
atunci n(p) nu are proprietatea p, deci nu are proprietatea de a 
se afla în categoria B, deci se află în categoria A. Contradictia de 
tip antinomic obţinută se explică prin faptul că s-au amestecat 
două niveluri de analiză; definiţia proprietăţii p presupune 
considerarea prealabilă a tuturor proprietăţilor posibile ale unui 
număr natural. Să mai amintim şi paradoxul mincinosului: Când 
afirm că „Eu mint“, spun adevărul sau mint? Nu mai intrăm în 
detalii, se ştie ce urmează: Dacă spun adevarul, atunci mint; 
dacă mint, atunci spun adevărul. Din nou s-au amestecat două 
niveluri de analiză. Dar limbajul natural are această flexibilitate 
care este şi o capcana. Am ales aceste trei exemple, deoarece ele 


LIMBAJUL ÎN DIFICULTATE 169 


sunt implicate în rezultate importante: paradoxul lui Berry este 
implicat în versiunea informaţională (Chaitin) a teoremei de 
incompletitudine a lui Godel; paradoxul lui Richard se regăseşte 
în numărătoarea Gódel, iar paradoxul mincinosului se află în 
inima demonstraţiei teoremei de incompletitudine a lui Gódel 
(sub forma „Acest enunţ nu poate fi demonstrat“). Ceea ce pare 
o simplă glumă de almanah, se dovedeşte a ascunde un lucru nu 
numai serios, ci şi profund. Să mai amintim că, pentru Bar-Hillel 
(1966), paradoxurile de mai sus nu funcţionează deoarece se referă 
la enunturi nesusceptibile de valori de adevăr. Dar nu toţi autorii 
sunt de acord cu acest argument. Problema rămâne deschisă. 

LIMBAJUL 
DETERMINARE OBIECTUALĂ ȘI FOND 


ANTEPREDICATIV 


Denisa BUTNARU 


ABSTRACT: In this article, our main purpose is to show how 
the language could be considered under its double function of 
allowing the institution of objectivity in a significative scheme, 
and of setting the background for the linguistic act. Its three 
plans (discussed by the linguist Eugenio Coseriu): universal 
(the plan of the intentional object), historical (the signifi- 
cate), and individual (the meaning which is to be analyzed in 
the discourse) represent an important point through which 
the analysis of language as knowledge and ontological back- 
ground could be launched. The logic of language underlines 
its antepredicative essence. This questions the changing of the 
significative schemes that are functioning in the language, its 
historicity and its intersubjective characteristics. 


Scurta introducere a temei abordate 


Problematica limbajului suscită în cadrul paradigmei 
fenomenologice numeroase controverse în ultimii ani, situaţie 
demonstrată de diferite cercetări în acest domeniu. Este 
favorizată din ce în ce mai mult o profundă orientare spre 
fenomenologia genetică. Rolul fenomenologiei genetice este 
cu atât mai important, cu cât nu implică numai zona analizei 
subiective propriu-zise. Ea se orientează şi spre analiza prezenţei 
intersubiective şi a ideii de mundaneitate. Totuşi, în acest context, 
un rol important este deţinut şi de vorbitor ca institutiv al actului 
lingvistic şi, deci, ca sursă a proceselor de obiectivare. Analiza 

limbajului din perspectivă fenomenologică cunoaşte o dublă 
orientare — cea genetică şi cea constitutivă, ambele perspective 
având un rol deosebit de important în recunoaşterea rolului 
subiectivitatii ca punct institutiv de semanticitate. 

În acest context, ceea ce ne propunem în prezenta expunere 
este de a pleda pentru teza conform căreia limbajul, în calitate 
de manifestare subiectivă, se prezintă în acelaşi timp nu numai 
ca produs al conştiinţei prin care obiectele prind „fire“ şi „trup“, 
ci mai ales ca rezultat al unei configurări intersubiective şi, de 
asemenea, ca fundament prin care subiectivitatea reuşeşte să 
aibă acces la lume. În aceste condiţii, limbajul prezintă un dublu 
aspect: pe de o parte, el este condiţionat de conştiinţa subiectivă 
şi de un mediu intersubiectiv, iar pe de altă parte, condiţionează 
relaţia acestora, între ele ca instanţe autonome, dar şi relaţia pe 
care fiecare dintre aceste două instante o intretin cu lumea în 
calitate de Lebenswelt. 

Abordarea care ne preocupa in special se incadreaza in pa- 
radigma lingvisticii integrale, promovată şi impusă de Eugenio 
Coşeriu. Pornind de la această paradigmă, am dori, în prezenta 
expunere, să realizăm analizarea succintă a unor termeni care ar 
putea să asigure joncţiunea cu fundalul fenomenologic. Printre 
ei, cei mai importanţi sunt determinarea obiectului prin limbaj 
(ce ţine în special de procesul de substantivare) şi logica limbaju- 
lui, în contextul în care aceasta se prezintă ca o metodă distinctă 
faţă de ceea ce se înţelege prin logica apofantică. Logica limbaju- 
lui implică o mobilitate de fundal, manifestată de esenţa însăşi 
a limbajului, ca fapt semantic primar, şi, deci, ca posibilitate de 
configurare a unor scheme semnificative care sunt chestionate de 
fiecare actualizare. Aceste scheme semnificative (care sunt con- 
figuratiile semantice de bază ale oricărui tip de obiectualitate/ 
eidos-uri lingvistice) au o importanţă deosebită în ceea ce ne pri- 
veşte, ele suprapunându-se în procesul de cunoaştere şi, implicit, 
de constituire a lumii, semnificatelor de limbă. Precizăm că, în 
perspectiva coşeriană, limbajul este o entitate ternar organizată, 
o structură cu precădere raportată la manifestarea lui sub forma 
actului lingvistic, adică a „vorbirii“ (parler). Aşadar, el implică 

un fundal universal al obiectelor la care avem toţi acces (obiectul 
intentional in sens husserlian) care este planul designatului, un 
plan istoric, ce confirma existenta semnificatelor de limba (sem- 
nificatele reprezintă substratul de istoricitate, de contextualitate 
al limbajului) şi un plan individual, ce caracterizează experienţa 
specifică fiecărui subiect, şi care nuanteaza limbajul cu o coor- 
donată a individualitatii în concretitudinea ei. Acest ultim palier 


este reprezentat de sens şi este actualizat ca discurs.! 


A. Determinare şi actualizare - rolul institutiv al 
actului lingvistic 


În ordinea ideilor menţionate mai sus, în momentul în care 
se realizează trecerea de la schemele potenţiale ca semnificate 
la activitatea lingvistică propriu-zisă sunt puse în practică o se- 
rie de operaţii prin care se încearcă, prin intermediul semnelor 
puse la dispoziţie de limbă, să se delimiteze o anumită referinţă, 


1 Cf. Eugenio COSERIU, „Le langage: diacriticon tes ousias“, in: Percevoir: 
monde et langage, Mardaga, Sprimont, 2001, p. 81: „În conţinutul 
exprimat si comunicat prin vorbire, trebuie sa se faca distinctia intre 
designare/designat, semnificat şi sens. Designarea/designatul reprezintă 
referinta la lucruri (stari, evenimente, procese) extralingvistice (sau mai 
bine spus, exterioare semnelor). Semnificatul este posibilitatea obiectiva 
a designarii in calitate de dat ce apartine semnelor unei limbi. Iar sensul 
reprezintă finalitatea fiecărui act de vorbire, este conţinutul propriu unui 
discurs ca atare (...). Astfel, constatarea, replica, răspunsul, întrebarea, 
obiectia, acordul, dezacordul, rugămintea etc. (...) sunt unităţi de sens (nu 
de semnificaţie)“. [„Dans le contenu «exprime» et «communiqué» par le 
«dire», il faut distinguer désignation, signifié et sens. La désignation est 
la référence aux «choses» («états de choses», «événements», «proces») 
extralinguistiques (ou mieux, extérieurs aux signes). Le signifié est la 
possibilité objective de designation en tant que donnée dans les signes d’une 
langue. Et le sens, c'est la finalité de chaque «dire», le contenu propre ă un 
discours en tant que tel (...). Ainsi, la constatation, la réplique, la réponse, 
la question, l'objection, l'accord, le désaccord, la priére, etc. (...) sont des 
unités de sens (non pas de «signification»)“]. 
Precizare:termeniidesignare/designat,semnificatie(lingvisticá)/semnificat 
sunt echivalenti in terminologia lingvisticii integrale (n.n., D.B). 

să se spună ceva despre un anumit lucru. La acest nivel se pro- 
duce determinarea? unei entităţi — ca ipseitate — prin procesul 
de actualizare, care accentuează faptul că există o relaţie nece- 
sară cu un fond virtual/posibil, ce poate fi solicitat continuu, în 
funcţie de diversele situaţii în care este antrenat subiectul. Aces- 
ta nu este confirmat ca fond, ca saber elocucional (competenţă 
elocutionala) decât în momentul în care este actualizat. Odată 
cu producerea actului lingvistic, ceea ce se recunoaşte în mate- 
rialitatea semnului este însă intenţia locutorului. 

Determinarea şi actualizarea? sunt, astfel, manifestări ale 
conştiinţei subiectului vorbitor, care devine mediul oricăror 
activităţi institutive/constitutive. Trecerea de la virtual la actual 
este operată pe acest fond intentional. Tocmai în momentul în 
care se realizează această operaţie este observabil şi modul în 


2 Procesul de determinare se realizează în strânsă legătură cu delimitarea 
şi circumscrierea unor cadre care susţin activitatea lingvistică la nivelul 
vorbirii. A se vedea „Determinacion y entorno“, în: Teoria del lenguaje 
y linguistica general, Editorial Gredos, Madrid, 1989, p. 291: „Acestei 
tehnici generale a vorbirii îi aparţin, mai exact, determinarea ca ansamblu 
de acte, şi cadrele, în calitate de instrumente circumstantiale ale activităţii 
lingvistice“. [,,A esa tecnica general del hablar pertencen, precisamente, 
la determinacion, como conjunto de operaciones, y los entornos, como 
instrumentos circunstanciales de la actividad lingüística"]. Iar pentru 
definirea procesului de determinare, ibid., p. 291. 

3 Ibid., p. 293: „Activitatea determinantă fundamentală — si in mod ideal 
primordială — e, fără îndoială, actualizarea. Numele pe care le contine 
el saber linguistico nu sunt actuale, ci virtuale; nu semnificám obiecte, ci 
«concepte». (...) Numai în vorbire un nume poate denota obiecte. Altfel 
spus, un nume luat în considerare, ar fi din punctul de vedere al activităţii 
lingvistice considerat întotdeauna numele unei esențe, al unui «a fi», sau 
al unei identități, care poate aparţine mai multor obiecte“. [„La operacion 
determinativa fundamentale — e idealmente primaria — es, sin duda, la 
actualizacion. Los nombres que integran el saber linguistico no son 
«actuales», sino «virtuales»; no significan «objetos» sino «conceptos». 
(...) Solamente en el hablar un nombre puede denotar objetos. Dicho de 
otro modo, un nombre considerado fuera de la actividad lingiiistica es 
siempre nombre de una «esencia», de un «ser», o de una identidad, que 
puede ser identidad perteneciente a varios objetos (...)“]. 

care funcţionează universalele lingvistice, prezenţa lor fiind 
confirmată tocmai prin intermediul conştiinţei locutorului. 
Vorbirea presupune în acest sens terenul la nivelul căruia se 
validează întreaga posibilitate constitutivă pe care o pune la 
dispoziţie limbajul, accentuând în acelaşi timp rolul individului 
în raport cu activitatea — ca tehnică — lingvistică. Esenţa care 
structurează orice obiectivitate şi care se manifestă în momentul 
denotării din vorbire, este confirmată în acelaşi timp la nivelul 
conştiinţei subiective — în sensul de confirmare a unei obiectivitati 
ce se opune conştiinţei — dar, în acelaşi timp, ea presupune şi 
legitimarea faptului particular de limbaj ca universalitate — ca 
mod de deschidere prin însăşi efectivitatea lui în vorbirea în 
care se formează.+ Determinarea confirmă această capacitate 
fundamentală a limbajului de a fi înainte de orice o modalitate 
de a viza originar obiectualitatea, pe care nu o epuizează — tocmai 
pentru că e un fapt al conştiinţei, pentru că e un fapt intentional si 
implică, în acelaşi timp, legile gândirii şi ale cunoasterii.5 


4 Ibid., pp. 294 -295, nota 25: „(...) în realitate, ceea ce se actualizează nu 
este «elementul actualizator’, ci intenţia semnificativă a vorbitorului: 
actualizatorul manifestă numai în mod concret actualizarea“. [,(...) en 
realidad, quien «actualiza» no es el «actualizador», sino la intencion 
significativa del hablante (s.n, D.B.): el actualizador solo manifesta 
materialmente la actualizacion. (...)“]. 

5 Cf. Edmund HUSSERL apud Maurice MERLEAU-PONTY, „Sur la 
phenomenologie du langage“, în: Signes, Gallimard, Paris, 1960, p. 137, 
nota 1: „Aceasta însă [părerea exprimată (Meinung)] nu se află în afara 
cuvintelor; vorbind, noi realizăm pe parcurs o interioritate, care se 
contopeste în cuvinte, si care se insufleteste simultan în acestea. Împlinirea 
acestui act de «insufletire» (Beseelung) rezultă din faptul că întreaga vorbire 
şi cuvintele «intrupeazá», în acelaşi timp, o părere (Meinung) şi o poartă 
în ele incarnata (verleiblicht) ca sens“. [,,Diese aber (sc.: die Meinung) 
liegt nicht äusserlich neben den Worten; sondern redend vollziehen 
wir fortlaufend ein inneres, sich mit den Worten verschmelzendes, sie 
gleichsam beseelendes Meinen. Der Erfolg dieser Beseelung ist, dass die 
Worte und die ganzen Reden in sich eine Meinung gleichsam verleiblichen 
und verleiblicht in sich als Sinn tragen“]. 

Ceea ce necesită o precizare fundamentală în cazul actualizării 
este faptul că numai un semnificat de limbă poate fi actualizat, şi nu 
un concept, conceptul neidentificându-se cu obiectul. Semnificatul 
implică această relaţie de actualizare a unui obiect. Tocmai pentru 
că se defineşte printr-o coordonată a semanticitatii, semnificatul 
presupune această mobilitate în raport cu realitatea desemnată; 
în cazul conceptelor nu există această posibilitate a actualizării, 
deoarece ele sunt numai virtuale. Relaţia conceptului cu ceea 
ce se actualizează se observa la nivelul denotárii. În momentul 
actualizării se presupune tocmai sensul obiectiv (obiectivitatea) 
intenţiei locutorului, care, pentru a se detaşa mai bine fata de fondul 
esenței” care o sustine, necesită o serie de operaţii complementare 
specifice cum ar fi individualizarea, localizarea şi cuantificarea. 
Aceste trei tipuri de operaţii sunt procese diferite de actualizare si 
pot fi analizate în legătură cu aceasta. 

În urma actualizării, circumscrierea obiectului poate 
continua prin intermediul unor noi determinări. Un exemplu 
în această privinţă îl constituie orientarea denotării la nivelul 
semnificației obiective către un grup real de entităţi particulare, 
entităţile denotate având valoare de exemple pentru o anumită 
clasă sau un anumit tip. Această modalitate de specificare 
6 Cf. „Determinacion y entorno“, p. 296. 

7 Considerăm că este necesar să menţionăm la acest nivel al analizei 
conceptele de esență semnificativă şi de esenţă intentionalá din teoria 
husserliană, care susţin orice act intentional. In cazul actului lingvistic 
va fi chiar mai concludentă prezenţa acestor concepte, deoarece el nu 
poate fi considerat decât in strictă relaţie cu aceste două tipuri de esențe, 
ale căror actualizări se dovedeşte a fi. Complementară ar fi la acest nivel 
caracteristica limbajului ca logos semantikos, care, în calitate de atribut 
primordial al acestuia, include cele două tipuri de esenţă — limbajul este 
prin excelenţă semanticitate şi intentionalitate. 

Pentru detalii asupra celor două tipuri de esenţă a se consulta: Edmund 
HUSSERL, Recherches Logiques, tome II, tradus în franceză de Hubert 


ELIE, Lothar KELKEL şi René SCHERER, PUF, Paris, 1972, mai ales 
Cinquieme Recherche. 

poartă numele de discriminare.? La rândul ei, aceasta suportă 
mai multe operaţii: cuantificarea (presupune numărarea, 
numărul, ce caracterizează entitatea), selectarea (aceasta este 
o discriminare reală şi externă, separarea sau opoziţia între 
obiectele denotate şi restul clasei lor), situarea (presupune 
legătura dintre obiectele denotate şi persoanele implicate în 
discurs, şi anume proprietăţi de natură spatio-temporala) şi 
localizarea. Localizarea presupune legătura cu o circumstanta 
real determinată si se impune ca faza cea mai complexă 
din procesul de determinare care începe cu actualizarea.’ 
Actualizarea, însă, nu limitează posibilităţile designative ale 
semnului, ci pur şi simplu inlesneste procesul de particularizare 
care se realizează între desemnarea potenţială şi cea concretă. 
Există totuşi o altă operaţie care impune limitarea denotării, în 
sensul de orientare a referintei — de exemplu a-i indica explicit 
globalitatea — „toată cartea“, operaţie care poartă numele de 
delimitare. Elementele care impun delimitarea sunt adjective, 
apozitii. În plus, delimitarea are şi ea momente distincte, cum 
ar fi explicarea, specializarea şi specificarea, ultima dintre ele 
fiind informativă şi identificativă. 

Pentru a reveni la ceea ce presupune determinarea, trebuie 
să accentuăm tocmai caracteristica acesteia de a circumscrie 
faptele de limbă actuale şi particulare în procesul prin care ele 
trec dintr-o sferă virtuală într-una efectivă, adică cu mijloacele 


8 Cf. „Determinacion y entorno“, art. cit., p. 297. 

9 Ibid. p. 303: „Funcţiile determinative până aici menţionate, pot fi, 
în consecinţă, ordonate în seria: actualizare - cuantificare - selecție 
(individuare) - situationare (localizare) (...) Se poate spune că prima 
nu implică pe nici una dintre celelalte, în timp ce ultima le implică pe 
anterioarele. Actualizarea este funcţia determinativă cea mai simplă; 
localizarea, cea mai complexă“. [,,Las funciones determinativas hasta aqui 
sefialadas pueden por consiguiente, ordenarse en la serie: actualizacion 
— cuantificacion — seleccion (individuacion) — situacion (localizacion) 
(...). Es decir, que la primera no implica a ninguna de las otras, mientras 
que la ultima implica a las tres anteriores. La actualizacion es la funcion 
determinativa mas simple; la localizacion, la mas compleja“]. 


178 DENISA BUTNARU 


limbii trec din planul acesteia in vorbire.? Determinarea 
presupune în același timp si o afectare la nivelul cunoaşterii 
lucrurilor — ea se realizează plecând de la acea cunoaştere de 
fundal a lumii, dar, tocmai cu elementele puse la dispoziţie 
de către aceasta, ea poate furniza noi structuri, în acest sens 
confirmând proprietatea creativităţii limbajului. Vorbirea 
implică faptul de a spune lucruri noi cu ajutorul limbii, însă, la 
acest nivel, trebuie să se tina cont şi de prezenţa contextelor şi a 
cadrelor în care se efectuează vorbirea. Contextele şi cadrele pot 
ajuta la determinare, în sensul că-i pot confirma veridicitatea." 

Contextul vorbirii presupune orice realitate care poate să 
confirme un semn, un act verbal sau un discurs, ca prezenţă 
fizică, ca şi cunoaştere a interlocutorilor şi ca activitate. Deci, 
contextul presupune de fapt o interacţiune între mai multi factori 
care se manifestă în acelaşi timp şi care au fiecare un anumit 
aport în procesul determinării. La rândul lui, contextul cunoaşte 


10 Ibid.,p.308: „Cu alte cuvinte, determinarea asigură pur şi simplu instituirea 
limbii: integrarea lingvistică care se realizează între o cunoaştere lingvistică 
actuală şi o competenţă (saber) anterioară“. [„En otros terminos, la 
determinacion asegura simplemente el empleo de la lengua: la integracion 
linguistica entre un conocer actual y un saber anterior“]. Se are in vedere 
aceastá relatie de actualizare (de determinare dintr-o directie virtualá 
cátre o directie individualá, particulará) la nivelul limbii, relatia dintre 
planul sistemului functional si planul normei de realizare. Determinarea 
depinde într-o anumită măsură de această normă de realizare la nivelul 
limbii, care poate fi «particularizată» mai mult în anumite circumstanţe şi, 
în consecinţă, poate fi recunoscută în ea ca atare. A se vedea Gramatica, 
semantica, universales, Editorial Gredos, Madrid, 1987, p. 33: „În limbile 
istorice [în schimb], se poate (şi trebuie) distinge planul sistemului 
funcţional, care este în acelaşi timp sistem al posibilităţilor, şi planul 
de sistem“. [„En las lenguas historicas, [en cambio], pueden (y deben) 
distinguirse el plano del sistema funcional, que es al mismo tiempo sistema 
de posibilidades, y el plano de la norma de realizacion, que representa una 
seleccion dentro de las posibilidades ofrecidas por el sistema“]. 

11 Ibid., p. 309. A se vedea si conceptul de regiune complementar acestor 
distinctii de cadru si context, care presupune spatiul sistemelor de 
semnificare in care functioneazá un semn (p. 311). 

o tipologie specifică: context idiomatic — care presupune limba 
în care se realizează vorbirea; context verbal — care se referă 
la discursul propriu-zis; context extraverbal — el implică toate 
circumstanţele care nu ţin de activitatea efectivă a limbajului 
şi poate constitui o cunoaştere deja achiziționată de vorbitori. 
Contextul extraverbal are şi el diferite subtipuri: context fizic, 
empiric (starea de lucruri)”, natural, practic, istoric si cultural. 
Contextul are astfel o circumscriere mult mai extinsă decât în 
cazul abordării din pragmatică, unde el este înţeles numai în 
calitate de context fizic şi practic. 

Dacă luăm în considerare universul discursului — deoarece 
vorbirea, în funcţionalitatea ei cea mai pregnantă, se manifestă 
la acest nivel —, acesta se prezintă în calitate de sistem universal 
de semnificaţii care determină sensul discursului; el nu ar fi însă 
efectiv dacă nu am lua în considerare încă o caracteristică ce 
tine de vorbitor, şi anume relaţia cu un fond de structurare a 
acestor semnificaţii, cu nişte operaţii care ţin de logica actului 
de limbaj ca actualizare, ca „vorbire“ (parler). 


B. Logica actualizării semnificative în vorbire şi 
logica limbajului 


Există cu privire la acest subiect o distincţie ce trebuie 
menţionată, în sensul că la nivelul vorbirii există două tipuri de 
logică ce pot fi luate în considerare: o logică generală (Logica 
1a), ca ansamblu de principii şi moduri formale ale gândirii, 


12 Asevedea,pentru o abordare comparativă cu filozofia limbajului, conceptul 
de stare de lucruri la Ludwig WITTGENSTEIN, aşa cum îl discută acesta 
în Tractatus logico-philosophicus, trad. rom. de Mircea Dumitru şi Mircea 
Flonta, Humanitas, Bucureşti, 2001. Menţionăm faptul ca Eugen Coseriu 
se plasează pe o poziţie opusă abordării din filozofia analitică, mai ales în 
felul în care a fost ea receptată în mediul anglo-saxon, plecând de la textele 
lui Wittgenstein. Pentru detalii a se vedea Eugen COSERIU, „Alterität“, 
în: E. COSERIU, Die Sachen sagen wie sie sind, Ginter Narr Verlag, 
Tiibingen, 1997, şi „Introduction“ al lui Jean-Pierre DURAFOUR, în: 
Percevoir: monde et langage, op. cit. 

şi o logică particulară (Logica 1b), ce se referă la realitate în 
obiectivitatea ei, adică există şi în cazul acesteia un ansamblu 
de principii şi de moduri formale ale gândirii, numai că ele 
sunt raportate la nivelul gândirii rationale sau obiectuale.'3 
Însă ambele tipuri de logică presupun o serie de norme prin 
care realitatea este structurată la nivelul gândirii într-un mod 
coerent. În relationarea cu normele vorbirii se pune, în primul 
rând, problema logicii generale, deoarece aceasta se situează 
la nivelul cel mai înalt al generalitatii şi, în funcţie de ea, se 
realizează si actualizările care au loc la nivelul actului lingvistic. 
Ea reprezintă numai primul palier care asigură determinarea, 
aceasta având, după cum am văzut, mai multe articulări. 

Ceea ce însă nu trebuie omis în discutarea acestor trăsături 
este tocmai relaţia cu un alt tip de logică, logica în calitate de 
disciplină care studiază normele în conformitate cu care se 
formează un discurs si care, în accepțiunea coşeriană, este 
numită logică apofantică. Această logică nu se ocupă de faptele 
lingvistice, ci este un domeniu secundar în raport cu acestea.'4 
Faptele lingvistice se raportează la logică în calitate de structură 
generală a gândirii, iar, în privinţa vorbirii, logica deţine un 
rol important mai ales în problema desemnării. De fapt, logica 
generală se poate raporta numai la două dintre planurile 
limbajului, şi anume la planul universal şi la planul discursului 
(sensului); în privinţa limbii, din acest punct de vedere, nu se 


13 Cf. Gramatica, semantica, universales, op. cit., p. 16. 

14 Ibid., p. 17: „(...) în logică nu este vorba de discurs ca fapt de limba, ci (...) de 
relaţia dintre gândire şi expresia lingvistică”. [,,(...) en la logica no se trata 
del discurso considerado como hecho de lenguaje, sino del pensamiento 
(...) de la relacion entre el pensamiento y la expression linguistica.“] şi p. 
34: „(...) actele de vorbire corespunzătoare limbajelor logice se bazează (...) 
numai pe sistemele pe care ele (actele) le realizează, în timp ce actele de 
vorbire corespunzătoare limbilor istorice se fundamentează pe cunoaşterea 
«lucrurilor» extralingvistice“. [,,(...) los actos de hablar correspondientes 
a los lenguajes logicos se basan (...) solo en los sistemas que realizan, 
mientras que los actos de hablar correspondientes a las lenguas historicas 
se fundan tambien en el conocimento de las «cosas» extralinguisticas“]. 

poate stabili o relaţie de determinare, limba fiind în permanenţă 
sub incidenţa istoriei.'5 Astfel, la nivelul vorbirii şi al discursului, 
logica devine observabilă, deoarece discursul urmează de obicei 
legile gândirii în general, ale vorbirii în general, asta dacă nu 
există o suspendare a acestor norme în mod intenţionat, în 
sensul de suspendare a coerentei care este realizată în limbaj. 
Această coerenţă poate fi ignorată la nivelul designatului, dar 
se va păstra o altă coerenţă la un alt nivel, acela al semnificației. 
Făcând parte din realitatea exterioară limbajului, desemnatul 
este doar un punct de sprijin pe care se construiește actul 
lingvistic, dar ceea ce este structurant, de fapt, pentru acesta 
este semnificaţia, iar ca finalitate la nivel discursiv, sensul. În 
acest caz, tocmai coerenţa la nivel semantic este importantă 
deoarece ea reprezintă de fapt adevărata structură a actului 
lingvistic şi, în consecinţă, semnificatele care sunt identificate la 
nivelul posibilităţilor limbii confirmă o structură care depăşeşte 
continuu nivelul logicii.'é 


15 Ibid., p. 23: „(...) în calitate de pură virtualitate, o limbă nu este o gândire 
lingvistică în act, ci produs istoric şi, în acelaşi timp, instrument al gândirii 
lingvistice. (...) motivarea însăşi a limbilor nu este logică, ci numai istorică: 
limbile sunt motivate în structurile lor materiale şi funcţionale exclusiv de 
faptul ca sunt date istoric“. [,,(...) en cuanto pura virtualidad, una lengua 
no es pensamiento linguistico en acto, sino producto istorico y al mismo 
tiempo, instrumento del pensamiento linguistico. (...) porque la motivacion 
misma de las lenguas no es logica, sino solo historica: las lenguas son 
motivadas en sus estructuras materiales y funcionales exclusivamente por 
el hecho de que estan dadas historicamente*]. 

16 Ibid., pp. 37-38: „Discursul — fiind un act, o serie de acte ale vorbirii — 
urmeazá, in principiu, normele universale de coerentá ale vorbirii in 
general, cu exceptia cazurilor in care aceste norme ar fi suspendate in limba 
în care discursul însuşi se realizează“. [„El discurso — siendo un acto o una 
serie de actos de hablar — sigue, en principio, las normas universales 'de 
coherencia' del hablar en general, salvo en los casos en que estas normas 
estan suspendidas por la lengua en la que el discurso mismo se realiza.“] 
Si p. 39: „(...) finalitatea particulară a discursului depăşeşte normele 
competenţei elocutionale (saber elocucional), (...) adică (...) incoerenta 
la nivelul desemnării e anulată pentru o coerenţă la un alt nivel“. [„(...) 

C. Suspendarea normelor de „coerenţă“ discursivă 


şi consecinţele acesteia pentru distincţia dintre 
logica apofantică şi logica limbajului 


În privinţa suspendării normelor de „coerenţă“ la nivel 
discursiv există trei cazuri. Unul dintre ele este suspendarea 
metaforică, care funcţionează, de exemplu, la nivelul poeziei. 
În acest caz, semnificatele de limbă sunt semnificante simbolice 
la nivelul sensului discursului/textului şi, tocmai pentru 
faptul că aceste semnificate la nivelul textului sunt semnificate 
textuale şi nu semnificate ale limbii, există coerenţă. Ele au o 
configuraţie coerentă în privinţa sensul textului, nu însă şi în 
ceea ce priveşte nivelul desemnării si al limbii. Cel de-al doilea 
tip de suspendare a coerentei normelor logicii este suspendarea 
metalingvistică. Ea se referă la un discurs absurd care este citat 
într-un alt discurs, adică ţine de o realitate desemnată, care este 
absurdă. Coerenta la nivelul desemnării, care se păstrează în 
acest caz, presupune ca realitatea despre care se discută să fie 
considerată în continuare ca absurdă, să i se păstreze această 
caracteristică de a fi absurdä.'® Ultimul tip de suspendare a 


la finalidad particular del discurso prevalece sobre las normas del saber 
elocucional (...) es decir (...) que la incoherencia al nivel de la designacion 
queda anulada por una coherencia a otro nivel*]. 

17 Ibid., pp. 39-40: „Dar aceşti semnificati (textuali, n.n.) si designatele lor 
sunt, la rândul lor, semnificati simbolici la nivelul sensului textului; şi 
la acest nivel semnificaţii respectivi nu sunt în nici un fel contradictorii, 
deoarece aceşti semnificati textuali nu sunt semnificati ai limbii (gri, verde, 
auriu) — instituiti în calitate de simpli semnificanti —, ci «simbolizanti» 
(simbolizados) pentru aceşti semnificati de limba“. [,,Pero estos significados 
(textuali, n.n.) y sus designata son, a su vez, significantes simbolicos 
a nivel del sentido del texto ; y a este nivel sus «significados’ no son de 
ningun modo contradictorios, puesto que estos «significados de texto» no 
son los significados de lengua («gris», «verde», «dorado») — empleados 
como simples significantes — sino los simbolizados por estos significados 
de lengua*]. 

18 Ibid., p. 40: „(...) coerenţa designativa a discursului metalingvistic cere 
ca «realitatea’ de care se vorbeşte (=discursul citat) să fie prezentată asa 

coerentei normelor presupune suspendarea extravagantă, 
aceasta referindu-se la o suspendare intentionalá a normelor. 
Ea se produce deoarece orice sens metaforic implică exprimarea 
absurdă. Absurdul din punct de vedere lingvistic poate fi gândit, 
pe când, din punctul de vedere al logicii apofantice, el este exclus 
din principiu. Faptul că există coerenţă între expresie şi gândire 
determină ca absurdul să fie acceptat la acest nivel; în logică, în 
schimb, se cere acordul gândirii cu obiectul.!? 

Având în vedere că limbajul este constitutiv pentru 
obiectivitate, în sensul de investire semantică, obiectul realizat 
în limbaj poate sau nu să existe în realitatea exterioară. Obiectul 
în lingvistică nu este identificat cu designatul, cum se întâmplă 
în cazul logicii apofantice, ci este o constituire a conştiinţei 
vorbitorului. El are astfel o structură recognoscibilă numai in 
limbaj, la nivelul posibilităţii pe care limbajul o deţine ca forţă 
creativă de obiectitate. Din această cauză distincţia dintre 
obiect existent şi obiect intentional nu este aplicabilă la nivel 
lingvistic; limbajul este in structura lui intentional, deci deţine 
posibilitatea de a investi noematic şi noetic, fiind realizarea 


cum este data, si anume cu caracterul său absurd”. [,(...) la coherencia 
designativa del discurso metalinguistico exige que la «realidad» de la que 
habla (=el discurso citado) sea presentada tal como se da, es decir, con su 
caracter absurdo“]. 

19 Ibid., p. 41: „Unica diferenţă dintre lingvist şi logician, din acest punct de 
vedere, este că lingvistul admite şi suspendarea extravagantă: deoarece 
absurdul poate fi «gândit», el poate fi de asemenea şi exprimat; şi lingvistul 
acceptă întotdeauna acest lucru atunci când există coerenţă între gândirea 
absurdă şi exprimarea ei. Lingvistul, în calitate de lingvist, nu pretinde 
coerenţa dintre gândire şi obiectul ei, ci coerenţa dintre expresie şi gândire“. 
[„La unica diferencia entre el linguista y el logico, desde este punto de 
vista, es que el linguista admite tambien la suspension «extravagante»: 
puesto que lo absurdo es pensable, es tambien expresable; y el linguista lo 
acepta siempre y cuando haya coherencia entre el pensamiento absurdo 
y su expression. El linguista, en cuanto linguista, no exige la coherencia 
del pensamiento con su objeto, sino la coherencia de la expresion con el 
pensamiento“]. 

unei conştiinţe individuale, obiectualitatea pe care o creează cu 

mijloacele proprii expresivitatii. 

În limbajele logice serămâne numai la relaţia desemnării, deci 
ceea ce este pus în evidenţă este planul exterior al obiectivitatii, 
şi nu cel interior. Ele sunt construite pe o logică a vorbitorului/a 
gândirii care fundamentează orice instituire inteligibilă, dar nu 
sunt confirmate decât în planul discursiv.?? In discurs se poate 
realiza o relaţie directă între limbaj şi logica apofantică, adică, 
fiind cazuri particulare ale limbajului în general, limbajele 
logice pot fi considerate în calitate de terminologie. Această 
consideraţie presupune tocmai faptul că poate exista coincidenţă 
între semnificat şi designat.” In ceea ce priveşte discursul, pentru 
realizarea acestei relaţii dintre semnificat şi designat, trebuie 
să se ţină cont de o serie de restricţii. Anume, este necesar un 
discurs asertiv pentru a se putea atribui valorile de adevărat sau 
fals în calitatea lor de criterii funcţionale. În plus, este necesar 
ca universul discursului să fie obiectual, adică să presupună o 
realitate care este deja dată, care nu mai este nechestionată, 
nu o realitate care se formează în discurs. Deja la acest nivel 
se pune problema unei logici a limbajului, după cum am văzut, 
adică a unui anumit tip de coerenţă a normelor valabile doar în 
limbajul în sine şi nu la nivel de logică apofantică. 

20 Ibid., p. 20: „(...) vorbirea este determinată din punctul de vedere al logicii 
în general (Logica 1a) şi indeterminată în raport cu logica apofantică; 
limba este indeterminată din ambele puncte de vedere; si discursul este 
determinat în raport cu logica generală şi poate fi de asemenea determinat 
şi în raport cu cea apofantică“. [„(...) el hablar es determinado en relacion 
con la «logica general» (Logica 1a) e indeterminado en relacion con la 
logica apofantica; la lengua es indeterminada desde los dos punto de vista; 
y el discurso es determinado en relacion con la logica general y puede serlo 
tambien desde el punto de vista apofantico“]. 

21 Ibid., p. 35: „(...) vocabularul limbajelor logice deţine exact acelaşi 
rol pe care terminologiile îl deţin în limbile istorice“. [“(...) el lexico de 


los lenguajes logicos tiene exactamante el «status» que en las lenguas 
historicas tiennen las terminologias“]. 

Discursul logic este circumscris de norme ale expresivitatii. 
El nu implică şi cunoaşterea generală a lucrurilor sau referinţa 
la situaţie, aşa cum se întâmplă în cazul discursurilor care sunt 
realizate în limbile naturale. Structura lui este clar circumscrisä 
de axa adevărat/fals şi el nu poate fi un mediu prin intermediul 
căruia se constituie sau se presupune o realitate.?? La aceste 
diferențieri se mai poate adăuga şi timpul discursului care diferă 
în cele două cazuri: pentru discursul logic este vorba deun prezent 
imuabil — acum —, pe când la nivelul faptelor de limbă, chiar dacă 
este exprimat prezentul, acesta poate include şi alte posibilităţi 
de determinare. Am putea spune, într-un limbaj fenomenologic, 
că este vorba despre o actualizare care nu este complet realizată 
şi, în virtutea acestui „rest“ care rămâne în limbaj, apare o zonă 
de invizibilitate. Aceasta nu presupune neapărat o excludere a 
posibilităţilor ce nu sunt „vizibile“, ci mai degrabă le confirmă.” 
Acest fond invizibil marchează o structură de fond a limbii, 


22 Ibid., p. 42: ,(...) discursul apofantic adecvat este transmis numai prin 
intermediul sistemului de exprimare, căruia el îi corespunde, în timp ce 
discursurile asertive din limbajele naturale utilizează în acelaşi timp referinţa 
implicită la situaţie şi la lucrurile care se presupun cunoscute, şi sunt, în 
privinţa ei, esenţial eliptice, din punctul de vedere al unei verbalizări totale 
al acelor conţinuturi pe care ele le exprimă fără nici un fel de restricţie“. 
[„(...) el discurso apofantico adecuado «habla’ unicamente por medio del 
sistema de expression al que corresponde, mientras que los discursos 
asertivos en lenguaje «natural» utilizan al mismo tiempo la referencia 
implicita a la situacion y a las cosas que se suponen conocidas y son, por ello, 
esencialmente «elipticos», desde el punto de vista dela posible verbalizacion 
total de aquellos contenidos a los que, sin embargo, expresan" ]. 

23 Problema invizibilitátii în fenomenologie este detaliat circumscrisă de 
Maurice MERLEAU-PONTY. A se vedea în această ordine de idei, Le 
visible et l'invisible, Paris, Gallimard, 1964. Aici el încearcă răsturnarea 
conştiinţei de pe poziţia institutiva a lumii — accepțiunea husserlianá — 
punând în locul acesteia forța limbajului care este văzut în calitate de 
fundament (Stiftung) al oricărei obiectivitati şi care se află la dispoziţia 
vorbitorului. A se vedea şi menţiunea pe care COSERIU o face în raport 
cu Merleau-Ponty în Sincronie, diacronie şi istorie, versiune în limba 
română de Nicolae Saramandu, Editura Enciclopedică, Bucureşti, 1997, 
mai ales Capitolul III. 

care este cea determinată de existenţa semnificatelor, şi care se 
confirmă ca fond pre-logic. El susţine orice realizare la nivelul 
vorbirii, inclusiv pe aceea a logicii limbajului. Tocmai datorită 
faptului că enunturile sunt organizate de o structură lingvistic 
funcţională, ar trebui să se ţină seama de faptul că, în momentul 
actualizării, ele implică noi posibilităţi şi nu pot fi reduse cu 
stricteţe la o abordare vericonditionalä.°* 


D. Logica limbajului ca logică antepredicativă 


Continuând conceptualizarea mai sus expusă, se poate con- 
sidera că limbile nu pot fi niciodată reduse la structuri fixe, de- 
oarece ele sunt sisteme istorice, istoricitatea fiind una dintre 
proprietăţile acestora. În consecinţă, faptele lingvistice trebu- 
ie considerate şi ele din punctul de vedere al unei transformări 
continue. Logica limbajului presupune un acord cu legile gene- 
rale ale gândirii — am putea vorbi de o logică „intuitivă“, de care 


Pentru problematica prezentului invocată la nivelul faptului de limbaj ca 
extensie a prezentului şi o eventuală filiatie cu teoriile lui Merleau-Ponty, 
a se vedea articolul lui Leonard LAWLOR, „Essence and Language“, în: 
Studia Phaenomenologica, Romanian Journal for Phenomenology, III, 
3-4, 2003, pp. 155-162; mai ales p. 157: „(...) acest prezent «desemnează 
o prezenţă care este mai bogată decât ceea ce ea lasă să fie văzut»; este un 
«prezent profund», un prezent care include trecutul, şi care include astfel, 
simultan, un fel de negatie sau de lipsă“. [,,(...) (this) present «designates 
a presence that is richer than what is visible of it», a «deep present», a 
present that includes the past, and therefore that includes, simultaneously 
some sort of negation or lack“]. 

24 Cf., Gramatica, semantica, universales, op. cit., p. 44: „În cele din urmă, 
ca fapt de limbă, un enunţ asertiv nu este o asertiune determinată, ci pur 
şi simplu posibilitatea a diferite alte enunturi, inclusiv enunturi logic 
diferite“. [„En efecto, como hecho de lengua, una oracion asertiva no es 
una asercion determinada, sino solo la posibilidad de varias aserciones 
e incluso de aserciones logicamente diferentes“]. Şi p. 45: „(...) enunţul 
asertiv este un fapt de limbă formal: este un enunţ care neagă sau afirmă 
ceva în mod formal”. [,(...) la oracion asertiva es un hecho formal de 
lengua: es una oracion que formalmente afirma o niega“]. 

vorbitorul dispune în limbă si pe care o aplică inconştient; ea 
presupune o cunoaştere a lucrurilor la nivel general care nu se 
plasează nici la nivel de credinţă şi nici la nivelul rigurozitatii 
ştiinţifice. 

Tocmai din acest punct de vedere, logica apofantică, în cali- 
tate de discurs „terminologic“ nu poate fi congruentă cu logica 
limbajului. Aplicând logica apofantică la faptele de limbaj, con- 
siderăm analiza dintr-un punct de vedere exterior obiectului de 
studiu şi nu din interiorul lui. Limbajul trebuie considerat mai 
ales din punctul de vedere al creativităţii lui — caracteristică ob- 
servabilă cel mai bine la nivelul vorbirii — si, implicit, al functio- 
nalitátii semnificatelor. Însă o logică a semnificatelor ar implica 
o metodologie particulará si ar accentua interesul pe care trebu- 
ie să-l acordăm fondului semantic al limbii si limbii ca sistem de 
semnificare şi nu de desemnare.”° 

Structura logică sesizabilă la nivelul discursului este 
considerată ca fiind dependentă de o structură mult mai adâncă, 
de un fond antepredicativ. Ea nu trebuie confundată cu structura 
profundă din gramatica generativ-transformationala — aceasta 
structură fiind aceea care permite ca, în momentul actualizării, 
actul lingvistic să îşi păstreze o anumită zonă de „invizibilitate“, de 
posibilă resemantizare în funcţie de eventualele cerinţe expresive 
pe care le-ar putea manifesta vorbitorul. Logica limbajului 
este, în acest sens, o logică ce favorizează o continuă înscriere a 
obiectului, o nouă investire valorică si, în acelaşi timp, chiar o nouă 
semantizare a acestuia, având în vedere tocmai faptul că fiecare 
act lingvistic este individual, iar obiectul, ca designat, poate fi 
constituit şi instituit lingvistic prin modalităţi semantice diferite. 
25 Ibid., p. 47: ,(...) limbile sunt sisteme de semnificare, nu sisteme de 

desemnare; (...) limbile istorice se consideră ca limbaje pur designative 

şi se confundă planul limbii cu planul discursului, şi conţinutul lingvistic 
cu cel logic“. [,,(...) las lenguas son sistemas de significacion, no sistemas 
de designacion; (...) las lenguas historicas se consideran como lenguajes 


puramente designativos y se confunden el plano de la lengua y el plano del 
discurso, el contenido linguistico y el contenido logico“]. 

La acest nivel, fondul antepredicativ — ce presupune anularea 
oricăror distincţii între adevărat şi fals — nu este functional. 
Functionalitatea ar trebui înţeleasă în sensul de aplicabilitate şi 
de actualizare a semnificatelor de limbă. Ea e o proprietate care 
caracterizează actul lingvistic, în care poate fi recunoscută şi 
logica apofantică (dar doar în calitate de tip al logicii în general), 
ea prezentându-se ca discurs specific, care se justifică în raport cu 
aceasta şi nu în calitate de proprietate în sine a actului lingvistic. 


În loc de concluzie 


Ca urmare a acestor interogatii putem spune că problema- 
tica limbajului provoacă extrem de mult paradigma fenomeno- 
logică si deschide numeroase direcţii de reevaluare a raportului 
constituire/instituire a obiectivitatii, al rolului pe care subiec- 
tivitatea îl deţine în această poziţie, şi mai ales, a dependenţei 
acestei subiectivitati de relaţia cu mediul intersubiectiv. Din- 
colo de capacităţile de determinare — care înseamnă simultan 
cunoaştere si recunoaştere a unei configurații semnificative — 
limbajul permite abordarea combinată a unor teme fenomeno- 
logice. Tocmai în virtutea acestor posibilităţi el se poate impune 
ca un domeniu de analiză, care să lanseze noi direcţii în legătură 
cu statutul subiectivitatii şi al procesului intentional prin care 
această subiectivitate realizează schematizarea semnificativă. 

PRACTICI ALE TĂCERII 


Valentin CIOVEIE 


ABSTRACT: This short essay speaks about the essential silence 
(that means „originary“ in the Heideggerian sense) of the hu- 
man being. The common way of existing of our being is dis- 
coursive. I do not mean discoursiveness at one level or another 
of human being, but in our entire being we manifest ourselves 
as discourse in different forms: physical, dispositional, affec- 
tive, intellectual, imaginative. In the main religious traditions 
of the world there are a lot of techniques of transcending this 
discoursive modality of being in order to get into the essential 
silence as the most originar way of being of man. The essay 
describes some of these techniques at the level of: a) the body; 
b) the rational capacity; c) the affective-dispositional capacity; 
d) the spirit (gr. „nous“). I will conclude my reflections with 
a special type of experience which is called in theology „anti- 
nomic apophatism“, in which discoursiveness and silence are 
no more dichotomically opposed. 


1. Introducere 


Fiinţa umană se află permanent într-o continuă mișcare: ne 
mişcăm părţile corpului pentru a ne deplasa sau pentru a ne 
face intelesi gesticuland, ne mişcăm întregul fiinţei călătorind 
cu tot felul de speranţe în privinţa telului, avem euforii afective, 
pulsiuni instinctuale, suntem permanent inteligenţi si discursivi. 
Pe scurt, suntem incapabili să ne liniştim, să tăcem, să devenim 
imobili. Ne îndoim chiar că acest lucru ar avea vreo valoare, 
apreciem mai mult fluviul lui Heraclit decât regimul ontologic 
parmenidian. În același timp, această permanentă mișcare 
browniană ne istoveşte, ne poartă rapid pe panta unui proces de 

dezagregare interioară şi exterioară. Cine dintre noi nu a făcut 
experienţa banală de epuizare totală după câteva ore petrecute 
în oraş pentru rezolvarea unor probleme administrative? 
Incapabili să ne refacem imediat, adăstăm la întoarcere în 
braţele primitoare ale adăpostului propriu într-o stare similară 
tâmpeniei, cel putin celei spirituale, incapabili să ne coagulam si 
să ne aruncăm cu avânt într-o nouă activitate, în fluxul dinamic 
al eternului regim non-static al fiinţei umane. Căci de un autentic 
regim este vorba, iar nu de o simplă patologie caracteristică 
doar unuia sau altuia dintre noi. Este regimul discursivitatii, 
al umplerii momentelor succesive ale timpului cu actualizări 
ale posibilului nostru ca persoană individualizată. După Mihai 
Sora, în Dialogul interior, aceasta este însăşi condiţia umană 
şi, mai mult, condiţia necesară în vederea salvării ontologice 
pe calea dialogului pe care îl purtăm cu noi înşine si cu lumea. 
Aici trebuie însă să distingem între discursul coerent şi haosul 
fiinţei noastre, ambele fiind, însă, forme ale discursivitatii de 
mai sus. Avem, pe de o parte, momente în care gândurile şi 
stările împreună cu acţiunile noastre sunt perfect concertate 
de un scop clar determinat — scrierea unui articol, rezolvarea 
unei chestiuni practice —, pe de altă parte, perioade în care, 
precum un vârtej incontrolabil, suntem invadati de conţinuturi 
ale memoriei, de idei inteligente legate de un text citit recent, 
de stări care nu ştim de unde vin, de impresii senzoriale, toate 
într-o fenomenologie interioară greu de liniştit şi ordonat. Ea 
poate constitui deliciul artistului, dar omul raţional din noi are 
nevoie de o anumită structură cristalină, un mediu intern şi 
extern ceva mai stabile. 

Până şi atunci când actionám cultural párem tarati de 
un demon al discursivitatii: citim mult, filozofie, literatură, 
participăm la conferinţe, simpozioane, vedem filme si vizităm 
expoziţii. Desigur, la sfârşitul unor asemenea perioade de 
ofensivă culturală ne regăsim mai imbogatiti, poate chiar mai 
inteligenţi. Întrebarea pe care vreau să o ridic acum în mod 

serios este dacă această discursivitate, nobilă cu siguranţă, 
reprezintă regimul ultim, cel mai adânc al ființei umane? 

În cartea lui Mihai Şora, citată mai sus, condiţia umanităţii 
omului este pusă în intervalul dintre doi poli: cel al creşterii 
non-problematice a vegetalului, care, dacă nu are vreun obstacol 
exterior, îşi atinge în mod spontan rodul şi, pe de altă parte, 
cel al sfântului, care aboleste dialogul, indecizia si oscilatia 
pentru o discursivitate cristalină. In orice caz, atât copacul, 
omul obişnuit, cât şi sfântul evoluează, în modalităţi diferite, 
în sfera discursivului. E vorba aici de un soi de limitare, dacă 
nu damnare a creaturii în acest perimetru? Textele tradiţiilor 
religioase şi poate unele experienţe personale ne spun că nu. 
Există posibilitatea scurtcircuitarii acestui flux permanent de 
percepții, sentimente, idei şi stări ale fiinţei umane. Si despre 
acest lucru urmează să vorbesc, nu însă într-o modalitate pur 
teoretică, pentru că, aşa cum indică titlul eseului, mă interesează 
practica sau practicile tăcerii. Înainte de a descrie câteva tipuri 
de practici, doar câteva exemple în raport cu sfera imensă a celor 
existente, aş dori să fac clar faptul că discursivitatea de care 
vorbesc nu este redusă la vreun compartiment sau „facultate“ 
a omului. Pentru aceasta, voi deschide preliminar o paranteză 
despre sinele uman. 

Trebuie să ofer o imagine asupra naturii omului, fie ea si 
foarte sumară, pentru a deveni clare diferitele posibilităţi de 
discursivitate specifice lui şi, prin urmare, diferitele registre 
ce trebuie scurtcircuitate pentru a atinge o tăcere cu adevărat 
esenţială. 


2. Problema naturii fiinţei umane 


Utilizez termenul de „ego“ pentru straturile exterioare 
ale fiinţei umane; de exemplu, trupul face parte din ego, iar 
„egoism“ are, în această ordine de idei, sensul de blocare a 
conştiinţei şi atenţiei la un nivel exterior, inevitabil limitat. 
Pentru zona profundă voi folosi termenul de „sine adânc“, 

iar termenul de „sine“ folosit simplu are rolul de a desemna 
întregul fiinţei umane, inclusiv trupul acesteia. Prin urmare, în 
cazul unei exprimări de genul „evoluţia sinelui nostru“, am în 
minte constientizari din ce în ce mai bune ale faptului că există 
o interioritate şi un adânc, o pătrundere a atenţiei în straturile 
intricate ale fiinţei noastre. 

Cunoaşterea analitică în privinţa unei realităţi, în cazul 
acesta a sinelui uman, reprezintă un discurs linear, plecat de 
la principii de bază şi dezvoltat cu ajutorul legilor logice ale 
non-contradictiei, tertului exclus şi identităţii, discurs în care 
elementele naturii umane sunt prezentate succesiv. Acest tip de 
discurseste aproape inevitabil, din cauza sălășluirii noastre într-o 
temporalitate succesivă şi cauzală. Mă îndoiesc însă că acest 
tip de cunoaştere ar putea reda integral natura sinelui uman, 
pentru că aceasta este non-lineară şi paradoxală în profunzimea 
ei. Să înţelegem de aici că nu putem avea o cunoaștere a 
sinelui? Răspunsul este pozitiv, putem avea o cunoaştere, dar 
nu analitică, ci metaforică. Acest tip de cunoaştere este asociat 
cu un discurs hermeneutic, helicoidal, de dezvăluire treptată a 
realitatilor date initial într-o intuiţie ce rezultă dintr-un contact 
direct, nemediat, cu ele. 

Prin urmare, ce este sau cum este sinele uman? 

El este precum o ceapă sau o varză. Aceste legume au, după 
cum ştim, o serie de frunze sau straturi bine delimitate unele 
de altele la suprafaţă; mergând spre interior însă straturile 
nu mai cunosc acestă separație netă, ci se intrică unele cu 
altele, se contopesc până la indistinctie într-o „infinitissimä 
întrepătrundere“, pentru a folosi o expresie a lui Sora, care există 
la nivelul rădăcinii sinelui. Kant, autorul cel mai dihotomic al 
teoretizării conştiinţei, are, totuşi, această intuiţie că, în pofida 
separării brutale a sensibilităţii de intelect (cele două facultăţi 
majore ale sinelui kantian), ele au undeva o rădăcină comună 
necunoscută. 

Să reținem: undeva in exterioritate putem separa straturi sau 
capacităţi ale fiinţei noastre, dar, în adânc, ele se împletesc până 
la indistinctie. Rădăcina ultimă a sinelui, homo absconditus cu a 
lui cor absconditus, este necunoscută. Mai mult, dacă am susţine 
în privinţa ei că există un tip sui generis de cunoaştere, aceasta 
s-ar referi la o realitate plenară, dar „vidă“ de determinatii. 

Operând cu această metaforă, nu trebuie să pierdem neapărat 
câştigurile unei întregi tradiţii de gândire asupra naturii umane, 
tradiţie care începe cu grecii. Este vorba de dihotomia suflet- 
trup sau trihotomia trup-suflet-duh. Nu trebuie să pierdem 
nici ideea unor „capacităţi“ ale sufletului, însă toate aceste 
idei antropologice pot fi integrate într-o concepţie ce pleacă 
de la metafora de mai sus. Ceea ce propun aici, desigur, este 
integrarea antropologiei apofatice cu cea catafatică. 

Antropologia apofatică este o antropologie a rădăcinii, a 
sinelui adânc. Acest punct nodal al fiinţei noastre joacă un rol 
dublu: pe de o parte, incheagá întreaga sferă a ființei umane cu 
diferitele sale straturi și capacităţi, dar — paradoxal — închegarea 
este posibilă numai în momentul în care respectiva persoană 
îşi poate menţine atenţia la acest nivel. Paradoxul apare din 
faptul că o anumită consistenţă a omului se menţine atâta timp 
cât atenţia funcţionează într-un regim ontologic corect, iar nu 
prin intermediul unei structuri date ce ar tine diferitele parti 
ale sinelui împreună. Pe de altă parte, zona a ceea ce tradiţia 
ortodoxă numeşte „inima“ omului, adică tocmai acest adânc 
apofatic, reprezintă şi sfera misterioasă în care, printr-un schimb 
osmotic, noi comunicăm cu Invizibilul, fie experimentând 
energiile necreate, fie suportând (pătimind) influenţele angelice 
sau pe cele demonice. O schiţă a acestei antropologii o găsim la 
părintele Andrei Scrima. 


Învelişurile ce se întrepătrund organic şi îmbracă nucleul 
de potentialitate şi, mai în adânc, cel apofatic sunt alcătuite 
în ordine, dinspre exterior spre interior, din: 1. trupul fizic; 2. 

nivelul energetic, care este evident prin temperatura corpului, 
dar şi în procesul esenţial al respirației; 3. nivelul perceptiilor 
sensibile comune, al afectivității care însoţeşte aceste percepții si, 
de asemenea, al raţiunii discursive. Lor le este anexată memoria 
involuntară si cea voluntară, intentionalitatea husserliană, 
posibilitatea proiectului (capacitatea de a ne proiecta în viitor), 
toate posibile numai datorită contribuţiei imaginaţiei; 4. în 
acest strat avem de-a face cu facultatea intuitivă a rationalitatii 
spirituale. Este vorba de sfera imaginalului, de o facultate de 
cunoaştere mai adâncă („duhovnicească“ în limbaj ortodox); 
5. ultimul strat constituie chiar primul nucleu al acelei fiinţe 
umane, putinţa ei terminală; urmează, în final, adâncul apofatic 
al fiinţei sau învelișul ei de slavă. Aici, în acest adânc ultim al 
fiinţei noastre se poate petrece ceea ce am numit în altă parte 
osmoza ontică a fiinţei umane cu energiile divine necreate, adică 
osmoza dintre uman şi divin, proces în care divinul pătrunde 
umanul la modul împletirii organice (al perihorezei), iar nu în 
modul unui har supra-adăugat (deci o relaţie de „infinitissimă 
întrepătrundere“, iar nu una dihotomică). Fireşte, toate aceste 
straturi sunt străbătute de forţa vitală care se manifestă în 
mod obişnuit ca voinţă intentionala, iar, la un anumit nivel de 
spiritualitate, drept intenţie fermă sau intentionalitate non- 
obiectuală. 

Pentru a reveni la subiectul eseului, voi spune că 
discursivitatea este prezentă la nivelul tuturor acestor straturi 
şi capacităţi, iar o autentică practică a tăcerii este capabilă să 
reducă total fiinţa la tăcere, iar nu doar una dintre părţile ei. 


3. Practici ale tăcerii 


Voi discuta, pe scurt, câteva practici situate la nivelul 
trupului, al intelectului, al regimului dispozitional şi afectiv şi 
al zonei suflet-duh. Nu este vorba de tăcere la un nivel sau altul 
al fiinţei umane, ci de faptul că, prin intermediul unei practici 
situate la un anumit nivel dintre cele menţionate al fiinţei 

umane, se caută liniştea totală a acesteia, care nu este atinsă 
decât atunci, după cum vom vedea, când se intră într-o linişte a 
Realului de dincolo de ființa umană, o linişte a Divinitatii. 


3.1 Încercarea de a atinge o linişte non-psihologică 
prin practici la nivelul trupului 


Posibilitatea unei asemenea reuşite tine de intricarea 
trup&suflet&duh (relaţie organică ce se situează foarte departe 
de poziţia lui Constantin Noica cu privire la trup, redată prin 
„fratele noastru porcul“), dar şi de osmoza ontică între micro- şi 
macrocosmos. 

Hatha-Yoga se axează pe învăţarea unor poziţii corporale 
(„asane“) non-naturale pentru omul obişnuit. Este vorba în 
această parte a universului imens al doctrinei yoga de menţinerea 
respectivei poziţii, care solicită un anumit efort fizic şi mental, 
dar nu tensionare excesivă, pe controlul respirației. Hatha-yoga 
cunoaşte multe astfel de asane. Exemplul pe care vreau să-l prezint 
în amănunte l-am preluat, însă, din altă sferă culturală, din sfera 
Zen-Buddhistă a artelor marţiale. Universul artelor marţiale 
este cu totul altceva decât imaginea livrată de filmele proaste de 
acest gen. Pentru un cititor neavizat în acest domeniu, trebuie 
spus răspicat că rolul pe care sistemele filozofice îl au în Occident, 
îl joacă în Orient (sau acolo unde ele sunt corect practicate) 
sisteme de mişcare complexe. Nu există absolut nici o diferenţă 
fundamentală, ci este vorba de modalităţi diferite de expresie 
a raporturilor la Real. În mod autentic acestea nu sunt (numai) 
sisteme de luptă cu celălalt, ci de evoluţie spirituală proprie, de 
luptă cu propriul ego pentru a obţine o eliberare a sinelui adânc. 
În toate aceste sisteme ce isi au originile în principal în China (cu 
o pre-istorie în India), există o poziţie de bază, poziția cäläretului, 
pe care urmează să o descriu. Exersarea ei minute şi minute în 
şir nu poate fi deloc explicată doar prin performanţele ei pur 
războinice: după o anumită perioadă de timp întărirea muşchilor 
solicitati este minoră. Este vorba doar de o luptă similară luptei 
nevăzute din tradiţia ascetică creştină. Poziţia de care vorbesc 


198 VALENTIN CIOVEIE 


(prezentă şi în artele marţiale japoneze într-o variantă mai puţin 
solicitantă, Kiba Dachi) se practică prin situarea paralelă a labelor 
picioarelor la o distanţă egală cu două lățimi de umeri între ele, 
apoi coborârea bazinului astfel încât pulpele picioarelor să devină 
perfect paralele cu solul, iar spatele drept. Este ca şi cum s-ar 
sta pe un scaun cu picioarele depărtate. Coloana vertebrală este 
perfect dreaptă, dar ca muşchii spatelui să fie excesiv tensionati, 
greutatea este repartizată uniform pe cele două picioare, căzând 
spre sol exact prin mijlocul labei fiecărui picior. Bratele sunt într-o 
astfel de poziţie, ca şi cum am ţine o minge imaginară foarte mare 
între ele, la nivelul umerilor, cu palmele orientate spre abdomen. 
Foarte important este ca în umeri şi, în general, în corp să nu 
existe tensiuni, adică nu vor fi incordati decât strict acei muşchi 
care susţin poziţia. Atenţia se concentrează într-o primă etapă 
pe corectitudinea pur fizică (exterioară) a acestei poziţii, apoi 
pe ritmul calm, prelung al respirației, ca într-un stadiu ulterior, 
împreună cu aceste două obiecte complexe ale atenţiei să apară 
şi lupta cu stările şi imaginile interioare. Unul dintre fenomenele 
cele mai importante în acest exerciţiu este instalarea, după 
anumite perioade de încercări prin dureri fizice şi presiuni psihice 
diverse, a unei stări de linişte tot mai profunde. 


3.2 Practici ale tăcerii la nivelul capacităţii raţionale 
discursive 


Filozofia este tipul discursiv de activitate ce utilizează predo- 
minant capacităţile cognitive, iar nu mobilitatea trupului, cum 
este cazul artelor marţiale, al dansului, baletului etc. Aş propune 
aici o altă semnificaţie a filozofiei, şi anume, filozofia drept o prac- 
tică a tăcerii. Am vorbit în altă parte! de faptul că de-a lungul is- 
toriei filozofiei nu există decât două mari structuri fundamentale 
ale discursului argumentativ: cea categorială şi cea fragmentară. 


1 Vezi conferinţa lui Valentin CIOVEIE, „Uber die zwei Haupt- 
traditionen des Denkens*, München, Juni 2006, Institut für Logik 
und Wissenschaftstheorie. 

Mă folosesc de acest lucru pentru a exprima pe scurt ideea filo- 
zofiei drept practică a tăcerii. Orice structură reprezintă o moda- 
litate de închegare logică a unui ansamblu finit de cunostiinte. 
Orice ansamblu finit are însă limite şi acestea sunt trasate toc- 
mai cu ajutorul tipului de structură care îl caracterizează. Filo- 
zofia drept practică a tăcerii constă în parcurgerea drumului de 
la o problemă intelectuală sau existenţială, pusă în cadrul unui 
context de cunostiinte date, urmând potecile argumentative ale 
traditiei respective, la atingerea limitelor discursului rational si a 
inefabilului printr-o permanenta incercare de a gandi respectiva 
problema pana la capat, tot mereu mai adanc. Traditia categoria- 
lă are drept metaforă de bază piramida. A gândi o problema pana 
la capăt înseamnă, în această tradiţie, a te folosi de instrumentele 
generalului şi a scoate, astfel, problema din caracterul ei strict 
local. Succesul maxim este atins atunci când demersul capătă 
universalitatea din vârful piramidei, universalitatea categoriilor 
şi, în final, a fiinţei. În tradiţia fragmentară, firul argumentativ 
procedează, din contră, prin instrumente ale cazului particular, 
prin ideea de „asemănări de familie“, prin accentul pe detalii. Nu 
există un vârf al piramidei drept graniţă ultimă a demersului, 
dar există momentele inefabile când discursivitatea se suspendă 
printr-o experienţă intuitivă de tip Uberblick (privire de ansam- 
blu). A atinge palierul fiinţei în tradiţia categorială sau a obţine o 
privire de ansamblu de întindere mare reprezintă o suspensie de 
tip survenire (adică nu una care se obţine pur volitiv) a discursi- 


vitatii cognitive, o imersie în domeniul apofaticului. 


3.3 Practici ale tăcerii la nivel dispozitional si 
afectiv: muzica 


Mă limitez aici la un anumit tip de muzică, anume la muzica 
bizantină. Imnologia creştin ortodoxă nu reprezintă doar o 
modalitate de adresare a oamenilor către Dumnezeu, spre 
mulțumire sau slăvire. Ea reprezintă şi o extraordinară modalitate 
de adresare a omului către om: prin intermediul imnografiei se 
face predarea tradiţiei creștine mai departe, este vorba deci si de 

o cateheză. Întregi conţinuturi dogmatice şi iconomice pătrund 
în sufletele credincioşilor pe calea fascinantă a aranjamentului 
muzical. Întreaga imnologie reprezintă, desigur, un tip de 
discursivitatea la nivel cognitiv, dispozitional şi afectiv, iar ea este 
imersată în discursivitatea mai largă a slujbelor, care integrează 
la dimensiunile de mai sus şi pe cea a gestului. Să vedem cum 
funcţionează imnologia în cadrul unei astfel de slujbe. Credinciosul 
vine la slujbă cu propria sa interioritate de acasă, plină de multe 
ori de gânduri cu care se luptă, de griji, de duhuri mai puţin 
luminoase. Într-un cuvânt, o discursivitate haotică şi periculoasă. 
Apoi el este prins şi integrat prin intermediul „Ceasurilor“, care 
sunt slujbe scurte la începutul celor mai mari (liturghia sau 
vecernia), într-o discursivitate cristalină. De abia acum poate 
începe slujba propriu-zisă, cel care participă fiind acordat, atent, 
într-un cuvânt, prezent. În aceste slujbe, strana sau corul joacă un 
rol esenţial: ele conduc noetic interioritatea credinciosului tocmai 
prin intermediul imnologiei. Dar imnologia însăşi, deşi oferă stări, 
duhuri, conţinuturi cognitive esenţiale ale tradiţiei, rămâne încă la 
un nivel catafatic. Este nivelul, să nu uităm, esenţial fiinţei umane 
pe drumul ei de salvare ontologică. Dar intervin uneori, individual, 
precum şi comunitar, în modalităţi care nu pot fi descifrate până la 
capăt pentru că ţin de libertatea Duhului, momente de suspensie 
totală a acestei discursivitati, momente în care se instalează 
tăcerea. O expresie a acestei fenomenologii de întrerupere a 
discursivitatii este formula incantatorie „te ri rem“. Este vorba 
de rostirea muzicala prelunga a acestor silabe, care nu au un sens 
anumit, ci numai rostul de a intrerupe orice discursivitate, fie si 
una profund spirituala, in vederea unei taceri esentiale. 


3.4 Practici ale tacerii la nivel spiritual: isihasmul. 


Isihasmulesteuncurentdespiritualitatecrestinäcaresträbate 
într-o modalitate discretă tradiţia Bisericii de la începutul ei si 
până astăzi, curent ce ajunge la o expresie doctrinară abia odată 
cu disputa teologică dintre Grigorie Palama, reprezentantul 

Răsăritului creştin, şi Varlaam, reprezentantul Apusului, în 
secolul al XIV-lea. Lui îi este specifică o antropologie, legată de o 
anumită concepţie teologică despre Dumnezeu (în care esenţială 
este distincţia între Adâncul divin, necunoscut până şi îngerilor, 
şi energiile increate, care se pot manifesta imanent în Creaţie). 
Pe baza antropologie şi teologiei generate de isihasm se dezvoltă 
o anumită practică a „rugăciunii inimii“ („rugăciunii lui lisus“). 
Despre această practică vom vorbi în cele ce urmează.? 

Practica are în centrul ei invocarea numelui divin, Doamne, 
Iisuse Hristoase, mäntuieste-mä pe mine, păcătosul. Această 
invocare este o chemare la prezență, iar nu o amintire sau un 
simplu suport de concentrare de tip mantric. Este vorba de a 
chema în „inimă“, adică în însăşi centrul sau rădăcina fiinţei, pe 
Mântuitorul nostru. Pentru aceasta este nevoie de o coagulare 
a atenţiei dispersate, de o evitare a tuturor grijilor justificate şi 
nejustificate. Din perspectivă fenomenologică, s-ar putea spune 
că este nevoie de punerea radicală în paranteză a existentialului 
fundamental care — după Heidegger, în Fiinţă şi timp - 
caracterizează fiinţa umană: „die Welt“ (lumea) (respectiv, das 
In-der- Welt-sein, faptul-de-a-fi-în-lume) cu a sa componentă 
dispozitionalá fundamentală „die Sorge" (grija). Iar aceasta 
afirmaţie ne arată de ce analiza lui Heidegger menţionată mai 
sus nu este „cea mai“ originară. Iată în acest sens, un citat din 
Simeon Noul Teolog: 


„Înainte de toate trebuie să dobándesti trei lucruri şi aşa să 
porneşti spre ţinta dorită: lipsa de griji în privinţa lucrurilor pe 
care raţiunea nu le indreptateste şi a lucrurilor pe care raţiunea 


2 Pentru descrierea curentului isihast, vezi textul lui André SCRIMA, 
„O expunere sintetică a isihasmului“, în: André, SCRIMA, Despre 
isihasm, Humanitas, 2003, pp. 62-152. Mai mult despre tehnica 
propriu-zisă: Valentin CIOVEIE, „The Fulfill of the Blessing. About 
the «Pilgrim» from a religious and phenomenological point of 
view“, care va aparea in actele Congresului International de Istoria 
Religiilor, Bucuresti, septembrie 2006. 

le indreptateste, adică moartea fata de toate; o conştiinţă pură, 
păzindu-te de orice lucru pentru care conştiinţa proprie te-ar 
putea acuza; în sfârşit, detaşarea fermă de orice pasiune care 
te-ar putea atrage spre veacul de faţă ori spre trup.“ (Scrima, 
Despre isihasm, p. 121). 


Desigur, textul clasic în acest sens este reprezentat detreptele 
1-3 ale Scárii Dumnezeiescului urcus al Sf. Ioan Scăraru. 

Odată obţinută, această pre-conditie face dobândirea 
coagulării sau concentrării, de care vorbeam mai sus, uşoară. 
Un al doilea pas îl reprezintă întoarcerea atenţiei spre interior, 
spre „inima“, care reprezintă locul existenţial central al fiinţei 
umane, dar şi limita sau „vana“ de comunicare între interior 
şi exterior. Paza neptică a acestei limite reprezintă condiţia 
esenţială a „războiului duhovnicesc“: respingerea oricărui 
gând de tip ispită. Pentru a nu fi umplută cu astfel de gânduri, 
interioritatea umană va fi ocupată de cuvintele rugăciunii, care 
nu sunt simple cuvinte (concepte intelectuale), ci ele cheamă o 
prezenţă actantă în noi: cea a lui Hristos. Reducerea afluentei 
perceptuale exterioare ajută acest proces (Sf. Siluan se izola în 
chilia sa unde isi trăgea acoperământul monahal peste urechi); 
întunericul camerei, al lăcaşului bisericesc ne determină să 
ne retragem în noi, în adânc. Si aici trebuie menţionat rolul 
important al respirației, care are în spatele sáu o viziune 
sinergetică între corporal şi Duh: respiraţia ca proces fiziologic 
şi energetic este liantul între corpul şi duhul omului. Stările de 
anxietate, mânie şi dorință pot fi calmate printr-o respiraţie 
regulată şi prelungită şi invers: izbucnind, astfel de stări 
determină o respiraţie haotică specifică: „panică — respiraţie 
tăiată; furie — gâfâială; dorinţă — suflare «grea».“3 

Iată tehnica propriu-zisă, conform indicatiilor lui Simeon 
Noul Teolog (detaliile acestei tehnici pot varia in functie de 
părintele spiritual, respectiv în funcţie de particularitätile 
ucenicului): 


3 André SCRIMA, Despre isihasm, Humanitas, 2003, p. 120. 

„aşezat într-o chilie liniştită, într-un colt, deoparte, fa 
ceea ce iti spun: închide usa, ridicá-ti mintea de la orice lu- 
cru deşert sau trecător. Apoi, sprijinindu-ti bărbia în piept, 
indreaptati ochiul trupului împreună cu întreaga minte spre 
centrul trupului, altfel spus spre ombilic („inima“, n. A.S.), 
comprimă aspiraţia aerului ce trece prin nări aşa încât să nu 
respiri uşor şi cercetează mental înlăuntrul măruntaielor tale 
ca să găseşti locul inimii unde le place să se sălăşluiască tu- 
turor puterilor sufletului. La început vei da de întuneric şi de 
o opacitate rezistentă, dar, stăruind şi făcând acest exerciţiu 
ziua şi noaptea, vei afla, o, minune! o bucurie nemărginită. 
Căci, de îndată ce mintea a găsit locul inimii, ea vede deodată 
ceea ce nu văzuse nicicând; vede aerul (spaţiul interior, n. 
A.S.) dinlăuntrul inimii şi se vede pe sine însăşi în întregime 
luminoasă şi plină de discernământ. De acum înainte, dacă un 
gând mijeşte, înainte ca el să capete formă sau să devină imag- 
ine, mintea il izgoneste si îl mistuie prin invocarea lui lisus 
Christos. Din acest moment, mintea, în aversiunea ei faţă de 
demon, stârneşte împotriva duşmanilor spirituali minia care 
îi este dată prin natură şi îi alungă cu lovituri puternice. Restul 
îl vei învăţa cu ajutorul lui Dumnezeu practicând paza minţii 
şi ţinând pe Iisus în inimă; căci, s-a spus, «şezi în chilia ta şi ea 
te va învăţa toate».“4 


4. Linişte în discursivitate 


Liniştea de care am vorbit mai sus ţine de apofatismul 
experienţei omeneşti, adică, într-o primă etapă, de eliminarea 
discursivitatii. Să vedem mai concret care este fenomenologia 
experienţei apofatice şi care este raportul real între discursivitate 
şi tăcere absolută. 

În continuarea unei tradiţii care începe în primele veacuri 
creştine, trece prin Dionysios Pseudo-Areopagitul şi este adusă 
din nou la expresie în secolul XX de către Pavel Florensky, 
Vladimir Lossky şi părintele Stăniloae (Christos Yannaras etc.), 
părintele Andrei Scrima consideră apofatismul punctul de vârfal 


4 André SCRIMA, Despre isihasm, Humanitas, 2003, pp. 121-122. 

tradiţiei ortodoxe si al experienţei religioase în general. Treptele 
apofatismului, conform Antropologiei apofatice, sunt trei: este 
vorba, în primul rând, de o operaţie intelectuală de negare 
a atributelor Creaţiei atunci când ne referim la Dumnezeu. 
Acest tip de operaţie este prezentă și în alte tradiţii religioase 
(hinduism, budism, islam): Realitatea ultimă nu este „nici asta, 
nici cealaltă“ (neti, neti al hinduşilor). De remarcat că, în acest 
mod, discursivitatea nu este abolită. Discursul negativ este 
tot un tip de discurs. A doua treaptă este reprezentată nu de o 
negatie intelectuală, ci de o reductie existenţială, pusă în practică 
şi tematizată de asceza creştină: prin post, luptă cu ispitele şi 
rugăciune, atenţia fiinţei umane este retrasă treptat din creat şi 
întoarsă spre temeiul ei abisal. În acest proces se poate ajunge 
realmente la o suspendare totală a discursivitátii umane la 
toate nivelurile. Se instalează astfel o pace deplină, care nu este 
reală decât atunci când se confundă cu pacea de dincolo de noi, 
adâncul Absolutului viu. Se face pace desăvârşită în om când el 
pătrunde în Dumnezeu. Iar ghidul spiritual are rolul de a realiza 
această pătrundere, astfel încât îndoiala exprimată de Rilke şi 
trăită de către unii dintre noi: 


„Geh ich in dir jetzt? Bin ich im Basalte 
Wie ein noch ungefundenes Metall? 
Ehrfürchtig füll ich deine Felsenfalte, 
Und deine Hárte fühl ich überall. 


Oder ist das die Angst, in der ich bin? 

Die tiefe Angst der übergróssen Stadte, 

In die du mich gestellt hast bis ans Kinn?* 

(Das Buch von der Armut und vom Tode, 1903), 


aceastá indoialá, deci, sá dispará definitiv. 
Ultima treaptă a apofatismului, apofatismul suprafiintial, 
reprezintă o recuperare a discursivitátii în linişte. Este vorba însă 

de un tip paradoxal, antinomic sau non-dual de discursivitate şi 
de raportare la binomul discurs-linişte. În spatele unui tip sau 
altul de desfăşurare argumentativă (cea a luptei, cea a stărilor 
sau afectivității, cea intelectuală), atenţia pândeşte degajată 
într-o luptă esenţială. Atasamentele fata de creat sunt dezlegate. 
Iar, dacă acest lucru este valabil pentru omul îndumnezeit, el 
este prin analogie valabil şi pentru Dumnezeu: în spatele istoriei 
umanităţii se ascunde Tăcerea esenţială a Absolutului viu. 

Spre deosebire de Actele celor două ediţii anteriore ale 
aceluiaşi colocviu — Intentionalitatea de la Plotin la 
Levinas. Metamorfozele unei idei şi Memoria filozofi- 
lor de la Platon la Derrida, tematica acestui volum 
este sensibil mai generoasă şi, de aceea, vizibil mai 
expusă pericolului sincretismului. Cu toate acestea, 
„identitatea“ acestui volum provine din faptul că nu îşi 
ia ca repere atât figuri filozofice centrale, cât mai ales 
probleme şi întrebări-limită suscitate de reflectia filo- 
zofică pe marginea limbajului. Aşa sunt, de exemplu, 
încercările de a întrevedea limitele logos-ului şi ale 
rostirii, dificultăţile survenite în încercarea de a vorbi 
despre limbă sau scoaterea în evidenţă a unor sofisme 
dezvoltate pornind de la impreciziile limbajului uman. 


